
Prvá kapitola
V mesačnom svite vyzeral Gabriel Banner, gróf z Wyldu, naozaj impozantné. Striebristý jas mesiaca, ktorý zaplavoval polia, mu dodával nádych tajuplného a odvážneho rytiera z nejakej starej historickej legendy.

Phoebe Laytonová zastavila koňa na okraji lesa a so zatajeným dychom hľadela na blížiaceho sa muža. Pevne zovrela uzdu, usilujúc sa ovládnuť chvenie rúk. Nesmie stratiť nervy. Sama a z vlastnej vôle sa predsa vydala na nočnú výpravu hľadať pomocníka a spojenca.

Naliehavo potrebovala pomoc a nemala veľmi na výber. Gróf z Wyldu bol v podstate jediným človekom, ktorý spĺňal jej predstavy. Najskôr ho však musela presvedčiť, aby pristal na jej návrh. Pracovala na ňom dlhé týždne. Gróf, známy čudák a odľud, až do dnešného večera vytrvalo ignoroval jej listy, ktorými ho chcela zlákať, aby jej pomohol. V záchvate zúfalstva napokon zmenila taktiku. Aby ho vytiahla z jeho nedobytného dúpäťa, rozhodla sa vylákať ho do pasce pomocou návnady, o ktorej si bola istá, že zaberie.

Wyldova prítomnosť na pustej poľnej ceste v Sussexe dokazovala, že sa jej to podarilo.

Gróf z Wyldu nevedel, s kým sa má stretnúť, lebo v listoch, ktoré mu posielala, sa nepodpisovala, ale uvádzala iba tajomné: Dáma v závoji. Mrzelo ju, že sa musela znížiť k takémuto malému úskoku, ale inú možnosť nemala. Ak by gróf tušil, kto je autorom listov, určite by jej odmietol poskytnúť akúkoľvek pomoc. Phoebe ho musela najprv primäť, aby jej dal slovo džentlmena, že jej pomôže, a až potom mu mienila prezradiť, kto je pisateľkou tých listov. Bola si istá, že keď všetko pochopí, nebude jej nič vyčítať.

Uplynulo takmer osem rokov od chvíle, keď ho videla naposledy. Vtedy mala len šestnásť a videla v ňom ušľachtilého a statočného rytiera, priam vystrihnutého zo stredovekého ľúbostného príbehu. Chýbalo mu už len jagavé brnenie a ostrý meč.

Aj keď ona sa naňho pamätala, on si na ňu určite vôbec nespomenie. Vtedy bol príliš zaneprázdnený prípravou úteku s Meredith, jej staršou sestrou.

Teraz, keď k nej cválal na svojom tátošovi, tŕpla od zvedavosti. Nanešťastie cez závoj a v bledom svite mesiaca nevidela natoľko dobre, aby mohla zistiť, či sa za tých osem rokov zmenil.

Na prvý pohľad jej pripadal mohutnejší, vyšší a štíhlejší. A oveľa drsnejší. Pod pelerínou videla obrysy jeho širokých pliec. Priliehavé nohavice zvýrazňovali jeho mocné svalnaté nohy. Zahnutý okraj klobúka vrhal na jeho tvár hrozivý, tajomný tieň.

V hlave jej skrsla znepokojujúca myšlienka, že to ani nie je Gabriel Banner. Čo ak sa k nej blíži nejaký zloduch, lupič alebo nebodaj vrah? Nespokojne sa pohniezdila v sedle. Ak by sa jej dnes v noci prihodilo niečo zlé, potom by jej úbohá smútiaca rodina mala plné právo na jej náhrobnom kameni uviesť epitaf: Doplatila na vlastnú ľahkomyseľnosť. Jej prehnane starostlivé príbuzenstvo bolo presvedčené, že sa po celý svoj život ženie z maléru do maléru.

„Vy ste tá záhadná Dáma v závoji?“ oslovil ju chladno, keď sa k nej priblížil.

Phoebe padol kameň zo srdca. Jej pochybnosti o tom, kto je ten jazdec na koni, razom vyprchali. Ten hlboký drsný hlas, aj keď ho nepočula už dlhé roky, bol bezpochyby jeho. Prekvapilo ju však, ako veľmi ju jeho slová rozochveli. A to ju znepokojilo.

„Dobrý večer, pane,“ pozdravila namiesto odpovede.

Gabriel zastavil svojho čierneho plnokrvníka až pri nej. „Dostal som váš posledný list, madam. Podobne ako tie predchádzajúce ma veľmi rozčúlil,“ zavrčal.

Phoebe naprázdno prehltla. Uvedomila si, že Gabriel nemá práve najlepšiu náladu. „Chcela som len vzbudiť vašu zvedavosť, pane.“

„Podvody sa mi bridia, nech sú akékoľvek,“ odvrkol stroho.

„Ach, tak,“ hlesla Phoebe a žalúdok sa jej zovrel úzkosťou. Takže podvody sa mu hnusia. Napadlo jej, že obracajúc sa práve naňho sa možno unáhlila. Ešteže bola natoľko prezieravá, že si dala na hlavu závoj, aby ju nespoznal. Ak by jej plán náhodou nevyšiel, bola by radšej, keby gróf nikdy nezistil, s kým mal do činenia. „Som veľmi rada, že ste prijali moje pozvanie.“

„Premohla ma vlastná zvedavosť.“ Po tomto úprimnom priznaní sa na Gabrielovej tvári mihol úsmev. Bol to však sotva badateľný úškrn pevne stisnutých úst. Jeho oči naďalej zahaľoval tajuplný tieň. „Už dva mesiace mi komplikujete život. Dúfam, že ste si toho vedomá.“

„Veľmi sa za to ospravedlňujem,“ vyhlásila úprimne. „Bohužiaľ, nemala som na výber. Dostať sa k vám nie je ľahké a keďže nechodíte do spoločnosti, nenapadlo mi nič iné, ako upútať vašu pozornosť týmto spôsobom.“

„Takže ste sa rozhodli vyprovokovať moju zvedavosť do takej miery, aby som prišiel na schôdzku.“

Phoebe sa zhlboka nadýchla. „Tak nejak,“ priznala sa.

„Milá Dáma v závoji, možno o tom neviete, ale som veľmi impulzívny človek a takéto hazardovanie by sa vám mohlo ľahko vypomstiť.“

O tom vôbec nepochybovala, cúvnuť však už nemohla. Zašla priďaleko a teraz už musela len statočne bojovať. „Naozaj, pane?“ Dala si záležať, aby jej slová zneli pokojne a odmerane. „Nemala som inú možnosť. Ale nemajte obavy. Som si istá, že keď si ma vypočujete, nebudete toto stretnutie vôbec ľutovať a moju nevinnú lesť mi rýchlo odpustíte.“

„Ak ste ma sem zlákali len preto, aby ste sa popýšili svojím posledným prírastkom do zbierky, tak sa vám to nemusí vyplatiť. Nepatrím k tým, ktorí sa dokážu zmieriť s prehrou.“

„Akým prírastkom?“ Phoebe zaklipkala mihalnicami skrytými pod závojom. Vzápätí si uvedomila, že gróf má na mysli lákadlo, ktoré použila, aby ho donútila k stretnutiu. „Ach, vy myslíte tú knihu! Dajme sa teda na cestu. Istotne chcete čo najskôr vidieť tú drahocennosť na vlastné oči, pane.“

Gabriel potľapkal svojho koňa rukou v rukavici. „Máte šťastie, že obaja máme rovnakú záľubu v stredovekých rukopisoch.“

„Je vám proti srsti, že som objavila Rytiera a černokňažníka pred vami, však? Dúfam, že oceníte, aký dôvtip som prejavila, keď som tú kniha objavila až tu, v Sussexe, neďaleko vášho bydliska.“

Gabriel pokýval hlavou. „V tomto ohľade by sa dalo hovoriť skôr o šťastí. V posledných týždňoch je to už tretia historická kniha, ktorú sa vám podarilo objaviť skôr než mne. Smiem vedieť, prečo ste si ju potajomky neodviezli tak, ako tie dve predchádzajúce?“

„Lebo som sa chcela s vami porozprávať. Vysvetlila som vám to predsa vo svojich listoch.“ Phoebe sa na chvíľu zarazila a potom pokračovala tlmeným hlasom: „Ale ak mám byť úprimná, zdalo sa mi, že bude lepšie, ak dnes v noci budem mať ochrancu.“

„Mňa?“

„Dospela som k názoru, že pán Nash je veľmi čudný človek aj na zberateľa starých kníh,“ pokračovala. „Jeho návrh, aby sme sa stretli v takom nevhodnom čase, ma dosť znepokojil. Nemám vo zvyku uzatvárať obchody v neskorých nočných hodinách.“

„Máte pravdu, Nash sa správa oveľa zvláštnejšie než väčšina čudákov, ktorí sú ľuďom pre smiech,“ pripustil Gabriel.

„Vyhlasuje o sebe, že je nočný tvor. Ako netopier. Napísal mi list, v ktorom tvrdí, že funguje na odlišných princípoch než ostatný svet. Keď ostatní pracujú, on spí a naopak. Nie je to nezvyčajné?“

„Celkom dobre by zapadol medzi londýnskych svetákov,“ zahundral Gabriel. „Aj tí po nociach hýria a vo dne vyspávajú. Nazdávam sa však, že ste urobili správne, keď ste sa s ním nechceli stretnúť v takú hodinu osamote.“

Phoebe sa pousmiala. „Som veľmi rada, že ste ochotný robiť mi spoločníka.“

„Prišiel som, aj keď ma zarazila vaša ľahkomyseľnosť. Nesprávate sa totiž rozumne, keď takto riskujete.“

Líca Phoebe sfarbil rumenec. „Kto chce niečo získať, musí mať aj odvahu.“

„Teda vy to všetko pokladáte len za malé dobrodružstvo?“

„Svojím spôsobom áno.“

„Rozumiem. A keď už o tom hovoríme, tak sa musím priznať, že aj ja chcem dnes večer niečo nájsť.“

Telom Phoebe prebehol záchvev vzrušenia. „Áno? A čo také?“

„To, čo ma sem priviedlo, nebola iba túžba vidieť tú vzácnu knihu, milá Dáma v závoji.“

„Naozaj?“ Phoebe sa v kútiku srdca zaradovala, že jej plán azda predsa len vyjde. Azda sa jej pošťastilo prebudiť grófovu zvedavosť?

„Chcem spoznať svojho konkurenta. Človek by mal poznať svojich protivníkov, nemyslíte?“ Gabriel šiju premeral chladnými očami. „Neviem, kto ste, madam, ale už nejaký čas rušíte moje kruhy. Toho vášho provokovania už mám plné zuby.“

Phoebe opäť zneistela. Vidina úspešného konca jej dnešnej výpravy sa opäť rozplynula. „Predpokladám, že sa ešte neraz stretneme. Ako ste ráčili poznamenať, obidvaja sme vášnivými zberateľmi starých kníh a písomností.“

Gabriel sa priblížil ešte viac, takže zreteľne počula aj zavŕzganie koženého sedla. „Veľmi vás potešili vaše posledné víťazstvá nado mnou?“

„Veľmi,“ pritakala. Napriek nervozite sa usmiala. „Z posledných prírastkov mám veľkú radosť. Skvelo dopĺňajú moju knižnicu.“

„To chápem.“ Na chvíľu sa odmlčal. „A nie je príliš ľahkomyseľné pozvať svojho konkurenta za svedka svojho najnovšieho víťazstva?“

Nuž, je to oveľa nebezpečnejšie, než tušíte, pomyslela si Phoebe. „Máte pravdu, ale zároveň ste jedným z mála ľudí z celého Anglicka, ktorí dokážu oceniť hodnotu mojej najnovšej koristi.“

„Priznám sa, že vás za to obdivujem. Ale nemyslíte, že to môže byť aj nebezpečné?“

Prsty, v ktorých držala uzdu, sa jej ľahko zachveli. „Prečo nebezpečné?“

„Dajme tomu, že sa vám podarí získať od Nasha tú knihu. Čo urobíte, keď sa jej potom násilne zmocním sám?“ opýtal sa Gabriel hrozivo stíšeným hlasom.

Ustrnula. Takáto možnosť jej vôbec nezišla na um. Ale veď Gabriel Banner je predsa gróf! „Nebuďte smiešny. Ste predsa džentlmen, a preto by ste nedokázali urobiť niečo také podlé.“

„Záhadné dámy, ktoré skrývajú tvár za závojom a ktoré úskokmi oberajú džentlmenov, ako som ja, o vytúžené predmety, by sa nemali čudovať, keď niektorý z týchto džentlmenov stratí trpezlivosť,“ príkro vyhlásil Gabriel. „Ak Nashova kniha naozaj pochádza zo štrnásteho storočia a je legendou o Okrúhlom stole kráľa Artuša, ako o nej tvrdí, potom ju chcem aj ja. Povedzte, čo za ňu chcete.“

Vzduch medzi nimi razom zhustol od napätia. Phoebe cítila, že ju opúšťa odvaha. Len s námahou potlačila chuť otočiť koňa a ujsť do bezpečia vidieckeho sídla Amesburyovcov, kde bola na návšteve. Napadlo jej, či aj so stredovekými rytiermi bolo také ťažké dohodnúť sa.

„Pochybujem, že by ste dokázali zaplatiť cenu, ktorú požadujem,“ šepla.

„Najprv ju povedzte a potom uvidím.“

Phoebe si jazykom navlhčila pery. „Tú knihu nemienim predať.“

„Za žiadnu cenu?“ Gabriel pomkol koňa. Ten pohodil hlavou a odfrkujúc sa priblížil k Phoebinej kobyle.

„Za žiadnu cenu,“ odvetila rýchlo a na chvíľu sa významne odmlčala. „Ale chcela by som vám ju darovať.“

„Darovať?“ Jej slová ho očividne prekvapili. „To nemyslíte vážne?!“

„Vysvetlím vám to neskoršie.“ Phoebe sa usilovala upokojiť nervóznu kobylu, ktorá pod ňou nepokojne prešľapovala. „Čoskoro bude polnoc. O niekoľko minút mám byť u Nasha. Tak budete ma tam sprevádzať, alebo mám ísť sama?“

„Keď som sem už prišiel, pokladám si za povinnosť sprevádzať vás,“ zachmúrene zašomral Gabriel.

„Tak teda poďme.“ Popchla svojho koňa do cvalu a vyrazila po ceste zaplavenej mesačným svitom. „Podľa toho, čo mi Nash napísal, by to už nemalo byť ďaleko.“

„Nemali by ste ho nechať príliš dlho čakať,“ súhlasil Gabriel. Otočil koňa a pobral sa za ňou. Rozohnený žrebec čoskoro dostihol jej kobylu. V mesačnom svite vyzeral jazdec po jej boku tajomne a hrozivo.

„Keďže sa príliš nepoznáme, vážená Dáma v závoji, dovoľte, aby som vám položil niekoľko otázok,“ začal Gabriel.

Phoebe naňho vrhla plachý pohľad. „To ma dosť prekvapuje, lebo po celé dva mesiace ste ignorovali všetky moje listy. Po mojom poslovi ste mi predsa mohli poslať nejaký odkaz. Mala som však dojem, že o mňa vonkoncom nemáte záujem.“

„Viete veľmi dobre, o čo mi ide. Prezraďte mi, či máte v úmysle vyfúknuť mi pred nosom aj iné stredoveké knihy, o ktoré mám záujem?“

„Áno. Ako ste správne podotkli, máme rovnaký vkus.“

„To môže byť pre nás obidvoch veľmi nevýhodné. Len čo sa medzi majiteľmi tých starých kníh rozšíri, že o niektorú z nich majú záujem hneď dvaja záujemci, zdvihnú cenu.“

„Máte pravdu,“ prisvedčila Phoebe, tváriac sa ľahostajne. „Ja si to však môžem dovoliť, lebo som slušne finančne zabezpečená.“

Gabriel na ňu uprel skúmavý pohľad. „Vášmu manželovi nevadia takéto nákladné záľuby?“

„Nemám manžela. A ani ho nechcem mať. Muži totiž nemajú pochopenie pre nezávislosť a snahu zažiť nejaké to dobrodružstvo u svojich manželiek.“

„V tom s nimi úplne súhlasím. Určite by sa našlo len málo mužov, ktorí by prejavili pochopenie pre vaše ľahkomyseľné správanie,“ zahundral Gabriel. „Nijaký normálny muž by nedovolil, aby jeho žena chodila sama po vonku o takomto čase.“

Neil by mi to určite dovolil, smutne si pomyslela Phoebe. Ale jej plavovlasý Lancelot už nebol medzi živými a ona si dala záväzok, že vypátra jeho vraha. Teraz však nie je čas na spomienky. Pokúsila sa zahnať nejasný pocit viny, ktorý sa zjavoval v jej srdci zakaždým, keď si spomenula na chudáka Neila Baxtera. Nebyť nej, Neil by sa nikdy nevybral na tichomorské ostrovy hľadať šťastie. A keby ostal v Anglicku, nezabili by ho piráti.

„Nie som predsa sama,“ opravila ho. Zúfalo sa usilovala o to, aby jej slová zneli ľahko a bezstarostne. „Sprevádza ma šľachetný rytier. Preto sa cítim bezpečná.“

„Vari tým šľachetným rytierom máte na mysli mňa?“ pobavene vybafol Gabriel.

„Isteže,“ pritakala.

„Potom by ste mali vedieť, že šľachetní rytieri bývali za svoje skutky štedro odmeňovaní,“ nadhodil posmešne. „V stredoveku dáma obdarovala svojho hrdinu aspoň priazňou. Povedzte mi, milá lady, máte v úmysle odmeniť ma podobným spôsobom?“

Phoebe od prekvapenia vypleštila oči skryté za závojom. Azda len nenaznačuje, že by sa mu mohla odvďačiť nejakým dôverným spôsobom? Nemohla uveriť, že by sa Gabriel natoľko zmenil. Vždy predsa dbal na pravidlá slušnosti, ktoré platili v dobrej spoločnosti. Aj keď sa z neho za tie roky, čo ho nevidela, stal odľud a čudák.

Mladík, ktorý chcel pred rokmi obetavo zachrániť jej sestru pred sobášom z donútenia, bol predsa povestný svojou galantnosťou. Vtedy mala len šestnásť a zdalo sa jej, že by sa vyrovnal hociktorému rytierovi spoza Okrúhleho stola kráľa Artuša. A rytier by istotne nejakej dáme nenavrhol niečo také opovážlivé. Ale čo, ak sa v ňom mýli? A možno si z nej len uťahuje…

„Nezabudnem vás obdarovať farebnou stužkou z mojich vlasov alebo niečím podobným. To bude prejav mojej vďačnosti za vaše dnešné úsilie, vážený pane,“ vyhlásila. Nebola si istá, či tie slová predniesla náležíte distingvovane. Čoskoro bude mať dvadsaťpäť, ale chýbali jej skúsenosti, a tak nevedela, ako sa má zachovať voči neslušne sa správajúcemu mužovi. Ako najmladšia dcéra lorda Claringtona bola vždy pod starostlivou ochranou. Občas až príliš starostlivou.

„Nemyslím si, že sa uspokojím s nejakou stužkou,“ ironicky prehodil Gabriel.

Phoebe stratila trpezlivosť. „Vezmite láskavo na vedomie, že odo mňa nič iné nedostanete. Tak ma už prestaňte provokovať.“ V tej chvíli s úľavou zbadala pred sebou vysvietené okno. „To je určite dom pána Nasha.“

Chvíľu si pozorne obzerala ošarpaný príbytok, ktorý sa pred nimi vynoril v bledom mesačnom svite. Aj v nočnom prítmí bolo vidieť, že dom je veľmi zanedbaný. Na konci burinou zarasteného chodníka začínal plot s polámanou bráničkou. Cez popraskané sklo okna prenikalo z domu svetlo. Aj strecha by potrebovala opravu.

„Nezdá sa, že by predaj starožitných kníh ktovieako vynášal,“ poznamenal Gabriel, zastavil svojho koňa a svižne zoskočil na zem.

„Nemyslím, že by bol ochotný predať ich veľa. Z jeho listov som nadobudla dojem, že síce má veľkú knižnicu, ale len veľmi nerád sa lúči s hociktorým zväzkom.“ Aj Phoebe zastavila kobylu. „Knihu Rytier a černokňažník sa odhodlal predať iba preto, lebo mu chýbajú peniaze na nákup inej knihy, ktorú pokladá za podstatne vzácnejšiu, než je tento ľúbostný príbeh.“

„A čo môže byť krajšie než príbeh o láske, však madam?“ Gabrielove pery sa skrivili v posmešnej grimase.

Objal ju okolo drieku, aby jej pomohol zosadnúť z koňa, ale nepostavil ju hneď na zem. Chvíľu ju držal pred sebou vo vzduchu. Bolo to po prvý raz, čo sa jej dotýkal. Reakcia jej tela ju šokovala – úplne jej tým dotykom vyrazil dych. S prekvapením zistila, že sa jej páči aj jeho vôňa. Bola ťažko opísateľná, ale nepochybne veľmi mužná. Uvedomila si, že na pocit, ktorý sa jej práve zmocnil, do smrti nezabudne. Nevedno prečo ju však sila jeho rúk neodstrašovala. V porovnaní s ním si pripadala ľahká a drobná. Nebola to len jej predstavivosť. Naozaj bol oveľa vyšší a silnejší, než si doteraz myslela.

Pred ôsmimi rokmi ho obdivovala ako obetavého záchrancu svojej sestry s dievčenský nevinným zbožňujúcim obdivom. Teraz ju priťahoval aj ako muž. Ešte nikdy necítila také vzrušenie. Ani v Neilovej prítomnosti nie.

Možno je to všetko len výplod mojej fantázie, povedala si napokon. Mesiac svieti až príliš jasno a ona bola po celý čas napätá ako struna. Rodina jej často vravievala, že by mala krotiť svoju bujnú fantáziu.

Konečne ju Gabriel postavil na zem. Bola taká zaskočená reakciou svojich zmyslov, že sa zabudla postaviť pevne na pravú nohu, skôr než preniesla váhu aj na ľavú. Zatackala sa, a tak aby nespadla, pevne sa zachytila Gabrielových ramien.

Zdvihol pobavene obočie. „To kvôli mne ste taká rozrušená?“!

„Ale kdeže!“ ohradila sa, rýchlo ho pustila a upravila si jazdeckú sukňu. Potom sa zvrtla a ráznym krokom zamierila k dolámanej bráničke. Uvedomila si, že pokrivkáva viac než inokedy. Ona si už na to dávno zvykla, ale druhí ľudia na to obyčajne reagovali so súcitom v očiach.

„Nevyvrtla ste si členok?“ V jeho hlase znela úprimná ustarostenosť. „Prijmite moje ospravedlnenie, madam. Dovoľte, aby som vám pomohol.“

„Môjmu členku nič nie je,“ odsekla podráždene. „Následkom úrazu mám ľavú nohu slabšiu a trochu kratšiu, to je všetko.“

„Chápem.“

Phoebe by rada vedela, či mu tento jej malý fyzický handicap vadil tak, ako iným mužom, ktorých od nej odrádzal. Muži totiž málokedy vyzývajú do tanca ženy, ktoré krívajú. Ich rozpačité správanie jej už väčšinou nevadilo. Bola naň zvyknutá. S údivom však zistila, že by jej bolo nepríjemné, keby aj Gabriel patril k tým predstaviteľom mužského pokolenia, ktorí ženám nedokážu tolerovať nejakú tú nedokonalosť tela.

„Ak som aj trochu nervózna, tak len preto, že vás dobre nepoznám,“ zahundrala nevraživo.

„O tom dosť pochybujem,“ zareagoval pohotovo Gabriel, neskrývajúc pri tom pobavenie. „Práve sa chystáte vyfúknuť mi pred nosom už tretiu knihu, o ktorú mám celé roky záujem. Myslím, že ma poznáte vskutku dobre.“

„Nechystám sa vám nič vyfúknuť.“ Phoebe natiahla ruku k okraju svojho klobúčika a spustila si aj druhý závoj. Jeden by možno nedokázal dostatočne zahaliť jej tvár v osvetlenom vnútrajšku domu. „Nazdávam sa, že sme síce konkurenti, ale nie nepriatelia.“

„Medzi zberateľmi niet veľkého rozdielu medzi konkurentmi a nepriateľmi. Varujem vás, madam. V túto noc ste to trochu prehnali.“

Phoebe nástojčivo zaklopala na dvere. „Neberte si to až tak veľmi k srdcu, milý gróf. Som si celkom istá, že aj vy budete mať ešte dostatok príležitostí zvíťaziť nado mnou.“

„O tom nepochybujem.“ Gabriel sa usiloval preniknúť pohľadom cez dve vrstvy závoja, ktorý jej zahaľoval tvár. „V budúcnosti si dám záležať, aby som vám o tom podal nejeden dôkaz.“

Za dverami sa ozvali kroky.

„Nemám námietky,“ odvrkla. Bolo počuť, ako niekto odsúva závoru. Slovná potýčka s grófom jej pripadala ako dráždenie vyhladovaného tigra surovým mäsom. Bolo to rovnako riskantné. Musela ho však udržiavať v napätí, lebo keď stratí záujem, môže sa jednoducho otočiť a stratiť v nočnej tme. Škoda, že o šľachetných rytierov je dnes taká núdza.

„Vaše sebavedomie vyplýva určite z toho, že doteraz ste ľahko vyhrávali. Ale odo dnes sa to zmení,“ presvedčivo vyhlásil Gabriel.

Druhá kapitola
Dvere domca sa s vŕzganím otvorili a spoza nich vykukla statná žena v strednom veku. Mala na sebe zásteru a pokrčený čepiec.

„Čo si želáte?“ spýtala sa ostražito. „Povedzte svojmu pánovi, že osoba, ktorej prednedávnom predal istú knihu, šiju prišla vyzdvihnúť,“ odpovedala Phoebe. Pritom vrhla rýchly pohľad za chrbát ženy dovnútra vstupnej haly. Zbadala vysoké regály plné kníh, siahajúce až po plafón. Všetky police boli zaplnené zväzkami v drahých kožených väzbách. Veľa kníh bolo naukladaných na kopách priamo na dlážke.

„Takže predal ďalšiu?“ Žena spokojne pokývala hlavou. „Chvalabohu, lebo mi už dlho nezaplatil. Dlhuje mi kopu peňazí. Tentoraz si dám pozor, aby mi dal peniaze, skôr než sa opäť stretne s priekupníkmi. Minulý štvrťrok, keď ma mal vyplatiť, mu na to už nezvýšilo.“

„Teda Nash minulý štvrťrok predal niečo zo svojej zbierky, aby zaplatil účty?“ spýtal sa Gabriel, kráčajúc za Phoebe do malého vestibulu.

„Na to ho nahovoril Egan. Keby ste ho boli vtedy videli! Tváril sa, akoby mu trhali zub,“ povzdychla si gazdiná, zatvárajúc vchodové dvere. „Pán sa ťažko lúči s každou zo svojich kníh. Radšej by umrel od hladu, než by o nejakú prišiel.“

„Kto je Egan?“ opýtala sa Phoebe. „Syn môjho pána. Raz za čas ho príde pozrieť. Dobre, že sa tu aspoň občas ukáže, lebo inak by sa to tu všetko rozpadlo.“ Gazdiná viedla hostí po chodbe. „Ani si neviem predstaviť, čo by s nami bolo, keby Egan pána z času na čas nenahovoril, aby predal nejakú z tých starých harabúrd. Určite by sme pomreli od hladu.“

Phoebe vrhla kradmý pohľad na Gabriela, ktorý sa obzeral po zanedbanej miestnosti plnej vzácnych starých kníh. Sňal si klobúk, čo ešte zvýšilo jej záujem. Nenápadne, ale o to pozornejšie si ho obzerala. V sliepňavom svetle mihotavej sviečky vyzerali jeho vlasy čierne ako žúžoľ. Také boli síce aj predtým, ale na spánkoch mal už kde-tu šedivý vlas. Nečudo, veď už mal tridsaťštyri.

Pred ôsmimi rokmi si myslela, že je pre ňu pristarý, ale teraz jej jeho vek celkom vyhovoval. Prstami v rukavičke si nadvihla purpurový jazdecký kabátik, aby sa mohla zohnúť a lepšie pozrieť na hŕbu poukladaných kníh. V skutočnosti však jej vzrušenie nemalo nič spoločné ani so starými knihami, ani s potrebou odhalenia Neilovho vraha. Bezpochyby ho mal na svedomí Gabriel.

Nebesá, rútim sa do poriadnej šlamastiky, prebleslo jej hlavou. Takáto citová komplikácia by bola poslednou vecou, ktorú by si želala. Musí si zachovať triezvu hlavu a nesmie zabúdať, že Gabriel cíti po tom nevydarenom úteku s Meredith a otcovej reakcii naň voči ich rodine nenávisť.

Stál otočený k nej profilom a obzeral si názvy kníh, ledabolo postrkaných na najbližšom regáli. Jej pohľad sa zastavil na jeho hrozivo vysunutej spodnej čeľusti a výrazných lícnych kostiach. S údivom zistila, že aj po ôsmich rokoch jej jeho tvár pripomína hlavu dravého vtáka.

Žalúdok sa jej zovrel od nervozity. Vôbec nečakala, že čas zjemní drsné črty jeho tváre, ale znepokojilo ju, že sa stali ešte ostrejšími a tvrdšími.

Akoby vyčítal jej myšlienky, zrazu sa na ňu uprene zahľadel, prebodávajúc ju zelenými očami dravca. Na kratučký, ale veľmi znepokojujúci okamih mala pocit, že jeho zrak prenikol aj cez jej závoj. Za tie roky pozabudla, aké skúmavé dokážu byť tie oči.

Už keď bola dievčaťom na hranici dospelosti, zaujal ju ten sústredený pohľad jeho zelených očí. Samozrejme, nemala veľa príležitostí stretnúť sa s ním. Vídavala ho iba vtedy, keď prišiel spolu s druhými mladíkmi z dobrej spoločnosti do rodičovského domu dvoriť jej pôvabnej sestre Meredith.

Jediným mužom z tohto kŕdľa ctiteľov, ktorý jej utkvel v pamäti, bol práve on. Zaujal ju hneď od prvého dňa, pretože sestre nosieval knihy a básne, na ktoré sa dychtivo vrhala. On jediný sa uchádzal o Meredithinu priazeň tým, že jej nosil namiesto kvetov legendy o rytieroch z dvora kráľa Artuša. Krásnu Meredith však knihy vôbec nezaujímali, zato ona ich priam hltala.

Zakaždým, keď Gabriel prišiel na návštevu jej sestry, tajne ich pozorovala z úkrytu a usilovala sa vidieť čo najviac. Už vtedy si uvedomila, že pohľady, aké vrhal na jej sestru, sú nekonečne romantické. Teraz pochopila, že pre ohnivý Gabrielov pohľad je prívlastok romantický veľmi málo výstižné. Nečudo, že Meredith mala z neho strach. Napriek svojej inteligencii a vzdelaniu bola veľmi útlocitnou a nesmelou dievčinou.

Po prvý raz odvtedy, čo sa začala uchádzať o Gabrielovu pomoc, sa jej zmocnil nepokoj. Mal pravdu. Nepatril k mužom, s ktorými sa radno zahrávať. V duchu sa poďakovala svojej prezieravosti, že si tvár nechala zahalenú závojom.

„Niečo sa vám stalo?“ spýtal sa tlmene Gabriel a ironickým pohľadom si ju premeral od hlavy po päty. Bolo vidieť, že sa na jej rozpakoch skvelo zabáva.

„Nie, vôbec nič.“ Phoebe hrdo vztýčila hlavu a vykročila za gazdinou. Je tam toho, že jej jazdecký kostým má takú divokú farbu! Veľakrát si všimla, že má výstredný vkus. V jej blízkosti bolo iba málo ľudí, ktorým sa páčilo, ako sa oblieka. Matka a sestra ju často kritizovali, že má záľubu v takých ohnivých farbách.

Gazdiná ich zaviedla do malej miestnosti, kde bolo ešte viac kníh než v hale. Okolo všetkých stien stáli regály. Na zemi boli knihy poukladané do takmer polmetrovej výšky a medzi nimi ostali iba úzke chodníčky. Po oboch stranách kozuba stáli veľké, ťažké skrine s otvorenými dverami, tiež plné kníh a rozličných písomností.

Za písacím stolom, založeným vysokými hŕbami kníh, sedel tučný muž. Mal na sebe nohavice a vyblednutý hnedý kabátec. Nakláňal sa nad akousi starou knihou. Sviečka osvetľovala jeho plešatú hlavu a husté, šedivé bokombrady. Prehovoril bez toho, aby zodvihol zrak od knihy.

„O čo ide, Stilesová? Povedal som vám predsa, že ma nemáte vyrušovať, kým nedokončím preklad tohto textu.“

„Táto dáma si prišla po knihu, ktorú ste jej vraj predali, pán veľkomožný.“ Podráždené správanie svojho chlebodarcu si pani Stilesová očividne nebrala príliš k srdcu. „Pani prišla s týmto džentlmenom. Mám priniesť čaj?“
„Čože? Prišli dvaja?“ Nash hodil pero na stôl a prudko vstal zo stoličky. Otočil sa ku dverám a ponad strieborný rám okuliarov vrhol na hostí nepriateľský pohľad.

„Dobrý večer, pán Nash,“ oslovila ho vľúdne Phoebe, postupujúc o krok dopredu.

Nashov zlostný pohľad sa na krátky okamih zastavil na Phoebinej ľavej nohe, ale taktne sa zdržal komentára. Keď však jeho pohľad padol na Gabriela, červeň na jeho tvári nadobudla tmavší odtieň. „Čo to má znamenať? Predávam predsa iba jednu knihu. Prečo ste prišli dvaja?“

„Tento džentlmen ma len sprevádza, lebo som sa bála ísť sem potme sama,“ vysvetľovala Phoebe.

„A prečo? V tejto časti Sussexu vás predsa nemôže nič ohroziť. Je tu celkom bezpečne.“

„Nuž, nepoznám tento kraj tak dobre, ako vy,“ zahundrala Phoebe. „Bývam v Londýne.“

„Tak čo bude s tým čajom?“ zamiešala sa do rozhovoru pani Stilesová.

„Choďte dočerta s tým vašim čajom!“ vybuchol Nash. „Aj tak sa tu nezdržia dlho... Choďte si po svojom, Stilesová. Pri obchodných záležitostiach nechcem byť rušený.“

„Ako si želáte,“ zašomrala žena a urazene odkráčala z miestnosti.

Gabriel si pozorne prezeral regály plné kníh. „Naozaj obdivuhodná zbierka, pán Nash.“

„Ďakujem.“ Nash pozorne sledoval Gabriela a oči mu žiarili pýchou. „Priznávam sa, že z nej mám veľkú radosť.“

„Mimochodom, nevlastníte náhodou jeden z exemplárov Maloryho diela Smrť kráľa Artuša!“

„A ktorý máte na mysli?“ ostražito sa spýtal Nash.

„Vydaný roku 1634. Nie je vraj príliš zachovalý – viazaný bol v červenej marockej koži. Na vakáte pred titulným listom je venovanie, začínajúce slovami: Môjmu synovi.“1

Nash zvraštil čelo. „Nie. Môj je ešte starší. A je vo vynikajúcom stave.“

„Chápem. Takže prikročte k obchodu.“

„Správne.“ Nash vytiahol zásuvku písacieho stola. „Predpokladám, že by ste tú knihu chceli konečne mať v rukách?“

„Samozrejme,“ pritakala Phoebe a kradmo sa pozrela na Gabriela, ktorý vzal do ruky hrubý bachant z blízkeho stolíka. Ihneď ho však odložil, keď zbadal, že Nash vyberá zo zásuvky drevené puzdro. Vzápätí odokryl veko a slávnostne z neho vytiahol staručkú, rukou písanú knihu. Vo svetle sviece sa zaligotali nielen pozlátené okraje velínových listov, ale aj Gabrielove zelené oči.

Phoebe s námahou potlačila úsmev. Vedela presne, čo prežíva. Len čo Nash opatrne položil knihu na dosku stola a otvoril hrubú dosku obálky v koženej väzbe, aj jej telom prebehli od vzrušenia zimomriavky.

„Panebože!“ hlesla tlmene. Zahľadená na úchvatné dielo zabudla na všetky pochybnosti, ktoré jej doposiaľ vŕtali hlavou. Pristúpila bližšie k stolu, aby lepšie videla na štyri miniatúry umiestnené tesne vedľa seba na hornej polovici strany. Staré ilustrácie boli doplnené prekrásnymi ornamentmi z brečtanových listov. Dokonca aj z diaľky sa farebné ilustrácie zaskveli v plnej kráse rovnako ako vzácne klenoty.

„Nádhera, však?“ ozval sa Nash. V jeho slovách rezonovala hrdosť zberateľa. „Kúpil som ju pred rokom v Londýne. Jej vtedajší majiteľ ju zasa kúpil od istého francúzskeho aristokrata, ktorý zutekal do Anglicka po Francúzskej revolúcii. Je mi až zle, keď si pomyslím, koľko prekrásnych zbierok bolo zničených.“

„Máte pravdu,“ ticho prisvedčil Gabriel. „Násilie neosoží ani ľuďom, ani knihám.“ Podišiel k stolu a pozorne sa zahľadel na iluminované stránky rukopisnej knihy. „Táto je mimoriadne pekná.“

„Je prekrásna,“ pritakala Phoebe, ktorá sa nemohla vynadívať na žiarivé obrázky miniatúrnych kresieb. „A zároveň je aj veľmi zachovalá. Môžem sa pozrieť zblízka?“

Nash chvíľu váhal, potom neochotne pokrčil plecami. „Čo sa dá robiť. Zaplatili ste za ňu, je vaša. Môžete si s ňou robiť, čo chcete.“

„Ďakujem.“ Phoebe vybrala z vrecka čistú čipkovanú vreckovku. Videla, že aj Gabriel je v rovnakom vytržení ako ona. Takúto chvíľu vie pochopiť a oceniť iba skutočný zberateľ. Pergamenové listy obracala opatrne vreckovkou. Rukopisné dielo Rytier a černokňažník bolo bohato ilustrované. Nepochybne ho vyhotovili v stredoveku na objednávku nejakého francúzskeho aristokrata, ktorý vedel oceniť nielen samotný príbeh, ale aj krásu ilustrácií.

Phoebe pozorne prečítala niekoľko viet v starofrancúzštine, obdivujúc pritom úhľadné písmo. Keď prišla k poslednej strane, upriamila pozornosť na tiráž na konci knihy.

„Takto končí príbeh o Rytierovi a černokňažníkovi,“ preložila nahlas a pokračovala: „To, čo som tu ja, Philip z Blois, vyrozprával, je pravda pravdúca. Túto knihu som napísal pre moju manželku a patrí iba jej. Ak sa tá kniha dostane do nepovolaných rúk, bude prekliaty. Okradnú ho zlodeji a prepadnú vrahovia. Skončí na šibenici a bude sa škvariť v pekelnom ohni.“

„Povedal by som, že nezabudol na nič,“ uznanlivo poznamenal Gabriel. „Kvôli tej starodávnej kliatbe si zlodej poriadne rozmyslel, či tú knihu ukradne, alebo radšej nechá na pokoji. Aj keď by musel byť gramotný, aby si knihu prečítal.“

„Sotva sa možno čudovať majiteľom, že sa všemožne usilovali ochrániť tieto vzácne umelecké diela pred krádežou,“ poznamenala Phoebe a opatrne zavrela knihu. Potom s úsmevom pozrela na Nasha. „Som nadmieru spokojná, pane.“

„Veď je to iba banálny ľúbostný príbeh, ktorý nadväzuje na legendu o rytieroch Okrúhleho stola,“ zahundral Nash. „Hlúpučká rozprávka, ktorú napísali pre nejakú zhýčkanú dvornú dámu. Vôbec sa nedá porovnať s Históriou Scholasticou, ktorú sa mi podarilo získať v tom istom čase. Ale musím uznať, že je výnimočne pekne ilustrovaná.“

„Mimoriadne krásne,“ nadchýnala sa Phoebe, starostlivo vkladajúc knihu späť do puzdra. „Pán Nash, buďte bez obáv, dobre sa o ňu postarám.“

„Bude najlepšie, keď si ju hneď zoberiete a odídete.“

Nash sa musel premáhať, aby odtrhol oči od dreveného puzdra. „Čaká ma ešte veľa práce.“

„Rozumiem.“ Phoebe poťažkala drevené puzdro.

„Pomôžem vám.“ Gabriel vzal puzdro s knihou z jej rúk. „Aby ste sa s ním nemuseli ťahať,“ dodal.

„Zvládnem to aj sama,“ odvrkla Phoebe, vytrhnúc mu ho z rúk.

„Bude mi potešením vám pomôcť, madam,“ naliehal dvorne Gabriel so záhadným úsmevom. „Požiadali ste ma predsa, aby som vás sprevádzal a ochraňoval.“

„Nemali by sme už ísť?“ zašomrala Phoebe a váhavo pustila knihu z rúk.

„Veru, radšej už choďte,“ zašomral Nash, sadajúc si opäť za stôl. Uchopil pero a povedal: „Stilesová vás vyprevadí.“

Phoebe prešla okolo Gabriela a zamierila k dverám. Posmešný záblesk v jeho očiach sa jej vonkoncom nepáčil. V duchu si opakovala, že je vylúčené, aby sa Gabriel pokúsil pripraviť ju o vzácnu knihu. Ani len na chvíľu nebola ochotná pripustiť, že by sa ušľachtilý rytier mohol prejaviť ako obyčajný zlodej. Len si zo mňa uťahuje, upokojovala sa.

Gazdiná už čakala pri dverách a vrhla výrečný pohľad na puzdro, ktoré niesol Gabriel. „O jednu haraburdu menej. Aspoň ju nebudem musieť čistiť od prachu,“ poznamenala vecne. „Aj keď pán, nepochybne, dovezie desať ďalších. Veľmi pochybujem, či dostanem nejakú plácu.“

„Želáme vám veľa šťastia, pani Stilesová,“ zaznel Gabrielov hlas. Uchopil Phoebe pod pazuchu a viedol ju do noci.

„To puzdro si vezmem, len čo zosadnem z koňa,“ oznámila mu rýchlo.

„Vari mi nedôverujete?“

„Viem, že ste anglický džentlmen a určite ma neokradnete.“ Povedala si, že mu už nedovolí, aby jej naháňal strach.

„Stále opakujete to isté ako verklík.“ Gabriel položil puzdro s knihou na veľký kameň pri plote, chytil Phoebe okolo pása a vysadil ju do sedla. Potom, ešte stále ju držiac, jej pozrel do zahalenej tváre. „Odkiaľ to o mne viete?“

„Viem to, a to vám musí stačiť,“ odvrkla. Znova sa prichytila, že sa kŕčovito drží jeho ramena. Náhlivo ho pustila a uchopila uzdu.

„A čo všetko ešte o mne viete?“ vyzvedal ďalej. Vyšvihol sa do sedla a opatrne umiestnil puzdro s knihou pod bohaté záhyby svojho širokého plášťa.

Keď vyrazili, usúdila, že nastal čas, aby mu prezradila, kvôli čomu ho vlastne vylákala z jeho vidieckeho sídla v Sussexe. Tou starou knihou chcela len vzbudiť jeho záujem a vyburcovať jeho zvedavosť natoľko, aby jej sľúbil pomoc ešte skôr, než mu prezradí, s kým má tú česť.

Rozmýšľala, akými slovami by mala začať. „Viem, že ste sa len nedávno vrátili do Anglicka,“ začala opatrne.

„Po dlhom pobyte v zahraničí,“ doplnil ju. „Bol som preč dlhých osem rokov… Čo ešte o mne viete?“

Podráždený tón v jeho hlase ju znepokojil. „Dozvedela som sa, že ste nečakane zdedili grófsky titul.“

„Úplne nečakane. Keby pred rokmi nezahynul môj strýko a jeho synovia na mori, asi by som sa grófom nikdy nestal. Čo ešte viete, milá Dáma v závoji?“

„To, že sa zaujímate o rytierov a stredoveké legendy.“

„Aj to je pravda. A čo ešte?“

Phoebe sa rozhodla použiť silnejšiu zbraň. „Viem, že ste autorom Hľadania,“

Bolo vidieť, že jej posledné slová naňho silne zapôsobili. Napriek tomu, že sa usiloval ovládať, zmocnil sa ho hnev. „Hrom a peklo! Vidím, že ste naozaj mimoriadne dobre informovaná. Odkiaľ to všetko o mne viete?“

„Mám svoje zdroje,“ zľahčujúco odvetila Phoebe. Nemohla mu predsa povedať pravdu. Dokonca ani jej rodina nepoznala jej najtajnejšie tajomstvo.

Gabriel prudko zastavil koňa a chytil Phoebe za zápästie. „Pýtal som sa, odkiaľ to viete. Chcem počuť pravdu!“

Prebehli jej po chrbte zimomriavky. Gabriel jej pevne držal ruku a jeho tvár bola plná odhodlania donútiť ju stoj čo stoj odpovedať. „Prečo to vlastne tajíte? Mnohí ľudia by radi vedeli, kto je autorom najčítanejšej knihy tejto sezóny.“

„Musel vám to prezradiť môj vydavateľ. Bodaj by ho čerti vzali! Podplatili ste ho?“ „Nie! Prisahám, že nie.“

Nemohla mu predsa prezradiť, že v predchádzajúcom roku vynaložila značné finančné prostriedky, aby zachránila krachujúce kníhkupectvo a vydavateľstvo Yosiaha Laceyho. Použila na to peniaze, ktoré si ušetrila zo štedrého vreckového od svojho otca a z predaja niekolkých vzácnych kníh. Nikto to netušil a Phoebe bola pevne rozhodnutá ponechať si toto tajomstvo pre seba. Jej rodina by bola istotne zhrozená, keby sa dozvedela, že za ich chrbtom robí nejaké obchodné transakcie.

Jej spolupráca s Laceym sa vyvíjala veľmi sľubne. Phoebe mu vyberala rukopisy vhodné na publikovanie a on sa sústredil na tlač a riešenie každodenných praktických problémov. Pod ich spoločným vedením a s pomocou nového právnika a niekoľkých zamestnancov začalo ich teraz už spoločné vydavateľstvo prosperovať. Prvým úspechom bolo práve vydanie Hľadania, knihy, ktorú sa rozhodla vydať okamžite, len čo prečítala prvé stránky rukopisu.

„Museli ste mu zaplatiť veľkú sumu,“ trval na svojom Gabriel. „Nemyslel som si, že ten starý ožran je taký hlupák. Nemal by zabúdať, že sa mu nevyplatí ťahať sa so mnou za prsty. Hádam má toľko rozumu a nebude riskovať, že príde o zisk z mojej ďalšej knihy.“

Phoebe vrhla pohľad na prsty v koženej rukavici, ktoré zvierali jej zápästie. Skrslo v nej podozrenie, že práve urobila osudnú chybu. Gabrielovo správanie sa vôbec nepodobalo na dvorné vystupovanie stredovekého rytiera. Jeho zovretá ruka bola rovnako neľútostná ako oceľové putá. „Pán Lacey za nič nemôže.“

„Ako ste potom prišli na to, že práve ja som autorom HľadaniaV1

Phoebe horúčkovito hľadala nejakú pravdepodobnú verziu. „Požiadala som rodinného právnika, aby mi to zistil, ak to tak veľmi chcete vedieť.“ Márne sa usilovala vyslobodiť si ruku z jeho zovretia. „Je veľmi šikovný.“

Aspoň toto bola pravda. Pán Peak bol nadmieru inteligentný a veľmi úslužný mladý muž, ktorý sa zubami nechtami usiloval dokázať svoje schopnosti. A to do takej miery, že sa staral aj o finančnú stránku podnikania najmladšej dcéry lorda Claringtona bez toho, aby gróf o tom čokoľvek vedel.

„A nie je to len ďalší úskok?“ Gabriel ticho zahrešil a pustil jej ruku. „Táto skrývačka ma už nebaví. Povedal som vám predsa, že neznášam klamstvá a podvody. Kto vlastne ste?“

Phoebe si oblizla spodnú peru. „To vám nemôžem prezradiť. Aspoň teraz nie. Na to je ešte priskoro. Okrem toho, ak by mi môj plán nevyšiel, čo sa mi zdá čoraz pravdepodobnejšie, nerada by som riskovala, aby utrpela moja povesť. Dúfam, že ma chápete.“

„Aký plán? Vari sa mám podieľať na nejakom vašom ďalšom dobrodružstve bez toho, aby som vedel, kto vlastne ste? Myslíte, že som až taký hlupák?“

„Vôbec si to o vás nemyslím. Aj keď máte veľmi zložitú povahu,“ upokojovala ho Phoebe zmierlivým hlasom. „Poviem vám, kto som, ak mi sľúbite pomoc.“

„Dočerta, o čo vám vlastne ide?“ vybuchol Gabriel, ktorý očividne strácal trpezlivosť.

Phoebe pozbierala odvahu a spustila: „Pustila som sa do istého pátrania.“

„Nebodaj mi chcete vyfúknuť ďalšiu vzácnu knihu?“ spýtal sa sarkasticky.

„Nie. Nepátram po nijakej starej knihe, ale hľadám spravodlivosť. Usúdila som, že vy ste ten pravý, kto by mi mohol pomôcť.“

„Spravodlivosť? Nebesá, čo sú to za hlúposti? Hádam som vám dal celkom jasne najavo, že ma nezaujímajú nijaké romantické dobrodružstvá.“

„Nejde o žiadne romantické dobrodružstvo!“ ohradila sa Phoebe. „Ide mi o spravodlivosť. Pátram po vrahovi!“

„Po vrahovi?“ Gabriel onemel v úžase. „Panebože, tak ja som sa ocitol uprostred tmavej noci na ľudoprázdnom mieste a na dôvažok s bláznivou ženskou!“ zaúpel teatrálne.

„Nie som bláznivá! Vypočujte ma, prosím. Celé dva mesiace som sa usilovala prebudiť váš záujem. Teraz, keď ste napokon vyliezli z toho vášho dúpäťa, by ste ma mohli aspoň vypočuť!“

„Nebývam v nijakom dúpäti,“ ohradil sa urazene.

„Žiaľ, z môjho hľadiska to tak vyzerá. Podarilo sa mi zistiť, že sa zdržiavate len vo svojom dome na vidieku – ako dáky jaskynný pračlovek.“

„Preháňate,“ zahundral. „S ľuďmi, o ktorých mám záujem, sa stretávam. Mám rád samotu. Ruch veľkomesta ma vonkoncom neláka. Ale nechápem, prečo by som vám to mal vysvetľovať.“

„Veľmi vás prosím, pomôžte mi! Potrebujem pomstiť smrť človeka, ktorý mi bol kedysi veľmi blízky.“

„Čo to znamená blízky!“

„Nuž, pred troma rokmi sa chcel so mnou oženiť. Moji rodičia však nesúhlasili so sobášom, pretože bol chudobný.“

„To sa stáva,“ zachmúrene poznamenal Gabriel.

„Viem. Môj priateľ sa preto vypravil na juh, aby tam zbohatol. Potom sa mienil vrátiť a požiadať rodičov o moju ruku. Ale už sa nikdy nevrátil. Podarilo sa mi zistiť, že ho zavraždil istý pirát.“

„Dobrotivé nebesá, vari po mne chcete, aby som sa vybral hľadať nejakého piráta?! To neprichádza do úvahy! Takmer osem rokov som stratil plavbou po Tichomorí a môžem vás ubezpečiť, že pirátov je tam neúrekom.“

„Vy ste ma zle pochopili. Mám dôvodné podozrenie, že onen vrah sa vrátil do Anglicka.“

„Ako ste na to prišli?“

„Skôr než sa môj priateľ vydal na cestu, venovala som mu na pamiatku jednu z mojich vzácnych kníh. Viem, že by ju v nijakom prípade nikomu nepredal, ani nedaroval. Mal odo mňa iba túto jedinú vec.“

Gabriel zmeravel. „Knihu?“

„Áno. Volala sa Dáma vo veži. Poznáte to dielo?“

„Že či!“

„Naozaj ho poznáte?“ vzrušene zvolala Phoebe.

„Viem, že existuje len niekoľko kópií. Tá vaša bola vo francúzštine, v angličtine alebo v taliančine?“

„Bola vo francúzštine a mala nádherné ilustrácie. Bola oveľa krajšia než Rytier a černokňažník. Nuž teda, vážený pán gróf, dozvedela som sa, že táto kniha sa opäť zjavila v Anglicku. Údajne je v súkromnej knižnici nejakej významnej osobnosti.“

Gabriel ju prebodol podozrievavým pohľadom. „Kto vám to povedal?“

„Jeden kníhkupec z Bond Street. Dozvedel sa to od jedného zo svojich najlepších zákazníkov, ktorý to údajne počul od zberateľa z Yorkshire.“

„Prečo si myslíte, že ide akurát o váš exemplár?“

„Lebo kníhkupec zistil, že ide o francúzsku verziu a že na konci knihy sa uvádza ako autor prepisu Wiliam z Anjou. A tú moju kópiu vyhotovil práve on. Musím ju nájsť.“

„Vy teda veríte, že ak nájdete tú knihu, vypátrate zároveň človeka, ktorý zavraždil vášho milenca?“ spýtal sa polohlasne Gabriel.

„Áno.“ Keď počula slovo milenec, prudko sa začervenala. Jednako nemala chuť vysvetľovať, že Neil nebol jej milencom, ale správal sa ako verný a oddaný Lancelot. Jeho láska bola čistá a ušľachtilá. Správal sa k nej veľkoryso a prosil iba o to, aby jej mohol slúžiť tak, ako dávni rytieri slúžili dámam svojho srdca.

Výčitky svedomia, ktoré ju trápili kvôli jeho smrti, však súviseli s tým, že jej city k Neilovi boli vlažné. Ak by ho naozaj ľúbila, dokázala by presvedčiť rodinu, aby požehnali ich manželstvo. Bohužiaľ, nikdy ho neľúbila a nedokázala sa prinútiť uzavrieť manželstvo bez toho, aby cítila hlbokú lásku.

„Ako sa volal ten muž, ktorý pre vás toľko znamenal?“

„Neil Baxter.“

„Možno tú knihu jej terajší majiteľ od niekoho kúpil,“ nadhodil. „Čo ak vôbec netuší, ako smutne skončil váš milenec?“

Phoebe energicky pokrútila hlavou. „Nie, tomu neverím. Po odchode z Anglicka mi Neil niekoľkokrát písal. V jednom z listov spomenul piráta, ktorý prepadával lode v blízkosti ostrovov. Písal, že to nie je obyčajný lúpežník, ale anglický džentlmen, ktorý sa dal na zbojstvo a stal sa postrachom južných morí.“

„Nebol by ani prvý a ani posledný,“ sucho poznamenal Gabriel.

„Preto sa, vážený gróf, nazdávam, že práve tento muž sa po Neilovej vražde zmocnil Dámy vo veži.“

„A teraz, keď sa podľa vašich informácií tá kniha znova ocitla v Anglicku, domnievate sa, že sa s ňou vrátil aj ten urodzený pirát?“

„Nuž, zdá sa mi to veľmi pravdepodobné. Nedá sa totiž vylúčiť, že ten darebák už zbohatol natoľko, že mu to umožní dostať sa aj do vyššej spoločnosti. Nikto nebude predsa zisťovať, akým nečestným spôsobom bohatstvo získal. Všetci si budú myslieť, že rovnako ako mnohí ďalší aj on zbohatol na poctivom obchode.“

„Vaša predstavivosť mi vyráža dych.“

Phoebe zaškrípala zubami. „A vám zasa úplne chýba. Moja verzia je veľmi pravdepodobná. Ale aj keby terajší majiteľ mojej knihy nebol práve ten pirát, ako naznačujete, čo ak pozná toho vraha? Preto ho musím stoj čo stoj nájsť.“

Jej dôrazné vyhlásenie zrazu prerušil lomoz nejakého tvora, hlučne sa predierajúceho pomedzi krovie, ktoré rástlo pozdĺž cesty.

„Dočerta, čo to je?“ Gabriel prudko zastavil koňa, lebo spomedzi kríkov sa už vyrútil jazdec na koni.

„Ste prepadnutí,“ skríkol maskovaný muž. V mesačnom svite bolo zreteľne vidieť hlaveň pištole, ktorou na nich mieril.

„Dopekla! Tušil som, že som mal radšej ostať v posteli,“ rezignovane zamrmlal Gabriel.
Tretia kapitola
Gabriel si v okamihu uvedomil, že na rozdiel od neho Dáma v závoji vôbec nechápe, čo sa deje. Zrejme až po chvíli zbadala odlesk svetla na hlavni pištole.

„Čo to má znamenať?“ spýtala sa pobúrené, akoby mala do činenia len s ťarbavým sluhom.

Gabriel sa musel ovládnuť, aby sa neusmial. Tá žena má ale odvahu! Najprv pozvala neznámeho muža, aby jej robil spoločníka, a teraz oslovila zbojníka s toľkým pohŕdaním, že jej musel v duchu vzdať poklonu. V živote ešte nestretol takú ženu, ktorá by sa v čomkoľvek ponášala na túto bláznivo smelú, tajomne zahalenú osobu.

„Peniaze, alebo život!“ zareval útočník a striedavo mieril pištoľou na Gabriela a na jeho spoločníčku. „A pekne rýchlo, lebo vás pošlem na druhý svet a ani sa nestihnete pomodliť.“

„Mám so sebou iba zopár drobných,“ oznámila Dáma v závoji. „A nijaké šperky.“

„Beriem všetko, čo máte.“ Lupič sa pozorne prizeral Gabrielovi. „Nepochybne máte v plášti schovanú pištoľ. Vyzlečte si ho a hoďte na zem.“

„Ako si želáte.“ Gabriel pokrčil plecami a začal si rozopínať plášť.

Phoebe sa zľakla. „Nerobte to, pane,“ zvolala. „Nesmiete si vyzliecť plášť. Veď prechladnete.“ Potom sa obrátila k útočníkovi. „Úpenlivo vás prosím, nenúťte môjho priateľa, aby sa vyzliekol. Má veľmi chatrné zdravie. Doktor mu zakázal chodiť po vonku bez kabáta.“

Gabriel na ňu pobavene pozrel. „Je od vás naozaj šľachetné, že sa v takejto dramatickej situácii bojíte o moje zdravie.“

„Keď je taký chúlostivý, s potešením ho odpravím na druhý svet,“ zavrčal lupič. „Tak poďme, rýchlo!“

„Pane, naozaj si nesmiete vyzliecť plášť! Myslite na svoj hrudník!“ zvolala Phoebe zúfalo.

Ale už bolo neskoro. Gabriel si vyzliekol plášť, pričom odhalil puzdro s knihou.

„Čo to tam máte?“ Zlodej pomkol koňa bližšie k nemu.

„Starú drevenú truhličku. Vari nevidíte?“ pohotovo zareagovala Phoebe.

„Má pravdu,“ pridal sa Gabriel.

„Vezmem aj tú,“ v okamihu rozhodol lupič a vystrel ruku.

„Pane, to mu nesmiete za žiadnych okolností dovoliť!“ zasiahla autoritatívne Phoebe. „Počujete ma?“

„Počujem.“ Gabriel podal puzdro útočníkovi. Na jeho veko prihodil zopár mincí.

Rozzúrená Phoebe donútila kobylu, aby sa otočila a postavila sa lupičovi zoči-voči. „Žiadam vás, aby ste mi bezodkladne vrátili to puzdro. Je moje.“

„To ma síce mrzí, ale prepadol som predsa aj vás.“

„Gróf, robte niečo, preboha! Ak ho necháte odísť, nikdy vám to neodpustím.“

„Ľutujem vás, pane,“ vzdychol lupič, pozerajúc súcitne na Gabriela. „Určite to s ňou nemáte ľahké.“

„Človek si zvykne,“ odvrkol Gabriel.

„Vy to musíte vedieť lepšie. Ďakujem. Bolo mi potešením sa s vami zoznámiť.“ Zvrtol koňa a popchol ho do cvalu.

Phoebe chvíľu sledovala pohľadom vzďaľujúceho sa útočníka a potom sa prudko zvrtla ku Gabrielovi. Cítil, že sa blíži výbuch jej hnevu. So správaním šľachetného rytiera bola určite nanajvýš nespokojná.

„To sa mi snáď len sníva!“ vybuchla pobúrené. „Ako ste mu mohli dať tú knihu bez najmenšieho pokusu o odpor?“

Gabriel na ňu nevraživo zazrel. Zoskočil z koňa a zodvihol zo zeme svoj plášť. „Vari by ste chceli, aby mi prestrelil moju chatrnú hruď?“

„To nie, ale mohli ste sa mu aspoň postaviť na odpor. Veď ste džentlmen a určite sa viete brániť. Ten chlap bol predsa praobyčajný neokrôchaný lupič.“

„Neokrôchaní lupiči vedia stisnúť spúšť rovnako dobre ako džentlmeni.“ Gabriel sa vyšvihol do sedla svojho koňa a chytil uzdu.

Phoebe nahnevane vyprskla, ba dokonca aj ticho zahrešila. „Ako ste mu to mohli dovoliť?! Žiadala som vás predsa, aby ste ma ochraňovali.“

„Zdá sa, že sa mi to aj podarilo. Ste živá a zdravá.“

„Ale on mi ukradol tú krásnu knihu.“

„Presne tak. Okradol vás, a nie mňa.“ Gabriel popchol žrebca do klusu. „Už dávno som sa naučil, že sa neoplatí riskovať krk kvôli niečomu, čo mi nepatrí. Nestojí to za námahu.“

„Ako sa opovažujete povedať niečo také? Vy vôbec nie ste taký, za akého som vás pokladala.“

„A za akého ste ma pokladali?“ posmešne zavolal ponad plece.

Pohla sa za ním. „Zdalo sa mi, že človek, ktorý napísal Hľadanie, musí byť rovnako ušľachtilý a statočný, ako bol hrdina jeho knihy,“ zakričala tak, aby ju počul.

„Potom ste naivná. Rytierskosť sa nosí iba v románoch. Dobre sa predáva, ale je to iba hlúpy výmysel pre romantické ženy.“

„Veľmi ste ma sklamali, gróf,“ vyhlásila smutne, keď jej kobyla dobehla jeho koňa. „To, čo som si o vás myslela, sa ukázalo ako výplod mojej fantázie. Všetko ste pokazili. Doslova všetko.“

„A čo ste vlastne odo mňa očakávali, vážená Dáma v závoji?“

„Nazdávala som sa, že budete bojovať. Bola som presvedčená, že mňa i moju knihu dokážete ochrániť. Nečakala som, že sa len tak bez boja vzdáte. Ako ste sa mohli zachovať tak zbabelo?“

„Naozaj vám až tak veľmi záleží na tej knihe?“

„Naozaj. Dala som za ňu obrovské peniaze. V tejto chvíli to však nie je to najdôležitejšie. To, čo teraz potrebujem oveľa viac, je odvážny rytier.“

„Tak dobre, nájdem vám tú knihu. Vrátim vám ju a zároveň vám oznámim, či vám pomôžem v pátraní.“

„Prosím?“ Phoebe bola očividne zaskočená.

Gabriel vycítil, že v jej srdci opäť svitá nádej.

„Má to znamenať, že ešte nie je všetko stratené?“

„Budem o tom intenzívne premýšľať. Jednako vás musím varovať, že ak sa na to podujmem a podarí sa mi nájsť aj tú knihu, budem si žiadať odmenu.“

„Odmenu?“

„Áno.“

„Nuž,“ začala, neskrývajúc podráždenie, „mala som v úmysle venovať vám za odmenu práve tú rukopisnú knihu, ktorú ste pred chvíľou tak ľahostajne odovzdali tomu lupičovi. Mala to byť pamiatka na pomoc, ktorú ste mi poskytli.“

„Obávam sa, že moje nároky budú podstatne vyššie.“

„Vy teda očakávate, že vám za pomoc pri uplatňovaní spravodlivosti zaplatím?“

„A prečo nie? Vari sa nepatrí odmeniť človeka za pomoc?“

„Mali by ste sa hanbiť!“ vyhlásila roztrpčené. „Veď tu ide o spravodlivosť a česť. Nežiadam od vás predsa, aby ste mi našli stratený poklad alebo šperkovnicu s klenotmi.“

„Spravodlivosť a česť sú tovar, ktorý sa dá ukradnúť a predať rovnako ako klenoty či zlato. Nevidím najmenší dôvod, prečo by som nemal dostať, čo mi náleží.“

Phoebe sa nervózne nadýchla. „Ste cynický, vážený gróf z Wyldu!“

„Len veľmi praktický, vážená Dáma v závoji ktovie odkiaľ,“ odsekol.

„Chápem. Vlastne prečo nie. Nech je po vašom. Pokiaľ chcete so svojou cťou kupčiť a nechcete sa správať ako ušľachtilý rytier, prispôsobím sa.“ Vzápätí hrdo vztýčila hlavu. „A aká je cena za vaše služby?“

„Ešte neviem. Nemôžem predsa vopred uviesť cenu, keď neviem, čo ma to hľadanie bude stáť. Oznámim vám ju až dodatočne.“

V priebehu posledných týždňov ho táto záhadná žena čoraz viac a viac rozčuľovala. Teraz sa cítil spokojný. Konečne nad ňou získal prevahu. A bola to veľmi užitočná výhoda. Nepochybne sa mu zíde aj v budúcnosti, súdiac podľa toho, čo sa už o Dáme v závoji za tých pár hodín dozvedel.

„To nie je seriózne. Čo ak vám nebudem schopná zaplatiť?“

„Buďte bez obáv, určite na to budete mať. Otázne je len to, či dodržíte slovo. Nie som si istý, či vám môžem veriť. Možno sa so mnou len zahrávate.“

„Gróf z Wyldu, ako sa opovažujete pochybovať o mojej cti?“ oborila sa naňho pobúrené.

„Vy ste o mojej bez zaváhania pochybovali. Dokonca ste zašli tak ďaleko, že ste ma pred niekoľkými minútami označili za zbabelca.“

„A právom!“ odsekla.

„O rytieroch je známe, že tasili zbrane aj kvôli miernejším urážkam, ako je zbabelec. Ale ja som ochotný na to zabudnúť.“

„To je od vás naozaj veľkorysé!“ odvrkla posmešne.

„Takže dohoda platí?“

„Áno,“ prisvedčila rýchlo. „Ale najprv mi musíte vrátiť Rytiera a černokňažníka. Veľmi pochybujem, či sa vám to podarí.“

„Vidím, že príliš neveríte mojim schopnostiam,“ poznamenal ironicky.

„Ten zlodej je už určite ďaleko.“ Zarazila sa. „Nebesá, na niečo som si spomenula!“

„A prezradíte mi to?“

„Spomínate si na tú kliatbu na konci knihy?“ „No a?“

„Pokiaľ sa dobre pamätám, bolo tam napísané, že ak sa tá kniha dostane do nepovolaných rúk, prepadnú ho zlodeji a vrahovia. Niet pochýb, že pred chvíľou nás prepadol lupič…“

„Ktorý sa, našťastie, nepremenil na vraha. A to len vďaka tomu, že som s prehľadom zvládol situáciu,“ dodal hrdo Gabriel.

„Ja by som to nazvala skôr vašou neschopnosťou,“ zahundrala roztrpčené.

„Pomenujte si to, ako chcete. Ale nemali by sme spečatiť našu dohodu?“ Gabriel zastavil koňa a natiahol k Phoebe ruku.

Phoebe chvíľu váhala, no potom zdráhavo vystrela aj ona ruku v rukavičke. „Naozaj máte v úmysle porozmýšľať o mojom návrhu?“

„Len nemajte obavy. Odteraz nebudem myslieť na nič iné, len na vašu ponuku.“

„Ďakujem,“ odvetila odmerane. „Ani si neviete predstaviť, čo to pre mňa znamená. Ak to, samozrejme, naozaj myslíte vážne.“

„Možno by ste mali svoju vďačnosť prejaviť trochu rukolapnejšie.“ Jeho prsty sa preplietli s jej prstami. Namiesto toho, aby jej potriasol ruku, pritiahol si ju bližšie k sebe. Kým si stihla uvedomiť jeho zámer, zodvihol jej závoj a nastavil jej vyplašenú tvár mesačnému jasu.

Zalapala po dychu a zhrozene znehybnela.

Gabriel skúmavým pohľadom pozoroval črty jej tváre so zvedavosťou, ktorá už niekoľko týždňov spaľovala jeho vnútro. Jeho potreba odhaliť tajomstvo Dámy v závoji bola rovnako nástojčivá ako telesná túžba.

Už pri prvom pohľade na elegantný rukopis si bol istý, že list pochádza od vzdelanej ženy. Navyše neopatrnej a veľmi impulzívnej. Vyčkával a pokojne na ňu hľadel. Bol pyšný na svoje železné sebaovládanie, ktoré dokázal v sebe vypestovať za posledných osem rokov, aby zvíťazil nad telesnou túžbou. Bola to veľmi tvrdá lekcia, ale on v ničom nepoľavil. Z naivného romantika, ktorým bol v mladosti, nezostalo úplne nič.

Za posledné dva mesiace bol však nútený opäť preveriť svoju vôľu. Mal dojem, že Dáma v závoji ho s pôžitkom provokuje. Dňom i nocou mu vŕtalo v hlave, kto tá žena môže byť. Jej listy čítal rovnako pozorne, ako študoval staré rukopisy. Jedinou konkrétnou vecou, ktorú sa takto dozvedel, bolo, že pisateľka pozná stredoveké rytierske legendy a zvyky rovnako dobre ako on.

Podvedomie mu našepkávalo, že sa už kedysi museli stretnúť, pretože poznala jeho záľubu v knihách. Ale teraz, keď hľadel na jej tvár osvetlenú mesiacom, nevedel si spomenúť, či ju už niekedy videl. Pripadala mu tajomná a zároveň očarujúca ako perly ukryté v lagúnach južných morí.

V striebristom mesačnom svetle mala jej pokožka alabastrový odtieň. Plné pery mala zvodne pootvorené, rovný a pritom malý noštek bol aristokratický vyzývavý a nad jemne sa črtajúcimi lícnymi kosťami sa vynímali veľké oči, ktorých farbu by veľmi rád videl za denného svetla. Energická línia jej brady naznačovala, že to nie je slabá a poddajná žena. Priťahovala ho aj jej postava – drobná, štíhla a prekypujúca energiou.

V Nashovom dome zistil, že má tmavé, takmer čierne vlasy, učesané do hladkého uzla. V sliepňavom svetle sviečky sa výrazne ligotali. Gabriel ich zatúžil vidieť voľne padajúce na jej plecia. Konečne mal tú tajomnú dámu na dosah ruky. Keď sa na ňu díval, všetky emócie, ktoré v ňom prebúdzala, sa zrazu premenili na nástojčivú túžbu. Chcel, aby mu patrila.

Nehladiac na to, že údiv na jej tvári vystriedal hnev, naklonil sa k nej a ústami sa prisal na jej pery.

Spočiatku mu nezáležalo na odpovedi. Pobozkal ju drsne a naliehavo, akoby z pomsty za všetky príkoria, ktoré mu uštedrila. Nato sa však jej pery zachveli a telo sa roztriaslo.

Na chvíľu v rozpakoch zaváhal. Ale veď predsa už nie je neskúsené dievčatko. Musí mať viac ako dvadsať. Koniec koncov, sama ho k tomu bozku vyprovokovala. Navyše sa priznala, že bola milenkou Neila Baxtera, ktorý bol vychýreným zvodcom žien. Veď aj jeho voľakedajšia snúbenica Honora Ralstonová neodolala jeho šarmu a sladkým lichôtkam.

Ale nech už bola Dáma v závoji akokoľvek odvážna, od začiatku mu bolo jasné, že nie je skúsenou zvodkyňou, za akú ju pokladal spočiatku. Vyprovokovala ho, aby ju pobozkal, ale keď to urobil, očividne sa dostala do pomykova.

Zvedavosť, ktorú doteraz držal pevne na uzde, sa mu v tejto chvíli celkom vymkla spod kontroly. Potreboval si overiť, či ju dokáže primäť k opätovaniu bozku.

Končekom jazyka prešiel po jej spodnej pere, naliehavo naznačujúc, aby pootvorila ústa. Pod nástojčivým tlakom jeho úst vzdychla a vzrušene zastonala. Cítil sa ako vyhladovaný človek, ktorému zrazu ponúkli jedlo. Naliehavo zatúžil dostať viac.

Keď sa v jeho náručí vzrušene rozochvela a kŕčovito sa k nemu pritisla, ako keby chcela byť pri ňom ešte bližšie, uľavilo sa mu.

Keďže celé jeho telo pulzovalo túžbou zmocniť sa jej, zovrel ju ešte silnejšie.

„Gróf z Wyldu, čo to robíte?“ zašepkala ohromene.

„Noci sú chladné,“ ozval sa zastretým hlasom. „Ale prisahám, že keď si v lese ľahneme na zem, čoskoro nám bude horúco. Počkajte, rozprestriem plášť.“

Čaro chvíle sa razom stratilo. Dáma v závoji sa strhla, akoby ju šľahol bičom. Začala ho od seba odstrkovať a rázne sa vyslobodzovať z jeho zovretia.

Gabriel zvádzal urputný zápas so svojimi protestujúcimi zmyslami. Napokon ho vyhral a zdráha vo ju pustil. S tlmeným výkrikom sa vzpriamila v sedle a roztrasenými prstami si zakryla tvár závojom. Počul len jej nepravidelné dychčanie. Vedomie, že v nej prebudil túžbu, mu spôsobovalo veľké potešenie.

„Nemáte právo robiť takéto veci!“ vyhlásila prísnym hlasom. „To bolo od vás veľmi opovážlivé. Ako môžete byť taký dotieravý? Nazdávala som sa, že ste čestný muž.“

Gabriel sa usmial. „Zdá sa, že máte trochu čudnú predstavu o mojej rytierskosti. Zjavne ste si ju vytvorili len po prečítaní Hľadania. To potvrdzuje názory, že neskúsené dievčatá by nemali čítať ľúbostné príbehy. Príliš ľahko sa nechávajú nimi ovplyvňovať.“

„Nezmysel. Vy ste ma chceli iba vyprovokovať.“ V jej hlase bolo cítiť vracajúce sa sebavedomie. Vyviesť ju z miery zrejme nebolo ľahké.

„A neboli ste to práve vy, kto sa už niekoľko týždňov snažil vyprovokovať mňa?“ pripomenul jej. „Veľmi ste ma tým nahnevali.“

„Nič nechápete,“ vzdychla Phoebe. „Chcela som len vyburcovať vašu zvedavosť, a nie vás provokovať. Myslela som si, že takéto nočné dobrodružstvo sa vám zapáči. Hrdinovi vašej knihy by sa určite páčilo.“

„Hlavný hrdina Hľadania je oveľa mladší a neskúsenejší než ja,“ odvetil Gabriel. „A je v ňom priveľa rytierskeho idealizmu a mládeneckej naivity.“

„A mne sa práve preto páči. Určite mi je oveľa sympatickejší než vy. Zle som vás odhadla, ale to nevadí. Ľutujem, že som urobila taký nerozumný pokus. Taká blamáž! Bola to zrejme zbytočná, nezmyselná strata času. A navyše som prišla o Rytiera a černokňažníka.“

„Opakujem, keď sa nabudúce stretneme, vrátim vám tú knihu a odpoviem vám, či vám pomôžem hľadať Baxterovho vraha.“

Phoebe sa od neho poodtiahla. „Ani neviete, kto som. Nenájdete ma.“

„Ale nájdem.“

Len čo tie slová vyslovil, uvedomil si, že dáva sľub rovnako sebe, ako aj jej. Dnešná noc neukojila jeho zvedavosť, pretože nenašiel odpoveď na otázku, kto vlastne je tá tajomná Dáma v závoji. Naopak, len zvýšila jeho túžbu odhaliť ju. Takú cieľavedomú a pritom pôvabnú ženu ešte nestretol a uvedomoval si, že nebude spokojný, kým sa jej nezmocní. „Vy ste začali toto dobrodružstvo, ale buďte si istá, že to budem ja, kto ho ukončí.“

„Zdá sa mi, že práve skončilo,“ vyhlásila zachmúrene. „Opakujem, vážený gróf, že ste ma veľmi sklamali.“

„Vari nevidíte, aký som kvôli tomu nešťastný?“ zaškľabil sa posmešne.

„Dočerta, na tom predsa nie je nič smiešne!“ zvolala pobúrené. Kobyla nervózne zareagovala na emócie, zaznievajúce v hlase jej panej. „Pomaly prestávam chápať, prečo som si vybrala práve vás.“

„Ja to tiež nechápem,“ priznal Gabriel. „Nechceli by ste mi to vysvetliť?“

„Predpokladala som, že ste úplne iný,“ začala tónom verejného žalobcu. „Myslela som si, že ste šľachetný ako rytier, ktorý vie, čo je to túžba po spravodlivosti a po potrestaní krivdy. Možno si spomínate, že v prvom liste som sa zmienila o možnosti účasti na pátraní. Ale vy ste sa vôbec neunúvali odpovedať na moje prvé listy.“

„Tomu sa vôbec nemožno čudovať, pretože som nepoznal vaše meno. Mal som iba niekoľko listov od neznámej ženy, ktorá sa ma spytovala, či mám záujem stať sa jej rytierom. Najprv som tie listy ignoroval, potom sa však ukázalo sa, že som nútený súperiť s tou dámou o každý stredoveký ľúbostný príbeh, ktorý som mal v úmysle kúpiť. A to ma dopálilo.“

„Už som vám prezradila, že mojím zámerom bolo zahaliť svoj úmysel rúškom tajomstva, aby som upútala váš záujem.“

„A to sa vám skvele podarilo. Ale tajomstvo nie je celkom odhalené, napriek tomu, že som videl vašu tvár. Ešte stále neviem, kto vlastne ste.“

„A ani sa to nedozviete,“ vyhlásila presvedčivo. „Začnem s hľadaním sama. Presvedčila som sa, že vašu pomoc nepotrebujem a vlastne ju ani nechcem. Želám vám dobrú noc, vážený pán gróf. A prepáčte mi, že som vás uprostred tmavej noci zbytočne vytiahla z domu.“

Rázne popchla svojho koňa. Zviera sa pustilo do cvalu po ceste zaliatej mesačným svetlom.

Gabriel za ňou chvíľu zamyslene hľadel a až potom sa pohol, i keď oveľa pokojnejším tempom. Nemal v úmysle hnať sa za ňou, iba sa chcel presvedčiť, že bezpečne dôjde domov. Už tušil, kam smeruje.

O niekoľko minút neskôr, keď sa vynoril zo zákruty, zistil, že mal pravdu. Hoci kraj bol zahalený nočnou tmou, videl, ako jazdkyňa odbočila na prístupovú cestu, ktorá viedla k okázalému vidieckemu sídlu Amesburyovcov.

Veľký počet kočiarov, čakajúcich pred hlavnou budovou naznačoval, že sa tam koná jeden z ich chýrnych plesov. Z otvorených okien starobylého zámku zaznievali do noci tóny hudby. Lady Amesburyová zriedkavo pozývala menej než sto hostí.

Dáma v závoji sa zrejme potajomky vytratila spomedzi zabávajúcich sa hostí, aby dostala vytúženú knihu. V takej trme-vrtne sa jej to podarilo bez ťažkostí. V tomto čase už bola väčšina gavalierov podpitá a jej zmiznutie si nikto nevšimol.

Gabriel uvažoval, že zo zoznamu hostí sa určite nedozvie, kto je tá tajomná dobrodružka. Medzi pozvanými boli mnohí dôležití ľudia zo spoločnosti a väčšina miestnej šľachty.

Ale poznal aj iný spôsob, ako zistiť meno tejto dámy, a zároveň možno i vyriešiť rébus, kto ukradol Rytiera a černokňažníka. Otočil koňa a pobral sa nazad.
Štvrtá kapitola
O dvadsať minút neskôr zastavil koňa pri skupinke stromov v blízkosti Nashovho domu. Vôbec sa nečudoval, že v oknách sa stále svieti.

Koňa priviazal k stromu a cez kríky prešiel k neveľkej stajni, ktorá sa nachádzala za domom. Keď otvoril vráta, začul tiché zaerdžanie a zbadal obrys konskej hlavy otáčajúcej sa k nemu.

„Nemaj strach, starký,“ prihováral sa Gabriel koňovi, pričom doširoka otvoril dvere stajne tak, aby do jej vnútra prenikol bledý mesačný jas. Podišiel k boxu, kde stálo zviera. Kôň si ticho odfrkol a hlavu vystrčil ponad bráničku boxu.

„Mal si rušnú noc, však?“ prihováral sa mu Gabriel. Stiahol si rukavicu a pohladil zviera po krku vlhkom od potu. „Ešte si ani nestačil celkom vychladnúť. Páči sa ti byť pomocníkom zlodeja? Je to veľmi vzrušujúce, však?“

Na rozlúčku pohladkal zviera po hrive a vyšiel zo stajne. Keď sa priblížil k zadnému vchodu domu, vytiahol z vrecka plášťa pištoľ.

Prekvapilo ho, že dvere nie sú zavreté na závoru. Zlodej sa pri návrate z nočnej výpravy zrejme veľmi ponáhľal. Otvoril dvere a vošiel do domu.

Pani Stilesová umývala riad. Keď začula zvuk otváraných dverí, prudko sa otočila. Len čo spoznala prichádzajúceho, prekvapene vypleštila oči a chystala sa vykríknuť.

„Mlčte láskavo, pani Stilesová.“ Gabriel sa ani neunúval namieriť na ňu pištoľ. Držal ju pokojne zvesenú dole. „Chcem iba prehodiť pár slov s vaším chlebodarcom. Ani teraz sa nemusíte unúvať s čajom. Nezdržím sa dlho.“

Pani Stilesová zavrela ústa. „Vedela som, že z toho bláznivého plánu nič dobré nevzíde. Aj som mu to povedala.“

„A teraz mu to poviem aj ja. Uvidíme, či naňho nezapôsobím ani ja.“

Pani Stilesová uprela naňho prosebný pohľad. „Nezavoláte žandárov, však? Urobil to len preto, lebo potrebuje peniaze, a pritom sa nedokáže rozlúčiť s tými nešťastnými knihami. Neviem, čo si počnem, ak ho zavrú. Teraz je ťažké získať nejakú prácu. Pán mi síce neplatí, ale aspoň sa tu môžem najesť a občas mi dovolí, aby som si niečo odniesla aj domov.“

„Nerobte si starosti, pani Stilesová, nemám v úmysle pripraviť vás o prácu. Je ešte stále v knižnici?“

„Áno.“ Pani Stilesová žmolila záhyby zástery. „Naozaj ho nedáte zavrieť?“

„Tým si môžete byť istá. Chápem jeho dilemu a cítim S ním, ale napriek tomu nemôžem pripustiť, aby mu jeho úskok vyšiel. Moja spoločníčka bola veľmi zronená, že o tú knihu prišla.“

Gazdiná si smutne povzdychla. „Vôbec neviem, prečo všetci prikladajú tým starým knihám takú dôležitosť. Podľa mňa je to len zbytočné haraburdie. Čítanie a kupovanie tých kníh je vyslovene strata času.“

„Túžba zbierať staré knihy je naozaj ťažko vysvetliteľná,“ súhlasil Gabriel. „Aj mne sa občas zdá, že ide o nejakú posadnutosť.“

„Škoda, že na to nie je nijaký liek.“

„Možno aj je. Chvalabohu, že to nie je bolestivé ochorenie.“

Gabriel si už bol istý, že gazdiná sa nepokúsi prekaziť jeho zásah. Zdvorilo sa jej uklonil a vykročil po chodbe.

Dvere knižnice boli síce zavreté, ale z vnútra bolo počuť zvýšené hlasy. Ten hlasnejší nepochybne patril nahnevanému mladému mužovi.

„Dočerta, otec, veď som to urobil presne tak, ako sme sa dohodli a presne tak, ako naposledy. Odkiaľ som mal vedieť, že s ňou bude ten chlap? A čo je na tom, že s ňou bol? Nemal som s ním žiadne problémy.“

„Keď si videl, že nie je sama, mal si sa na to vykašlať,“ odvrkol otec.

„Povedal som predsa, že ten chlap vôbec nekládol odpor.“ V mladíkovom hlase zaznela irónia. „Tú knihu mi dal bez ťažkostí. Starosti som si robil skôr kvôli tej ženskej. Namojdušu, keby mala pištoľ, dávno by bolo po mne. Tak si už prestaň robiť starosti. Máme aj tú knihu, aj peniaze, ktoré za ňu zaplatila.“

„Také jednoduché to zasa nie je,“ namietal Nash. „Nepáčil sa mi výzor toho chlapíka, ktorý ju sprevádzal. Bolo v ňom niečo, čo ma znepokojilo. Mal také čudné oči. Zelené ako smaragdy. A rovnako studené. Nebolo v nich nič dobré. V živote som nevidel človeka s takými prenikavými očami.“

„Všetko bude v poriadku, otec. Opakujem, že mi nerobil nijaké ťažkosti.“

Gabriel potichučky otvoril dvere. Nash sedel za písacím stolom a ustarostené si zvieral hlavu rukami. V malom priestore medzi haldami kníh sa nervózne prechádzal mladý muž s hrubými črtami tváre. Jeho čierny plášť ležal pohodený na stoličke.

„Obávam sa, že so mnou predsa len budete mať nejaké ťažkosti,“ ticho sa ozval Gabriel. Pištoľ v ruke držal tak, aby ju obaja Nashovci videli, ale nemieril na nich.

Muži sa prudko otočili. Na tvári mladšieho sa zračil strach. Nash sa zatváril na okamih prekvapene, ale potom sa upokojil, akoby sa zmieril s osudom.

Mládenec sa spamätal. „Čo si to dovoľujete, pane?

Vošli ste sem bez toho, aby ste sa ohlásili. To je v rozpore so zákonom a za to sa budete zodpovedať pred magistrátom.“

Gabriel naňho vrhol posmešný pohľad. „Vy ste určite Egan. Príčinlivý synáčik, ktorý na všetko dozerá.“

Egan v údive vypleštil oči a vyjachtal: „Odkiaľ ma poznáte?“

„Na tom nezáleží.“ Gabriel pozrel na Nasha. „Koľkokrát sa vám už podarilo urobiť podobný úskok?“

„Dnes to bolo iba druhý raz,“ priznal rezignovane Nash. „Prvý raz prebehlo všetko hladko.“

„Preto ste to skúsili znova?“

„Musel som to urobiť. Nemám peniaze a istý kníhkupec mi núka kópiu diela História Trojana od Guida delle Colonne. Čo som mal robiť? Nemal som veľmi na výber.“

„Do istej miery vás chápem,“ pripustil Gabriel. „A keďže ste sa nechceli rozlúčiť ani s iným vzácnym kusom z vašej zbierky, chceli ste ho získať späť hoci aj násilím. Mám pravdu, však?“

Nash zaklipkal očami. „Hneď, keď som vás po prvý raz zbadal s tou dámou, vedel som, že mi narobíte starosti.“

„To ste vycítili správne,“ súhlasil Gabriel. „Ale možno vám bude útechou, že ani ja som to nemal ľahké. Tá dáma kade chodí, tade spôsobuje problémy.“

„Skutočne je to nesmierne výbojná dáma,“ zahundral Egan. „Vôbec sa mi nepáčilo, ako vás huckala proti mne.“

„Mne to tiež nebolo po chuti.“ Gabriel vrhol pohľad na puzdro, ktoré ležalo na písacom stole. „Gratulujem vám, páni, k tomu dobrému nápadu. Žiaľ, tentoraz ste si zvolili nesprávnu obeť. Žiadam, aby ste mi tú knihu okamžite vrátili. Dotyčná dáma je zúfalá, že o ňu prišla.“

„Istotne nás udáte,“ smutne skonštatoval Nash.

„Nevidím dôvod hnať to až do krajnosti.“ Gabriel podišiel k stolu a zobral z neho vzácnu knihu. Pištoľ pritom držal tak, aby ju mohol kedykoľvek použiť. „Stačí, keď dostanem nazad knihu, ktorá patrí tej dáme.“

„Berte si ju a choďte kade ľahšie,“ zašomral Nash.

„Ešte som neskončil,“ polohlasne odvetil Gabriel.

Nash ho prebodol zúrivým pohľadom. „Ak chcete peniaze, tak žiadne nemám. Tá dáma zaplatila vopred a ja som poslal jej peniaze ako zálohu za knihu, o ktorej som hovoril.“

„Nejde mi o peniaze,“ veľkodušne vyhlásil Gabriel. „Chcem, aby ste mi dali adresu tej dámy.“

„Prosím?“ začudoval sa Egan. „Vy ju nepoznáte? Ako to? Veď ste boli spolu.“

„Tá dáma je veľmi záhadné stvorenie. Ja som ju sem iba sprevádzal. Vôbec mi nepovedala, ako sa volá.“

„Tak tomu už vôbec nerozumiem,“ čudoval sa Egan.

Nash zvraštil obočie. „V tom vám, bohužiaľ, nepomôžem. Ani ja nepoznám jej meno.“

Gabriel naňho prenikavo zazrel. „Musela si s vami predsa dopisovať vo veci kúpy tej knihy, nie? A poslala vám potvrdenie z banky, že zaplatila. Musíte teda vedieť, ako sa volá.“

Nash pokrútil hlavou. „Kúpu sprostredkúval jej právnik a on uložil aj peniaze na môj účet v banke. Tú ženu som aj ja videl dnes v noci po prvýkrát.“

„V poriadku,“ usmial sa Gabriel pobavený rafinovanosťou Dámy v závoji. „Stačí teda, keď mi prezradíte meno toho právnika.“

Nash pokrčil plecami a potom vybral zo zásuvky písacieho stola nejaký list. „Toto je posledný list, ktorý som od neho dostal. Oznámil mi, že jeho klientka súhlasí so stretnutím dnes v noci. Ten muž sa volá Peak.“

Gabriel rýchlo prebehol očami londýnsku adresu právnika. „To mi stačí. Som vám zaviazaný. Teraz ma však ráčte ospravedlniť, mám ešte nejaké povinnosti.“

„Aké povinnosti?“ zhrozil sa Egan. „Nebodaj chcete oznámiť to prepadnutie?“

„Nie. Čakajú ma oveľa dôležitejšie veci.“ Gabriel si strčil list do vrecka a vykročil ku dverám. „Či sa mi to páči, alebo nie, asi podniknem menšie pátranie.“

O päť dní neskôr sedel Gabriel sám v komôrke vo veži, ktorá mu slúžila ako pracovňa. Pravé plece mal stŕpnuté, ostatne ako vždy, keď sa dlhší čas venoval písaniu. Bol to následok starého zranenia, ktoré kedysi utrpel. Bolestivo reagovalo tak na daždivé počasie, ako aj na dlhé hodiny strávené pri písacom stole.

Chvalabohu, dnes ráno mu šlo písanie ako po masle. Dejová línia najnovšieho románu, ktorému dal meno Odvážne predsavzatie, mala už v jeho predstavách jasné kontúry. Pero sa s istotou posúvalo zľava doprava po papieri, keď jeho majiteľ posielal hrdinu svojho diela do boja so zákerným zlosynom kvôli dedičstvu a láske krásnej plavovlasej panny.

V jeho románoch sa o krásne panny spravidla uchádzali ušľachtilí hlupáci, ktorí boli natoľko naivní, že o ich srdce dokonca bojovali.

Niečo také sa v skutočnom živote, samozrejme, nestáva. Muž, ktorý dá na sľuby krásnej panny, je obyčajný blázon.

Už dávno pochopil, že ten, kto chce získať náklonnosť akejkoľvek, hoci aj nepeknej panny, musí mať oveľa dôležitejšie prednosti – bohatstvo, šľachtický titul a spoločenské postavenie – než len ušľachtilé srdce a rytiersku povahu. Takúto príučku mu uštedril život, keď sa pokúsil utiecť s Meredith Laytonovou, dcérou bohatého lorda Claringtona. Na túto lekciu do konca života nezabudne.

Gróf ho príkladne potrestal za pokus zachrániť Meredith pred manželstvom s markízom Trowbridgeom, ktorého vôbec nepoznala. Už o pár dní po neúspešnom pokuse o útek, začal rozzúrený otec proti nemu intrigovať.

Finančníci, ktorých sa mu podarilo presvedčiť, aby investovali do jeho malého, ale perspektívne veľmi výnosného lodiarskeho projektu, po rozhovore s Claringtonom bez slovka vysvetlenia zrušili uzavreté zmluvy. Zároveň žiadali okamžite vrátiť vložené prostriedky. Hneď nato ho vyzvala banka, aby ihneď splatil pôžičku, ktorú si zobral na nákup pozemkov v Londýne. Následky boli katastrofálne. Aby zaplatil dlžoby, musel predať takmer všetok svoj majetok, vrátane milovaných kníh. Nakoniec mu ostalo len toľko peňazí, že si kúpil lístok na loď, plaviacu sa na juh. Uvedomil si totiž, že v Anglicku sa zo svojej zlej situácie nikdy nepozviecha, a tak sa odplavil na tichomorské ostrovy, kde chcel začať život odznova.

Pri spomienke na to, že za posledných osem rokov sa mu podarilo zbaviť sa takých zbytočností, ako sú ušľachtilé srdce a rytierska odvaha, pociťoval pochmúrne zadosťučinenie. Pred tými ôsmimi rokmi sa zaprisahal, že už nikdy nebude otrokom svojich emócií a drel vo dne v noci, obchodujúc s perlami, až sa mu napokon podarilo zbohatnúť. Neraz síce riskoval aj život, ale nakoniec sa vrátil nazad do Anglicka – zdravý a oveľa bohatší ako kedykoľvek predtým.

Počas pobytu na ostrovoch spoznal agresívnych, ambicióznych Američanov, ktorých lode križovali moria celej zemegule. Kontakty s nimi využil na to, aby si kúpil celú flotilu obchodných lodí. Jeho plavidlá teraz prevážali tovar medzi Anglickom a Amerikou.

V priebehu tých niekoľkých rokov spoznal aj ďalšie zákonitosti reálneho života. Zistil, že v skutočnom svete nie je klamstvo a pretvárka výnimkou, ale skôr pravidlom. Ľudia vôbec nie sú takí, akí sa javia navonok. A naozaj iba málo mužov sa správa rytiersky a galantne.

Presvedčil sa tiež, že v skutočnom svete hrdlorezi predstierajú džentlmenov a nežné dámy zrádzajú mužov, ktorým predtým prisahali večnú lásku. A prežiť za týchto podmienok je možné iba vtedy, ak má človek nervy z ocele a namiesto srdca kus ľadu. Teraz už od ľudí neočakával nič dobré. Iba hlupáci dôverovali druhým. Inteligentný muž by sa nikdy nemal dopustiť takej chyby, ako je dôverovať, nebodaj aj milovať nejakú ženu. Muž, ktorý chce žiť v duševnej harmónii, musí ostať nezávislý a veľmi ostražitý.

To však neznamená, že sa musí vzdať všetkých radostí, ktoré ponúka život. Takže ak dokáže udržať svoje srdce a city na uzde, môže si dopriať aj neškodný flirt s takou nevšednou ženou, akou je Dáma v závoji,

Dokonca začal uvažovať, že by sa mohol aj oženiť. Manželku by veru potreboval. Nielen kvôli zachovaniu rodu, ale aj preto, že ho už omrzel samotársky život. Veru, mal by sa oženiť. Potreboval by ženu, ktorá by mu nielen zohriala posteľ, ale aj priviedla na svet potomkov. Okrem toho sa mu žiadalo mať aj niekoho, s kým by sa mohol večer porozprávať.

Zároveň však nevidel nijaký dôvod, pre ktorý by sa nemal správať k manželke s rovnakým triezvym odstupom, s akým zaobchádzal s milenkami.

Predstava Dámy v závoji ako manželky a zároveň milenky mu od ich stretnutia neustále vŕtala hlavou a bola čoraz nástojčivejšia. Odložil pero a cez okno sa neprítomným pohľadom zahľadel do diaľky.

Dáma v závoji ako jeho manželka? Pri tejto predstave vykrivil ústa v ironickej grimase, ignorujúc vzrušenie v slabinách. Bláznivý nápad! Bolo predsa nemysliteľné, aby sa jedna z Baxterových koristí stala grófkou z Wyldu. Od človeka v jeho postavení sa očakávalo, že sa ožení s dámou, ktorá bude mať nepoškvrnenú povesť. A musí byť panna.

Jednako panny nie sú o nič dôveryhodnejšie než skúsené harcovníčky. Gabriel to dobre vedel. Preto sa rozhodol, že keď si začne hľadať manželku, panenstvo preňho nebude rozhodujúcim kritériom. Pre manželstvo sú dôležitejšie iné danosti.

Bohužiaľ, Dáma v závoji ich zrejme nemá. Zaumienil si totiž, že si za manželku vyberie poslušnú ženu, ktorá bude rešpektovať všetky mužove rozhodnutia. Ženu, ktorú vychovali k úcte k mužovi a rešpektujúcej jeho právo rozhodovať o veciach rodiny. Ženu, ktorej vštepili úctu a poslušnosť, bude ľahšie uchrániť pred svetskými lákadlami a zvodmi iných mužov. Takú bude ľahké usmerňovať. Suverénne, opovážlivé žieňa, akým sa prejavila Dáma v závoji, jeho predstavu vôbec nespĺňalo.

Gabriel sa rozhodol, že bude opatrný, aj keby našiel hotovú perlu ženského plemena – ženu krotkú a poslušnú. Chcel jej poskytnúť všetky privilégiá a výhody, viažuce sa k jeho postaveniu, ale nikdy by jej nedôveroval natoľko, aby sa na ňu citovo upäl. Takú chybu už veru nikdy neurobí. Dospel k názoru, že pokiaľ ide o ženy, lepšie je chrániť sa vopred, než aby potom človek musel ľutovať. Radšej preventívne štipku nedôverčivosti, než sa vystavovať útrapám zdĺhavej a náročnej kúry vytriezvenia zo zrady.

Problém hľadania manželky si však Gabriel nevytýčil ako úlohu dňa. Znova sa zamyslel nad Dámou v závoji. Momentálne bolo najdôležitejšie zistiť, kto tá žena vlastne je.

Ale pátranie po jej totožnosti predpokladalo nutnosť pohybovať sa v spoločnosti. Už len pri pomyslení na to hlasno zahrešil. O takzvaných vyšších kruhoch nemal najlepšiu mienku. Od svojho návratu do Anglicka pred niekoľkými mesiacmi sa dôsledne vyhýbal spoločenskému životu.

Jednako Dáma v závoji však bola natoľko vzdelaná a bohatá, že sa nepochybne pohybuje vo vyberanej spoločnosti.

Usmial sa pri myšlienke, ako sa asi tá tajomná dáma zatvári, keď zistí, že ju vystopoval. Z trúfalej lovkyne sa stane obeť.

Vstal zo stoličky a natiahol sa, aby si uvoľnil stŕpnuté svalstvo. Ľavou rukou si zamyslene šúchal boľavé plece. Dnes pracoval od skorého rána a teraz už čo nevidieť bude jedenásť. Napadlo mu, že by nebolo od veci poprechádzať sa po pobreží.

Jeho pohľad spočinul na puzdre s knihou, ktorú vzal Nashovi. Vždy, keď naň pozrel, ako leží na stolíku uprostred nakopených kníh a papierov, pred očami sa mu vynorila vzrušujúca predstava okamihu, keď ho bude môcť vrátiť zákonitej majiteľke.

Rozhodol sa naoko súhlasiť s pomocou pri jej pátraní po Baxterovom vrahovi. Osobne mu síce na tom nezáležalo, ale Dáma v závoji ho veľmi priťahovala. Priznával si, že jej smelé až trúfalé vystupovanie, v podstate odsúdeniahodné, ho fascinovalo a vzrušovalo. Možno mu je ako milovníkovi stredovekých legiend súdené zblížiť sa so ženou, ktorej vystupovanie odzrkadľovalo odvahu – u osôb nežného pohlavia takú vzácnu a zároveň nebezpečnú vlastnosť.

Uvedomoval si, že jeho túžba zblížiť sa s touto záhadnou ženou rastie. Jedinou cestou k jej priazni bolo predstierať ochotu zúčastniť sa na jej bláznivom pláne, ktorý sa mu javil súčasne aj vzrušujúci.

Okrem toho veľmi dobre vedel, kto má exemplár Dámy vo veži, ktorý hľadala. Musí to pred ňou zatajiť, kým ju nedostane do postele.

Pristavil sa pri sklenom regáli, kde boli najvzácnejšie knihy jeho zbierky. Otvoril dvierka a vybral knihu viazanú v hrubej mäkkej koži.

Potom preniesol nezvyčajne ťažkú knihu na písací stôl, tam ju opatrne položil a otvoril zámoček, ktorým boli zopnuté dosky obalu. Stránky velínového papiera mali pozlátené okraje. Obozretne otvoril knihu na poslednej strane.

V zadumaní dlho hľadel na záverečnú vetu kolofónu, napísanú v starofrancúzštine:

Týmto sa končí príbeh o Dáme vo veži. Ja, Wiliam z Anjou, napísal som len a len pravdu. Kliatba nech padne na hlavu toho, kto túto knihu neprávom vezme do svojich rúk. Nech sa utopí vo vodnej hlbočine. Nech ho spáli oheň. Nech sa večne praží v pekelnej páľave.

Gabriel opatrne zavrel knihu a odložil ju späť do regálu. Partia, ktorú chcel rozohrať s Dámou v závoji mala aj mnohé iné úskalia.

Napríklad márne hľadal odpoveď na otázku, ako sa mohla zaľúbiť do Neila Baxtera. S nevôľou si uvedomil, že možno ešte stále naňho nemôže zabudnúť. Baxter si predsa takúto inteligentnú ženu vôbec nezaslúžil.

Lenže Neil Baxter vždy vedel, ako zapôsobiť na ženy. Neraz mal možnosť presvedčiť sa o tom na vlastné oči.

Napokon sa pevne rozhodol, že urobí všetko, aby tajomná Dáma v závoji zabudla na svojho dávneho milenca. Už sa nevedel dočkať, kedy sa stretou.

Vyšiel z komôrky vo veži a pustil sa nadol po úzkych točitých schodoch. Jeho podpätky hlasno klopkali po starom kamennom schodisku.

Keď šiel okolo chodby na druhom poschodí, cítil, ako ho preniká chlad, vanúci z predných komnát. Nebolo ľahké vykúriť tento stredoveký hrad. V časoch, keď ho stavali, nebolo prvoradou požiadavkou pohodlie obyvateľov hradu. Nepochybne vlastnil veľmi nepríjemný príbytok, ktorého úpravy sa môžu ťahať aj celé desaťročie.

Utešovalo ho aspoň to, že tu mal dostatok priestoru. Našlo sa tu aj bezpečné miesto pre otcovu knižnicu, ktorú sa snažil neustále dopĺňať. Hrad bol vhodným prostredím aj pre stále sa rozširujúcu zbierku stredovekých zbraní, ktorá bola jeho ďalšou srdcovou záležitosťou.

Jednako však iba Všemohúci vedel, čo ho primalo kúpiť túto starú stavbu na pobreží Sussexu. V každom prípade tu mal súkromie a okrem služobníctva sa nemusel stýkať s nikým iným.

Život osamote nebol preňho ničím novým. Po celý doterajší život bol sám. Jeho otec, významný vedec, sa po smrti svojej manželky začal venovať len pokladom svojej knižnice. K synovi sa síce nesprával zle, nepochybne ho však viac zaujímali staré knihy než matkou opustený syn. Gabriel bol teda odkázaný na seba a na služobníctvo. Žil vo vlastnom vysnívanom svete. Už ako päťročný si ho začal vypĺňať postavami z legiend o rytieroch z družiny kráľa Artuša. Keď dychtivo pohltal všetky príbehy o šľachetných skutkoch dávnych rytieroch, čo sa mu dostali do rúk, začal písať vlastné príbehy.

Tieto detské čmáranice sa však nezachovali. Stratili sa spolu s celým jeho osobným majetkom, keď odchádzal z Anglicka. Pred dvoma rokmi sa k tejto vášni z detstva znova vrátil a zaumienil si, že napíše skutočný román.

Rytieri Okrúhleho stola predstavovali vhodnú a poučnú spoločnosť pre romantického chlapca, ale nedokázali ho naučiť jednej veci – nepripravili ho na skutočný život. A ten mu uštedril neskôr príučku.

Hrad pomenovaný Diablov útes kúpil krátko po svojom návrate do Anglicka. Jeho nádherné veže, vežičky a hradby ho fascinovali na prvý pohľad. Hľadiac cez úzke okienka mal dojem, že dolu vidí statočných rytierov v lesklom brnení, ako vchádzajú cez bránu na svojich mohutných paripách.

Diablov útes nebol architektonickým rozmarom nejakého rozšafného boháča, ako mnohé iné, modernejšie sídla. Postavili ho v trinástom storočí a v minulosti bol skutočnou pevnosťou, ktorej majiteľ mal zvláštnu záľubu v tajných chodbách a dverách, ktoré sa otvárali pomocou skrytých mechanizmov. Keď sa tu Gabriel usadil, niekoľko týždňov strávil skúmaním podzemných chodieb. Tu našiel aj inšpiráciu pre svoj posledný román.

Teraz zostúpil po poslednom úseku točitých kamenných schodov a vošiel do dlhej chodby. Z bočných dverí zbadal vychádzať komorníka Rollinsa.

„Pošta, pane.“

Na podnose, ktorý Rollins držal pred sebou, tváriac sa dôležito, bola len jedna jediná obálka. Málokedy mu prichádzala nejaká korešpondencia – v poslednom čase mu väčšinu listov posielala len Dáma v závoji.

Gabriel zastal pod nádherne zdobeným bojovým štítom z trinásteho storočia. „Ďakujem, Rollins. Idem sa prejsť, tak si ho prečítam cestou.“

„Áno, pane.“ Komorník sa otočil a odpochodoval chodbou, ktorú po oboch stranách lemovali vyleštené rytierske brnenia. Nato otvoril dvojkrídlové dvere na konci chodby a zmizol.

Keď Gabriel kúpil hrad, heslo vytesané do kamennej steny nad vchodom tam ešte nebolo. Prikázal ho vyryť, až keď sa tam nasťahoval. Bol s ním spokojný, pretože ho pokladal za stručné a výstižné.

AUDEO. V latinčine to znamená MÁM ODVAHU. Nebolo to tradičné heslo rodu Wyldovcov – žiadne totiž nemali. Gabriel ho vymyslel pre seba a pre svojich budúcich potomkov. Teraz, keď mu udelili šľachtický titul, mal v úmysle urobiť všetko možné, aby navždy ostal v jeho rodovej vetve. Nech už bola Dáma v závoji akákoľvek, to nové heslo rodu ju nepochybne vystihovalo.

Vychádzajúc z hradu si obzrel obálku listu. Zmocnilo sa ho vzrušenie. Bol od jeho londýnskeho právnika. Možno sú v ňom informácie, na ktoré čakal celých päť dní.

Keďže právnici žili v uzavretom svete, Gabriel bol presvedčený, že jeho právnik určite pozná aj toho Peaka, ktorý sa staral o finančné záležitosti Dámy v závoji. V Londýne nežilo veľa žien, ktoré sa venovali zbieraniu stredovekých kníh.

Bolo chladné aprílové ráno. Zostúpil po schodoch na nádvorie a otvoril obálku. Keď zbadal meno napísané krasopisným písmom, ostal nehybne stáť. Zarazene uprel zrak na papier, cítiac, že v ňom nezadržateľne stúpa hnev.

Lady Phoebe Laytonová je mladšia dcéra lorda Claringtonu, stálo tam modré na bielom.

„Tristo hrmených!“ zvolal, neveriac vlastným očiam. Išlo ho rozhodiť od hnevu. Tá záhadná, zvodná a fascinujúca Dáma v závoji je teda mladšou Claringtonovou dcérou? V zúrivosti list pokrkval.

Ďalšia Claringtonova dcéra! Nie tá, ktorá ho pred ôsmimi rokmi prosíkala, aby ju zachránil pred núteným manželstvom. Nie tá, kvôli ktorej sa takmer nechal zabiť v dueli s jej bratom Anthonym.

V čase, keď ho Clarington finančne zničil a prinútil odísť z Anglicka, mohla mať takých pätnásť. Keď musel predať otcovu zbierku kníh, jediný majetok, ktorý po ňom zdedil, len aby nejako prežil, bola mladou dievčinou. Dámu v závoji odhadoval nanajvýš na dvadsaťpäť. Áno, aj vek by sedel.

„Hrom a peklo!“ precedil cez zlostne zaťaté zuby. Náhlivo prešiel cez nádvorie a priblížil sa k starej kamennej bráne. Ďalšie dievčisko lorda Claringtona. Ako keby nemal do smrti plné zuby žien tohto rodu.

Tá ale musí mať odvahu, keď si dovolila začať si so mnou zahrávať, pomyslel si. Vari si namýšľa, že pôjde v šľapajach svojej sestry? Nebodaj si myslí, že je taký hlúpy a naletí opäť?

Nech to vezme čert!

Podišiel k brehu a z útesu hľadel na rozbúrené more. Túžba zmocniť sa Dámy v závoji ho teraz ovládla ešte naliehavejšie. Dostanem ju, zastrájal sa v duchu. Aj keď mal na to úplne iný dôvod.

Ako si mohla dovoliť vtiahnuť ho do svojich plánov po všetkých tých útrapách, ktoré mu uštedrila jej rodina? Vari je naozaj taká ľahkomyseľná? Alebo naivná? Zatrpknutosť a hnev, ktoré ho ovládali pred ôsmimi rokmi, v ňom znova ožili v plnej intenzite, akoby sa všetky tie príkoria odohrali len včera.

Zrejme netuší, že už nie je ten idealistický rozšafný mladík, akým býval. Tentoraz sa starému Claringtonovi nepodarí zachrániť svoju dcéru ako pred ôsmimi rokmi jej staršiu sestru.

Dáma v závoji má do činenia s úplne iným mužom ako jej sestra Meredith. A aj on je v inej situácii, v akej bol vtedy. Majetok, ktorý si nahonobil počas plavieb v Tichomorí, značne prevyšoval celé imanie Claringtonovcov. Teraz mal navyše aj šľachtický titul, ktorý mu zaručoval rovnaké spoločenské postavenie, ako mal starý Clarington. A majetok spolu s postavením mu dával moc. A nie malú.

Zrazu v ňom skrsla myšlienka, že Dáma v závoji určite nevie, aký sa z neho stal majetný človek. Nikto ho tu totiž nepoznal, a preto o ňom málokto niečo vedel. Pre miestnu spoločenskú smotánku bol rovnako anonymný ako pre čitateľov svojich románov.

Takže o pomoc ho žiada lady Phoebe Laytonová… Zovrel ruku v päsť. Nuž teda dobre, milá lady, dostaneš, o čo si koleduješ. Ale cena, ktorú zaplatíš za moje služby, bude veľmi vysoká.

Rozhodol sa použiť dobrodružne naladenú Dámu v závoji ako nástroj svojej pomsty. Claringtonovci teraz zaplatia za všetky príkoria, ktoré mu uštedrili pred ôsmimi rokmi.

Piata kapitola
Meredith Trowbridgeová prišívala drobnými stehmi na okraj mušelínových šiat maličké kvietky.

„Milá Phoebe, nemala by si sa tak odmerane správať voči lordovi Kilbournovi. Som si istá, že ťa čoskoro požiada o ruku. Musíš ho trochu povzbudiť. Ale taktne, aby ti nikto nemohol vyčítať prílišnú smelosť,“ oslovila nespokojne sestru.

Phoebe si doliala čaj a skrivila ústa v posmešnej grimase. Jej sestra Meredith to však nepostrehla, pretože bola príliš sústredená na prišívanie ďalšieho kvietku na šaty svojej dcérky.

Nebolo to po prvýkrát, čo si Phoebe uvedomila, že Meredith je vzorná manželka a matka. Mysleli si to o nej aj všetci známi, pretože Meredith bola naozaj vzorná z každej stránky. Ale členovia ich rodiny vedeli aj to, že za jej očarujúcim zjavom sa skrýva aj talent pre obchodovanie a riešenie finančných otázok. Meredith nebola len vernou manželkou a vzornou matkou, ale svojmu manželovi poskytovala aj cenné rady, do čoho a koľko investovať. Takéto nadanie bolo v ich rodine dosť bežné. Ich otec, starý gróf, bol vyštudovaný matematik, ktorý s obľubou uplatňoval zásady kráľovnej vied nielen v podnikaní, ale aj pri svojich vedeckých pokusoch. Brat Anthony, vikomt z Oaklsey, tiež zdedil toto nadanie po otcovi a momentálne to bol on, kto riadil impérium Claringtonovcov. Odbremenil tým otca a poskytol mu čas na jeho vedecké experimenty.

Ich matka, lady Lýdia, mala tiež matematický talent, ale na rozdiel od ostatných rodinných príslušníkov ho najradšej uplatňovala pri kartárskych stolíkoch v domoch svojich priateliek. Väčšinou vyhrávala. Občas sa však stalo, že ju šťastie opustilo. Či už vyhrávala, alebo prehrávala, nikdy nepokladala za potrebné informovať o tom manžela. Keby sa totiž dozvedel o záľube svojej polovičky v hazardných hrách, určite by ju za to nepochválil.

Najmladšia dcéra bola jedinou osobou v rodine, ktorá neprejavovala nijaké matematické nadanie. Všetci Claringtonovci vrátane nej, pomerne skoro zistili, že ona toto rodinné nadanie nezdedila.

Mali ju radi, ale často si s ňou nevedeli poradiť. Iba matka sa k správaniu svojej najmladšej dcéry stavala s pochopením.

Phoebe sa ani v iných danostiach nepodobala na ostatných členov rodiny. Zatiaľ čo oni sa dopracovali k záverom prostredníctvom racionálneho uvažovania, ona využívala skôr intuíciu. Kým oni študovali suché burzové správy, ona čítala ľúbostné romány. A kým oni sa rozhodovali obozretne, ona konala impulzívne. Ľahko sa nadchla, bola čulá a plná záujmu, kým jej príbuzní boli uvážliví a melancholickí.

Okrem toho bola najmladšia.

A práve preto jej všetci venovali prehnanú pozornosť a ustavične komentovali jej správanie a skutky. Všetci okrem lady Lýdie. Prehnaná starostlivosť sa ešte zintenzívnila po úraze ľavej nohy, ktorý utrpela v detstve.

Phoebe sa vtedy s pre ňu príznačnou odvahou vrhla pod kolesá koča, aby zachránila šteniatko. Tým, kto takmer prišiel o život, však nebolo nešťastné zvieratko, ale ona.

Lekári oznámili lordovi Claringtonovi, že jeho osemročná dcérka už nikdy nebude chodiť. Rodina sa utápala v smútku. Všetci chodili ako bez duše a bezcieľne sa motali po dome. Úzkostlivo dávali pozor, aby malá Phoebe mala všetko, čo si len zaželala a nemusela vychádzať zo svojej izby.

Ale Phoebe sa vďaka svojej povahe všemožne vzpierala pokusom urobiť z nej invalida. Klamala rodičov i lekárov a potajme nacvičovala chôdzu. Dodnes si jasne pamätala prenikavú bolesť prvých nemotorných krokov. Za úspech, že sa naučila opäť chodiť, vďačila svojmu odhodlaniu zvíťaziť nad nepriazňou osudu. Nemienila stráviť celý život pripútaná na vozík.

Rodina sa nikdy celkom nespamätala z otrasu, zapríčineného týmto nešťastím, hoci to bol len jeden z množstva jej výčinov, ktoré dokazovali, že odvážna Phoebe si vyžaduje mimoriadnu pozornosť.

„Nechcem, aby ma Kilbourne požiadal o ruku,“ oznámila sestre Phoebe. Oprela si chodidlá o okraj stolíka a zamyslene si masírovala ľavú nohu, ktorá ju po včerajšej dlhej jazde trochu pobolievala.

„Netáraj, samozrejme, že chceš, aby to urobil,“ namietla Meredith, nespúšťajúc zrak z ihly. Bola o dva roky staršia než sestra a líšila sa od nej jednak výzorom, jednak temperamentom asi tak, ako sa deň líši od noci. Meredith bola modrooká blondína, krehká ako najjemnejší porcelán. Pred ôsmimi rokmi ju desilo už len pomyslenie na dôverné dotyky a objatia cudzieho muža, ktoré ju čakali v manželskej posteli. Pred sobášom sa zdôverila sestre, že vstúpi do kláštora, len aby sa vyhla manželským intímnostiam. Phoebe jej vtedy povedala, že život v kláštore môže byť celkom zaujímavý, ale iba v prípade, že bude veľmi starý a budú v ňom strašidlá. Predstava, že by tam mohla stretnúť nejakého krvilačného upíra, sa jej zdala nesmierne lákavá.

Neskoršie však pripustila, že Meredith urobila dobre, keď sa jej prianie skončiť v kláštore nesplnilo. Manželstvo jej totiž celkom prospelo. Bola vyrovnanou, spokojnou ženou, ktorú starostlivý manžel, markíz Trowbridge, obklopoval láskou, rovnako ako aj ich deti.

„Meredith, ja to myslím smrteľne vážne. Nemienim sa vydať za Kilbourna.“

Meredith udivene prevrátila krištáľovomodré oči. „Nebesá, to teda nechápem! Jeho majetok sa vyrovná majetku Trowbridgeovcov i otcovmu imaniu. A mame tiež veľmi záleží na tomto manželstve.“

„Viem.“ Phoebe pomaly usrkávala čaj a zadumane hľadela na poľovnícky výjav na gobelíne, ktorý visel na náprotivnej stene. „Keby ma Kilbourne požiadal o ruku, bol by to pre ňu veľký deň. Získala by ďalšieho bohatého zaťa, ktorý by ju podporil, keď sa na ňu v kartách prestane usmievať šťastie.“

„Nuž, obidve dobre vieme, že mama sa bojí požiadať otca, aby zaplatil jej hráčske dlhy. Nikdy by to ani neurobil. My dve jej už tiež viac pomáhať nemôžeme a jej apanáž je príliš nízka na to, aby vyrovnala svoje dlžoby. Bola by som oveľa radšej, keby svoje hazardérske vášne ovládla,“ smutne si povzdychla Meredith.

„Väčšinou predsa vyhráva,“ namietla Phoebe.

„Áno, ale nie vždy.“

„Aj tým najlepším hráčom sa občas stane, že ich postihne smola.“ Phoebe prejavovala oveľa viac pochopenia pre matkinu slabôstku než Meredith. Mala vlastné skúsenosti zo sveta vzácnych kníh, podľa ktorých poznala, aká je cena nákladných záľub a vášní.

Meredith si zahryzla do pery. „Všimla som si, že manžel bol podráždený, keď som mu naposledy doniesla podpísať maminu zmenku.“

Phoebe sa smutno pousmiala. „Práve preto jej tak záleží na tom, aby som sa vydala za Kilbourna. Chudák starý. Nemá ani tušenie, čo mu hrozí. Tuším by som ho mala informovať o matkinej záľube v hazardných hrách, a to ešte skôr, než ma naozaj požiada o ruku.“

„Neopováž sa!“ vybuchla sestra.

Phoebe si rezignovane povzdychla. „V kútiku dune som dúfala, že rodičia už upustili od zámeru dostať nm pod čepiec. Už som predsa v dosť pokročilom veku

„Táraš. Keď má žena dvadsaťštyri, to ešte neznamená, že je stará dievka.“

„Meredith, povedzme si to na rovinu. Už som sa ocitla pri hranici dvadsiatich piatich rokov a obidve predsa vieme, že jediným dôvodom, pre ktorý sa stávam objektom záujmu mužov aj v tomto veku, je veľkosť môjho vena.“

„Lordovi Kilbournovi predsa nemôžeš vyčítať, že sa o  teba zaujíma len kvôli venu. Jeho pozemky siahajú od Hampshire až po Cornwall. On sa naozaj nepotrebuje ženiť kvôli peniazom.“

„Prečo sa potom zaujíma o mňa, keď si môže vybrať z celého kŕdľa oveľa mladších krások?“

V pamäti si vyvolala obraz Kilbourna a sústredene sa zamyslela, usilujúc sa odhaliť, čo sa jej na tom mužovi tak veľmi nepáči. Bol vysoký, mal studené sivé oči a svetlohnedé vlasy. Musela uznať, že svojím výzorom i distingvovaným správaním bol istým spôsobom príťažlivý. Vďaka vysokému spoločenskému postaveniu bol atraktívnou korisťou, o ktorej by mohla snívať každá šľachtická dcéra, súca na vydaj.

Jej však pripadal nudný.

„Phoebe, a čo ak k tebe niečo cíti?“

„Nevidím jeden jediný dôvod, prečo by to tak malo byť. Nemáme nič spoločné.“

„Samozrejme, že máte.“ Meredith si navliekla novú niť a začala vyšívať lístok okolo kvietka. „Obidvaja ste Z dobrých rodín, pohybujete sa vo vyšších kruhoch a máte úctyhodné majetky. Okrem toho je v ideálnom veku na ženenie.“

Phoebe udivene vytiahla jedno obočie a vyhŕkla: „Veď má štyridsaťjeden!“

„Primeraný vek k tebe. Ty totiž, milá sestrička, potrebuješ partnera, ktorý je podstatne starší a serióznejší než ty. Takého, ktorý ťa dokáže usmerniť. Dobre vieš, že tvoje impulzívne správanie robí veľké starosti celej rodine. Čo ak sa raz dostaneš do nejakého maléru, ktorý ťa bude stáť život?“

„Doposiaľ som si vždy vedela vo všetkom poradiť.“

Meredith dramaticky pokrútila hlavou. „Len vďaka šťastiu a ochrane Všemohúceho.“

„Nie je to so mnou až také zlé. V každom prípade si myslím, že samota mi prospieva. O pätnásť rokov budem mať aj ja štyridsať a budem rovnako uvážlivá ako on. Takže sa na jeho ochranu a starostlivosť môžem pokojne vy kašlať.“

Ale Meredith sa táto predstava vôbec nepozdávala. „Phoebe, manželstvo by ti rozhodne prospelo. Musíš sa predsa konečne usadiť. Namojdušu, vôbec nechápem, ako môžeš byť spokojná s doterajším spôsobom života. Stále sa kdesi túlaš a naháňaš sa za tými hlúpymi starými knihami.“

„Meredith, nezdá sa ti, že v lordovi Kilbournovi je niečo mrazivé? Keď sa s ním zhováram a občas sa mu pozriem do očí, mám dojem, že zamrznem. Sú prázdne a nie je v nich nijaké ľudské teplo. Vôbec si nemyslím, že by ten človek ku mne niečo mohol cítiť.“

„To, čo hovoríš, je veľmi čudné.“ Meredith sa zamračila. „Ja v ňom necítim nič chladné. Pokladám ho za distingvovaného anglického džentlmena. Dokáže bezpečne vycítiť, čo je správne a čo nie. Vieš, v čom spočíva tvoj problém? Tkvie v tom, že z tých kníh, ktoré si v živote prečítala, si celá popletená.“

„Naozaj si to myslíš?“

„Samozrejme. Tie táraniny o šľachetných rytieroch, ktorí bojujú so zlom, len aby získali priazeň dámy svojho srdca, ťa úplne pripravili o zdravý rozum.“

„Mne to nevadí,“ odvrkla Phoebe.

„Záľuba v stredovekých legendách nielenže nadmieru rozvinula tvoju fantáziu, ale kvôli nej nedokážeš reálne vnímať výhody manželstva.“

„Vôbec si nemyslím, že manželstvo založené na skutočnej láske je niečo nereálne,“ polohlasne namietla Phoebe.

„Láska prichádza až po svadbe. Len sa pozri na Trowbridgea a mňa.“

„Vidím to, ale ja nechcem riskovať. Skôr než sa odhodlaní urobiť niečo také vážne, ako je uzavretie manželstva, potrebujem mať istotu, že som milovaná a že lásku opätujem.“

Meredith na ňu vrhla zlostný pohľad. „Tak ty nechceš riskovať? V tvojom prípade to znie dosť zábavne, nemyslíš? Nepoznám ženu, ktorá by sa vystavovala rizikám viac ako ty.“

„Ale riziko zlého manželstva je pre mňa neprijateľné.“

„Manželstvo s Kilbournom nie je žiadne riziko.“

„Meredith, chcem sa ťa na niečo opýtať!“

„Na čo?“ Meredith nezdvihla oči od zložitého vzoru, ktorý práve vyšívala.

„Rozmýšľaš niekedy o tej noci, keď si ušla s Gabrielom Bannerom?“

Meredith sa strhla. „Au! Pichla som sa do prsta! Môžeš mi podať vreckovku? Rýchlo, nerada by som krvou poškvrnila tie šatôčky.“

Phoebe odložila šálku, vstala zo stoličky a podala sestre vreckovku. „Bolí to?“

„To nič. Čo si vravela?“ Meredith odložila výšivku a obviazala si prst vreckovkou.

„Spytovala som sa, či si ešte niekedy spomenieš na Gabriela Bannera? Teraz je grófom z Wyldu.“

„Počula som, že sa vrátil do Anglicka.“ Meredith siahla po šálke a odpila si z nej. „Usilujem sa vôbec nemyslieť na udalosti, ktoré sa stali v tú hroznú noc. Aká som len bola hlúpa!“

„Ale veď ty si chcela, aby s tebou Gabriel utiekol, a tak ťa zachránil pred manželstvom s Trowbridgeom.“ Phoebe sa posadila a nohy si oprela o podložku. Záhyby svetlozelenej sukne jej zakryli aj členky. „Ja sa na všetko pamätám veľmi jasne.“

„Vôbec sa ti nedivím,“ odmerane odvrkla Meredith. „Nielen, že si ma podporovala v mojom nerozumnom počínaní, ale ešte si mi pomohla zviazať plachty a urobiť z nich povraz, po ktorom som sa spustila z okna svojej spálne.“

„Bolo to také vzrušujúce! Dodnes mám pred očami, ako Gabrielov koč mizne v tme. Bola to tá najromantickejšia vec, ktorú som v živote videla.“

„Skôr fiasko,“ zahundrala Meredith. „Chvalabohu, že Anthony tak rýchlo zistil, čo sa deje, a ihneď vyrazil za nami. Prisahám, ešte nikdy ma pohľad naňho nepotešil tak, ako vtedy. Kým sme dorazili k predmestiu Londýna, vrátil sa mi zdravý rozum. Ale Gabriel ma aj napriek tomu chcel zachrániť pred Trowbridgeom.“

„Napriek tomu, že si zmenila názor?“

Meredith prisvedčila. „Musela by si poznať Gabriela, aby si pochopila, aké ťažké je odradiť ho od toho, čo si raz zaumienil. Keď som ho žiadala, aby koč otočil naspäť a odviezol ma domov, bol presvedčený, že som sa iba zľakla. Nemôžem mu to však vyčítať. Vtedy som bola ešte len ustráchaná, nesmelá slečinka. Stále mi nejde do hlavy, ako som mohla pristať na to, že s ním utečiem.“

„Lebo si mala strach z manželstva.“

Meredith sa povznesené usmiala. „Aká som len bola hlúpa! Trowbridge je manžel, o akom môže každá žena iba snívať. Lenže vtedy som ho ešte nepoznala. Raz či dva razy som s ním tancovala, a to bolo všetko. Nebála som sa jeho, ale mužov ako takých.“

„Preto si požiadala Gabriela o záchranu?“

Meredith ohrnula nos. „Žiaľ, jeho predstava o zachraňovaní sa podstatne líšila od mojej. Keď sme už boli na ceste, prezradil mi, že sa chce so mnou zosobášiť. Bola som úplne zhrozená. Vôbec som nečakala, že by mohol vyrukovať s takým návrhom..“

„A čo si od neho očakávala, keď povedal, že ťa zachráni?“

„Obávam sa, že vtedy som na to vôbec nemyslela. Chcela som len ujsť a Gabriel bol typ muža, na ktorého sa človek v núdzi obracia priam inštinktívne. Pokladala som ho za natoľko šľachetného a odvážneho, že mi pomôže nezištne.“

„To chápem.“ Odvtedy sa však zrejme veľmi zmenil. So zlodejom, ktorý ich prepadol v Sussexe, si vôbec nevedel dať rady.

„Čoskoro som pochopila, že útekom s Gabrielom som sa vlastne dostala z blata do kaluže,“ dodala Meredith.

„Ty teda vôbec neľutuješ, že ťa Anthony priviezol nazad domov?“ opýtala sa Phoebe.

Meredith sa s neskrývaným uspokojením rozhliadala po prepychovo zariadenom salóne. „Každé ráno ďakujem Všemohúcemu za to, že sa ten útek nevydaril. Nie som si síce istá, či otec a Anthony mali pravdu, keď tvrdili, že Gabrielovi išlo len o moje peniaze, ale ako manžel by nebol zďaleka taký dobrý ako Trowbridge.“

„Prečo?“ Phoebe neovládla svoju zvedavosť.

V očiach jej sestry sa zjavila neistota. „Pravdu povediac, ani neviem. Mala som z neho strach. Nesprával sa ako skutočný džentlmen. Keď to už chceš vedieť, tak počas cesty kočom som bola od strachu celá bez seba. Po niekoľkých kilometroch som toho mala plné zuby. Po tvári sa mi cícerkom rinuli slzy.“

Phoebe si spomenula na okamih, keď ju Gabriel držal v náručí. Od zlosti ju najprv triaslo, ale jeho objatie jej ani zďaleka nebolo nepríjemné. A Gabrielov bozk, ktorý potom nasledoval, patril k najkrajším zážitkom v jej doterajšom živote. Vďaka tejto zmyselnej skúsenosti nemohla v tú noc zaspať až do brieždenia.

„Myslíš, že keď sa teraz vrátil do Anglicka a dostal šľachtický titul, bude chodiť aj do spoločnosti?“ spýtala sa tichým hlasom Phoebe.

„Dúfam, že nie!“ zaúpela Meredith. Pri tejto predstave ju až striaslo. „Po celých osem rokov som sa jeho návratu hrozila. Len čo si na to pomyslím, hneď dostanem migrénu.“

„Ale prečo? Veď si Trowbridgeova manželka.“

Meredith sa zahľadela sestre priamo do očí. „Trowbridge nemá ani tušenie o tom, čo sa udialo v onú noc. A tak to musí ostať.“

„Okrem našej rodiny a Gabriela o tom predsa nikto nevie. Papá celú tú záležitosť šikovne zahladil. Nechápem, prečo máš taký strach z Gabrielovho návratu.“

„Lebo Gabriel Banner by sa nám mohol chcieť pomstiť. Čo ak niekomu prezradí, čo sa vtedy stalo?“ zašepkala Meredith. „Má titul, čo ak začne chodiť do spoločnosti a zabávať priateľov tou trápnou historkou?“

„Chápem,“ ticho sa ozvala Phoebe. Meredith mala pravdu. Teraz, keď sa Gabriel stal grófom, trebárs aj bez majetku, neostane v spoločnosti nepovšimnutý. Keby sa mu zažiadalo rozprávať príbeh o úteku manželky markíza Trowbridgea, istotne by mal húf dychtivých poslucháčov.

„Nestrpela by som, keby sa môj manžel dostal do trápnej situácie kvôli tomu, čo som vystrájala pred ôsmimi rokmi,“ rozhodne vyhlásila Meredith. „Určite by sa ho veľmi dotklo, keby sa dozvedel, že som sa chcela vyhnúť nášmu sobášu. Papá by sa rozzúril, že celý ten škandál vyšiel najavo. A Anthony by musel Gabriela vyzvať na ďalší duel.“

„Neverím, že by to bolo až také zlé,“ upokojovala ju Phoebe. „Gróf z Wyldu bude určite mlčať. Je to predsa džentlmen.“ Po týchto slovách si zahryzla do jazyka. Ako si tým vôbec môže byť istá? Za tých osem rokov sa veľmi zmenil. V tú nešťastnú noc v Sussexe utrpeli jej ilúzie o ňom vážnu ujmu.

„Banner nie je džentlmen. Aj keď by sme na každom človeku mali vždy hľadať len tie lepšie stránky.“ Meredith opäť vzala do rúk vyšívanie. „Ale vážne pochybujem, či bude mať záujem chodiť do spoločnosti. Nikdy o to veľmi nestál a okrem toho nie je ani dosť bohatý, aby si to mohol dovoliť.“

„Jeho finančná situácia sa mohla zmeniť,“ nahlas uvažovala Phoebe, zvraštiac čelo. Obnosy, ktoré dostával z predaja Hľadania, mu určite nemohli zabezpečiť primerané postavenie v spoločenskej smotánke. Jednako, čo ak zbohatol? Dlho sa predsa zdržiaval mimo Anglicka. A bol to nadmieru schopný a šikovný muž.

„Všeobecne sa vie, že titul, ktorý zdedil, nebol spojený s vlastníctvom majetku,“ nezaujato skonštatovala Meredith. „Preto si myslím, že nás zatiaľ nemôže ohroziť.“

Phoebe si spomenula na výzor jeho tváre, keď ju neochotne pustil zo svojho objatia. Vtedy sa cítila veľmi ohrozená.

V hĺbke srdca sa obávala, že Gabriel dodrží sľub a vyhľadá ju. Vráti jej vzácnu knihu a pristane na jej návrh pomôcť jej pri hľadaní Neilovho vraha. Ale rovnaké obavy mala aj z toho, že to neurobí.

Meredith skúmavo hľadela na sestru. „Akosi si zmĺkla. Uvažuješ o Kilbournovej ponuke?“

„Už viem, čo urobím. Ale len za predpokladu, že ma požiada o ruku.“

Meredith si vzdychla. „Prečo váhaš? Hádam len nečakáš, že sa stane zázrak a Neil Baxter sa vráti do Anglicka ako neslýchané bohatý muž a odvedie si ťa k oltáru?“

„Som presvedčená, že Neil už vyše roka nežije.“ „Už si sa s tým zmierila?“

„To áno. Len sa obávam, že ma až do smrti bude trápiť pocit viny,“ priznala Phoebe kajúcnym hlasom.

Meredith zhrozene vypleštila oči. „Nesmieš tak hovoriť! Ty predsa s jeho smrťou nemáš nič spoločné.“

„Obidve dobre vieme, že keby nebolo mňa, Neil by sa nikdy do tých končín nevybral. A keby to neurobil, neboli by ho zabili.“

„Panebože!“ zašepkala Meredith. „Dúfala som, že si už na ten nezmysel dávno zabudla. Neil sa rozhodol sám. Nesmieš si to vyčítať.“

Phoebe sa smutno pousmiala. „Tebe sa to ľahko povie. Iróniou osudu je, že ja som ho vždy považovala iba za dobrého priateľa, a nie za perspektívneho manžela.“

„Spomínam si, ako hovorieval, že je tvoj verný Lancelot a že jediné, po čom túži, je slúžiť ti.“

„Priznávam, že hoci na pohľad vyzeral celkom zaujímavo, okrem toho ma už ničím neupútal.“ V Meredithinom hlase zaznela neskrývaná kritika.

„Tancoval so mnou.“

„Tancoval? Čo tým chceš povedať?“ opýtal sa prekvapená Meredith.

Phoebe sa rozpačito usmiala. „Dobre vieš, že mňa muži do tanca pozývajú len zriedkakedy. Obávajú sa, že im kvôli tej nešťastnej nohe budem neobratnou partnerkou.“

„Skôr nechcú, aby si sa cítila trápne,“ rezolútne namietla Meredith. „Nežiadajú ťa o tanec, pretože sú džentlmeni.“

„Hlúposť! Nechcú, aby ich ostatní videli s krívajúcou partnerkou.“ Phoebe sa pri svojich spomienkach usmiala. „Neilovi to vôbec nevadilo. On so mnou tancoval waltz. Počuješ? Waltz! A vôbec mu nevadilo, že pritom pokrivkávam. Pre mňa to bol môj verný Lancelot.“

Jediný spôsob, ako mohla znova nadobudnúť pokoj v duši, bolo nájsť Neilovho vraha. Pokladala to za svoju povinnosť. Ak to dokáže, potom sa azda prestane cítiť vinná.

„Phoebe, odhliadnuc od toho, čo cítiš ku Kilbournovi, veľmi ťa prosím, aby si si na dnešný ples obliekla šaty decentnejšej farby než obyčajne. Nebolo by dobré, keby si ho odradila svojou výstrednosťou.“

„Oblečiem si tie najnovšie zo zeleno-oranžového hodvábu.“

„Práve toho som sa obávala,“ vzdychla Meredith.

„Pane, nečítali ste náhodou román Hľadanie?“ Phoebe pozrela na lorda Kilbourna, ktorý ju sprevádzal z bufetu späť do tanečnej sály. Z dlhej chvíle zjedla už tri paštéty z homárov a zmrzlinu.

„Nie.“ Kilbourne jej venoval najblahosklonnejší úsmev, aký dokázal vyčariť. Vo svojom bezchybne ušitom večernom úbore vyzeral veľmi distingvovane. „Viete, lady Phoebe, takéto príbehy nie sú podľa môjho vkusu. Nezdá sa vám, že aj vy ste na také zlátaniny už trochu pristará?“

„Áno, a s každou pribúdajúcou minútou som čoraz staršia.“ „Prosím?“

Rýchlo vykúzlila úsmev. „Ale nič. Len som počula, že tú knihu čítali skoro všetci. Dokonca aj lord Byron a knieža regent.“ Bola si tým istá, lebo odporučila Laceymu, aby im poslal po jednom exemplári. Vedela, že ide do rizika, ale šťastie jej prialo. Obidvaja si knihu prečítali a odporučili ju aj svojim priateľom. Keď sa to roznieslo v spoločenských kruhoch, záujem o knihu prudko stúpol.

Lord Kilbourne bol zrejme jedným z mála ľudí v Londýne, ktorí ešte Gabrielovu knihu nečítali.

Phoebe si na chvíľu predstavila manželstvo s povýšeneckým Kilbournom a pred očami sa jej vynorila nekonečná séria takýchto nervy drásajúcich rozhovorov. Ich manželstvo by nikdy nebolo vydarené. Mohla už len dúfať, že ju nepožiada o ruku, a tak nebude nútená odmietnuť ho. To by bol ale škandál! Celá rodina by bola šokovaná.

„Musím sa priznať, že popularita toho románu ma veľmi udivuje.“ Kilbourne sa obzeral po nabitej sále. „Dalo by sa očakávať, že ľudia z našich spoločenských kruhov majú viac rozumu a dôležitejšie povinnosti, než mrhať čas čítaním takých romantických nezmyslov.“

„Hľadanie je síce dobrodružný príbeh, pripomínajúci legendy o stredovekých rytieroch, ale hovorí sa v ňom o cti, ušľachtilých činoch a odvahe. A ľúbostný motív je vykreslený veľmi nápadito.“

„Ja si zasa myslím, že naši predkovia boli vo veciach lásky rovnako praktickí ako sme my teraz,“ odvrkol Kilbourne. „V manželských zväzkoch sú najdôležitejšie peniaze, rodina a hmotné statky. Tak to bolo vždy, a tak to aj zostane. Nuž a pokiaľ ide o česť a ušľachtilosť, mám podozrenie, že tieto pojmy sa v stredoveku chápali celkom inak, a nie tak doslovne, ako dnes.“

„Možno máte pravdu, jednako sa mi zdá, že idea rytierskosti má svoje opodstatnenie aj dnes. Možno nikdy nenašla dokonalé naplnenie, ale to ešte neznamená, že by sa nemala v mužoch pestovať.“

„To všetko sú len rozprávky pre mladé dievčatá. Nemohli by sme prejsť na inú tému, lady Phoebe? Chcel by som s vami prehodiť zopár slov v záhrade.“ Kilbournove prsty silno zovreli jej rameno.

Phoebe potlačila sklamaný ston. Ocitnúť sa osamote s Kilbournom v záhrade bola tá posledná vec, po ktorej túžila. „Ak sa nenahneváte, tak radšej inokedy. Tamto som zazrela brata, musím mu súrne niečo povedať. Prepáčte mi, prosím.“

Kilbourna jej odmietnutie zaskočilo. „Dobre, tak vás teda odprevadím k bratovi.“ „Ďakujem.“

Ako jediný mužský potomok Claringtonovcov mal Anthony zdediť aj grófsky titul. Mal už tridsaťdva rokov a po otcovi zdedil okrem matematického a obchodného talentu aj plavé vlasy a výrazné, ostré črty tváre.

Okrem toho si osvojil odmerané, aristokratické vystupovanie, vyplývajúce z vedomia, že patrí do starého a rozvetveného šľachtického rodu.

Phoebe mala brata celkom rada, aj keď sa Anthony správal povýšenecky ako ich otec. Väčšinou veľkoryso prehliadala ich spôsoby, hoci jej občas ich prehnaná starostlivosť išla na nervy.

„Takže tu si, Phoebe! Už som ťa hľadal. Dobrý večer, lord Kilbourne.“ Anthony pozdravil staršieho muža aj kývnutím hlavy.

Kilbourne zdvorilo opätoval pozdrav. „Vaša sestra vraví, že sa potrebuje s vami pozhovárať.“

„O čo ide, Phoebe?“ Anthony zobral pohár šampanského z podnosu, ktorý niesol livrejovaný sluha, prechádzajúci okolo.

Phoebe sa horúčkovito usilovala vymyslieť niečo rozumné. „Chcela som sa spýtať, či máš v úmysle zúčastniť sa na maškarnom plese vo štvrtok u Brantleyovcov. Nechystajú sa tam ani rodičia, ani Meredith.“

„Potrebuješ niekoho, kto ti bude robiť garde?“ Anthony sa zhovievavo usmial. „Viem, že máš rada maškarné plesy. Prídem po teba o deviatej. Ale nebudem tam môcť ostať. Na ten večer mám už iný plán. Ale nevešaj hlavu, dohodnem sa s Mortonstonovcami, aby ťa odviezli domov. A čo vy, lord Kilbourne, nepôjdete náhodou tiež?“

„Nemal som to v úmysle,“ priznal sa starší muž. „Pre také bláznovstvá som nemal nikdy pochopenie. Ak mám byť úprimný, to pobehá vanie v škraboškách sa mi zdá ponižujúce.“

Phoebe si s nevôľou uvedomila, že nikto sa ho na jeho názor nespytoval.

„Ale ak má lady Phoebe v úmysle sa tam vybrať, som ochotný urobiť výnimku a robiť jej spoločnosť,“ dodal veľkoryso.

„Kvôli mne sa nemusíte unúvať,“ rýchlo sa ozvala Phoebe.

„Bude mi potešením.“ Lord Kilbourne sa zdvorilo uklonil. „Napokon my, džentlmeni, musíme vychádzať v ústrety rozmarom našich dám, nemám pravdu?“

„Záleží na tom, o aký rozmar ide,“ odvetil Anthony, usmievajúc sa na Phoebe. Vtom jeho pohľad zablúdil na schodisko, ktoré viedlo z galérie do tanečnej sály a úsmev mu zamrzol na perách. „Bodaj by to čerti vzali! Tak predsa to neboli len klebety! Wylde je v Londýne.“

Aj Phoebe pozrela na schody prikryté červeným kobercom a zmeravela. Kráčal po nich Gabriel.

Cítila, že nevládze dýchať. Ale veď ju nepozná! V tú mesačnú noc v Sussexe jej predsa odhalil tvár len na chvíľočku. A okrem toho ani nevie, ako sa volá. To, že sa zjavil na tom istom plese ako ona, je nepochybne len zhoda okolností. V hĺbke duše však tušila, že to vôbec nie je náhoda.

V nemom úžase naňho hľadela, ako zostupuje nadol schodmi. Od vzrušenia jej až zovrelo žalúdok. Hlavou jej preblesklo, že nemala toľko jesť.

Bol celý v čiernom – iba košeľu mal oslnivo bielu. Kontrastné farby mu pristali. Zvýrazňovali jeho ostré, orlie črty tváre a gracióznosť jeho pohybov. Ebenové vlasy sa mu v svetle rozžiarených lustrov impozantné ligotali.

V tom okamihu sa Gabriel rozhliadol ponad hlavy elegantne oblečených ľudí a uprel na ňu pohľad. Spoznal ju!

Phoebe zaplavila ďalšia vlna vzrušenia. Jediným dôvodom, pre ktorý mohol prísť dnes večer sem, muselo byť to, že sa rozhodol prijať jej ponuku.

Takže predsa len našla svojho rytiera! Aj keď z ich posledného stretnutia nadobudla dojem, že Gabrielovo rytierske brnenie je potrebné poriadne vyleštiť.

Napriek tomuto nedostatku jej pri pohľade naňho padol kameň zo srdca. Rytieri boli v dnešných časoch nesmierne vzácni. Mala by sa uspokojiť aj s tým, čo sa jej núkalo.
Šiesta kapitola
Len naňho pozrite,“ zavrčal Anthony. „Človek by si mohol myslieť, že svoj titul poctivo zdedil, a nie že k nemu prišiel len šťastnou zhodou okolností.“

„A v tom novom postavení sa nepochybne cíti dobre,“ dodal lord Kilbourne a hoci nemienil venovať prišelcovi väčšiu pozornosť, opýtal sa: „Čo o ňom viete?“

„Nie je toho veľa,“ odvetil briskne Anthony a varovne pozrel na sestru. „Iba sa čudujem, že prišiel sem. Nemyslel som si, že má toľko peňazí, aby mohol chodiť do spoločnosti.“

„Prečo? Nedávno získal šľachtický titul a je slobodný,“ nahlas uvažoval Kilbourne a pokrčil plecami. „Nečudo, že sa stal zaujímavý najmä pre matky, ktoré majú dcéry súce na vydaj.“

Anthony zamyslene prižmúril oči. „Poznám iba jeden dôvod, pre ktorý by sa mohol potulovať po plesových sálach. K svojmu šľachtickému titulu chce zrejme získať aj majetok.“

Ignorujúc žalúdočnú nevoľnosť, Phoebe uprela pohľad na brata. „Nechápem, ako si tým môžeš byť taký istý.“

Anthony zovrel pery po prísnej čiary. Rád by bol pokračoval v tejto debate, ale bál sa, že sa preriekne. Udalosti spred ôsmich rokov mali zostať naveky rodinným tajomstvom.

„Lady Phoebe má pravdu,“ pridal sa Kilbourne. „Nikto o ňom nič nevie. Príliš dlho sa zdržiaval mimo Anglicka.“

„Tiež som počul,“ zahundral Anthony. „Bodaj by ho čerti vzali! Tuším ide k nám.“

Phoebe na chvíľočku zavrela oči a oviala sa hodvábnym vejárom. Prvý raz v živote sa jej zatočila hlava. Našiel ju! Vybral sa ju hľadať ako dáky chrabrý stredoveký rytier a raz-dva ju našiel.

Budem si musieť poopraviť názor o jeho rytierskych schopnostiach, pomyslela si. Možno je celkom iný, než sa jej zdalo po tej noci v Sussexe. Dokázal ju nájsť v Londýne – a to napriek tomu, že sa usilovala zanechať čo najmenej stôp.

„Ospravedlňte ma, prosím, ale musím sa pozhovárať s Carstairovcami,“ vyhlásil Kilbourne. „Budem netrpezlivo čakať na štvrtkový večer, lady Phoebe. Za čo sa oblečiete?“

„Dozaista si oblečie niečo v stredovekom štýle,“ uštipačne poznamenal Anthony.

Kilbourne sa zatváril kyslo a pustil Phoebinu ruku. „Tiež si myslím.“

Zvrtol sa a v okamihu sa stratil v dave hostí.

„Bodaj by ho porazilo. Vždy bol príliš opovážlivý,“ škrípuc zubami, zavrčal Anthony a odprevádzal pohľadom odchádzajúceho lorda Kilbourna.

„Podľa mňa je skôr nafúkaný. Keď si predstavím, že by som s ním mala do smrti raňajkovať pri jednom stole, naskakuje mi husia koža.“

„Ja predsa nehovorím o Kilbournovi, ale o Wyldovi.“

„Aha!“

„Dočerta, on naozaj ide k nám. Ten podliak si trúfa naozaj priveľa! Ja to s ním rýchlo vybavím. Choď za Meredith a postaraj sa o ňu. Ak ho zbadala, určite ju to veľmi rozrušilo.“

„Nechápem, prečo sa tak rozčuľuješ,“ namietla ticho Phoebe. „Teraz už nemôžem odísť, veď už je prakticky pri nás.“

„Nemám v úmysle ti ho predstavovať,“ zamračene zašomral Anthony.

Gabriel pred nimi zastal. Nevšímajúc si Anthonyho, rozžiarenými očami sa zahľadel na svoju budúcu korisť. „Dobrý večer, lady Phoebe. Je pre mňa veľkým potešením znova vás stretnúť.“

Takže odhalil aj jej meno! „Dobrý večer, pán gróf,“ odpovedala. Kútikom oka zbadala mračná, zbiehajúce sa na bratovej tvári. Žiarivo sa usmiala a dodala: „Anthony, asi som ťa zabudla informovať, za akých okolností som sa zoznámila s grófom z Wyldu.“

„Veľmi rád by som to vedel,“ precedil pomedzi zuby Anthony, prebodávajúc Gabriela ľadovým pohľadom.

„V letnom sídle Amesburyovcov, všakáno, pán gróf?“ Pri týchto slovách vyzývavo hľadela do Gabrielových hlbokých očí. „Určite sa pamätáš, že som tam strávila celý minulý týždeň.“

„To áno,“ zasyčal jej brat. „Ale zabudla si mi povedať, že si tam stretla aj Bannera.“

„Bolo tam strašne veľa ľudí,“ odvetila už stíšeným hlasom Phoebe. Na Gabrielovej tvári sa zračilo neskrývané pobavenie. Povedala si, že ho musí odlákať od Anthonyho skôr, než potečie krv. „Mala som dojem, že ma chcete požiadať o tanec. Alebo sa mýlim, pane?“

„Phoebe!“ vybuchol Anthony. Atmosféra už bola krajne napätá, ale jej brat nemienil skrývať svoje pobúrenie. „Dámy predsa nežiadajú mužov o tanec!“

„Nerobte si zbytočné starosti, Oaksley.“ Gabriel ponúkol Phoebe svoje rameno. „Ako iste viete, posledných osem rokov som strávil v zahraničí, mimo anglických spoločenských kruhov. Možno to vyplýva aj z mojej tolerantnej povahy, ale vôbec mi nevadí, čo by druhí muži pokladali za nevhodné alebo impulzívne správanie.“

„Ako sa opovažujete tvrdiť, že sa moja sestra správa nevhodne alebo impulzívne?“

„Ale určite pripustíte, že sa rozhoduje veľmi rýchlo,“ pokračoval Gabriel a než Anthony stihol nájsť slušné slová, ako sa mu revanšovať, odviedol Phoebe na parket.

Vidiac, ako kyslo sa jej brat tvári, Phoebe dokázala len s námahou potlačiť smiech. Keď však začula prvé tóny valčíka, rýchlo sa prebrala zo svojej eufórie. Znepokojene pozrela na Gabriela, kladúc si v duchu otázku, či sa pri tanci s ňou nebude cítiť trápne.

„Nemusíme tancovať, môžeme sa pokojne len porozprávať,“ navrhla, cítiac sa previnilo, že si ten tanec prakticky vynútila.

„Na pokojný rozhovor bude čas aj neskôr,“ uškrnul sa Gabriel. „Teraz si s vami veľmi rád zatancujem.“

„Nepreháňajte, gróf.“

S porozumením na ňu pozrel. „Nemajte obavy, lady Phoebe, naozaj si s vami rád zatancujem.“

Keďže Gabrielovi evidentne nezáležalo na tom, že jeho tanečníčka kríva, s radosťou si vydýchla.

Zaviedol ju medzi rozvírené páry a rozkrútil do tanca. Už pri prvom obrate by bola stratila rovnováhu, keby ju nebol pevne držal. Črievičkami sa takmer nedotýkala podlahy a sukňa jej extravagantných zeleno-oranžových šiat sa točila v širokom kruhu.

Trblietavé svetlá rozžiarených lustrov nad ich hlavami jej začali splývať do jednoliateho svetelného pruhu, keď sa s ňou Gabriel točil na tanečnej ploche. Odvrátila pohľad a pruh sa zmenil na pestrofarebnú stohu. Matne si uvedomila, že sú to farby ženských šiat, prelínajúce sa ako farby dúhy. Zmocnilo sa jej radostné vzrušenie. Čosi také ešte nikdy nezažila.

Dokonca ani Neil s ňou takto netancoval. Jej ušľachtilý Lancelot vyberal len pomalé tance, pri ktorých ju mohol bezpečne viesť. Ich tanec s Gabrielom sa dal sotva nazvať bezpečným. Jej tanečný partner akýmsi šiestym zmyslom vycítil zakaždým, keď jej ľavá noha začínala slabnúť a strácala rovnováhu. Keď sa už-už potkýnala, zosilnil objatie a odhodlane pokračoval ďalej. Phoebe mala pocit, že sa vznáša.

Potom hudba prešla do strhujúceho crescenda a v tej chvíli jej úplne vyrazilo dych. Jediným pevným bodom v rozvírenom chaotickom svete bol pre ňu už len Gabriel. Namiesto toho, aby sa len zľahka opierala rukou o jeho plece, kŕčovito doň zaborila prsty. Vďaka jeho spoľahlivému objatiu sa aj pri najrýchlejších obratoch cítila istá a bezpečná.

Zrazu hudba stíchla. Jej zmysly však vzdorovali a nechceli sa upokojiť. Cítila, že sa prestáva ovládať a keď ju Gabriel viedol z parketu, oddane sa k nemu celým telom pritúlila.

„Bolo to skutočne nádherné!“ vzdychla, lapajúc po dychu.

„To bol len začiatok,“ zašepkal polohlasne.

O chvíľu neskôr zacítila na tvári závan chladného večerného vzduchu. Až vtedy si uvedomila, že ju zaviedol k skleným dverám, ktoré viedli na terasu.

Mlčky ju chytil za ruku a viedol do nočnej tmy.

„Teraz sa môžeme v pokoji porozprávať, lady Phoebe,“ navrhol jej, vedúc ju k najtmavšiemu kútu zámockého parku.

Stále namáhavo dýchala, ale teraz už nie následkom vzrušenia z tanca. Nemohla uveriť, že ju Gabriel dokázal tak rýchlo vypátrať.

„Som prekvapená, aké mimoriadne pátracie schopnosti máte. Ako ste zistili, kto som? Usilovala som sa nezanechať nijaké stopy.“

Gabriel zastal v tieni živého plota a postavil sa tvárou k nej. „Našiel som vás vďaka tej istej metóde, ktorú ste vy použili pri pátraní, kto je autorom Hľadania. Zistil mi to môj právnik.“

Phoebe cítila, že sa červená. V okamihu jej preblyslo mysľou, že bolo naivným riešením zabaliť si tvár závojom a spoliehať sa, že to stačí. Nemala však na výber. Pravdu mu povedať nemohla.

.,To bolo veľmi rozumné riešenie,“ povedala uznanlivo.

„Skôr nutné,“ upresnil. „Náš rozhovor sme neukončili tak, ako sa patrí. Možno si spomeniete, že v tú noc ste sa so mnou rozlúčili príliš rýchlo.“

Phoebe upreto hľadela na jeho kravatu. „Dúfam, že mi to odpustíte. Bola som veľmi nervózna. Udalosti toho večera sa vyvíjali úplne inak, než som očakávala.“

„Zreteľne ste mi dali najavo, že ani ja a ani celý ten večer nesplnil vaše očakávania.“

„Ak mám byť úprimná, vycítili ste to správne.“

„Zrejme boli vaše očakávania trochu nereálne,“ poznamenal Gabriel.

„Zrejme áno,“ pripustila. Mrzelo ju, že mu v tieni nevidí do očí. Z jeho hlasu nedokázala odhadnúť jeho náladu, cítila však akési napätie. Ako keby sa chystal zaútočiť. „A možno ani nie. Smiem vedieť, prečo ste sa obťažovali hľadaním mojej maličkosti?“

„Predpokladal som, že ste sa dovtípili. Mám totiž niečo, čo by som vám rád vrátil.“

Phoebe sa zhlboka nadýchla. „Vari ste našli aj tú knihu?“

„Sľúbil som vám predsa, že vám ju vrátim.“ „Áno, to ste sľúbili, ale neverila som, že sa vám to podarí.“

„Milá Phoebe, neviete si ani len predstaviť, ako ma nadchýna vaša dôvera k mojim schopnostiam.“

Jeho ironické slová ignorovala. „Panebože! A ako ste našli toho zlodeja? Čím ste ho prinútili, aby vám tú knihu vrátil? Dúfam, že ste ho nemuseli zastreliť?“

„Nie. Pán Nash a jeho syn prejavili ochotu spolupracovať.“

V údive otvorila ústa. „Pán Nash a jeho syn! To oni ukradli tú knihu?!“

„Zdá sa, že pánovi Nashovi bolo zaťažko rozlúčiť sa s ňou. Okrem toho je vo veľkej finančnej núdzi. Preto so synom ukuli plán, ako mať nielen peniaze, ale aj knihu. Poslušný Egan sa zahral na zbojníka.“

„Bože dobrotivý!“ rozhorčene vzdychla Phoebe. „Ich plán je celkom šikovne vymyslený. Veľmi dobre chápem Nashovu dilemu. Tá kniha je skutočne nádherná, však? Veľmi musel trpieť, keď ju predával. Ale ako ste na to prišli?“

„Tá zhoda okolností mi bola podozrivá. Prepadol nás o desať minút po odchode z Nashovho domu. Navyše sa veľmi málo zaujímal o naše peňaženky a očividne ho uspokojilo to puzdro s knihou.“

„Presne tak.“ Phoebe doširoka otvorila oči. „Tušili ste to už vtedy, keď nás prepadol?“

„Áno.“

„Úžasné!“ Phoebe bola priam unesená. „Teraz sa nečudujem, že ste sa mu nepostavili na odpor. Presne ste vedeli, kam máte ísť, aby ste tú knihu získali. Beriem späť všetky nepekné slová, ktoré som vyriekla na vašu adresu, gróf.“

„Veľmi ma teší, že ma už nepokladáte za neschopného slúžiť vám v úlohe šľachetného rytiera,“ podpichol ju –

Phoebe si uvedomila, ako veľmi ho urazila. S cieľom úprimne sa mu ospravedlniť, sa ľahko dotkla jeho ramena. „Ubezpečujem vás, že za celkom neschopného som vás nepovažovala ani vtedy.“

„Nie? Nazvali ste ma predsa zbabelcom!“

„Pokúste sa vžiť do mojej situácie. Bola som veľmi rozrušená. Dúfam, že mi odpúšťate.“

„Prečo nie,“ chladno odvetil Gabriel. „Nazdávam sa, že dámy, ktoré plánujú vyslať svojich rytierov do náročnej pátracej akcie, majú právo klásť na nich vysoké požiadavky.“

Phoebe sa pobavene pousmiala. „A ja si zasa myslím, že rytieri, ktorí riskujú kvôli dámam svoje životy, majú právo mať všelijaké nálady.“

„Takže aspoň v niečom sme sa zhodli.“ Gabriel postúpil o krok bližšie a pohladkal jej líce. Zároveň sa svalnatým stehnom ľahko dotkol jej tela v hodvábnych šatách.

Zachvela sa. Ten dotyk v okamihu zažal ten istý oheň, ktorý vzbĺkol v jej tele v tú noc, keď ju pobozkal. Ešte nikdy tak zreteľne nevnímala prítomnosť nejakého muža. Zrazu pochopila, že v jeho mužnej sile sa skrýva nebezpečenstvo. Aj keď neuveriteľne lákavé. Zhlboka sa nadýchla a pokúsila sa nadobudnúť duševnú rovnováhu.

„Vážený pane,“ ozvala sa napokon, „prezraďte mi konečne, ako ste sa rozhodli. Pomôžete mi pri pátraní?“

„Myslím, že moju odpoveď poznáte.“

Pozerala naňho s rastúcim vzrušením. „Takže vaša odpoveď znie áno? Pomôžete mi nájsť piráta, ktorý ukradol Dámu vo veži a zavraždil Neila Baxtera?“

Kútiky Gabrielových úst sa zdvihli v utajovanom úsmeve. „Buďte pokojná, lady Phoebe. Ešte pred koncom plesovej sezóny spoznáte meno terajšieho vlastníka tej knihy.“

„Vedela som to!“ Phoebe sa mu nadšene vrhla okolo krku. „Tušila som, že nedokážete odolať takej šľachetnej úlohe, ako je túžba po spravodlivosti. Ani neviem, ako sa vám mám poďakovať.“ Postavila sa na špičky a pobozkala ho na líce. Potom náhlivo ustúpila dozadu. Keď si uvedomila, čo vlastne urobila, líca jej zaplavil rumenec. Gabriel prižmúril oči. „Pre začiatok mi stačí aj váš bozk. Musím vás však varovať. Kým sa pustím do pátrania, budem sa musieť ubezpečiť, že za svoju námahu dostanem slušnú odmenu.“

„Chápem. Už vtedy v noci ste vraveli, že za svoje služby budete žiadať odmenu.“ Phoebe napriamila ruky. „Som ochotná zaplatiť akúkoľvek cenu.“

„Naozaj?“

„Pokiaľ to bude v rámci mojich možností,“ dodala rýchlo.

„To určite bude.“

Phoebe skúmavo pozrela do jeho nepohnutej tváre. „Koľko žiadate, pane?“ spýtala sa s obavou v hlase.

„Moment, ešte stále počítam.“

„Aha.“ Nebola si istá, ako to má chápať. V rozpakoch si odkašľala. „Nikdy som nebola príliš dobrá v počtoch,“ utrúsila sebakriticky.

„Zato ja viem počítať vynikajúco,“ ubezpečil ju tlmeným hlasom.

„Keď dospejete k nejakej sume, oznámte mi ju, prosím. Zatiaľ vám dám predbežné inštrukcie.“ „Aké inštrukcie?“

„Ide o veľmi delikátnu vec. Preto chcem, aby ste konali obozretne a predovšetkým maximálne diskrétne.“ Urobila ďalší krok dozadu a začala sa prechádzať horedolu. Jej tvár prezrádzala, že o niečom sústredene uvažuje. „Predovšetkým to musíme udržať v absolútnej tajnosti.“

„Prečo?“ spýtal sa s predstieranou naivnosťou.

„Nebuďte taký nechápavý. Pátranie je nutné utajiť, lebo v opačnom prípade sa človek, ktorého hľadáme, môže dozvedieť, že sme mu na stope.“

„Ach tak!“

Phoebe zdvihla ruku a výhražné vystrela jeden prst. „Zachovanie všetkého v tajnosti je prvou podmienkou.“ Potom vystrela aj druhý prst. „A po druhé, priebežne ma musíte informovať o tom, ako napredujete v pátraní.“

„Chcete, aby som vám pravidelne podával správy?“

„Áno. Takto budem mať prehľad o vašej práci a budem ju môcť koordinovať. Musím mať istotu, že beriete do úvahy všetky podstatné stránky.“

„Vy si teda myslíte, že sám od seba nedokážem posúdiť, ktoré skutočnosti sú podstatné a ktoré nie?“ uškrnul sa Gabriel.

„Áno, pretože to ani nie je možné. Nežili ste tu osem rokov, preto neviete o mnohých veciach. V prípade potreby vám budem môcť poskytnúť cenné informácie o mnohých zberateľoch kníh, ako aj o kníhkupcoch, ktoré budete môcť využiť v priebehu pátrania.“

„Phoebe, sľúbil som vám síce, že vám pomôžem pri hľadaní, ale láskavo zoberte na vedomie, že nie som nijaký policajt, ktorého si môžete najať.“

Zastala a obdarila ho upokojujúcim úsmevom. „Túto záležitosť ani nie je možné zveriť polícii. Vy ste šľachetný rytier. Môj rytier. Budete pracovať pre mňa. Súhlasíte, pane?“

„Pomaly mi začína svitať v hlave, ako si predstavujete našu spoluprácu. Vaša predstava o poslaní rytiera je však evidentne nesprávna.“

Na tvári Phoebe sa zračil údiv. „Čo tým chcete povedať?“

„Rytieri sú známi tým, že si všetko organizujú podľa vlastných predstáv.“ Pri týchto slovách si Gabriel pomaly vyzliekal rukavice. Keď sa nakláňal k Phoebe, v tme mu blyšťali oči. „S radosťou slúžia svojím vyvoleným dámam, ale robia to tak, ako sami pokladajú za vhodné.“

Phoebe zvraštila obočie a pokračovala v presviedčaní: „Určite zakrátko zistíte, že môj dohľad je vám na osoh, ba dokonca aj nevyhnutný. Ja vám totiž môžem poskytnúť nielen informácie, ale dokážem vám vybaviť aj potrebné pozvania.“

„V tomto smere vám musím dať za pravdu,“ uznal Gabriel. „S pomocou vašich konexií istotne dostanem pozvánky na všetky plesy a spoločenské podujatia, na ktorých sa zúčastníte.“

„Presne tak. A čoskoro sa presvedčíte, že dokážem byť užitočná aj v iných veciach. Ako vidíte, pane, musíme spolupracovať. Nechcem príliš vyzdvihovať svoju intuíciu, ale fakt je, že som už prišla na to, ako vypátrať tú knihu. Preto bude rozumné, ak budem rozhodovať ja.“

Gabriel uchopil jej tvár do dlaní a zašepkal: „Niečo mi nahovára, že v celej tejto záležitosti je rozum až kdesi na poslednom mieste.“ Potom priblížil ústa k jej perám.

Phoebe doširoka otvorila oči a zdesene vykríkla: „Čo to robíte, gróf?“

„Idem vás pobozkať.“

„Nezdá sa mi, že by to bolo od vás rozumné.“ Phoebe si zreteľne uvedomila, ako sa jej prudko zrýchlil pulz. V pamäti sa jej vynorila myšlienka na jeho prvý bozk. „Mala som dojem, že šľachetní rytieri zbožňujú svoje dámy z úctivej vzdialenosti.“

„Tak to vás musím vyviesť z omylu.“ Gabriel sa ľahulinko a nekonečne pomaly dotkol ústami jej pier. „Stredovekí rytieri podnikli vždy všetko, čo bolo v ich silách, aby sa čo najviac priblížili k svojim dámam.“

„Jednako by bolo najlepšie, keby…“

Jej nepresvedčivý protest zanikol v dotyku jeho pier.

Keď ju pobozkal po prvý raz, mal na rukách rukavice. Teraz ju prekvapil drsný dotyk jeho dlaní. To nie sú ruky nežného anglického džentlmena, to sú ruky dobyvateľa.

Gabriel ju bozkával čoraz nástojčivejšie. Jeho pery boli čím ďalej žiadostivejšie a odvážnejšie. Phoebe pocítila, že jej telo túžobne odpovedá na jeho bozky. Tíško zastenala a objala ho okolo krku.

Teraz bola ešte omámenejšia než vtedy, keď s ňou tancoval. Perami blúdil po jej ústach, dožadujúc sa opätoval na bozkov.

Phoebe stále váhala. Nevedela, čo si má počať s neznámou a pritom takou strhujúcou zmyselnosťou, ktorú v nej prebudil.

Vtom zacítila na ústach dotyk jeho mozoľnatého palca. Chcel ju prinútiť, aby ich pootvorila. Inštinktívne sa I»>d volila. V okamihu do nich vnikol jazykom, vzdychajúc od rozkoše a vášne.

Už sa jej stalo, že ju nejaký smelší nápadník pobozkal, ale nikdy ju to nenapĺňalo ničím iným než túžbou, aby bozk čo najskôr skončil. Aj Neil Baxter ju raz alebo dvakrát pobozkal, ale nikdy to nebolo také, ako teraz. Neilove bozky boli slušné a zdvorilé. A nič viac od nich ani nečakala.

Teraz si však bola istá, že to, čo prežíva s Gabrielom, je ozajstná vášeň, o akej sa píše v ľúbostných románoch. Tušila, že práve toto zažije, keď stretne toho pravého.

Gabrielova drsná ruka zľahka prešla po jej odhalenom pleci, vkĺzla pod okraj krátkeho rukáva jej šiat a začala sa posúvať nadol jej ramenom.

Phoebe sa pomaly začala spamätávať z rozochvenia, aké cítila v jeho objatí, ale hlava sa jej ešte stále krútila. Končekom jazyka si oblizla pery, aby mohla prehovoriť. „Pane, ja si nemyslím, že by…“

Nedopovedala, lebo v tme za Gabrielovým chrbtom zbadala akýsi pohyb. Ustrnula, pretože vzápätí sa ozval ostrý hlas Anthonyho, ktorý preťal nočné ticho.

„Wylde, daj preč tie svoje špinavé laby od mojej sestry! Ako sa jej opovažuješ dotýkať?!“

Gabriel sa s mrazivým úškrnom pomaly otočil k prichádzajúcemu. „Tak sa mi vidí, Oaksley, že túto scénu sme si zahrali už pred ôsmimi rokmi.“

„A skončí sa tak isto, ako vtedy.“ Anthony zastal niekoľko metrov od nich a zúrivo zovrel ruky v päsť.

„To si nemyslím,“ odvetil Gabriel s predstieranou miernosťou. „Tentoraz je to predsa len trochu iné.“

Phoebe bola zhrozená. „Prestaň, Anthony! Gabriel a ja sme priatelia. Nedovolím, aby si ho urážal.“

„Phoebe, maj rozum!“ Anthony sa na sestru ani nepozrel. „On ťa chce iba zneužiť a popliesť ti hlavu. Ja ho dobre poznám a som si istý, že mu ide buď o peniaze, alebo o pomstu. Najskôr však o oboje.“

Z prítmia sa ozvala Meredith: „Anthony, našiel šiju?“ O chvíľu sa Phoebina sestra vynorila spoza dôkladne ostrihaného živého plota. Keď zbadala Gabriela, zostala zarazená stáť. Na jej prívetivej tvári sa zračil šok i úžas. „Panebože, tak predsa je to pravda! Ty si sa vrátil?“

Gabriel šiju posmešne premeral. „Vari si si len nemyslela, že sa už nikdy nevrátim?“

„Modlila som sa, aby sa tak stalo,“ zúfalo priznala Meredith.

Phoebe znervóznela. „Anthony, to je nedorozumenie. A obidvoch vás žiadam, aby ste sa ku Gabrielovi správali slušne.“

Meredith sa obrátila k sestre. „Anthony má pravdu,“ vyhlásila. „Banner sem prišiel len kvôli jednej veci – aby sa nám pomstil.“

„To nie je pravda,“ zastala sa ho Phoebe. Provokatívne pristúpila bližšie ku Gabrielovi a skúmavo sa mu zahľadela do tváre. „Však budete mlčať o tom, čo sa odohralo pred ôsmimi rokmi?“

„Ako hrob,“ prisvedčil Gabriel. Zdalo sa, že ho celá tá scénka náramne pobavila. „Nemám vôbec v úmysle oprašovať dávno zabudnuté hriechy.“ Potom sa zahľadel na Meredith. „Najmä také hriechy, ktoré mi boli len vrcholne nepríjemné.“

Na to Meredith zlostne vyprskla a Anthony výstražné popodišiel dopredu. „Chceli ste tým moju sestru uraziť, pane?“

„Ani nápad.“ Gabriel sa blahosklonne usmial. „Mal som na mysli len obdivuhodnú počestnosť lady Trowhridgeovej. Ja o nej totiž nejaké vedomosti mám.“

Phoebe zamračene hľadela na Anthonyho a Meredith. Jej brat vyzeral zmätený a zúrivý, zatiaľ čo Meredith stála ako trpiaca hrdinka antickej tragédie.

Phoebe už toho mala plné zuby. Postavila sa medzi Gabriela a svojich súrodencov. ,; Stačilo!“ vyhlásila rezolútne. „Počujete ma? Už to nemienim ďalej počúvať. Čo holo, bolo…“

„Phoebe, ty sa do toho nepleť,“ zavrčal Anthony. „Narobila si nám už dosť problémov.“

Phoebe zanovito vystrčila bradu. „Gabriel nám dal predsa slovo, že sa nebude rozširovať o tom, čo sa udialo pred ôsmimi rokmi. A to stačí. Odteraz sa k nemu budete správať ako k hociktorému inému príslušníkovi šľachty.“

„Nikdy!“ odvrkol Anthony.

„Dobrotivé nebesá, to je hotová pohroma,“ zašomrala Meredith.

Gabriel sa pousmial. „Lady Phoebe, o mňa si nerobte žiadne starosti.“ Ležérne si začal naťahovať rukavice. „Pred vašou rodinou ma nemusíte ochraňovať. Ubezpečujem vás, že sa o seba dokážem postarať aj sám.“

Zdvorilo kývol hlavou tak, aby bolo všetkým jasné, že poklona patrila výlučne Phoebe. Nato sa zvrtol a vykročil do tmy.
Siedma kapitola
Topás!

Gabriel otvoril noviny a spokojne sa usmial. Konečne našiel odpoveď na otázku, ktorá ho trápila už niekoľko dní. Phoebine oči mali teplé, zlatisté sfarbenie topásu.

Nevdojak si spomenul aj na úchvatné rybky z lagún v ďalekých južných moriach. Pripadala mu ako bytosť, žiariaca dúhovými farbami a ich mihotavými odtieňmi. Rozsvietené lustre rozžiarili jej čierne vlasy do medená. Farba jej šiat pripomínala východ slnka na ďalekých exotických ostrovoch. A keď ju držal na parkete okolo pása, zreteľne cítil, ako sa mu po tele rozlieva prudké, pálčivé vzrušenie.

Túžil po nej viac než po ktorejkoľvek inej žene v poslednom čase. Skutočnosť, že je Claringtonovou dcérou na tom nemohla nič zmeniť.

Ale ani na mojom rozhodnutí sa nič nezmení, pripomenul si. Pomsta je naďalej prvoradá.

Pokúsil sa sústrediť na obsah novín. Dnes ráno vládol v klube pokoj. V tomto čase to bolo vo všetkých kluboch rovnaké – ich členovia vyspávali preflámované noci i vypitý alkohol. Gabriel tu bol naposledy pred ôsmimi rokmi, ale odvtedy sa tu veľa nezmenilo. To bolo znamením, že ide o dobrý anglický klub. Očami preletel po programoch divadelných predstavení, konských dostihov a inzerátoch o domoch na prenajatie. Nakrátko sa pristavil pri zozname hostí pozvaných na posledný tanečný večierok a pokúsil sa vryť si do pamäti ich mená.

Potreboval sa čo najskôr naučiť pohybovať v zložitom, často aj intrigánskom svete vyšších spoločenských kruhov. Občas si pripadal, akoby sa ocitol v zradných hlbočinách južných morí. Tak, ako tam, aj tu nebola núdza o žraloky a pod hladinou skryté útesy. O pirátoch ani nehovoriac.

Phoebe mala v jednom pravdu: jej spoločenské postavenie by mu mohlo otvoriť veľa dôležitých dverí. A ak chcel pomstu doviesť do konca, musel sa pohybovať v rovnakých kruhoch ako lord Clarington a jeho rodina.

A len čo sa ocitnem za tými exkluzívnymi dverami, uvažoval, môj titul i majetok mi poskytnú príležitosť zaútočiť na mocný klan Claringtonovcov.

„Takže môj syn mal pravdu. Vrátili ste sa, gróf z Wyldu,“ ozval sa mu za chrbtom známy hlas.

Gabriel pomaly odložil noviny, cítiac v srdci príliv nefalšovaného zadosťučinenia. Pred ním stál starý Clarington. Boj teda môže začať.

Gabriel naňho povznesené uprel pohľad, akoby pre ním stál ten najotravnejší človek na svete. „Dobrý deň, lord. Je od vás pekné, že ste sa tu zastavili, aby ste ma privítali v Londýne.“

„Vidím, že ste rovnako bezočivý ako kedysi,“ skonštatoval mrazivo Clarington a posadil sa naproti Gabrielovi.

„Nechcem sklamať vaše očakávania.“

Gabriel sa zvedavo prizeral svojmu dávnemu nepriateľovi. Za uplynulých osem rokov sa lord Clarington – rovnako ako klub – veľmi nezmenil. Aj keď už mal prinajmenšom šesťdesiat rokov a trocha pribral, ešte stále sa správal spupne a s aroganciou, na ktorú sa tak dobre pamätal.

Clarington sa narodil a aj bol vychovaný ako príslušník spoločenskej smotánky. S materinským mliekom nasal do seba aj výsady spoločenského postavenia piatich generácií svojich privilegovaných predkov. Úzkostlivo dbal o to, aby celá rodina kráčala v jeho šľapajach. Gabriel si bol vedomý toho, že pre Claringtona je najdôležitejšou vecou na svete, aby meno a dôstojnosť jeho rodu ostali nepoškvrnené.

Z fyzickej stránky bol lord Clarington statný muž – výškou sa mu takmer vyrovnal. V jeho tvári dominoval orlí nos, čo ešte väčšmi zdôrazňovalo jeho rozhodnosť a hrdosť. Prenikavé oči prezrádzali inteligenciu, príznačnú pre celú jeho rodinu. Teraz naňho nepriateľsky gánil, neskrývajúc svoje podráždenie a nevôľu.

„Takže za všetky tie roky ste sa očividne ani trochu nepoučili.“

„A z čoho som sa mal poučiť? Ujsť s dedičkou titulu a majetku je predsa nanajvýš rozumné riešenie, nemyslíte?“

„Tak toto máte za lubom!“ Aj keď sa Clarington tváril zamračene, evidentne bol spokojný, že sa potvrdili jeho obavy a podozrenie. „Anthony má rovnaké podozrenie. Videl, ako ste včera večer násilím odvliekli moju mladšiu dcéru do parku.“

„Ak mám byť presný, vôbec som ju tam nemusel vliecť,“ usmial sa Gabriel. „Pokiaľ ma pamäť neklame, išla so mnou úplne dobrovoľne.“

„Zneužili ste jej trochu impulzívnu povahu.“

„Že vraj trochu! Vôbec by som neoznačoval povahu slečny Phoebe ako trochu impulzívnu. Skôr by som povedal, že je veľmi odvážna, občas až trúfalá.“

Claringtonov ľadový pohľad zmeravel a bokombrady sa mu nervózne zachveli. „Gróf, teraz ma dobre počúvajte. Nemienim sa nečinne prizerať, ako sa pokúšate poblázniť aj hlavu mojej druhej dcéry. Ubezpečujem vás, že sa vám s ňou nepodarí ujsť rovnako, ako sa vám to nepodarilo s Meredith.“

„A čo ak nemám v úmysle s Phoebe ujsť? Veď keby som sa s ňou oženil, bol by som k nej pripútaný až do smrti, nie? Nehnevajte sa, ale zo správania vašej mladšej dcéry som nadobudol dojem, že z nej poslušná manželka rozhodne nebude.“

„Čo si to dovoľujete?“ zúrivo vyprskol Clarington.

„Pravdu povediac,“ pokojne pokračoval Gabriel, „som presvedčený, že lady Phoebe by bola problematickou partnerkou pre každého muža. Nie, vôbec nemám záujem oženiť sa s ňou. Ale ktovie… možno zmením názor, keď budem mať príležitosť spoznať ju trocha lepšie.“

„Choďte do pekla! Čo to za intrigy zase kujete, Wylde?“ rozčuľoval sa Clarington.

„Nepochybujem, že dokážete pochopiť, prečo nemienim prezrádzať svoje plány práve vám.“

„Takže predsa len chystáte čosi nekalé!“ Claringtonovo husté, prešedivené obočie poskakovalo zhora nadol a zasa nazad, zreteľne demonštrujúc intenzitu jeho zúrivosti. „Zapamätajte si, ani Phoebe, ani jej veno do svojich pazúrov nedostanete.“

„Prečo ste voči mne taký nevraživý, lord Clarington? Musíte predsa uznať, že tentoraz som už oveľa lepšou partiou.“

„Trepete! To, že máte titul, ešte nič neznamená. Nemáte predsa žiadny majetok. Bezpečne viem, že k rodovému titulu Wyldovcov nepatria ani peniaze, ani nehnuteľnosti… Dal som si to zistiť.“

„To bolo od vás veľmi prezieravé, gróf. Vždy ste boli mimoriadne rozvážny muž. A možno ste dokonca aj tušili, že sa znova stretneme.“

Gabriel kútikom oka spozoroval, že do klubovej miestnosti práve vstúpil grófov syn. Anthony sa poobzeral po poloprázdnej miestnosti a keď zbadal otca a Gabriela, náhlivo vykročil k nim. Na jeho tvári sa zračila rovnaká zúrivosť, akú Gabriel postrehol v predchádzajúci večer.

„Vidím, otec, že si ho našiel.“ Anthony sa sťažka posadil do kresla vedľa otca. „Už si sa ho spýtal, kvôli čomu sa obšmieta okolo Phoebe?“

„Už mi je úplne jasné, čo tento pán zamýšľa urobiť.“

Claringtonove oči metali hromy-blesky. „Nazdáva sa, že sa mu s ňou podarí ujsť ako vtedy s Meredith. Robí si nádeje, že sa zmocní jej vena.“

Anthony nepriateľsky fľochol na Gabriela. „To pusťte z hlavy, Wylde! Bežte si hľadať inú naivku. Vždy sa v spoločnosti nájde nejaká dedička, ktorej otec ochotne zamení peniaze za šľachtický titul.“

„Budem o tom uvažovať,“ zdvorilo odvetil Gabriel. Vzápätí sa načiahol po novinách a začal ich ostentatívne čítať.

„Dofrasa, človeče,“ polohlasne zajačal Clarington, „vari len nečakáte, že vám zaplatím, len aby ste nás nechali na pokoji? O to vám ide?“

„Zaujímavá myšlienka,“ pripustil Gabriel, nezdvihnúc zrak od novín.

„V tom prípade ste ešte väčší podliak, ako som si myslel,“ vyprskol Clarington. „Predtým ste boli aspoň natoľko hrdý, že ste nechceli peniaze za to, že necháte moju dcéru na pokoji.“

„Pri plavbe v Tichomorí sa človek naučí správať veľmi prakticky.“

„To je vskutku poľutovaniahodné, Wylde, ale v mojich očiach ste klesli až na samé dno. Pošpinili ste svoj titul. Nuž, ale nie ste prvým plebejcom, ktorému zaplatím, aby sa držal v bezpečnej vzdialenosti od mojej dcéry. Asi nejako priťahuje ten najodpornejší typ mužov. Tak koľko chcete?“

Gabriel zodvihol hlavu od novín. Jeho oči prezrádzali nefalšovanú zvedavosť. „Komu ste už museli zaplatiť?“

Anthony hrozivo zvraštil obočie. „Hádam by sme mohli túto tému uzavrieť. Ide o našu súkromnú záležitosť, ktorá sa vás vôbec netýka.“

Clarington sa vzpriamil. „Môj syn má pravdu. Nemienim s vami o tom diskutovať.“

„Nebol to náhodou Neil Baxter?“ posmešne sa spýtal Gabriel.

Zúrivý výraz v Claringtonovej tvári bol dostatočne výrečnou odpoveďou.

Anthony ticho zahrešil a natiahol ruku po fľaši portského, ktorá stála na stole.

„Už som povedal, že sa s vami nemienim baviť o týchto záležitostiach,“ zopakoval mrazivo Clarington. „Koľko chcete?“

„Ja som len žartoval, vážení páni.“ Gabriel odložil noviny, vstal a siahol po balíčku, ktorý ležal na stolíku pri jeho kresle. „Môžete si byť istí, že ani jeden z vás nemá dosť peňazí, aby si ma kúpil. A teraz ma ráčte ospravedlniť. Mám dohodnutú schôdzku.“

„Počkajte, Wylde.“ Anthony bleskurýchlo postavil pohár na stolík a zodvihol sa. „Varujem vás, ak ublížite mojej sestre, vyzvem vás na súboj.“

Gabriel znehybnel. „Lenže výsledok môže byť tentoraz úplne iný. Zrejme by ste mali vedieť, Oaksley, že už nie som taký zhovievavý, ako som býval kedysi.“

Anthonyho líca zaplavila tmavá červeň. Gabriel vedel, že si spomenul na ich raňajší súboj pred ôsmimi rokmi. Bol to Anthonyho prvý súboj, Gabrielov tretí.

Vo svojich mladých rokoch sa Gabriel riadil naivnou predstavou o rytierskosti, a preto už dvakrát predtým bojoval so zbraňou v ruke s druhými mužmi. Zakaždým obhajoval česť nejakej ženy. V oboch súbojoch dokázal zvíťaziť bez toho, aby zabil protivníka. Po čase si však začal klásť otázku, dokedy mu to šťastie vydrží a či vôbec existuje nejaká žena, pre ktorú hodno riskovať život. Ani jedna z dotyčných dám, kvôli ktorým sa bil v súboji, neocenila jeho obetavosť. V ono pochmúrne, studené októbrové ráno pred ôsmimi rokmi dospel k názoru, že už nikdy viac nebude obhajovať česť nejakej ženy v súboji.

Anthony bol vtedy síce veľmi odhodlaný, zároveň však príliš nervózny. Konal zbrklo a strieľal nepresne. Len šťastnou náhodou, a nie vďaka presnej muške trafil Gabrielovo rameno.

A preto Anthony ani na chvíľu nepochyboval o tom, že za svoj život vďačí Gabrielovi. Po zásahu totiž Gabriel prerušil súboj. Krv, tečúca po jeho bielej košeli a posadnutosť, blčiaca v očiach vikomta, ho presvedčili, že všetky tie tri súboje boli nezmyselné. So znechuteným výrazom tváre zdvihol hlaveň dohora a stlačil spúšť. Česť bola zachránená. Už vtedy sa rozhodol, že sa nikdy nebude riadiť starosvetskou rytierskosťou. Nijaká žena nestojí za takéto nezmyselné počínanie.

S chladným úsmevom na perách pozrel na Anthonyho. Nato sa so spokojným výrazom zvrtol na opätku a opustil miestnosť, ani raz sa neobzrúc za seba.

Na chrbte cítil zúrivé pohľady Claringtona a jeho syna. Padlo mu to veľmi dobre. Usúdil, že pomsta je naozaj sladká.

Lady Lýdia Claringtonová odložila šálku a cez okuliare v zlatom ráme pozrela na Phoebe. Okuliare si nasadzovala iba v súkromí elegantného mestského sídla Claringtonovcov, alebo keď hrala karty s niektorou so svojich blízkych priateliek. Radšej by umrela, než by sa s nimi mala ukázať niekde na verejnosti.

V jej mladých rokoch ju označovali za skvost spoločenskej smotánky. A hoci jej zlatisté vlasy zbeleli a rozkošné tvarovaná postava rokmi skyprela, ešte stále to bola veľmi atraktívna žena.

Phoebe sa odmalička nazdávala, že jej matka vyzerá v okuliaroch veľmi materinsky a detsky nevinne. Očividne bol o tom presvedčený aj jej manžel, pretože po celých tridsať rokov manželstva vôbec neskrýval svoje city k nej.

Ojej kartárskej vášni naozaj nič netušil, vedel iba toľko, že jeho manželka si u priateľov príležitostne zahrá wist. Nemal ani tušenie o ohromujúcich výškach niektorých jej výhier či prehier.

„Nemyslím,“ vyhlásila lady Lýdia s neoblomným optimizmom notorického hráča, „že by sa Wyldovi tam kdesi na juhu podarilo nahonobiť nejaký majetok.“

„V týchto veciach máš obyčajne pravdu,“ pobavene poznamenala Phoebe. „Je zbytočné robiť si ilúzie. Podľa mňa nie je o nič bohatší než pred ôsmimi rokmi, keď odtiaľto odišiel.“

„To je škoda. Vždy mi bol totiž sympatický. Bolo v ňom niečo príťažlivé. To, samozrejme, neznamená, že by bol pre Meredith dobrým manželom. A ako zať by mi bol neužitočný.“

„Máš pravdu, veď nemal nijaký majetok… Tvoje nároky na zaťov boli vždy veľmi prozaické a čisto praktické.“

„Čo sa týka manželstva, treba byť vždy praktický. Načo je komu dobrý zať, ktorý smrdí grošom?“

Phoebe musela potlačiť úsmev, lebo si spomenula na úspech Gabrielovej knihy. „Wylde nie je chudobný ako kostolná myš. Podľa mojich informácií má nejaké menšie príjmy z istej investície, ktorú urobil nedávno.“

„Pehe!“ Pri pomyslení na nejakú zanedbateľnú sumičku lady Lýdia iba opovržlivo mávla rukou. „Malý príjem nestačí. Ty sa musíš vydať za muža, ktorý má veľký majetok. Ja na tom síce až tak netrvám, ale otcovi na tom veľmi záleží. Musíš si nájsť dobrú partiu. Zaväzuje ťa k tomu rodové meno.“

„Milá mama, nemá význam uvažovať, aké úmysly môže mať Wylde so mnou. Môžem ti však povedať, že on vôbec nemá v úmysle oženiť sa.“

Lady Lýdia skúmavo pozrela na dcéru. „Si si tým istá?“ '

„Stopercentne. Zoznámila som sa s ním u Amesburyovcov a zistili sme, že máme spoločné záujmy. Sme však iba priatelia. Nič viac.“

„Takže, bohužiaľ, lord Kilbourne je tvoja jediná šanca,“ zamyslela sa lady Lýdia. „Ale mohli sme dopadnúť aj horšie. Má slušný titul aj obstojný majetok.“

Phoebe usúdila, že nadišla vhodná chvíľa na to, aby matke vyhovorila predstavu o tomto zväzku. „Nerada o tom hovorím, ale lord Kilbourne je nielen namyslený, ale aj strašne nudný muž a snob.“

„To vôbec nie je podstatné. Tvoj otec je tiež povýšenec a pokiaľ ide o snobstvo, mohol by dávať lekcie aj tým najväčším nafúkancom z lepších kruhov. Ale aj tak si s ním dokážem dať rady.“

„To viem,“ zmierlivo prisvedčila Phoebe. „Ale otec nie je bezcitný. Miluje nielen teba, ale aj nás – svoje tri deti.“

„Samozrejme, že nás má rád. Nikdy by som si ho nevzala, keby som si nebola istá, že má cit aj pre iných, nielen pre seba.“

Phoebe zodvihla šálku k ústam. „A práve o to ide, mami. Obávam sa, že Kilbourne nie je schopný takýchto vyšších citov. Pochybujem, či by bol napríklad ochotný z času na čas zaplatiť dlhy svojej svokry.“

Matka na jej slová okamžite zareagovala. „Ty sa teda nazdávaš, že by nebol ochotný sem-tam ma založiť?“

„Mám vážne obavy.“

„Nebesá, to som si teda nemyslela, že je až taký škrob!“ zaúpela matka.

„Každopádne by si to mala brať do úvahy.“

„Samozrejme, dcéra moja.“ Lady Claringtonová zovrela pery do prísnej čiary. „Na druhej strane ho však akceptuje tvoj otec á nepopierateľné to je dobrá partia. Niet pochýb, že pri tvojich dvadsiatich piatich rokoch je to široko-ďaleko ten najprimeranejší partner.“

„Viem, mami. Ale aj tak ním nie som nadšená.“

„Ešte šťastie, že ním je nadšený tvoj otec. Okrem toho je tu nádej, že sa Kilbourne počas manželstva v otázke pôžičiek obmäkčí. Musíš sa usilovať, Phoebe. Jednoducho ho presvedčíš, že potrebuješ vyššie vreckové, aby si ho mohla dôstojne reprezentovať.“

„A budem ich požičiavať tebe,“ povzdychla si Phoebe. „Obávam sa, že to nebude také jednoduché.“

„Nádej zomiera posledná. Neboj sa, som presvedčená, že ty sa naučíš s Kilbournom zametať. Máš na to talent.“

Phoebe ohrnula nos. „Si naozaj veľmi úprimná, mami. Včera večer mi Wylde povedal niečo podobné.“

„Nuž, je isté, že vždy si mala na všetko vlastný názor a že v dospelosti sa táto vlastnosť u teba len zvýraznila. Ženám sa to občas stáva, ale väčšinou sa vydajú skôr, než tá ich vlastnosť začne byť nápadná.“

„Potom mám obavu, že v mojom prípade je už neskoro,“ skonštatovala Phoebe, zdvíhajúc sa zo stoličky. „Všetci predsa vidia, že máš sklon usmerňovať druhých. A to je povedané veľmi mierne. Teraz mi však prepáč, musím odísť.“

„Kam sa chystáš?“

Phoebe bola už pri dverách. „Do kníhkupectva pána Hammonda. Poslal mi odkaz, že sa mu podarilo získať veľmi zaujímavé tituly.“

„Ach, tie tvoje knihy! Raz neviem pochopiť, prečo toľko času venuješ zbieraniu tých starých kníh.“

„Mám dojem, že táto moja vášeň sa ani tak veľmi nelíši od tvojej kartárskej záľuby.“

„S tým rozdielom, že pri kartách je vždy nádej na výhru. Ale kupovať staré knihy znamená vyhadzovať peniaze von oknom.“

Phoebe sa pousmiala a utrúsila: „Záleží na tom, ako sa kto na to pozerá.“

Autorom odkazu nebol v skutočnosti pán Hammond, ale Gabriel, ktorý požiadal Phoebe o schôdzku v kníhkupectve. Phoebe dostala lístok už ráno a ihneď mu poslala správu, že tam bude presne o jedenástej.

Bolo o päť minút jedenásť, keď vysadla z kočiara na ulici Oxford Street. Služobnej dala pokyn, aby ju počkala na lavičke pred obchodom a náhlivo otvorila dvere.

Gabriel tam už bol. Jej príchod si nevšimol, lebo práve listoval v nejakej starej knihe, ktorú mu úctivo podal pán Hammond.

Phoebe na chvíľu zneistela. Jej oči upútal slnečný lúč, ktorý prenikol cez vysoké okná a rozžiaril Gabrielove I ebenovočierne vlasy. Mal na sebe tmavý, vypasovaný oblek, ktorý zvýrazňoval jeho široké plecia a ploché brucho.

Phoebe venovala v to ráno veľa času výberu vhodných šiat. Nezvyčajne dlho váhala, čo si má obliecť. Teraz bola rada, že sa napokon rozhodla pre nové mušelínové šaty vo farbe zrelého melóna a pre krátku fuksiovočervenú pelerínku lemovanú kožušinou. Na hlave mala klobúk ozdobený kvetmi a stužkami v rovnakých farbách.

Gabriel akoby vycítil jej prítomnosť. Zodvihol hlavu a pozrel na ňu. Premeral si ju od hlavy po päty a pri pohľade na žiarivé farby jej šiat sa spokojne pousmial. Oči mal v poludňajšom svetle výrazne zelené. Phoebe sa zhlboka nadýchla a v duchu si povedala, že jej dnešné vysedávanie pred zrkadlom stálo za tento okamih. Tajne totiž dúfala, že v Gabrielových očiach uvidí práve tento uznanlivý výraz.

Len čo si to uvedomila, okamžite sa pokúsila túto koketnú myšlienku zahnať. Gabriel predsa už pred ôsmimi rokmi preukázal, že uprednostňuje krehké, modrooké blondíny, ktoré sa obliekajú do šiat v jemných pastelových odtieňoch.

„Dobré ráno, lady Phoebe,“ pozdravil ju, kráčajúc jej v ústrety. „Dnes vyzeráte veľmi vyrovnaná a spokojná.“

„Ďakujem za kompliment, gróf,“ odvetila, obzerajúc sa rýchlo po kníhkupectve, aby mala istotu, že ich nikto nemôže počuť. „Dostala som váš odkaz.“

„To mi je jasné. Predpokladám, že chcete čo najskôr znova získať Rytiera a černokňažníka.“

„Doniesli ste mi ho?“

„Samozrejme.“ Zaviedol ju k pultu, pri ktorom si pred chvíľou prezeral knihu. Vedľa nej ležal balíček zabalený v papieri. „Toto je dôkaz môjho rytierstva.“

„Panebože!“ vykríkla nadšene, siahajúc po balíčku. „Ani neviem slovami opísať, ako veľmi ste ma potešili. Teraz vidím, že som si vybrala správneho človeka na tú delikátnu úlohu.“

„Urobím, čo bude v mojich silách.“ Potom kývnutím hlavy ukázal na zväzok, ležiaci na pulte, a ozval sa trochu hlasnejšie. „Aj toto by vás mohlo zaujímať, lady Phoebe. Je to kópia dejín Ríma zo začiatku šestnásteho storočia. Pán Hammond ju vraj získal len nedávno po smrti istého zberateľa z Northumberlandu.“

Phoebe okamžite pochopila, že Gabriel sa usiluje nájsť nejakú rozumnú zámienku, aby ich rozhovor pokračoval. Nikto by sa nemal pozastaviť nad tým, že si v kníhkupectve obzerajú vzácnu starú knihu. Poslušne naklonila hlavu, aby sa jej lepšie prizrela.

„Naozaj je veľmi krásna,“ povedala nahlas, keď si všimla, že ju pán Hammond pozoruje spoza pultu. „Je napísaná v taliančine, nie v latinčine. Zaujímavé. Tie iluminácie sú priam nádherné.“

„Napadlo mi, že by vás to mohlo zaujímať,“ vysvetľoval Gabriel. Nato obrátil list a chvíľu mlčky čítal.

Predstierajúc, že nazerá ponad Gabrielovo plece do knihy, Phoebe sa nenápadne rozhliadala po kníhkupectve. „Naša rodina je trocha znepokojená.“

„Všimol som si,“ odvetil Gabriel, otáčajúc ďalší list. Bol zamračený.

„Nevedia o mojich úmysloch, a preto si myslia, že máte o mňa záujem.“

„Majú zrejme strach, že ide o obojstrannú náklonnosť,“ poznamenal a prevrátil ďalší list.

Phoebe sa začervenala a znova sa kradmo poobzerala po miestnosti. Pán Hammond sa už venoval inému zákazníkovi. „Nemôžem im povedať pravdu. S mojím pátraním by určite nesúhlasili. Chcem vás však ubezpečiť, že kvôli nim si nemusíte robiť starosti.“

„Chápem. Ale ako ich chcete presvedčiť, že sme iba známi?“

„S tým si nelámte hlavu. Dám si rady nielen s otcom, ale aj s ostatnými. Mám s tým bohaté skúsenosti.“ „Tvrdohlavá,“ zašomral si Gabriel popod nos. „Prosím?“

Gabriel ukázal prstom na slovo v knihe. „Toto slovo tuším znamená po taliansky tvrdohlavá.“

Phoebe zaostrila pohľad na to slovo. „Nie, to si nemyslím. Som si istá, že to slovo by sa malo preložiť ako mulica.“

„Zrejme som sa pomýlil, ale podstata je rovnaká, nie? Čo ste to vraveli?“

„Že by sme nemali dovoliť, aby vzťah našej rodiny k vám nejako ovplyvnil naše pátranie.“

„Ja sa dokážem povzniesť nad malicherné podozrenia, lady.“

Uznanlivo sa usmiala. „To rada počujem. Diktátorské sklony môjho otca pôsobia na niektorých ľudí veľmi odpudzujúco.“

„Nehovorte.“

„Ale svojím spôsobom dokáže byť aj milý.“

„Zatiaľ som nemal tú česť presvedčiť sa o tom.“

Phoebe si zahryzla do pery. „Mám dojem, že úder, ktorý vám uštedril pred ôsmimi rokmi, vo vás zanechal nezmazateľnú stopu.“

„Veru tak.“

„Nuž, ako vravím, nevšímajte si ho. A teraz sa vráťme k tomu najdôležitejšiemu. Vybavila som pre vás niekoľko dôležitých pozvánok. Prvá z nich je už na štvrtok na maškarný ples u Brantleyovcov.“

„Predpokladám, že sa na ňom mám povinne zúčastniť.“

Phoebe naňho vrhla karhavý pohľad. „Ten ples je dôležitý. Zoznámim vás tam s mnohými ľuďmi a budete môcť začať s pátraním.“

Gabriel súhlasne prikývol. „V poriadku, milostivá. Vaše želanie je pre mňa rozkazom.“

„Výborne. Poďme teda ďalej. Máte už pre mňa nejaké informácie?“

Gabriel zabubnoval prstami po pulte. „Zatiaľ sa mi podarilo prenajať si v Londýne dom. Musím podčiarknuť, že to vôbec nebolo jednoduché. Najal som si tiež služobníctvo. Navštívil som Westonov obchod a objednal si niekoľko nových oblekov. Okrem toho som bol u Hobyho kvôli topánkam. A to sú všetky moje doterajšie počiny.“

Phoebe sa zatvárila nespokojne a vyhŕkla: „To predsa vôbec nesúvisí s naším pátraním.“

„Skôr než sa začnem pohybovať vo vyššej spoločnosti, musím sa predsa o seba postarať. Dúfam, že si to uvedomujete.“

Phoebe si opäť zahryzla do pery. „Máte pravdu. Na to som vôbec nemyslela. Teraz, keď ste ma na to upozornili, musím vám položiť jednu veľmi osobnú otázku.“

„Veľmi osobnú? Akú?“ opýtal sa Gabriel, úkosom si ju premeriavajúc.

„Nie, že sa urazíte.“ Phoebe sa znova ukradomky porozhliadala po kníhkupectve a naklonila sa k nemu bližšie. „Máte dosť peňazí na zaplatenie toľkých výdavkov?“

Gabriel, ktorý práve otáčal ďalší list, na okamih znehybnel. „To je naozaj veľmi osobná otázka.“

Phoebe cítila, ako jej od hanby horia líca. Gabriel bol vždy veľmi hrdý muž. Vôbec nemala v úmysle ponižovať ho, ale v tejto otázke musela mať jasno. „Vážený gróf, kvôli tomu sa nemusíte cítiť trápne. Je predsa úplne jasné, čo od vás očakávam. Chcem, aby ste sa počas tejto spoločenskej sezóny pohybovali v najvyšších londýnskych kruhoch. Preto si plne uvedomujem, že na to potrebujete peniaze. A keďže som to bola ja, kto vás požiadal o pomoc, pokladám za celkom prirodzené, že aspoň sčasti budem hradiť vaše výdavky.“

„Nezabúdajte, že mám isté príjmy z predaja Hľadania“ pripomenul jej.

Phoebe opovržlivo hodila rukou. „Viem si predstaviť, koľko peňazí môže získať začínajúci autor z predaja knihy. Dlho mu nevystačia.“

Gabriel upreto hľadel na stránky rozloženej knihy. „Dúfam, že sa mi všetko podarí finančne zvládnuť aj bez vašej pomoci. Aspoň dovtedy, kým nedovediem pátranie do zdarného konca.“

„Ste si tým istý?“

„Absolútne. Nemajte obavy, zvládnem to.“ Gabriel sa oprel bokom o pult a ostrým, skúmavým pohľadom si premeral ženu, stojacu pri ňom.

„Teraz som na rade ja. Tiež vám položím osobnú otázku. Ako veľmi ste milovali Neila Baxtera?“ V očiach jej zbadal tieň smútku. Vzápätí však od neho odvrátila tvár.

„Už som vám predsa povedala, že sme boli len priatelia.“

„Ako blízke bolo to priateľstvo?“ dobiedzal Gabriel. „Nemyslím, že by to bolo dôležité.“

„Pre mňa áno.“

„Prečo?“ vybuchla. „Aký to má význam? Neil predsa nežije. Podstatné je nájsť jeho vraha.“

„Veľa vrahov ostáva nepotrestaných.“

„Ale tento by nemal ostať.“ Phoebe zovrela ruku v päsť. „Musím ho nájsť.“

„A prečo vlastne?“ spýtal sa polohlasne. „Pretože ste Baxtera tak veľmi milovali, že nebudete mať pokoj, kým sa spravodlivosti neučiní zadosť?“

„Nie,“ priznala. „Musím ho nájsť, lebo zomrel kvôli mne.“

Gabriel na ňu nechápavo civel. „Kvôli vám? Prekristapána, čo to hovoríte? Ten človek predsa zomrel tisíce kilometrov od Anglicka!“

„Nechápete?“ Udivene naňho hľadela. „Veď som vám už povedala, že nebyť mňa, Neil by nikdy neodišiel z Londýna. Chcel získať majetok, aby ma mohol požiadať o ruku. Na vine som teda ja.“

„Nebesá!“ zašomral Gabriel. „Veď to je totálny nezmysel!“

„Vôbec to nie je nezmysel!“ zasipela, usilujúc sa, aby ju nebolo počuť.

„To je úplne absurdný záver.“

Phoebe cítila, že sa jej zdvíha žalúdok. Zabodla zrak do jeho zlostnej tváre a vyhŕkla: „Dúfala som, že aspoň vy ma pochopíte.“

„Opakujem, je to vyložená hlúposť, lady Phoebe,“ zdôraznil.

Phoebe sa nadýchla. „Mám tomu rozumieť tak, že mi nepomôžete?“

„To nie,“ cez zuby precedil Gabriel. „Nájdem vám človeka, ktorý vlastní Dámu vo veži. Ostatné je už vaša vec.“

„Ten človek je krvilačný pirát a vrah. Dúfam, že mi ho pomôžete dostať aj pred súd.“

„Tým si nie som istý,“ odvetil Gabriel, zahĺbiac sa opäť do čítania svojej knihy. „V tú noc v Sussexe som vám predsa povedal, že som prišiel o všetky svoje idealistické ilúzie.“

„Ale súhlasili ste, že mi pomôžete,“ pripomenula mu dôrazne.

„Lebo ma to zaujalo. Občas ma upútajú takéto záhady. Nemôžem vám však sľúbiť, že zariadim, aby vymerali trest človeku, ktorý zabil vášho milenca.“

Phoebe mienila pokračovať v hádke, ale do obchodu vošla v sprievode svojej služobnej módne oblečená dáma. Zamierila k pultu a netrpezlivo čakala, kým ju pán Hammond obslúži.

„Chcem si kúpiť román Hľadanie,“' ozvala sa panovačne. „Všetky moje priateľky ho už majú prečítaný.“

„Obávam sa, že po tú knihu si budete musieť zájsť do Laceyho kníhkupectva,“ skrúšene jej odvetil Hammond a prešiel k inému zákazníkovi v zadnej časti obchodu.

„To je smola,“ skonštatovala mladá dáma a otočila sa ku Gabrielovi a k Phoebe. Pozrela na Gabriela a opýtala sa: „Vy ste ju už čítali, pane?“

Gabriel si rozpačito odkašlal a zatváril sa neisto. „No… áno. Isteže.“

„Čo si o nej myslíte?“ pokračovala vo vypočúvaní mladá dáma. „Je naozaj taká dobrá, ako všetci tvrdia?“

„Nuž…“ Gabriel sa bezradne pozrel na Phoebe. Phoebe si uvedomila, že ho po prvý raz vidí v rozpakoch. Líca mu výrazne očerveneli.

Usmiala sa a pohotovo zasiahla do rozhovoru. „Som si úplne istá, že sa vám Hľadanie zapáči. Nazdávam sa, že táto kniha predstavuje celkom nový typ románu. Je plná dobrodružstiev a šľachetných činov a dejové zvraty v nej nie sú vyvolané pôsobením nadprirodzených síl.“

„Áno?“ Mladá žena vyzerala trochu zmätená.

„Štýl je veľmi pôsobivý,“ rýchlo pokračovala Phoebe.

„Román ako celok zapôsobí na city každého vnímavého čitateľa nezvyčajným pohľadom na lásku. A určite sa vám bude páčiť hlavný hrdina. Je oveľa zaujímavejší než postavy z diel madam Radcliffovej.“

Tvár mladej ženy sa rozjasnila. „Ešte zaujímavejší?“

„Som si tým celkom istá. Ubezpečujem vás, že budete veľmi spokojná.“ Phoebe sa usmiala a na chvíľu stíchla, aby vzápätí dodala posledný argument. „Viete, že ju čítal aj básnik Byron? A potom ju odporučil všetkým svojim priateľom.“

Mladá žena doširoka otvorila oči. „Takže je rozhodnuté. Ideme do Laceyho kníhkupectva.“

Phoebinu tvár rozžiaril spokojný úsmev. Predajňa pána Laceyho mala čoraz väčší odbyt. Keby nebola na verejnosti, určite by si spokojne pomädlila ruky.

Možno nezdedila rodinné nadanie pre matematiku a výhodné investovanie, ale nepochybne vedela, ako z haldy rukopisov vyloviť práve ten, ktorý bude mať čitateľský úspech.

Bolo len poľutovaniahodné, že jej príbuzní by určite nevedeli oceniť túto zvláštnu obmenu rodinného nadania.

Ôsma kapitola

Táto kniha predstavuje celkom nový typ románu… Dejové zvraty v nej nie sú vyvolané pôsobením nadprirodzených síl… Zapôsobí na city každého vnímavého čitateľa…

Phoebine slová mu ešte stále zneli v ušiach, keď popoludní prekročil prah kníhkupectva pána Laceyho. Zároveň mu pripadali akési povedomé. Po dlhom premýšľaní si spomenul, že takmer rovnaké formulácie použil Lacey v liste, ktorým mu oznamoval, že má v úmysle vydať Hľadanie. Keďže ten list čítal veľakrát, lichotivé vety poznal skoro naspamäť.

Od chvíle, keď vyšiel z Hammondovho kníhkupectva, vŕtalo mu v hlave isté podozrenie. Spočiatku mu pripadalo úplne absurdné, ale čím dlhšie o ňom premýšľal…

Ak by sa jeho podozrenie ukázalo opodstatnené, potom by to vysvetľovalo, prečo Phoebe o ňom toľko vie. To by však tiež znamenalo, že jej odvaha je naozaj výnimočná.

Muž za pultom v kníhkupectve uprel na Gabriela skúmavý pohľad. „Čím vám poslúžim?“ „Hľadám pána Laceyho.“

S majiteľom kníhkupectva sa už poznal. Stretli sa hneď potom, ako ich začali spájať spoločné záujmy. Vtedy ho dôrazne požiadal o dôsledné rešpektovanie jeho vôle ostať v anonymite.

Predavač zažmurkal a rozpačito si odkašlal. „Ľutujem, ale pán Lacey je veľmi zaneprázdnený.“

„Tým chcete naznačiť, že je opitý?“

„Ale kdeže. Pán Lacey naozaj pracuje.“

Zo zadnej miestnosti sa ozývali akési zvuky. „Ako myslíte. Tak si ho nájdem sám,“ vyhlásil Gabriel.

Obišiel pult, otvoril dvere a vstúpil do miestnosti, v ktorej Lacey umiestnil tlačiarenský lis.

Vo vzduchu bolo cítiť ťažkú vôňu tlačiarenskej farby. Mohutný železný lis stál a Lacey sedel v rohu izby. Bol zavalitý, na hlave mal plešinu a červenú, zarastenú tvár.

Hľadel do akýchsi papierov. Na šatách špinavých od tlačiarenskej farby mal koženú zásteru. Z jej vrecka trčalo hrdlo fľaše.

„Chcem sa s vami o niečom pozhovárať,“ prihovoril sa mu Gabriel, zatvárajúc dvere.

„O čo ide?“ opýtal sa Lacey a otočil sa k nemu, upierajúc naňho kalný pohľad. „Ach, to ste vy, pán gróf! Ak ste sa prišli sťažovať, že som vám za vašu poslednú knihu zaplatil príliš málo, tak zbytočne strácate čas. Už som vám povedal, že môj spoločník zveril všetky finančné záležitosti svojmu právnikovi. Takto sa o tie prekliate peniaze nemusím starať ja.“

Gabriel sa odmerane usmial. „Nejde mi o peniaze.“

„Tak to mi spadol kameň zo srdca.“ Lacey sa postavil a vytiahol z vrecka fľašu. Zagánil na Gabriela a poriadne si z nej uhol. Bol to džin. „Ani by ste neverili, koľkí autori ma chodia otravovať kvôli peniazom.“

„Mňa však dnes zaujíma len meno vášho partnera.“

Laceymu zaskočilo. Prudko preglgol a rozkašľal sa. „Obávam sa, vážený gróf, že vám to nemôžem povedať. Tá osoba chce tiež ostať v anonymite. Ako vy.“

„Pán Lacey, naliehavo potrebujem vedieť jej meno.“

„Ale nepovedzte! Na základe čoho chcete strkať nos do mojich pracovných záležitostí?“

„Ak mi neprezradíte meno vášho spoločníka, potom ponúknem rukopis mojej najnovšej knihy, ktorý je už takmer hotový, inému vydavateľstvu.“

Lacey naňho zhrozene vypleštil oči. „To mi predsa nemôžete urobiť. Po tom všetkom, čo som pre vás doteraz urobil!“

„Ešte som sa nerozhodol ponúknuť Odvážne predsavzatie inému vydavateľstvu, ale ak ma k tomu donútite, istotne to urobím.“

Lacey sťažka klesol na drevenú stoličku a vzdychol: „Vy ste ale neoblomný človek, len čo je pravda!“

„Skôr by som povedal, že opatrný. Musím predsa vedieť, s kým mám do činenia.“

Lacey naňho urazene zaškúlil a utrel si nos do rukáva umazaného tlačiarenskou farbou. „Ale nepoviete tej osobe, že som vám to prezradil, však? Veľmi totiž naliehala, aby to ostalo v tajnosti. Rodina by jej veľmi zazlievala, keby zistila, čo robí.“

„Máte moje slovo,“ ubezpečil ho Gabriel. „Viem držať jazyk za zubami.“

Vo štvrtok ráno sedel Gabriel opäť za písacím stolom, dopisujúc posledné stránky Odvážneho predsavzatia. So svojím dielom bol vcelku spokojný. O niekoľko dní ho bude môcť odniesť vydavateľovi.

Potom bude musieť počkať na oznámenie o jeho prijatí, prípadne odmietnutí. Nepochybne bude tiež zaujímavé dozvedieť sa názor Laceyho spoločníka.

Keď Sheldon, jeho londýnsky komorník, otvoril dvere, Gabriel neochotne prerušil prácu.

„Pán gróf, prišli za vami dve dámy,“ oznámil Sheldon, dávajúc pritom najavo, že návštevou príliš nadšený nie je. „Nechceli mi povedať, ako sa volajú.“

„Priveďte ich.“ Gabriel odložil pero a vstal.

Zamyslene sa usmial. Jedinou ženou, ktorá by si trúfala navštíviť ho bez pozvania, bola Phoebe. Istotne mu prišla dať ďalšie pokyny a odporúčania. Bol zvedavý, s kým prišla. Určite s komornou.

Uvedomil si, že sa nevie dočkať, kedy sa už konečne zjaví vo dverách. Podobne tomu bolo aj v utorok, keď sa s ňou mal stretnúť v Hammondovom kníhkupectve. To vyčkávanie bolo veľmi vzrušujúce. Zrazu si predstavil, že sa s ňou miluje. Práve tu, vo svojej knižnici.

Ak je tá malá hazardérka natoľko nerozumná, že riskuje svoju povesť tým, že ho navštevuje za bieleho dňa, potom nemusí brať ohľady, či jej nenaštrbí povesť.

Zistil, že je to rodená klamárka. Od samého začiatku si ho omotala okolo prsta hustou spleťou márnivých náznakov a lákadiel.

V tom okamihu sa už dvere otvorili a Gabriel v nich zbadal dve ženy. Ich tváre boli zahalené za nepreniknuteľnými závojmi. Pocítil sklamanie. Hoci im nevidel do tváre, bezpečne vedel, že žiadna z nich nie je Phoebe.

Dokázal by ju spoznať za každých okolností – hoci aj za tým najhustejším závojom. Prezrádzala ju nielen telesná vada, ale aj držanie hlavy a spôsob, malé prsia a oblé boky.

Smutne sa pozrel na pohovku čalúnenú zeleným zamatom.

Takto neslávne sa skončil jeho úmysel zviesť neobozretnú a dobrodružne založenú Claringtonovu dcéru.

„Vitajte, milé dámy.“ Gabriel so stiahnutým obočím hľadel na obe ženy, ktoré sa usadili na kreslách za jeho písacím stolom. „Badám, že záľuba v zahaľovaní je rozšírená v celej rodine Claringtonovcov. Nebodaj všetky ženy v tejto rodine majú orientálne sklony?“

„Nebuďte smiešny,“ vzdychla lady Claringtonová, nadvihla si závoj a jediným pohybom si ho prehodila cez modrý klobúčik. „Orientálne náboženstvo ma zaujíma asi tak, ako vás.“

Aj Meredith odhalila svoju tvár, prichytávajúc si závoj k módnemu, umelými kvetinami zdobenému klobúčiku. Modrými očami vyčítavo pozrela na Gabriela.

„Vždy ste mali dosť svojský zmysel pre humor,“ poznamenala.

„Ďakujem za poklonu, lady Trowbridgeová,“ kývol jej hlavou Gabriel. „Vždy som bol presvedčený, že je lepšie mať aspoň svojský zmysel pre humor ako žiadny.“

Meredith neisto zaklipkala očami. „Ja som vám nikdy nerozumela.“

„Vždy som si bol toho vedomý.“ Gabriel sa posadil a splietol ruky na stole. „Milé dámy, budeme pokračovať v podpichovaní, alebo mi vysvetlíte cieľ vašej návštevy?“

„Predpokladali sme, že ten cieľ vám je už od začiatku jasný,“ povzdychla si lady Lýdia. „Sme tu kvôli Phoebe. Meredith veľmi naliehala, aby sme vás vyhľadali.“

Meredith vrhla na matku varovný pohľad a vzápätí sa znova obrátila na grófa. „Prišli sme za vami s veľkou prosbou. Sme odkázané na vašu milosť či nemilosť, a preto vás úpenlivo prosíme, aby ste Phoebe neničili život.“

„Lebo predpokladáme, že práve to máte v úmysle urobiť,“ zahundrala lady Lýdia. Prižmúrenými očami sa rozhliadala po knižnici. „Alebo sa vám podarilo získať nejaký majetok?“

Gabriel sa jej vyzývavo pozrel do očí. „Prečo vás to zaujíma, lady Claringtonová?“

„Lebo v takom prípade by bolo všetko oveľa jednoduchšie. Mohli by ste sa s Phoebe oženiť a nikto by ani okom nemihol. Nemuseli by sme strácať čas jalovými rečami.“

„Mami, čo nechápeš, o čo mu vlastne ide?“ ozvala sa Meredith. „Gabriel ju nemiluje, chce ju iba využiť.“

„Otázkou je, či mu to vyjde,“ namietla lady Lýdia. „Phoebe sa tak ľahko podviesť nenechá, pokiaľ si to, samozrejme, neželá sama. Na to je až príliš bystrá a svojvoľná.“

Meredith zaťato vystrčila bradu. Zopla si ruky v lone a prosebné sa zahľadela na Gabriela. „Pane, uvedomujem si, že známosť s Phoebe ste nadviazali len preto, aby ste potrestali našu rodinu. Veľmi vás prosím, aby ste si uvedomili, že moja sestra nemá nič spoločné s tým, čo sa udialo pred ôsmimi rokmi. Vtedy bola prakticky ešte dieťa.“

„V tú nešťastnú noc ste mi povedali, že práve ona vymyslela, ako zviazať plachty tak, aby sa po nich dalo spustiť z okna,“ podpichol ju Gabriel..

V nádherných Meredithiných očiach sa zaleskli slzy. „Za to ju predsa nemôžete trestať! Vôbec nechápala, o čo ide. Myslela si, že to bude len také malé dobrodružstvo. Stále bola ponorená do tých kníh, ktoré ste mi darovali. Tvrdila, že ste šľachetný ako hociktorý rytier od Okrúhleho stola kráľa Artuša.“

„Máš pravdu, Meredith,“ rýchlo sa pridala lady Lýdia. „Spomínam si, že vtedy Phoebe veľmi zaujímali stredoveké legendy. Áno, teraz už jasne vidím súvislosti.“ Vzápätí vyčítavo pozrela na Gabriela. „A všetko to máte na svedomí vy, gróf.“

Ostro na ňu pozrel. „Ja?“

„Samozrejme.“ Lady Lýdia zamyslene prižmúrila oči. „Vy ste jej poplietli hlavu.“

„Počkajte.“ Gabriel mal pocit, že sa mu situácia začína vymykať z rúk. „Neurobil som nič, čím by som vašej sestre ublížil. Aspoň doteraz nie.“

Meredith si zrazu uvedomila, čo chcel tými poslednými slovami naznačiť, a oči sa jej rozšírili hrôzou.

„Ale áno, už ste jej ho zničili,“ pokračovala lady Lýdia, ignorujúc skrytú vyhrážku v jeho slovách. „Len kvôli vám sa doteraz nevydala. Za to, že je starou dievkou, vďačí iba vám.“

„Mne?“ Gabriel na ňu zarazene hľadel, usilujúc sa pochopiť jej zvláštnu logiku. „Nemôžete mi predsa klásť za vinu, že ste jej doteraz nenašli manžela!“

„Ale môžem,“ trvala na svojom lady Claringtonová. „Jej záujem o tie vaše stredoveké táraniny sa veľmi negatívne prejavil vo vzťahu k jej nápadníkom. Kládla na nich príliš vysoké nároky. Žiadny z nich neobstál, keď ich porovnala s rytiermi z tých naivných rozprávok, ktoré sústavne čítala.“

„Madam –“

„Okrem toho sa stále ponosovala, že žiadny z nich sa nezaujíma o stredoveké príbehy. Až na toho nemožného Neila Baxtera, však, Meredith?“

„Áno,“ zachmúrene prisvedčila dcéra. „Ale o tom sme sa predsa s grófom nechceli zhovárať. Máme pálčivejší problém.“

Lady Lýdia nespokojne zvraštila obočie. „Neviem si predstaviť nič dôležitejšie, než je vydaj mojej dcéry za vhodného muža.“ Po týchto slovách vrhla na Gabriela skúmavý pohľad. „Napriek ujme, ktorú ste nám spôsobili, dúfam, že lord Kilbourne nás nesklame.“

„Lord Kilbourne?“ Gabriela tá správa úplne vyviedla z miery. Phoebe mu nepovedala, že ju Kilbourne mieni požiadať o ruku. Tá predstava ho mimoriadne pobúrila.

„Mami, ak gróf Phoebe skompromituje, potom ju už nikdy za nikoho nevydáme. Ani za lorda Kilbourna.“

„Veru tak!“ Lady Lýdia opäť prižmúrila oči a uprela ich na Gabriela. „Dúfam, že nemáte v úmysle mojej dcére nejako ublížiť.“

Meredith vybrala z kabelky čipkovanú vreckovku, priložila si ju k očiam a vyhlásila: „Samozrejme, že má. Presne o to mu ide. Chce sa nám pomstiť.“ Uprela na Gabriela oči, plávajúce v krištáľových slzách.

„A prečo by som to mal robiť?“ opýtal sa zdvorilo.

„Kvôli tomu, čo sa stalo pred ôsmimi rokmi,“ zvolala Meredith.

„Pokiaľ sa pamätám, tak veľa sa toho zasa nestalo.“ Uprene sa zahľadel do jej krásnych, modrých očí a mimovoľne si kládol otázku, čo ho na nich kedysi tak priťahovalo. S úľavou blahorečil niektorému dobrotivému svätému, ktorý bdie nad osudmi naivných mladých mužov, že sa mu vtedy ten útek nepodaril.

„Pán gróf, veľmi vás prosím, neubližujte našej Phoebe.“

„Myslím na ňu veľmi často,“ priznal sa Gabriel. „Je to mimoriadne zaujímavá žena..“

„A na dôvažok ešte poctivá,“ rýchlo dodala Meredith.

Gabriel ľahostajne mykol plecami. „A ste o tom presvedčená?“

Nato doňho Meredith zabodla podozrievavý pohľad. „Chcete tým snáď naznačiť, že tomu tak nie je?“

„Nič som nepovedal.“ Gabriel si spomenul na Neila Baxtera a nevedno už koľký raz si položil otázku, čo všetko mohli mať tí dvaja medzi sebou. „O týchto veciach sme sa ešte nerozprávali.“

„V to pevne dúfam,“ vzdychla lady Lýdia. „Moja dcéra sa správa možno trochu extravagantné, aleje to veľmi zodpovedná mladá dáma. A má nepoškvrnenú povesť.“

„Extravagantné? To pomenovanie nie je práve výstižné,“ namietol Gabriel.

Lady Claringtonová nonšalantne pokrčila plecami. „Tak teda dobre. Priznávam, že má trochu nezvyčajné záľuby, ale za to môžete zasa len vy. Pevne dúfam, že jej vyvolený jej ich nebude zazlievať.“

„Keby som to mal byť ja, trápili by ma určite úplne iné veci než jej, ako vravíte, nezvyčajné záľuby.“

„Nepopieram, že občas býva dosť tvrdohlavá. Možno je aj trochu svojvoľná. Ani jej presvedčenie o vlastnej nezávislosti sa nemusí každému pozdávať. To však neznamená, že je zlá.“

Gabriel pochopil, že Phoebino príbuzenstvo nemá ani tušenia o jej bláznivých dobrodružstvách. Bol zvedavý, čo by tak povedala lady Claringtonová, keby jej oznámil, že si jej mladšia dcéra dohovára schôdzky s neznámymi mužmi o polnoci a má v úmysle pátrať po neznámom vrahovi.

Meredith naňho znova uprela prosebný pohľad. „Môžete nám dať slovo, že sa s ňou už nebudete stretávať? Všetci vieme, že nie ste voči nej úprimný.“

„Naozaj?“

Meredith zavzlykala do vreckovky. „Nie som až taká hlúpa, aby som vám nerozumela. A rodičia takisto. Je nám všetkým jasné, že sa nám chcete pomstiť. Zvážte to ešte raz, prosím. Phoebe si nezaslúži, aby trpela za chyby iných.“

„Možno si to nezaslúži, ale dovoľte, aby som urobil, čo sám uznám za vhodné,“ vyhlásil Gabriel odmeraným tónom.

V ten istý večer o pol jedenástej sa Gabriel nedbanlivo opieral plecom o stenu okázalej tanečnej sály v rezidencii Brantleyovcov a popíjal šampanské. Na tvári mal len škrabošku a jeho večerný spoločenský odev zakrývala čierna pelerína. Väčšina hostí však bola oblečená do exkluzívnych masiek.

Krátko po svojom príchode zbadal Phoebe. Nebolo ťažké nájsť ju v hmýriacom sa dave. Už poznal jej štýl obliekania i jej obľúbené farby.

Vlasy mala vyčesané do vysokého stredovekého účesu a upevnené zlatou sieťkou. Tvár jej zakrývala zlatá škraboška. Nádherné zlato-tyrkysové šaty mali tiež stredoveký strih. Predierala sa davom po boku muža v maske domina, pričom sa jej zlatisté črievičky jagali v mihotavom svetle sviec.

Gabriel bez problémov spoznal aj jej spoločníka. Hnedá škraboška a pelerína tej istej farby nedostatočne zakrývali Kilbournove plavé vlasy a mdlý úsmev na jeho perách.

Sotva badateľne sa pousmial. Phoebe sa nepochybne cítila ako ryba vo vode, ale preňho bol celý maškarný ples hotovým utrpením.

Prižmúrenými očami pozoroval, ako sa ju Kilbourne usiluje k sebe pritúliť. Pohľad na jeho prsty, zvierajúce jej rameno, ho priam rozzúril. Spomenul si na slová lady Claringtonovej, že ten starigáň má v úmysle požiadať ju o ruku.

Odložil pohár a cez preplnenú sálu sa priblížil k miestu, kde stála Phoebe, pohrúžená v rozhovore so svojím spoločníkom.

Phoebe zbadala, že sa k nim blíži Gabriel. V jej topásových očiach vyčítal, že ho okamžite spoznala.

„Dobrý večer, gróf,“ oslovila ho. „Poznáte sa s lordom Kilbournom?“

„Áno, už sme sa stretli. „Zdá sa mi, že navštevujeme tie isté kluby. Dobrý večer, Kilbourne,“ pozdravil lorda a otočil sa opäť k Phoebe. „Môžem vás požiadať o najbližší tanec?“

„Nebláznite, Wylde!“ zasyčal Kilbourne. „Lady Phoebe sa na parkete necíti práve najlepšie.“

„Mýlite sa,“ opravila ho Phoebe. „Veľmi rada si s grófom zatancujem.“ Vzápätí obdarila Kilbourna žiarivým úsmevom. „Potom sa možno uvidíme.“

Nasršený Kilbourne chladne prikývol. „Lady Phoebe, budem netrpezlivo čakať na ďalšiu príležitosť pozhovárať sa s vami. Ako som vám už spomenul, chcel by som sa s vami porozprávať osamote.“

„Uvidíme,“ odvrkla Phoebe a chytila Gabriela za rameno, ktoré jej ponúkol. Gabriel bol spokojný, že sa mu tak ľahko podarilo odlákať Phoebe od jej nápadníka. Roztočil sa s ňou v rytme valčíka. Keď občas vycítil jej zaváhanie, pevne ju podržal, aby nestratila rovnováhu. Bolo to jednoduché, lebo jeho tanečnica bola ľahká ako pierko.

„Som rada, že ste prišli. Zistili ste už niečo o Neilovom vrahovi?“

Gabriel ju chytil pevnejšie okolo drieku. „Nedokážete myslieť na nič iné?“

„A na čo by som ešte mala myslieť?“

„Napríklad na to, že vás Kilbourne v najbližšom čase môže požiadať o ruku. To by vás malo zaujímať.“

„Odkiaľ to viete?“

„Dnes predpoludním ma o tom informovala vaša matka. Vraj dúfa, že Kilbourne sa napriek všetkému nevzdá.“ „Panebože! Mama bola za vami?“ „Aj s vašou sestrou.“

Phoebe si nervózne zahryzla do spodnej pery. „Dúfam, že sa nemienite vzdať pátrania kvôli niečomu, čo vám povedali. Ubezpečujem vás, že si so svojou rodinou dám rady. Nenechajte sa odradiť.“

„Vaša rodina ma nedokáže odradiť. Zaujala ma však skutočnosť, že sa chystáte na vydaj.“

Phoebe sa zachichotala. „Na to ani vo sne nepomýšľam. A ubezpečujem vás, že ak sa Kilbourne odváži a naozaj ma požiada o ruku, veľmi rýchlo ho odmietnem.“

„Prečo?“ ušlo Gabrielovi. Cítil naliehavú potrebu dozvedieť sa o ich vzťahu všetko do podrobností.

Phoebe dramaticky prevrátila očami. „Ak by ste lepšie poznali lorda Kilbourna, pochopili by ste, že ako manžel je pre mňa načisto neprijateľný.“

„Je predsa markíz a navyše veľmi bohatý.“

„Aleje malicherný puntičkár. Takých ľudí poznám na prvý pohľad. A nemienim sa vydať za jedného z nich. Neviem si predstaviť, že by som mala do smrti žiť s takou namyslenou kreatúrou. To by bolo hotové peklo.“

„Inak povedané, obávate sa, že vám nedovolí púšťať sa do podozrivých dobrodružstiev. Žiadne polnočné schôdzky s neznámymi mužmi, žiadne vzrušujúce pátranie.“

„Kilbournovi by to určite veľmi vadilo. Je veľmi prudérny a netolerantný. Teraz sa to síce usiluje zakryť, lebo sa uchádza o moju ruku, ale keby sme sa vzali, rozhodoval by aj o tom, s kým sa mám priateliť a čo si mám kedy obliecť. Nemala by som ani štipku slobody.“

„A vy si svoju slobodu veľmi ceníte, však?“

„Veľmi. Mama ma ubezpečuje, že inteligentná žena dokáže skrotiť aj takého muža, ako je Kilbourne, ale ja to riskovať nemienim.“ Usmiala sa. „Viete, že Kilbournovi sa vôbec nepáčia také knihy, ako je Hľadanie'! Som presvedčená, že by mi ju nedovolil čítať.“

Gabriel cítil, že mu zo srdca padá veľký kameň a opatrne sa pousmial. „Potom vám musím dať za pravdu. Kilbourne sa pre vás vôbec nehodí.“

Phoebe sa šťastne usmiala a jej oči za škraboškou zažiarili do zlatistá. V svetle rozsvietených svietnikov sa zatrblietali aj jagavé nitky sieťky na jej vlasoch. Gabriel chvíľu uvažoval, či nedrží v náručí nejakú čarodejnicu.

Obával sa, že mu naozaj počarila. V jeho žilách priam pulzovala túžba. Privinul si ju k sebe ešte silnejšie. Phoebe sa ani za svet nesmie vydať za Kilbourna.

„Niečo sa stalo?“ spýtala sa, zdvíhajúc hlavu a prizerajúc sa jeho tvári zahalenej škraboškou.

„Poďme do parku nadýchať sa čerstvého vzduchu,“ navrhol.

Keď s ňou vykročil k dverám, vôbec nekládla odpor, ale keď sa ocitli v nočnej tme, zachvela sa. „Nie tak rýchlo, pane.“ Chytila ho za rameno, aby nespadla.

„Mám vás,“ povedal ticho a pritiahol si ju bližšie. A nedovolím ti odísť, pokračoval už v duchu, aspoň dovtedy, kým si to nevybavím s tvojou rodinou.

„Park Brantleyovcov je priam nádherný,“ spustila Phoebe konverzačným tónom, keď bok po boku kráčali chodníkom vysypaným jemným štrkom. „Boli ste tu už niekedy?“

„Nie.“ Gabriel vdýchol hlboko do pľúc chladný nočný vzduch. Pokúšal sa potlačiť zmyselnú túžbu, ktorá prechádzala celým jeho telom a prenikala do každej jeho bunky.

„Rozprestiera sa na veľkej rozlohe. Je tu oranžéria, labyrint zo živého plota a jazierko plné rýb.“ Phoebe sa rozhliadla dookola. „Potme tu toho veľa nevidieť, ale bola som tu aj cez deň a veľmi sa mi tu páčilo.“

„Phoebe?“

„Prosím?“

„Neprišli sme sem na to, aby sme sa nadchýnali nejakým parkom.“

„Áno, to viem,“ pritakala pokojne. „Priviedli ste ma sem, aby ste ma informovali o tom, čo ste už zistili. Povedzte, na čo ste prišli? Priblížili sme sa trochu k cieľu?“

„To záleží na uhle pohľadu.“ Gabriel ju viedol ďalej od svetiel z rozžiarených okien, hlbšie do prítmia obrovského parku. „Som presvedčený, že sa mi to podarí.“

„To som rada.“ Phoebe ho obdarila uznanlivým pohľadom. „Čo ste zistili? Azda vám niektorí kníhkupci poskytli nejaké nové informácie? Alebo ste sa dozvedeli niečo v kluboch, ktoré navštevujete?“

„Mám dve stopy, po ktorých sa chcem vydať.“ Gabriel si všimol, že už sú mimo dosahu svetiel paláca. Spomalil krok. Okolo nich sa týčil vysoký živý plot zastrihnutý do tých najfantastickejších tvarov. Mesiac osvetľoval bizarné figúry mýtických tvorov. Chodník sa kľukatil pomedzi čudesné okrídlené zvieratá a drakov.

Phoebe neisto hľadela na neobvyklý živý plot. „Je to síce prekrásny park, ale v noci vyzerá strašidelné, nemyslíte?“ spýtala sa a pristúpila bližšie ku Gabrielovi. „Cez deň je to tu veľmi pekné, ale potme sa človek dostáva do područia svojej predstavivosti.“

„A tá vaša je určite mimoriadne rozvinutá,“ poznamenal vecne.

„Vy by ste sa tiež nemali sťažovať. Veď sa živíte čítaním romantických príbehov.“

„Príbehov, ktoré by vám lord Kilbourne nikdy nedovolil čítať, keby ste sa zaňho vydali.“ Gabriel zostal v hlbokom prítmí pri obrovskom zelenom Pegasovi.

Phoebe sa roztopašné usmiala. „Už som vám predsa povedala, že Kilbourne nemá najmenšiu šancu stať sa mojím manželom. Prečo o tom stále hovoríte?“

„Nemám ani tušenia.“ Gabriel sa rozhodol, že využije situáciu. Táto žena ho ochotne nasledovala do tmou zahaleného parku. Nemá ani poňatia o dobrých spôsoboch. Je nerozvážna hazardérka a navyše je dcérou odporne nafúkaného Claringtona.

Zaslúži si trest.

Prudko ju schytil do náručia a začal ju bozkávať. Prvý výkrik prekvapenia rýchlo stíchol. Jeho objatiu sa vôbec nebránila. Ba naopak, nesmelo sa k nemu privinula ešte tesnejšie.

Gabriel cítil, ako sa jej ruky pomaly ovinuli okolo jeho krku. Zmocnilo sa ho víťazoslávne vzrušenie. Túži po ňom! Dlaňou si pritisol k sebe jej hlavu a prehĺbil bozk. Potom sklonil hlavu a ústami prešiel po jej krku.

Phoebe sa zachvela. „Ach, Gabriel…“

Jej hlas bol presiaknutý žiadostivosťou, ktorá ho priam nadchla. Jej prsty sa mu ponárali do vlasov a prehŕňali sa v nich čoraz nástojčivejšie. Cítil, ako jeho vzrušená mužnosť začína pulzovať.

„Máš to tak rada?“ spýtal sa šeptom, perami blúdiac po horúcej pokožke jej krku. „Priznaj sa, však sa ti to páči?“

„Ach, áno,“ vzdychla, lapajúc po vzduchu, keď sa jej jemne zahryzol do ušného lalôčika.

„Ako veľmi sa ti to páči?“ naliehavo vyzvedal ďalej. Bol opojený jej reakciou. Celá sa chvela a jej triaška ho vzrušovala ešte viac.

„Veľmi… Je mi tak dobre, ako ešte nikdy doteraz.“

Vtiahol ju ešte hlbšie do prítmia živého plota. Teraz už myslel len na to, kde by našiel vhodné miesto. Nevedel sa dočkať, kedy začne objavovať aj ostatné tajomstvá jej tela.

Zaregistroval, ako prekvapene zalapala po dychu, keď jej začal sťahovať ramienko šiat. A keď mesačný svit dopadol na jej obnažený prsník, len sa lícom pritisla k jeho ramenu.

Hľadel na ňu ako urieknutý. Zdalo sa mu, že ešte v živote nevidel nič také nežné. „Phoebe, si prekrásna.“

„Och, Gabriel.“ Tvár mala stále pritisnutú na jeho plece.

„Dokonalá.“

Dlaňou prikryl jej drobný pevný prsníček a palcom prešiel po jeho bradavke. Okamžite sa vzrušene zachvela.

Sklonil hlavu a do úst vzal ten zrelý plod jej tela. Jej reakcia bola nedočkavá, ako keby ju zachraňoval pred utopením.

Gabriel však mal dojem, že aj on sa ponára. Celý sa strácal v Phoebinej mäkkosti a teple. Bol opojený jej vôňou, ktorá vábila jeho zmysly. Túžil spoznať, ako chutí jej telo a cítiť ju nahú pod sebou. Žiadalo sa mu odhaliť, aké je byť hlboko v nej. Prahol túžbou spoznať, aké to bude, keď jej telo rozochveje kŕč naplnenia.

Už dávno po žiadnej žene netúžil tak, ako teraz po Phoebe. V záchvate vášne, ktorú sa ani nepokúšal ovládnuť, ju vtiahol do krovia. Tam zastal, vyzliekol si plášť a rozprestrel ho na tráve.

Phoebe sa roztriasla, ale vôbec neprotestovala, keď ju naň ukladal a sám si ľahol vedľa nej. Dotkla sa jeho tváre zahalenej škraboškou a prstami po nej nežne blúdila.

„Gabriel, mám pocit, že to všetko je iba sen.“

„Aj mne sa to zdá. Tak poďme snívať spolu.“ Naklonil sa nad ňu a zľahka chytil do zubov jej bradavku.

Vypla sa do oblúka, tíško stonajúc. Rukou kĺzal po jej tele, sledujúc pôvabné zaobleniny bokov a stehien.

Nahmatal okraj tyrkysovo-zelenej sukne a pozvoľna ho nadvihol. Potom začal presúvať ruku nahor po pančuche až k podväzku nad kolenom. Postupne objavoval aj ďalšie zákutia, prstami blúdiac po teplej pokožke na vnútornej strane jej stehna.

Keď jeho ruka našla to horúce a vlhké miesto v jej lone, z hrude sa jej vydral tlmený výkrik. „Gabriel!“

„Tíško, láska moja.“ Pobozkal ju na krk a potom znova na prsia. „Dovoľ, aby som sa ťa dotýkal. Si vlhká. Na prstoch cítim tvoj med.“

„Panebože,“ šepla. Oči sa jej ligotali v mesačnom svite. Ústa mala od vzrušenia pootvorené.

Gabriel zodvihol hlavu, aby lepšie videl do jej tváre. Súčasne jeho prsty pomaly a obozretne roztvárali zamatovohladké záhyby, ktoré strážili tajomstvo jej tela. Videl, že si špičkou jazyka oblizuje od túžby vyschnuté pery. Neustále sa usilovala čo najtesnejšie pritisnúť k jeho ramenu. Keď do nej vnikol prstom, prestal sa ovládať, lebo zistil, že je uzučká, horúca a pripravená prijať ho.

Phoebe znehybnela a zopakovala tlmene: „Gabriel!“

Teraz už nemal najmenšie pochybnosti, že ešte nikdy nemala iného muža. Zmocnila sa ho spokojnosť. Neil Baxter možno pre ňu znamenal veľa, ale určite mu nikdy nedovolila, aby sa s ňou miloval.

„Upokoj sa, zlato. Neublížim ti,“ pošepkal jej do ucha a vzápätí obsypal bozkami jej ňadrá. „Budeš po mne túžiť tak, ako ja po tebe.“

Jemne pohol prstom a cez uzučkú škáročku ho povytiahol von. Myklo ňou, ale neodtiahla sa. Znova do nej vnikol a potom nahmatal drobný uzlíček, skrytý v húštine mäkkých chĺpkov. Phoebe zmeravela a za vzlykala túžbou.

Opäť ju poláskal.

„Gabriel, ja nie… Ani si neviem predstaviť, že…“

„Teraz nie je čas na predstavy. Musíš to precítiť. Chceš vedieť, ako ťa cítim ja? Cítim, že si sladká a nežná. A že sa dotýkam tekutého ohňa.“

„Aj ja… Gabriel, cítim sa tak zvláštne.“

Jej lono sa žiadostivo zovrelo okolo Gabrielovho prsta.

Očarený jej odozvou pokračoval v láskaní. A keď k nemu túžobne vypla boky, mlčky žiadajúc viac, premkol ho taký pocit, ako keby mu ponúkla najvzácnejší poklad.

Dych sa jej zrýchlil. Gabriel cítil, že jej prebudené telo sa vydalo na cestu k naplneniu, aké ešte nepoznalo. Žiadalo sa mu vykričať svoje víťazstvo, aby to každý počul. Od tejto noci sa bude Phoebe naňho pozerať tak, ako ešte nikdy na nikoho.

A prestane snívať o Neilovi Baxterovi.

Vtom začul nejaké váhavé kroky po štrkom vysypanom chodníku. Bol si vedomý, že Phoebe nič nepočuje, lebo je uväznená v sieti náruživosti, ktorú okolo nej utkal. Už bolo neskoro privolávať ju do reálneho sveta.

Urobil jedinú vec, ktorú za týchto okolností mohol urobiť. Ako sa Phoebe skrúcala od vášne v jeho náručí, vsal sa do jej pier. Len-len že sa mu podarilo stlmiť jej výkrik naplnenia.

Vzápätí ju k sebe pritisol a ovinul čiernym plášťom, držiac ju pevne až dovtedy, kým sa jej telo neupokojilo.

Nastalo hrobové ticho.

Na druhej strane živého plota sa už zreteľne ozývalo vŕzganie štrku pod podošvami niečích topánok. Phoebe zmeravela v Gabrielovom náručí. Až teraz začula ten nepríjemný zvuk.

„Lady Phoebe?“ tmou zaznel zvučný Kilbournov hlas. „Ste tu?“

Gabriel naklonil hlavu a zašepkal jej do ucha: „Psst!“ Phoebe rýchlo kývla hlavou, aby mu dala najavo, že bude mlčať.

Kilbournove kroky sa približovali. Gabriel ju naďalej tisol k sebe. Rozhliadol sa dookola a zistil, že ich zovšadiaľ obklopujú zelené steny krovia. Pri štipke šťastia ich Kilbourne vôbec nemusí zbadať.

Kroky sa nezadržateľne približovali. Gabriel zatajil dych, nabádajúc v duchu Kilbourna, aby šiel ďalej. Z druhej strany živého plota zaznela polohlasná nadávka a vzápätí sa kroky začali vzďaľovať. Všetko nasvedčovalo tomu, že Kilbourne sa vracia do paláca.

Vyčkal ešte chvíľu, aby získal istotu, že ich už nebude môcť počuť. Potom odokryl Phoebe spod plášťa.

Sedela na zemi vzrušujúco neupravená. Jej starostlivý účes bol preč. Spod zlatej sieťky sa uvoľnil pramienok vlasov. Škrabošku mala na čele.

„Kristepane,“ vzdychla, narýchlo si naprávajúc účes. „Tŕpnem, čo by sa stalo, keby nás tu Kilbourne bol objavil.“

Gabriela, ktorý sa ešte stále chvel od vzrušenia, jej slová rozčúlili. „Nemyslíte, že je trochu neskoro robiť si starosti kvôli svojej povesti, lady Phoebe?“

Phoebe zmeravela s rukou vo vlasoch a utrúsila: „Asi máte pravdu. Len si predstavte, čo by sa stalo, keby nás Kilbourne videl v takejto kompromitujúcej situácii. Zajtra by ste museli oznámiť naše zásnuby.“

Gabriel vstal a aj svojej spoločníčke pomohol na nohy. „Vari je predstava našich zásnub pre vás až taká neprijateľná?“

„Isteže,“ odvetila, naprávajúc si škrabošku a vrhajúc na Gabriela kradmý pohľad.

„Prečo? Lebo by vaša rodina zúrila?“

„Vôbec nie je podstatné, ako by zareagovali moji príbuzní. Mám dvadsaťštyri rokov a robím si, čo chcem. Teda väčšinou. Ale mne ide skôr o to, že sa nechcem vydávať, aj keď pred chvíľou som sa presvedčila, že manželstvo má aj isté príjemné stránky, o ktorých som doposiaľ nevedela.“

„Nepovedzte!“

„Ale keby som sa už mala vydávať,“ pokračovala nevzrušené ďalej, „potom by som chcela, aby to bolo manželstvo z lásky, a nie také, do ktorého som sa prinútila len preto, že ma nejaký muž vyzliekol pod kríkmi v parku Brantleyovcov a niekto ďalší to videl.“

Gabrielov hnev sa ešte vystupňoval. Postúpil o krok dopredu a postavil sa nad Phoebe. „Nejaký muž? To, čo sa tu stalo, milá Phoebe, bolo oveľa závažnejšie, než len prosté vyzliekanie v zákutí živého plota. A ak smiem vedieť, prečo si myslíte, že by som mal oznámiť naše zásnuby, keby nás prichytili?“

„Ale, Gabriel, nepochybujem, že by ste sa zachovali ako džentlmen! Vy to máte predsa v krvi.“

„Ubezpečujem vás, že vaša dôvera k mojej osobe je veľmi nadsadená, milá lady. Zapamätajte si konečne, že ja nie som rytier z vašich snov.“

Phoebe sa pousmiala, postavila sa na špičky a zľahka sa dotkla perami jeho úst. „Vaše brnenie síce stratilo lesk, ale verím, že pod ním sa skrýva ten istý človek, akým ste boli pred ôsmimi rokmi. V opačnom prípade by ste moju ponuku neprijali.“

„Dočerta, Phoebe, nebláznite!“ protestoval Gabriel.

„Je mi známe, že ste boli pred ôsmimi rokmi zaľúbený do mojej sestry. A uvedomujem si aj to, že sa na ňu vôbec nepodobám. Preto je málo pravdepodobné, že by ste sa mohli do mňa zamilovať.“

„Phoebe, vy si vôbec neuvedomujete, čo hovoríte!“

„Isteže si to uvedomujem. Vždy viem, čo hovorím. Keďže sa nechcem vydať za muža, ktorý ma neľúbi a vy zrejme tiež nechcete uzavrieť manželstvo bez lásky, potom sa musíme dohodnúť, že také dobrodružstvo, aké sa tu odohralo pred chvíľou, sa už nesmie nikdy zopakovať.“

Do Gabriela ako keby udrel blesk. „A vy si myslíte, že ja na to pristanem?“ opýtal sa, keď dokázal opäť prehovoriť.

„Nechcem, aby ste ma nesprávne pochopili,“ ozvala sa rýchlo. „Cítila som sa veľmi príjemne.“ „Príjemne?“

„Nóó, možno trochu viac než len príjemne. Som si však istá, že chápete, aké nebezpečenstvo nám hrozí. Určite sa so mnou nechcete zviazať až po hrob len kvôli indiskrétnosti nejakého svedka.“

„Nemôžem uveriť, že vy ste tá istá žena, ktorá si so mnou dala tú nočnú schôdzku!“ rozhorčene vyprskol Gabriel.

„Áno, som to ja. Viem, že ma pokladáte za ľahkomyseľnú, ale nie som celkom nerozumná.“

„Vaša matka mala pravdu. Povedala, že pokiaľ ide 0 uchádzačov o vašu ruku, ste príliš prieberčivá. Sťažovala sa, že sa nechcete vydať za Kilbourna, ktorý by vás podľa všetkého držal nakrátko.“

„Skôr by ma týral. Celkom určite sa nechcem vydať m muža, ako je on.“ Pri predstave manželstva s ním ju až striaslo.

„A tiež sa nechcete vydať za niekoho, kto si pred vami nekľakne a neodprisahá vám lásku až po hrob.“ „Samozrejme, že nechcem.“ „Vaša matka má podozrenie, že čakáte na bájneho rytiera.“

Phoebe sa žiarivo usmiala. „A prečo by som mala mať nižšie nároky?“

„Nepochybne ste na svoj pokročilý vek až príliš naivná. Panebože, prečo tu vlastne s vami diskutujem o vašom manželstve?“

„Ako to mám vedieť? Vy mi povedzte, prečo so mnou o tom hovoríte?“

„O tom sa pozhovárame inokedy. A verte, že skôr či neskôr si zopakujeme radovánky dnešného večera. A určite neostane len pri tom.“ Gabriel ju chytil popod pazuchu a vykročil úzkym priechodom medzi stenami živého plota.

„V budúcnosti už rozhodne nemienim takto riskovať.“

„Ak si myslíte, že po tom, čo sa medzi nami dnes stalo, dokážem udržať ruky od vás preč, tak ste na veľkom omyle.“ Gabriel sa začal zúrivo obzerať dookola, lebo rovno pred sebou zbadal ďalšiu stenu zo živého plota.

„Dočerta, čo je to tu?“

„Ach,“ zaúpela Phoebe a pozrela na zelené steny, ktoré ich zovšadiaľ obklopovali. „Mám dojem, že sme vošli do labyrintu lorda Brantleyho. Je naň veľmi pyšný. Ešte nikto z neho nedokázal vyjsť bez jeho pomoci. Iba on pozná tajný priechod.“

Gabriel znechutene tresol päsťou do živého plota. „Ešte toto nám chýbalo.“

„Gabriel, rozum do hrsti,“ usmiala sa povzbudzujúco Phoebe. „Hrdina vašej knihy sa na strane tristoštyri tiež ocitol v labyrinte.“

„Čo to má s nami spoločné?“

„Ak sa dobre pamätám, cestu von našiel vďaka logickému spôsobu uvažovania. Dúfam, že pomocou jeho metódy nás odtiaľto vyvediete aj vy. Musíte sa však trochu poponáhľať. Mali by sme sa vrátiť na ples skôr, než aj niekto iný okrem Kilbourna zistí, že tam nie sme.“
Deviata kapitola
Keď o pár hodín vystupoval Gabriel po schodoch svojho domu, ktorý si prenajal v Londýne, nemal práve najlepšiu náladu.

Phoebe bola teraz ešte viac než predtým presvedčená, že je hrdina. Veď dokázal nájsť východ z idiotského Urantleyho labyrintu!

Rukami ohmatával zelenú stenu živého plota dovtedy, kým nenatrafil na medzeru.

Ten istý postup použil aj hrdina jeho románu Hľadanie. Pred mnohými rokmi o tom čítal v nejakej starej knihe, nikdy však netušil, že raz bude musieť uplatniť tento poznatok aj v praxi. Zároveň však v kútiku srdca cítil úľavu a uspokojenie, že sa úspešnosť jeho metódy potvrdila.

Phoebe to, samozrejme, pokladala za celkom normálne. „Tak vidíte! Nehovorila som, že nájdete cestu von? Pre muža, ako ste vy, je to predsa maličkosť,“ skonštatovala spokojne.

Teraz už mal sto chutí prehnúť ju cez koleno. Jej bezstarostný postoj a presvedčenie, že je stelesnením hlavnej postavy Hľadania, mu pomaly, ale isto, začínali liezť na nervy.

„Choď si ešte ľahnúť, Shelton,“ prikázal ospalému sluhovi, ktorý mu otvoril dvere. „Ja budem ešte pracovať.“

„Áno, pán gróf,“ ozval sa Shelton a poslušne sa stratil za dverami pri schodoch.

Gabriel vošiel do svojej knižnice, prehodil plášť cez operadlo stoličky a zažal lampu na písacom stole. Z krištáľovej fľaše, ktorá stála na malom stolíku pri kozube, si nalial pohár brandy. Ohnivý mok trocha zmiernil jeho roztrpčenosť. V tej chvíli jeho zrak utkvel na čiernom plášti, ktorý mal pred chvíľou na sebe.

Horúca spomienka na Phoebe, ktorá vo svite mesiaca ležala na tom plášti a planula mu v náručí, mu opäť rozprúdila krv.

Veci sa zďaleka nevyvíjali tak, ako si to naplánoval. Skrsli v ňom vážne pochybnosti, či jeho odplata má vôbec nejaký zmysel. A to ho znepokojilo.

Keď pred pár dňami odchádzal zo svojho hradu, všetko mu pripadalo veľmi jednoduché. Chcel sa priplichtiť k Phoebe, zviesť ju, a tým ponížiť jej otca. A v prípade, že by sa neopatrná slečna nadobro udomácnila v jeho posteli, musel by sa Clarington pokoriť a prosíkať ho, aby sa s ňou oženil.

A on by sa mu len neochvejne pozrel do očí a odmietol by ruku jeho sprznenej dcéry. Tým by ho nielen pokoril, ale dal by mu aj najavo, že nepotrebuje loviť ženu s venom, lebo je sám dosť bohatý, a že ho nikto nedonúti, aby sa oženil.

Phoebe si tiež zaslúžila príučku. Bola svojvoľná, rozmaznaná, impulzívna a neústupčivá. Preto by sa mala presvedčiť na vlastnej koži, že vo svojom hazardnom počínaní zachádza priďaleko.

Výčitky svedomia zaháňal pripomínaním si, že Phoebe nie je žiadna nevinná, neskúsená slečinka, ale dospelá dvadsaťštyriročná žena, ktorá si neváha dať schôdzku uprostred noci s neznámym mužom a ešte k tomu na ľudoprázdnom mieste.

Vonkoncom však nemal v úmysle vystatovať sa so svojím úspechom a ani nemienil Phoebe spoločensky znemožniť. Jeho jediným cieľom bolo pokoriť arogantnú spupnosť lorda Claringtona.

Upreto hľadel na svoj čierny plášť, spomínajúc ako Phoebe reagovala na jeho dotyky. Túžobne a vášnivo. To, že ju práve on priviedol po prvý raz v živote k vyvrcholeniu, v ňom vyvolávalo hrdosť.

Odpil si hit brandy a spomenul si na obdiv v jej očiach, keď našiel cestu z labyrintu. Pri pomyslení, ako neochvejne mu verí, že jej pomôže nájsť vraha Neila Baxtera, pokýval znechutene hlavou.

Jeho odhodlanie pomstiť sa začínalo slabnúť. Neustále musel myslieť na to, aké by to bolo, keby sa s ňou predsa len oženil. Tá myšlienka sa mu neustále vracala, akoby ňou bol priam posadnutý. Došľaka, nemôže to teraz vzdať! To by nemalo nijaký zmysel. Jemu ide predsa len a len 0 pomstu!

Spomenul si na jej smejúce sa oči a nevinnú hravosť. Pristúpil k oknu a chvíľu si dovolil rozjímať, aký škandál by vyvolalo, keby sa Phoebe stala grófkou Wyldovou.

Aj to by síce bola pomsta jej rodine, ale už by to nebolo ono.

Samozrejme, jej rodičov by nejaký čas trápilo, že sa vydala za muža bez majetku, aj keď s titulom. Skôr či neskôr by sa však dozvedeli, že je bohatý a nešlo mu len o Phoebino veno. Zrejme by si ho nikdy neobľúbili, ale nemohli by sa nad ním povyšovať alebo ho ignorovať. Napokon, teraz už mal všetko, čo chceli pre svoju dcéru.

Oženiť sa s ňou by však tiež znamenalo, že bude musieť nájsť spôsob, ako skrotiť odvážnu ženu so zmyslom pre dobrodružstvo, ktorá by ho tými sklonmi bezpochyby otravovala až do konca života.

Ale mal by ju noc čo noc vo svojej posteli…

V okennej tabuli si všimol, že sa prihlúplo usmieva.

Hrom a peklo!

Mohol predsa dopadnúť aj horšie. Phoebe sa istotne riadila jeho a odteraz aj Wyldovským mottom: Audeo.

Z ničoho nemala strach a odvahy mala na rozdávanie. Bola by vynikajúcou matkou pre jeho synov.

Okrem toho bola jedinou jemu známou ženou, ktorej by sa mohol páčiť život v jeho stredovekom sídle. Žiadna iná urodzená žena by do jeho starobylého chladného hradu nevkročila.

Mohol veru dopadnúť aj horšie.

S údivom si uvedomil, že sa už takmer vzdal pôvodného úmyslu pomstiť sa. Kým sa však s definitívnou platnosťou rozhodne, bude si musieť všetko riadne premyslieť.

Zvrtol sa a podišiel k písaciemu stolu. Odložil pohár a natiahol ruku k lampe. Pri pohľade na stôl sa zarazil. Niečo nebolo v poriadku. Jedna zo zásuviek bola povytiahnutá, ako keby ju niekto v chvate zabudol dôkladne zasunúť.

Pritom si bol istý, že nechal všetky zásuvky riadne zavreté. A zavrel ich na kľúč.

Určite sa niekto prehrabával v jeho písacom stole!

Jeho spisovateľské srdce sa roztrepotalo od úzkosti. Jedným trhnutím vytiahol zásuvku, v ktorej mal rukopis svojej novej knihy, a náhlivo prepočítal strany. Keď sa presvedčil, že žiadna nechýba, klesol do kresla a s úľavou zahrešil.

Pozvoľna sa mu prinavracal chladný rozum. Vstal a overil si, či nechýba niektorá vzácna kniha. Aj tie očividne votrelec prehľadával, ale ani jedna nechýbala.

Potom sa porozhliadal po miestnosti. Záhadný návštevník sa nezaujímal ani o strieborné svietniky, ani o cennú čadičovú dózu. Za každý z týchto predmetov by mohol dostať slušný obnos. Aj knižnicu niekto dôkladne poprehľadával, ale nič sa z nej nestratilo. Bol by však radšej, keby mu ukradli nejakú cennosť, lebo tým by sa všetko vysvetlilo a celá záležitosť by nebola taká záhadná a znepokojujúca.

Ráno sa bude musieť porozprávať so služobníctvom. Ak v tom má prsty ono, povie Sheltonovi, že niečo také sa už nikdy nesmie opakovať a že v budúcnosti nikto cudzí nesmie v jeho neprítomnosti vojsť do knižnice.

Od maškarného plesu u Brantleyovcov uplynuli tri dni. Phoebe a Meredith sedeli v salóne mestskej rezidencie Claringtonovcov. Zrazu do miestnosti vplávala lady Lýdia a víťazoslávne skríkla: „Dievčatá, on je bohatý, strašne bohatý! A lord Kilbourne dostáva vyhrážky od veriteľov. Kto by to bol o ňom povedal?“

Lady Lýdii preskakoval hlas od vzrušenia a očividne bola celá bez seba. „Ktovie, čo na to povie papá!“

Phoebe upierala na matku prekvapené oči. „Preboha, mami, o čom to hovoríš?“

„O lordovi Kilbournovi. A o grófovi z Wyldu. Wylde je bohatý a Kilbourne je na mizine.“ Matka si strhla z hlavy módny francúzsky klobúk a nonšalantne ho hodila na stôl. S výrazom Kleopatry sadajúcej na trón sa usadila na pohovke čalúnenej žltým brokátom. „Mohla by mi niektorá z vás ponúknuť šálku čaju?“

„Áno, mami.“ Meredith sa načiahla po zeleno-biely čajník z worcesterského porcelánu.

„Alebo si radšej dám niečo ostrejšie. Phoebe, pozri, či v karafe neostalo trochu cherry,“ dodala. „Potrebujem si dať niečo tuhšie. To, čo som sa dozvedela pred chvíľou, ma priam šokovalo.“

Phoebe vstala a išla po karafu. Meredith vrhla na matku karhavý pohľad. „Upokoj sa, mami! A neber si to tak k srdcu!“

„Tebe sa to povie!“ Lady schmatla pohárik s cherry a vypila ho do dna. „Mám na to dobrý dôvod, nemyslíš?“

Phoebino obočie vyletelo nahor a znova sa posadila. „Kde si bola?“

„U lady Birkenshawovej. Bola som tam zahrať si karty. Nelly bola taká rozrušená, že na svoje karty ani poriadne nevidela.“

„Nebesá!“ Meredith bola načisto omráčená. „Takže Kilbourne chcel dostať Phoebe skôr, než by pravda o jeho finančnej situácii vyšla najavo!“

„Presne tak.“ Lady Lýdia odložila pohárik. „Uvidíte, čo sa bude diať, keď sa to dozvie otec. Ten bude zúriť! Kilbournovi išlo len a len o Phoebino veno.“

„A ja som sa nazdávala, že to je seriózny, rozvážny a zrelý muž, ktorý sa o našu Phoebe postará,“ s neskrývanou ľútosťou vzdychla Meredith. „Škoda, preškoda.“

„Nemá význam, aby ste si robili výčitky,“ ozvala sa Phoebe. „Aj tak by som si ho nikdy nevzala. Celý čas som sa vás o tom usilovala presvedčiť.“

„Aleje to markíz,“ pripomenula Meredith.

„Predovšetkým je to hlupák,“ oponovala jej Phoebe.

Lady Lýdia zodvihla ruku. „Stačilo, dievčatá. Už je to za nami. Nenaleteli sme mu. A teraz dobrá správa. Pokojne môžeme pouvažovať o návrhu grófa z Wyldu,“ dôstojne vyhlásila lady Lýdia.

Obidve dcéry na ňu vyvalili oči.

„O čom to hovoríš?“ vyjachtala Meredith.

Lady Lýdia sa spokojne usmiala. „Milé dievčence, Wylde je bohatý ako antický Krézus.“

Meredith až vyrazilo dych. „Čože?“

„Veru tak.“ Lady Lýdia vrhla na Phoebe sprisahanecký pohľad. „Majetkom sa vyrovná tvojmu otcovi. Vždy som tvrdila, že ten chlapec to niekam dotiahne.“

Phoebe sťažka preglgla. „Tomu neverím.“

„Veru, je to tak. Pravda pravdúca. Nelly to vie od ich právnika. Poradil jej manželovi, aby sa nepúšťal do podnikania s Kilbournom, a zároveň mu naznačil, aby namiesto toho investoval do jednej z Wyldových lodí.“

„Lodí?“ Meredith v údive vypleštila oči.

„Lodí,“ potvrdila matka. „Hovorím v množnom čísle. Tým myslím viac než jednu loď. Presnejšie, veľmi veľa lodí, ktoré sa zúčastňujú na výnosnom obchode s Amerikou. Pokiaľ išlo o veľkosť jeho majetku, Wylde bol doposiaľ mimoriadne diskrétny, ale raz to aj tak muselo vyjsť najavo. Jednoducho je príliš bohatý na to, aby sa to dalo dlhšie utajiť.“

„Dobrotivé nebesá!“ vzdychla si Meredith. „Prečo je ten Wylde taký tajnostkár? A prečo tak provokoval otca predstieraním, že mu ide len o Phoebino veno?“

Lady Lýdia zvraštila čelo. „Neverím, že záujem o Phoebe len predstieral. Nazdávam sa, že je to seriózny mladý muž. A pokiaľ ide o provokovanie lorda Claringtona, mám dojem, že Wylde sa mu chcel len odplatiť za to, čo si od neho musel vytrpieť pred ôsmimi rokmi.“

Phoebe tie novinky vážne znepokojili. „Mami, láskavo vezmi na vedomie, že gróf a ja sme len priatelia. Nič viac, zdôrazňujem. O manželstve nepadlo medzi nami jediné slovo. Prestaň si láskavo robiť akékoľvek nádeje.“

„Vidíš, mami.“ Meredith si doliala čaj. „Presne to som tušila. Nech sú Wyldove úmysly akékoľvek, určite nie sú čestné.“

„To nie je pravda, Meredith,“ obrátila sa Phoebe k sestre. „Wylde je každopádne čestný človek.“

„Ak je to tak, prečo ťa potom obletuje, ak nemá v úmysle požiadať ťa o ruku?“ odsekla jej sestra.

„Lebo sme priatelia,“ odvrkla Phoebe. Bola v pomykove. Nemohla im predsa prezradiť, že pátra po vrahovi Neila Baxtera. „Máme spoločné záujmy. Ubezpečujem vás, že nejde o nič viac.“

Meredith smutne pokývala hlavou. „Nerada ti to hovorím, Phoebe, ale musím ti povedať, že sa vznášaš v oblakoch. Je len jeden dôvod, pre ktorý sa Wylde neustále okolo teba krúti. Chce ťa skompromitovať, aby sa nám všetkým pomstil.“

Phoebe prudko vyskočila. „Nemáš pravdu a ja už nemienim počúvať takéto nezmysly. Wylde ani ja nemáme v úmysle uzatvárať manželstvo. Nie som totiž jeho typ. Ale sme priatelia a chceme nimi aj ostať. To je všetko.“

Nato rýchlo vybehla zo salónu a náhlivo zamierila do svojej izby. Zabuchla za sebou dvere a klesla do kresla pri okne.

Takže nakoniec sa ukázalo, že Gabriel je majetný muž! Čo z toho vyplýva?

Táto správajú vôbec neudivila. Patril predsa k mužom, o ktorých sa vie, že dosiahnu všetko, čo si zaumienia. Odišiel, aby zbohatol, takže by sa nemala čudovať, že sa mu to aj podarilo. Jeho zámožnosť či chudoba nemajú predsa pre ňu žiadny význam. Nezaľúbila sa doňho kvôli tomu.

Panebože, naozaj sa doňho zaľúbila?

Áno, zaľúbila. Zavrela oči a pevne sa chytila opierok fotelky. Musí si to priznať. Je doňho zaľúbená už od tej mesačnej noci, keď ju po prvý raz pobozkal. A nie je vylúčené, že možno aj skôr. Možno sa doňho zaľúbila už vtedy, keď čítala rukopis jeho prvej knihy a uvedomila si, že jej autor je človek, ktorý stelesňuje jej dievčenský ideál.

Laceymu dala pokyn, aby neodkladne napísal list, v ktorom ponúkne vydať román Hľadanie. Osobne ho nadiktovala od začiatku do konca.

… Táto kniha predstavuje celkom nový typ románu… Zapôsobí na city každého vnímavého čitateľa…

Áno, už vtedy o ňom začala snívať. A keď si uvedomila, že v pátraní po vrahovi Neila Baxtera by jej prišla vhod pomoc šľachetného rytiera, jej voľba celkom logicky padla na Gabriela Bannera.

Týmto si bola celkom istá. Od toho okamihu myslela naňho celé týždne. A mala tušenie, že naňho bude myslieť až do konca svojich dní.

Všetko to bolo riadne zamotané. Zatiaľ čo sa jej matka celá šťastná chichúňa pri predstave, že vydá mladšiu dcéru za boháča, ktorý bol pred ôsmimi rokmi ich rodinným nepriateľom číslo jedna, Meredith ide zomrieť od strachu, či ten istý muž nechce priviesť jej sestru do nešťastia, aby dokonal akt pomsty. A otec i Anthony sa nepochybne obávajú, že jej Gabriel ublíži.

Keby to nebola pravda, už dávno by naňho robili nátlak, aby ju požiadal o ruku.

Ticho zastenala a skryla si tvár do dlaní. Nikto ju nepočúva, keď sa im pokúša vysvetliť, že gróf z Wyldu je len jej priateľ. Nikto by jej tiež neuveril ani to, že jej iba pomáha pátrať po Neilovom vrahovi.

O čo častejšie ju budú vídať v jeho spoločnosti, o to skalopevnejšie budú presvedčení, že im buď chystá pomstu, alebo má naozaj vážne úmysly.

Obe možnosti by však mohli viesť ku katastrofe. Ako dlho to ešte bude pokračovať?

Z myšlienok, ktoré sa jej chaoticky preháňali hlavou, ju vyrušilo klopanie na dvere. „Ďalej!“

Do izby vstúpila jedna zo slúžok a úctivo sa uklonila. „Mám pre vás správu,“ oznámila a podala Phoebe zložený list papiera. „Nejaký chlapec to pred chvíľou doniesol do kuchyne.“

„Akú správu?“ zopakovala zvedavá Phoebe. Vstala z fotelky, vzala list do ruky, rozprestrela ho a sústredene začala čítať.

Milostivá slečna,

dovoľte, aby som sa Vám predstavil. Volám sa A. Rilkins. Mám malé kníhkupectvo na Willard Lane. Prednedávnom som získal veľmi zachovalý exemplár istej veľmi vzácnej stredovekej knihy. Má veľmi pekné ilustrácie a príbeh rozpráva o rytieroch Okrúhleho stola. Dopočul som sa, že Vás zaujímajú práve takéto knihy. Preto Vám rezervujem túto knihu dnes do štvrtej popoludní. Potom budem informovať ďalších záujemcov.

S hlbokou úctou

A. Rilkins

„Panebože!“ vzdychla si Phoebe. „Na obzore je ďalší príbeh o rytieroch Okrúhleho stole. To je úžasné!“ Pozrela na komornú a dodala: „Počkaj chvíľu.“

„Áno, lady.“

Phoebe svižne pribehla k sekretára, uchopila pero a v rýchlosti napísala niekoľko viet Gabrielovi. Nepochybne ho bude kniha pána Rilkinsa zaujímať rovnako ako ju. Okrem toho sa budú môcť opäť stretnúť. Spoločnými silami sa ľahšie zhodnú na hodnote toho starého rukopisu.

Poskladala papier a podala ho komornej. „Tu máš. A povedz tomu chlapcovi, aby to neodkladne odniesol na uvedenú adresu. Potom ku mne pošli Betsy a oznám Morrisovi, nech pripraví koč.“

„Áno, lady.“ Dievča sa opäť uklonilo a náhlivo odbehlo do kuchyne.

Phoebe vstala od sekretára a otvorila truhlicu. Čakalo ju stretnutie s Gabrielom, preto chcela vyzerať čo najlepšie. Uvažovala, či si má obliecť žltý kostým alebo nové bledomodré vychádzkové šaty.

Nakoniec sa rozhodla pre kostým.

O necelú hodinu sa v sprievode komornej pobrala do kníhkupectva pána Rilkinsa. Obidve ženy čoskoro s prekvapením zistili, že kočiar smeruje k Temži.

Betsy vyzrela cez okno kočiara a z pohľadu, ktorý sa jej naskytol, ju až myklo. „Lady, táto štvrť sa mi vôbec nepáči,“ ozvala sa slúžka.

„Ani mne nie.“ Phoebe načrela do svojej kabelky a vytiahla z nej list od pána Rilkinsa. „Ulica Willard Lane. Ešte som o takej nikdy nepočula. A ty?“

„Ani ja nie, ale zdá sa, že kočiš cestu pozná.“

„Pre istotu sa ho na to spýtaj.“

Betsy poslušne otvorila dvierka kočiara a zavolala na kočiša: „Ste si istý, že ideme správnou cestu na Willard Lane?“

„Áno. Willard Lane je blízko riečneho prístavu. Prečo sa pýtate? Azda si to lady rozmyslela? Môžem sa otočiť a ísť naspäť.“

Betsy uprela na Phoebe spýtavý pohľad. „Čo urobíme, lady? Želáte si, aby sme sa vrátili?“

„Samozrejme, že nie,“ odvetila Phoebe. Pri vyhľadávaní vzácnych kníh sa neraz dostala aj na horšie miesta. Napríklad o polnoci v Sussexe. „Nechcem prísť o takú vzácnu knihu len preto, že si pán Rilkins nemôže dovoliť mať kníhkupectvo v lepšej časti mesta. Len choďte ďalej.“

Nakoniec sa ukázalo, že Willard Lane je skôr chodník než ulica. Okázalý koč Claringtonovcov sa tam jednoducho nevošiel. Kočiš zastavil na križovatke a lokaj zoskočil z kozlíka, aby odprevadil Phoebe a jej komornú k dverám kníhkupectva.

Vstupujúc dovnútra, Phoebe pozrela na ledva viditeľnú tabuľu nad vchodom. Bolo nad slnko jasnejšie, že pán Rilkins nebol príliš bohatý kníhkupec. Obchodík vyzeral mimoriadne skromný a zanedbaný. Jeho okná boli také zaprášené, že vo vnútri bola takmer tma.

Keď Phoebe otvorila dvere, prekvapila ju ťažká pižmová vôňa. Chvíľu pre tmu takmer nič nevidela. Vzápätí zbadala, že za pultom sa pohla akási postava. Vyšla spoza pultu a pred Phoebe zastal nízky človiečik s tvárou pripomínajúcou potkana. Skúmavo na ňu hľadel spoza okuliarov. Potom pokýval hlavou. „Vítam vás, milostivá pani, v mojom skromnom obchodíku. Predpokladám, že ste prišli kvôli tej vzácnej knihe.“

Phoebe sa usmiala. „Áno, máte pravdu.“ Rýchlo sa poobzerala po malej miestnosti. Bola prázdna. Po zákazníkoch nebolo ani chýru a na regáloch ležalo iba niekoľko zaprášených zväzkov. Ani Gabriel tam nebol. „Okrem mňa si ju neprišiel obzrieť nikto ďalší?“ spýtala sa.

„Nikto,“ zachichotal sa Rilkins. „Ponúkam vám možnosť prezrieť si tú knihu skôr, než ju ponúknem svojim stálym zákazníkom.“

Ten kníhkupec zrejme dúfa, že odo mňa dostane viac, než by mu ponúkli iní klienti, pomyslela si Phoebe. „Oceňujem, že ste ma informovali ako prvú, pán Rilkins. Smiem sa spýtať, odkiaľ ste sa dozvedeli, že zbieram stredoveké knihy?“

„Také správy sa medzi obchodníkmi rozšíria rýchlosťou blesku.“

„Chápem. Nuž, tak potom poďme k veci. Rada by som videla tú knihu.“

„Nech sa páči tadiaľto, lady. Mám ju v zadnej miestnosti. Nechcem riskovať a vystaviť ju priamo v obchode, kde chodí kadekto. Táto štvrť nepatrí k tým najbezpečnejším.“

„Máte pravdu,“ pritakala Phoebe a vykročila dopredu. Betsy ju nasledovala.

Rilkins rozpačito zastal pri dverách do zadnej miestnosti. „Vaše služobníctvo by malo ostať tu, ak sa nenahneváte. Je tam málo miesta.“

Phoebe pozrela na Betsy a na Morrisa. „Hneď sa vrátim,“ ubezpečila ich.

Betsy prikývla. „Počkáme vás vonku, lady.“

„To bude najlepšie.“

Rilkins otvoril dvere do miestnosti, ktorá vyzerala ako malá, zle osvetlená kancelária. Phoebe bez otáľania vstúpila, hľadajúc pohľadom sľúbenú vzácnu knihu.

„Ani si neviete predstaviť, pán Rilkins, akú radosť ste mi urobili.“

„Potešenie je na mojej strane.“ Rilkins zavrel dvere. Tma v tejto miestnosti ešte viac zhustla. Maličké okienko bolo také špinavé, že svetlo z ulice cezeň vôbec neprenikalo.

„Zažnem sviečku,“ oznámil Rilkins.

Phoebe začula, ako šuchoce nohami za jej chrbtom. K ušiam jej však doľahol aj iný zvuk. Vŕzganie drevenej dlážky pod ťažkými krokmi jej nahnalo strach, z ktorého jej naskočila husia koža.

„Je tu ešte niekto?“ spýtala sa neisto a rýchlo sa otočila. Až príliš rýchlo. Ľavá noha ju zradila a stratila rovnováhu. Stačila sa však zachytiť okraja dosky písacieho stola.

Náhle sa zozadu vynorilo mocné mužské rameno a chytilo ju okolo krku. Tučná, špinavá ruka jej zapchala ústa, tlmiac jej zdesený výkrik, skôr než sa vydral z jej hrude.

Phoebe, aj keď bola vystrašená, začala bojovať. Kabelkou sa zahnala dozadu a súčasne kopla útočníka do kolena. Odpovedal šťavnatou nadávkou. Povzbudená účinkom svojej obrany znova kopla dozadu a opäť ho trafila do nohy.

„Došľaka, to je ale bitkárka!“ zlostne zasyčal muž. „Ned, chyť ju za nohy! Musíme sa poponáhľať.“

Phoebe znova kopla, ale tentoraz sa z prítmia vynoril ďalší muž. Mohutnými labami ju chytil za členky. O chvíľu ju obidvaja útočníci držali vo vzduchu.

„Rýchlo, nestrácajme čas. Určite ju budú čoskoro hľadať.“ Rilkins náhlivo podišiel k zadným dverám, ktoré viedli k zadnému východu do temnej uličky. Vyzrel von a vzápätí kývol obidvom mužom, ktorí držali Phoebe.

„Vzduch je čistý. Stretneme sa večer a dotiahneme to tak, ako sme sa dohodli.“

„Budeme tam, Rilkins,“ zamrmlal jeden z únoscov.

„A nezabudnite doniesť peniaze.“

„Donesiem ich. Jeho lordstvo nám bude musieť za dnešnú prácu riadne zaplatiť.“

Phoebe sa zúrivo metala a zúfalo sa usilovala vytrhnúť z chlapských rúk. Neúspešne.

Rilkins ju prikryl špinavou prikrývkou a obidvaja chlapi ju spoločnými silami niesli zapáchajúcou, tmavou uličkou, ako keby bola len vrecom zemiakov.

Gabriel práve oddychoval v klube, keď zrazu zbadal vchádzať Claringtona. Jeho namosúrená tvár neveštila nič dobré. Sprevádzal ho Anthony.

„Počúvajte, Wylde, tentoraz ste zašli priďaleko,“ zavrčal Clarington, usádzajúc sa k nemu. „Čo sú to za nezmysly? Vraj sa topíte v peniazoch?“

Gabriel zodvihol pohľad, záhadne sa pri tom usmievajúc. „Udivujete ma, pán gróf. Baviť sa o peniazoch v spoločnosti je predsa vrchol neslušnosti, nemyslíte?“

Anthony zlostne vyprskol. „Dofrasa, človeče, o čo vám vlastne ide? Je to pravda, že ste sa vrátili ako boháč?“

Gabriel ležérne pokrčil plecami. „No, trieť biedu už hádam nebudem.“

„Tak o čo vám teda ide?“ naliehal Clarington. „Nechcete, aby som vás vyplatil a nemienite požiadať o ruku moju dcéru. Teraz sa dozvedám, že ste bohatý, takže zrejme nemáte v úmysle uniesť ju kvôli venu. Tak čo vlastne chcete?“

Anthony nenávistné prižmúril oči. „Asi kuje inú pomstu. Chce zviesť Phoebe, a tak sa nám pomstiť. Dočerta, človeče, vari vo vás nie je ani štipka hanby?“

„No, nejaká tá štipka by sa hádam našla,“ s predstieranou skromnosťou pripustil Gabriel. „Prísne mravné zásady sú prepych. Ak sa niekto dostane do takej situácie, v akej som bol pred ôsmimi rokmi ja, potom sa veľmi rýchlo naučí konať prakticky a nebrať veľmi ohľad na morálku.“

„Vy sa nám opovažujete vyčítať, že sme sa vtedy usilovali uchrániť Meredith pred niktošom, ktorý ju chcel len kvôli venu?“ pochybovačné sa opýtal Anthony. „Ako by ste sa asi zachovali vy, keby bola vašou sestrou?“

Starý Clarington hrozivo stiahol prešedivené husté obočie a tvár mu sčervenela. „A ako by ste sa cítili, keby bola Meredith vašou dcérou? Možno budete mať aj vy raz dcéru. Chcel by som vidieť, čo všetko by ste urobili, aby ste ju uchránili pred vypočítavcami, ktorí lovia vená slečien z dobrých rodín.“

Skôr než stačil Gabriel odpovedať, v blízkosti sa ozvalo nenápadné odkašľanie.

„Ehmm, ehmm,“ zaznel hlas klubového zriadenca. „Prepáčte, že vyrušujem, ale mám správu pre grófa z Wyldu. Vraj ide o veľmi súrnu záležitosť.“

Gabriel načiahol ruku po liste papiera, ktorý mu podával na podnose zriadenec. Vzal ho do ruky a súčasne sa spýtal: „Kto to doniesol, Bailey?“

„Nejaký mladík. Povedal, že to posiela váš komorník.“

Gabriel rozprestrel list a začal čítať:

Vážený pane,

vo chvíli, keď čítate tieto riadky, som na ceste do kníhkupectva A. Rilkinsa na Willard Lane. Chcem si pozrieť istú rukopisnú knihu, ktorá by mohla byť zaujímavá pre nás obidvoch. Predpokladám, že by ste ju chceli vidieť aj vy. Jednako vás upozorňujem, že keby došlo ku konfliktu našich záujmov, budem mať v kúpe prednosť.

Vaša priateľka P.

„Panebože!“ Gabriel vyskočil na rovné nohy. „Už ste niekedy počuli o kníhkupectve na Willard Lane?“

„To bude niekde v blízkosti prístavu,“ mrzuto zahundral Anthony.

„Presne toho som sa obával,“ zaúpel Gabriel.

Poznal všetky významnejšie kníhkupectvá v Londýne, ale o Rilkinsovom ešte nikdy nepočul. To je celá Phoebe. Len ona sa dokázala ľahkomyseľne vybrať za vzácnou knihou do pochybnej štvrte.

„Posaďte sa, Wylde. Ešte sme neskončili,“ vyzval ho Clarington.

„Obávam sa, že túto vzrušujúcu debatu budeme musieť preložiť na inokedy,“ oznámil v chvate Gabriel. „Teraz potrebujem vyriešiť istý naliehavý problém, ktorý sa práve vynoril.“

Nato rýchlym krokom prešiel okolo Claringtona a jeho syna bez toho, aby na nich čo i len pozrel. Prišiel čas skrotiť tú dobrodružne založenú mladú ženu, s ktorou sa rozhodol uzavrieť manželský zväzok.
Desiata kapitola
Kočiš drožky našťastie vedel, kde sa Willard Lane nachádza. Gabriel mu sľúbil tučné prepitné, ak sa poponáhľa. Muž na kozlíku ho ubezpečil, že jeho želanie splní.

Gabriel sedel na sedadle so založenými rukami a s pochmúrnym výrazom na tvári. Uvažoval, čo povie Phoebe. Jeho hnev stúpal úmerne s približovaním sa k cieľu, lebo prechádzali okolo ošarpaných krčiem plných podnapitých prístavných robotníkov a námorníkov.

Už na prvý pohľad to bola pre mladú dámu nebezpečná štvrť. Phoebe mala byť natoľko uvážlivá, aby sa sem nepúšťala bez sprievodu. Lenže uvážlivosť očividne nebola jej silnou stránkou. Odmalička bola natoľko zhýčkaná, že si dovolila robiť všetko, čo jej napadlo.

Keď sa raz stane jeho manželkou, hneď po sobáši jej tie dobrodružstvá zarazí. A rázny koniec urobí aj jej dobrodružným výpravám za starými knihami. Ak sa jej bude žiadať riskovať, bude ho musieť poprosiť, aby ich išli hľadať spoločne.

Keď drožka zastavila v úzkej uličke, Gabriel vystúpil.

„Je mi ľúto, pane, ale ďalej sa už môj koč nedostane,“ vysvetľoval muž na kozlíku. „Tie uličky sú príliš úzke. Odtiaľto budete musieť ísť pešo.“

„V poriadku. Počkajte ma tu. Čoskoro sa vrátim.“

Muž prikývol a natiahol ruku po fľaške, ktorú mal pod kozlíkom.

Keď Gabriel zabočil za roh, zbadal pred sebou honosný koč Claringtonovcov. S uľahčením sa vybral k nemu, prechádzajúc cez úzku ulicu vydláždenú mačacími hlavami.

Už bol asi v polovici cesty, keď pri odbočke do vedľajšej aleje zbadal ďalší povoz. Bol to ľahký kočiar s párom koni, ktoré vyzerali rýchle a odpočinuté. Podobne ako kočiar Claringtonovcov, aj táto elegantná ekvipáž tu vyzerala veľmi nápadne.

Všimol si, že erb na dverách zakryli kúskom čiernej látky. Podozrivé bolo aj to, že záclonky boli zatiahnuté.

Znenazdajky sa v bočnej uličke zjavili nejaké postavy. Gabriel cítil, že mu od strachu zovrelo žalúdok. Tento pocit už dôverne poznal z čias svojho pobytu v Tichomorí. A tam sa tiež naučil, že ignorovať sa ho nevypláca.

Rozbehol sa, pričom jeho topánky rytmicky klopkali o dlažbu a vyvolávali desivú ozvenu. Vtom začul tlmené nadávky a akési výkriky. Spomalil. Dvaja zavalití muži zápasili s metajúcim sa nákladom, ktorý bol zabalený do veľkej deky.

V okamihu pochopil, že nenesú vec, ale človeka.

Zápas so vzdorujúcim nákladom obidvoch mužov zaujal natoľko, že Gabriela zbadali až po chvíli. To už jedného z nich chytil za rameno a päsťou udrel do tučnej, spotenej tváre.

Chlap okamžite pustil zabalený náklad a chrbtom sa oprel o stenu domu, držiac sa za tvár. Potom skĺzol na dlažbu. „Dočerta, čo sa deje?“ Druhý muž na Gabriela chvíľu nechápavo civel a vzápätí aj on pustil svoje metajúce sa bremeno. To dopadlo na dlážku plnú nečistôt.

Červenolíci muž sa zohol k sáre a vytiahol nôž. Zároveň hrozivo vy ceril na Gabriela zuby. „Len počkaj, ty sviniar, ja ťa naučím, že sa nepatrí strkať nos do cudzích vecí.“ Vrhol sa na Gabriela, ale ten sa v zlomku sekundy uhol nabok a sotil útočníka dopredu. Únosca na klzkej dlažbe stratil rovnováhu a spadol na zem vedľa svojho komplica, ktorý sa márne pokúšal postaviť sa na nohy. Teraz tam ležali bok po boku. Pri páde vypadol mužovi nôž z ruky a odletel nabok.

Gabriel vytiahol svoju dýku, ktorú už osem rokov nosieval deň čo deň v sáre pravej čižmy. Bol to zvyk, ktorý si osvojil hneď v prvých dňoch pobytu na tichomorských ostrovoch. A zvyk je železná košeľa.

Postúpil o niekoľko krokov dopredu a ostrie dýky priložil na krk druhého z gaunerov.

„Len pokoj, nebuď taký nervózny, priateľko,“ prihováral sa mu Gabriel. Ničomník sa úlisné naňho usmial, odhaliac svoje pokazené zuby. „Ak tú ženskú tak veľmi chceš, tak šiju ber. Jeho lordstvo nám síce sľúbilo, že za ňu dostaneme slušný balík, ale múdrejší ustúpi. Keď sa to tak vezme, mohol by si nám pustiť aspoň zopár šupov, aby sme neobišli celkom nasucho.“

„Pakujte sa odtiaľto,“ cez zuby precedil Gabriel.

„Dobre, dobre, už ideme.“ Obidvaja zločinci s rešpektom zazerali na Gabrielovu dýku a najmä na spôsob, akým ju držal. Očividne prezrádzal bohaté skúsenosti v narábaní s touto tichou a nebezpečnou zbraňou.

„Ale veď sa nič nedeje,“ ozval sa prvý z nich. „Ako vraví môj komplic, ber si tú bláznivú ženskú.“

Nato sa obidvaja rozbehli a vzápätí zmizli za rohom. Gabriel si zasunul dýku späť do sáry a podišiel k metajúcemu sa balíku. Vôbec sa nečudoval, keď zbadal kúsok žltej sukne. Pomohol Phoebe vymotať sa zo záhybov deky.

„Nič sa vám nestalo?“ Starostlivo si ju obzrel od hlavy po päty a pomohol jej vstať.

„Nie. Vďaka, Gabriel, zachránili ste ma,“ vzdychla Phoebe a hodila sa mu okolo krku.

Práve ju chcel objať, keď začul hrkotanie kolies koča. „Dočerta!“ Pustil ju a rozbehol sa za ním.

„Čo sa deje, Gabriel?“

Gabriel nestrácal čas vysvetľovaním. Kočiš maskovanej ekvipáže sa práve zaháňal bičom, aby popchol kone do ešte rýchlejšieho klusu.

„Stoj!“ skríkol Gabriel hromovým hlasom, ktorým kedysi vydával rozkazy.

Kočiš zaváhal, otočil hlavu smerom k nemu a pritiahol opraty.

A to práve nemal robiť. Rozbehnutý Gabriel jediným skokom priskočil k dverám koča, trhnutím ich otvoril a zdrapil za plece zaskočeného cestujúceho, ktorý sedel vnútri. Nato ho vytiahol z koča na ulicu.

Phoebe s klobúkom a s kabelkou v ruke, ľahko krívajúc na jednu nohu, bežala tiež k ekvipáži. Zrazu zastala ako obarená. „Vy, Kilbourne?!“ zaúpela.

Jej obstarožný nápadník na ňu ani nepozrel. Nonšalantnými pohybmi si naprával rukáv žaketu, upierajúc pritom na Gabriela nenávistný pohľad. „Dúfam, gróf, že mi vysvetlíte vaše grobianske správanie.“

„Veľmi rád,“ odvetil Gabriel, stíšiac hlas, tak aby ho Phoebe nemohla počuť. „A veľmi rád to urobím zajtra včas ráno za asistencie pištole. Moji sekundanti za vami prídu dnes večer.“

Kilbournovo sebavedomie sa v okamihu vyparilo a tvár mu očervenela. „Čo si to dovoľujete? A čo tu vlastne robíte?“

„Zachraňuje ma pred únosom,“ zlostne zasipela Phoebe. Ešte stále sťažka dychčala od námahy a usilovala sa napraviť si klobúk. „Viem o vás všetko.“

„Phoebe, nastúpte do svojho koča,“ ticho ju vyzval jej záchranca.

Ona ho však ignorovala. Očami blčiacimi od hnevu zazerala na Kilbourna. „Matka mi dnes povedala, že čoskoro sa celé mesto dozvie o vašej finančnej situácii. Vedeli ste, že len čo sa môj otec dozvie o tom, že ste na mizine, určite bude proti tomu, aby som sa za vás vydá la.“

„Phoebe, odíďte!“ zopakoval Gabriel.

„Preto ste ma sem vylákali pod falošnou zámienkou a pokúsili ste sa ma uniesť. Ale to sa vám nepodarilo, však? Bola som si istá, že ma Gabriel zachráni.“

Gabriel ju chytil za plece a otočil tvárou k sebe. „Lady Phoebe, viac už ani slovo. Nastúpte do svojho koča a berte sa domov. Porozprávame sa až neskôr. Rozumeli ste?“

Phoebe dojato zažmurkala. „Pravdaže. Vyjadrili ste sa celkom jasne, gróf. Ja však musím lordovi Kilbournovi povedať ešte zopár slov.“

„Choďte domov, lady!“ neústupčivo trval na svojom Gabriel.

Chvíľu mal dojem, že ho neposlúchne. Ona však len pokrčila plecami a s nevôľou ohrnula nos.

„Ako chcete.“ Ešte raz prebodla Kilbourna opovržlivým pohľadom. „Toto oľutujete, pane, to vám sľubujem.“ Zvrtla sa na opätku a dôstojne odkrivkala k svojmu koču. Jej žiarivý žltý kostým žiaril na pozadí šedej krajiny ako farebná škvrna.

Gabriel vyčkal, až sa vzdiali natoľko, aby nemohla počuť jeho hlas. Potom naklonil hlavu a ironicky, aj keď zdvorilo, povedal: „Tak teda zajtra ráno, Kilbourne. Budem vás netrpezlivo očakávať.“ Otočil sa a vykročil ku koču.

„Vy ste diabol, Wylde. Vráťte sa!“ vyprskol Kilbourne. „Ako sa opovažujete vyzvať ma na súboj?“

Gabriel kráčal pokojne ďalej.

Nasadajúc do drožky, prikázal kočišovi: „Kým sa nedostaneme z tejto štvrte, choďte za tamtým kočom. Potom ma odvezte späť na St. James Street.“

„Áno, ctihodný pane.“ Muž odložil fľašu a uchopil liace.

O pol hodiny neskôr sa Gabriel vrátil do klubu a na svoju veľkú radosť zistil, že tam Anthony a Claringtonovci ešte sú. Obaja boli pohrúžení do čítania The Times a The Morning Post.

Sadol si do kresla na svoje miesto oproti nim, vyčkávajúc, či prestanú čítať.

„Vidím, že ste sa už vrátili,“ len cez zuby precedil Anthony. „Prečo ste tak nečakane odišli?“

„Aby som zachránil lady Phoebe pred únosom. Robil si na ňu zálusk lord Kilbourne,“ flegmaticky odvetil Gabriel.

Anthony onemel od prekvapenia a starý Clarington zlostne hodil noviny na stôl. „Dočerta, čo si to vymýšľate? Môžete nám to vysvetliť?“

„V odkaze, ktorý som dostal, keď ste prišli, ma Phoebe informovala, že sa vybrala pozrieť si vzácnu knihu, ktorú jej ponúkol nejaký pán Rilkins. Keď som prišiel na adresu, ktorú uviedla, práve ju dvaja gauneri odnášali do zamaskovanej ekvipáže lorda Kilbourna.“

Úplne šokovaný Anthony vyjachtal: „Hádam nečakáte, že vám na to naletíme?“

„Určite si z nás robíte dobrý deň,“ pripojil sa k synovi starý Clarington.

„Hovorím to celkom vážne.“ Gabriel zvraštil čelo. „Kilbourne je vraj na mizine. Čoskoro to bude vedieť celé mesto. Zrejme si uvedomil, že jeho tajomstvo vyšlo najavo a keďže už nemal šancu uchádzať sa o Phoebe, rozhodol sa prísť k peniazom pomocou únosu.“

„Preboha!“ zhrozene vzdychol Clarington. „Keby sa mu to podarilo, mala by zničený život. Musel by som súhlasiť s ich manželstvom.“ Všetci traja na seba chvíľu mlčky hľadeli.

„A teraz jej už nič nehrozí?“ znepokojene sa spýtal Anthony.

„Je na ceste domov. Neutrpela nijakú ujmu a jej česť ostala nepoškvrnená.“ Gabriel natiahol ruku, uchopil pohár vína na servírovacom stolíku a dodal: „Aj keď nevedno dokedy. Ak sa bude takto ľahkomyseľne správať aj naďalej, nešťastie ju čoskoro neminie.“

„Tristo hrmených!“ zahrešil starý Clarington. „Nedovolím, aby ste sa takto vyjadrovali o mojej dcére.“

„Keďže som pred chvíľou zachránil jej pôvabný krk, budem sa o nej vyjadrovať tak, ako sa mi zachce.“ Gabriel si odpil z vína. „Dovolíte mi, vážení páni, aby som vám oznámil, že tá poľutovaniahodná udalosť vznikla aj vaším pričinením.“

„Naším?“ vybuchol Clarington.

„Najmä vaším, ctený pán Clarington,“ pokojne pokračoval Gabriel. „Ako otec ste jej dovolili, aby si robila, čo chce. Vaša dcéra ohrozuje sama seba. Dopisuje si s neznámymi mužmi a potom sa s nimi stretáva uprostred noci na opustených miestach. Keď sa jej zažiada, pokojne sa odoberie do najpochybnejšej štvrti Londýna a –“

„Počkajte, počkajte,“ pokúšal sa ho zastaviť Clarington.

Gabriel ho ale nepustil k slovu. „Správa sa príliš ľahkovážne a podchvíľou si koleduje o nešťastie. Raz ju postihne ozajstná pohroma.“

„Počúvajte,“ zavrčal zlostne Clarington, „zhovárame sa predsa o mojej dcére. Čo ste to tu hovorili o dopisovaní si s cudzími mužmi a schôdzkach uprostred noci?“

„A ako som sa podľa vás s ňou zoznámil? Vari len neveríte tomu, čo vám povedala!“ ironicky sa spýtal Gabriel.

Anthony naňho prekvapene zagánil. „Chcete nám povedať, že vám vypisovala listy a pozvala vás na schôdzku v noci?“

„Presne tak. Mala šťastie, že som to bol ja, a nie iný muž.“

Clarington ustrnul. „Čo tým chcete povedať?“

„To, že ani jeden z vás nevie, čo Phoebe vyvádza. Jednoducho ju treba chrániť pred jej vlastnou impulzívnosťou.“ Gabriel si usrkol ďalší dúšok vína. „Preto túto úlohu budem musieť vziať na seba. Všetko naznačuje tomu, že iné riešenie skrátka neexistuje.“

„Vy?“ pohŕdavo vybuchol Clarington,

„Áno, ja.“ Gabriel prázdny pohár postavil na stôl. „Zajtra o tretej popoludní vás navštívim a preberieme všetky otázky spolu. Chcem sa o to postarať čo najskôr.“

„Moment, ak dovolíte,“ prerušil ho Anthony a zodvihol ruku. „Vari to znamená, že chcete požiadať ojej ruku?“

Gabriel naňho uprel posmešný pohľad a vybuchol: „A vy by ste radšej počkali, kým sa ju Kilbourne alebo nejaký iný lovec vena znova pokúsi uniesť?“

„Nebuďte smiešny! Samozrejme, že nič také nechceme.“ Clarington si smutne vzdychol. „Phoebe je ťažké ustrážiť. Riadi sa emóciami a nie zdravým rozumom. Na dobré rady vôbec neberie ohľad. Myslí si, že si so všetkým poradí sama. Taká bola odjakživa.“

„Presne tak,“ zamračene prisvedčil Anthony. „Vždy bola všetečná a robila celej rodine starosti. O čo viac sme sa ju usilovali brzdiť, o to viac vzdorovala.“ Vrhol rýchly pohľad na otca. „Pamätáš sa, ako to bolo aj s tou nehodou, ktorá ju mohla stáť život?“

„Do smrti na to nezabudnem. Už som si myslel, že je po nej. Vrhla sa rovno pod kolesá koča, aby zachránila nejaké psíča. Pes prebehol na druhú stranu, ona to, bohužiaľ, nestihla.“

Anthony pokrútil hlavou. „Odmalička hazarduje. Vtedy sa to takmer skončilo tragicky. Lekári sa zhodli na tom, že už nikdy nebude chodiť.“

„Naozaj to povedali?“ opýtal sa Gabriel nevýrazným hlasom. Clarington prisvedčil. „Samozrejme. Oznámili nám, že skončí na vozíku.“

Gabriel sa pousmial a pokýval hlavou. „Ale Phoebe, ako to už má vo zvyku, si aj tak urobila po svojom, však?“

„Raz som vošiel do jej izby,“ spomínal Anthony. „Bolo to tri mesiace po nehode. Stála pri posteli a pridržiavala sa o ňu. Keď zistila, že dokáže stáť, nebolo už možné zabrániť jej v chodení.“

„Ale aj tak ste sa mali o ňu lepšie starať,“ vyčítal im Gabriel. „Tuším si vôbec neuvedomujete, že ju takmer uniesol vypočítavec, ktorý ju chcel prinútiť, aby sa zaňho vydala. Aký život by ju čakal, keby sa mu to podarilo?“

Anthony nadvihol obočie a vyhŕkol: „Aspoň teraz viete, aký je to pocit.“

Gabriel mlčal.

„V takej situácii muž dokáže aj zabiť,“ dodal starý Clarington. Pokus o únos ním očividne otriasol. „Iba Všemohúci vie, aký je to strašný pocit, keď si človek uvedomí, že nedokázal uchrániť česť vlastnej dcéry.“

Gabriel rozpačito mlčal. Teraz si jasne uvedomoval, že hnev a strach, ktoré pred hodinou prežíval, boli tými istými emóciami, aké pred ôsmimi rokmi zmietali Claringtonom a jeho synom.

Prvý raz pozeral na ten útek tak, ako ho vnímali títo dvaja muži. Musel si priznať, že keby bol vtedy na ich mieste, asi by sa zachoval rovnako. Clarington a jeho rodina nemohli predsa vedieť, že jemu vtedy vôbec nešlo o Meredithin majetok. Jeho počínanie bolo pre nich rovnako desivé, ako to, o čo sa dnes pokúsil Kilbourne.

„Chápem, ako ste sa asi cítili,“ neochotne priznal.

Clarington mu hľadel priamo do očí. V prenikavých očiach staršieho muža zbadal niečo, čo sa mohlo podobať na vďaku a uznanie.

„Dúfam, že ste už pochopili, prečo som vtedy konal lak pomstychtivo,“ pokračoval Clarington, spokojne prikyvujúc hlavou. „A ja začínam veriť, že vaše city k mojej mladšej dcére sú úprimné.“

„Musím sa vám priznať, že moje city k Phoebe sú tlmené istou obavou. Mám strach, že ma raz pripraví o zdravý rozum,“ zašomral Gabriel.

„Mne sa to už tiež neraz stalo,“ priznal Clarington. „Veľmi rád odovzdám zodpovednosť za Phoebe do vašich rúk. A zaželám vám k tomu veľa šťastia.“

„Ďakujem.“ Gabriel pozrel na Anthonyho. „Budem potrebovať sekundantov.“

Anthony si ho chvíľu mlčky prezeral. „Vyzvali ste Kilbourna na súboj?“

„Áno.“

„Ja som Phoebin brat. Je to skôr moja záležitosť.“

„Ako brat ste už splnili svoju povinnosť voči Meredith. Teraz som na rade ja.“

„Nie som si istý, či vám to mám dovoliť.“

„Ako jej budúci manžel mám na to prednostné právo.“

„Dobre, budem teda vaším sekundantom,“ súhlasil nakoniec Anthony. „Nájdem vám aj druhého. Ale musíte byť opatrný. Ak Kilbourne zomrie, budete musieť odísť z Anglicka. A ako poznám Phoebe, určite bude trvať na tom, že pôjde s vami.“

„Nemienim odchádzať z Anglicka,“ chladno odvetil Gabriel. „Kilbourne to určite prežije. Ale len tak-tak.“

„Alebo skončí ako ja?“ spýtal sa trpko Anthony.

„Nie. Doňho guľku určite vpálim. Aby si vryl do pamäti, že unášať mladé dámy sa nevypláca.“

O hodinu neskôr sa Anthony vrátil do klubu. „Máte smolu,“ oznámil Gabrielovi. „Kilbourne vraj zmizol z Londýna.“

„Prekliaty zbabelec!“ Gabriel zlostne tresol päsťou po operadle kresla. „Ste si tým istý?“

„Jeho správca povedal, že sa narýchlo zbalil a odišiel. Nikto nevie, kedy sa vráti. Služobníctvo dostalo pokyn zavrieť jeho londýnske sídlo. Po celom meste sa povráva, že je celkom na mizine. Údajne prišiel o všetko kvôli niekoľkým nevydareným investíciám.“

„Podliak jeden!“ vybuchol Gabriel.

„Možno je to takto lepšie.“ Anthony sa usadil v susednom kresle. „A je to vyriešené. Súboj sa konať nebude a Kilbourne nás už nebude ohrozovať. Mne to v podstate vyhovuje.“

„Ale mne nie.“

„Môžete mi veriť, že ste mali viac šťastia, než sa vám zdá,“ uškrnul sa Anthony. „Ak by sa Phoebe dozvedela, že máte v úmysle hájiť jej česť, istotne by zúrila. Mali ste už predsa do činenia so zúrivou Phoebe, nie? Lebo ak nie, ubezpečujem vás, že to nie je nič príjemné.“

Gabriel naňho prekvapene pozrel a uvedomil si, že práve medzi nimi vzniklo spojenectvo, ktorého základom sa stal ich spoločný záujem o Phoebino šťastie. „Som vám vďačný za to, že ste chceli byť mojím sekundantom. Ale ľutujem, že nemám príležitosť splniť svoju džentlmenskú povinnosť.“

Anthony zvesil hlavu a skonštatoval: „Ako som už povedal, vec je uzavretá. Kilbournovi klapli zuby naprázdno. Nech to tak ostane.“

„Obávam sa, že to budem naozaj musieť nechať,“ zamyslene poznamenal Gabriel a na chvíľu sa odmlčal. „Teraz už chápem, čo ste pred rokmi cítili vy.“

„To som rád. Mám rád Trowbridgea a Meredith je s ním šťastná. Musím sa vám však priznať, že keby som vtedy vedel o vás to, čo viem teraz, možno by som vás v tú noc ani neprenasledoval. Bez obáv by som vám zveril svoju sestru do opatery.“

Gabriel spýtavo zdvihol obočie a sarkasticky sa spýtal: „Lebo ste zistili, že nie som chudobný?“

„Nie. Zmena môjho názoru nemá nič spoločné s vašou finančnou situáciou.“

Zavládlo ticho. Po chvíli sa Gabriel usmial. „Dovoľte, aby som vás ubezpečil, že som vám veľmi zaviazaný, že ste ten útek prekazili. To manželstvo by bol veľký omyl. Teraz viem, že Phoebe bude pre mňa oveľa vhodnejšia manželka.“

„Ste si tým istý?“

„Absolútne.“

V nasledujúci deň o tretej popoludní sedela rozrušená Phoebe vo svojej izbe, vyčkávajúc, kedy ju zavolajú do knižnice. Po udalostiach predchádzajúceho dňa vládlo v dome podivné ticho, akoby mali všetci smútok.

Phoebe vedela, čo je vo veci. Matka jej dala vopred vedieť, že Gabriel zamýšľa požiadať otca o jej ruku a že ten mu na to súhlas dá. Nebolo pochýb, že rodina prestala mať voči Gabrielovi výhrady. Phoebe im bola za to vďačná, ale naďalej si nevedela rady s protichodnými pocitmi, ktoré ňou zmietali. V kútiku duše pripustila, že má radosť pri pomyslení na manželstvo s mužom, do ktorého sa zaľúbila. Zároveň však bola znepokojená. Veď nemala nijaký dôkaz o tom, že ju ľúbi aj Gabriel.

Bolo veľmi pravdepodobné, že sa s ňou chce oženiť len kvôli svojej predstave o rytierskom správaní sa, aj keď sklon k stredovekej galantnosti popieral.

Nebolo pochýb o tom, že ju má rád. Tým si bola istá. Poskytol jej aj viacero dôkazov, že ho priťahuje ako žena. Okrem toho majú spoločné záujmy…

Lenže o láske zatiaľ medzi nimi nepadlo jediné slovíčko. Pozrela na hodiny. Bolo takmer pol štvrtej. Kládla si otázku, o čom sa už polhodinu môžu baviť.

Vstala a začala sa nervózne prechádzať po izbe. Pripadalo jej to trápne. Žena má predsa právo byť prítomná tam, kde sa rozhoduje o jej budúcnosti.

Pokorné vyčkávanie v čase, keď muži rozoberajú otázku jej manželstva, ju čoraz viac rozčuľovalo. Muži predsa nemajú cit pre riešenie takýchto situácií.

Nedokážu napríklad pochopiť, že ona nemá v úmysle vydávať sa len preto, že si to žiada Gabrielov zmysel pre rytierskosť.

Kedysi dávno si dala záväzok, že sa vydá iba z ozajstnej lásky, takej, aká sa opisovala v stredovekých legendách. A s ničím skromnejším sa neuspokojí.

O tri štvrte na štyri dospela k názoru, že hrať poslušnú dcéru ju už nebaví. Ráznym krokom vyšla zo svojej izby a zišla na prízemie.

Dvere knižnice boli zavreté. Pred nimi stál vzpriamene lokaj. Keď zbadal Phoebe, zatváril sa ostražito, no zároveň odhodlane.

„Idem dnu,“ vyhlásila rozhodným hlasom. „Chcem sa zhovárať s otcom.“

Lokaj odhodlane zodvihol hlavu. „Odpusťte mi, lady, ale váš otec mi jasne prikázal, že ho počas rozhovoru s grófom Wyldom nesmie nikto vyrušovať.“

„Psst, Phoebe!“ zaznel zrazu ženský hlas.

Lady Lýdia vystrčila hlavu zo salónu a rukou ju privolala k sebe. „Nechoď tam. Takéto záležitosti muži najradšej vybavujú medzi štyrmi očami. Majú pocit, že plnia svoju najsvätejšiu povinnosť.“

Potom sa vedľa matky zjavila aj Meredithina hlava. Hľadela na sestru s neskrývanou nespokojnosťou. „Počkaj, až ťa zavolajú. Otec by sa veľmi hneval, keby si ich teraz vyrušila.“

„Ja sa tiež hnevám,“ odvrkla Phoebe a vykročila k dverám.

Lokaj zneistel. Phoebe čakala len na to. Rázne otvorila dvere a vtrhla do knižnice. Gabriel a otec sedeli pri kozube. Obidvaja mali v rukách poháre s koňakom. Keď vošla, karhavo na ňu pozreli.

„Počkaj za dverami, Phoebe. O pár minút ťa zavolám,“ povedal prísne otec.

„Už sa mi nechce čakať.“ Phoebe zastala pred Gabrielom. Z jeho tváre nedokázala vyčítať nič. „Chcem vedieť, čo sa tu deje.“

„Gróf z Wyldu požiadal o tvoju ruku,“ oznámil otec. „Teraz rozoberáme podrobnosti. Ty sa tým nemusíš zaťažovať.“

„Vari to má znamenať, že si na to pristal? V mojom mene?“ vyhŕkla rozhorčene.

„Áno,“ odvetil otec, odpíjajúc si z pohára.

Phoebe sa spýta vo pozrela na Gabriela. Pobavene povytiahol jedno obočie. Vzápätí uprela pohľad na otca. „Papá, skôr než sa rozhodneš oznámiť naše zásnuby, musím sa s ním ešte pozhovárať.“

„Môžeš to urobiť, keď doriešime všetky detaily.“

„Ale otec –“

„Phoebe, nechaj nás osamote,“ tlmeným hlasom, ale rázne ju prerušil Gabriel. „Porozprávame sa neskoršie.“

„Ale ja sa chcem o tom baviť už teraz!“ vyhlásila rezolútne, zvierajúc ruky v päsť. „Vy sa tu dohadujete o mojej budúcnosti a ja podľa vás do toho nemám čo hovoriť. Ak si myslíte, že sa vám zo všetkých detailov, ako hovoríte, podarí urobiť úhľadný balíček, ktorý mi podstrčíte, aby som ho prijala bez akejkoľvek možnosti zasahovania, potom ste na veľkom omyle.“

Clarington civel na dcéru a bol evidentne zaskočený. „Tak teda dobre, zlatko. Aká je tvoja hlavná výhrada?“

Zhlboka sa nadýchla, otvorila zovreté päste a spotené dlane si utrela do šiat. „Nikdy som sa netajila, že sa chcem vydať z lásky. Gróf z Wyldu sa však ani slovkom nezmienil o láske. Neuzavriem manželstvo, kým nebudem mať istotu, že sme do seba rovnako zaľúbení. Nemienim sa vydávať len preto, že si to vyžaduje jeho predstava o rytierskosti.“

„Dcéra moja,“ unavene zaúpel Clarington. „Správaš sa ako rozmaznané vrtošivé dievčisko. Gróf má celkom pravdu. Po tom, čo sa stalo včera, už nemôžem tolerovať tvoje bláznivé, impulzívne správanie.“

„Vy ste povedali niečo také?“ zagánila na Gabriela.

„Povedal to a ja s ním úplne súhlasím,“ namiesto Gabriela potvrdil otec. „Zároveň oznámil, že je ochotný prevziať zodpovednosť za ďalšie usmerňovanie tvojho správania. Musím sa ti priznať, že som mu za to vďačný.“

Phoebe sa už prestala ovládať a vyprskla: „A čo ak nechcem, aby ma manžel usmerňoval?“

„Na to, aby si sa usadila a skrotila svoje výstredné správanie, nepoznám lepší spôsob, ako je vydaj,“ odsekol otec. „Je najvyšší čas, aby si išla k oltáru, veď už máš takmer dvadsaťpäť rokov. A tvoje veno i dedičstvo ťa vystavujú veľkému nebezpečenstvu. Len si spomeň, čo sa odohralo včera.“

„Ja za to predsa nenesiem nijakú vinu,“ bránila sa Phoebe.

„Nesieš,“ odvetil stroho starý Clarington. „Nevedno, koľko takých zloduchov, ako je Kilbourne, sa ešte obšmieta okolo teba. Gróf má pravdu, keď vraví, že tvoje nezodpovedné konanie ťa môže skôr či neskôr priviesť do vážnych ťažkostí. Preto si želám, aby si bola v bezpečí pod manželovým dozorom.“

Phoebe sa začalo zmocňovať zúfalstvo. „Musím si ešte všetko premyslieť, otec. Potrebovala by som sa porozprávať s grófom z Wyldu.“

Gabriel na ňu vrhol ponad okraj pohára chladný pohľad. „Pokiaľ ide o mňa, momentálne sa s vami nemám o čom baviť. Choďte láskavo do svojej izby. Čoskoro vás zavoláme.“

Phoebe až onemela od zlosti. Muž, ktorého doposiaľ pokladala za galantného rytiera, v ktorom potajme videla svojho vysneného manžela, človek, ktorého ľúbi, ju teraz bezostyšne vyhadzuje za dvere. To bolo na ňu už priveľa.

„Vážený pane,“ zasipela, „nie ste o nič lepší než Kilbourne!“

V miestnosti zavládlo zlovestné ticho. „Phoebe!“ zahrmel otec. „Ihneď sa ospravedlň! Gróf

z Wyldu nie je žiaden lovec vena.“

Chrbtom dlane si prešla po očiach, aby si utrela slzy. „Nehovorím, že je. Ale celkom určite je rovnako povýšenecky ako Kilbourne.“ Potom vrhla na Gabriela utrápený pohľad. „Zdalo sa mi, že sme priatelia. Že chápete, čo si myslím o láske a manželstve.“ A skôr než obidvaja muži stihli čokoľvek namietnuť, prudko sa zvrtla a vybehla z knižnice.

V hale zbadala znepokojené tváre matky a sestry. Nadvihla si šaty a rozbehla sa hore schodmi. Len čo sa ocitla vo svojej izbe, žalostne sa rozplakala.

Po štvrťhodine sa upokojila a hnev, ktorý ňou predtým zmietal, vystriedal až neprirodzený pokoj. Poutierala si oči, umyla tvár a posadila sa, vyčkávajúc, čo sa bude diať.

Po dvadsiatich minútach ju zavolali do knižnice. Teraz už bola vážna a pokojná. Dôstojne zišla po schodoch a vošla, až keď jej lokaj otvoril dvere.

Jej otec naďalej sedel v kresle. Pohár koňaku, ktorý držal v ruke, bol, ako sa zdalo, už ďalší v poradí. Gabriel stál pri kozube a opieral sa o jeho rímsu. Pozorne hľadel na Phoebe, ktorá s vážnou tvárou vkročila do knižnice.

„Volali ste ma?“ opýtala sa s prehnanou slušnosťou. Starý Clarington vrhol na dcéru podozrievavý pohľad. „Veci sú dohodnuté, moja drahá. Svadba bude koncom tejto plesovej sezóny.“

Phoebe pocítila zvieranie v žalúdku, ale dala si záležať, aby sa z jej tváre nedalo nič vyčítať. „Áno, rozumiem. Nuž, keď je to tak, môžem sa už hádam vrátiť do svojej izby. Necítim sa práve najlepšie.“

Gabrielovo obočie sa stiahlo do prísnej čiary. „Phoebe, čo vám je?“

„Bolí ma hlava, vážený gróf,“ odsekla. Nato sa otočila a dôstojne odpochodovala späť do svojej izby.

Na druhý deň pred brieždením si obliekla najnovšie cestovné šaty a z okna svojej izby vyhodila dve veľké cestovné tašky. Nato cez parapetnú dosku prehodila povraz zo zviazaných plachiet a spustila sa do záhrady. Vzala tašky a zamierila k bráne.

Na ulici sa zamiešala do davu pouličných predavačov a roznášačov mlieka. V tomto čase sa ulice Londýna hmýrili mnohými vidiečanmi, ktorí privážali svoje výrobky na tamojšie tržnice. Nikto si ju nevšímal.

O siedmej hodine nasadla do dostavníka, ktorý ju mal odviezť do Sussexu. Usadená medzi kyprou dámou v sivom turbane a nepríjemne zapáchajúcim mužom, ktorý si zavše potiahol z fľaše džinu, mala dostatok času na rozjímanie o svojom ďalšom osude.
Jedenásta kapitola
Gabriel musel zmobilizovať všetku svoju pevnú vôľu, aby ovládol hnev, ktorý v ňom hrozivo stúpal. Nemohol uveriť, že Phoebe pred ním ušla.

Lord Clarington a jeho rodina sedeli v salóne za hrobového ticha, hľadiac naňho. Nervózne sa prechádzal hore-dolu po salóne a uvažoval.

Bolo takmer desať hodín. Útek vyšiel najavo len pred hodinou, keď jej slúžka niesla čaj. Hneď na to dostal Gabriel stručnú a nič nehovoriacu pozvánku ku Claringtonovcom. Okamžite sa k nim vybral. Keď dorazil do ich rezidencie, celá rodina ho čakala v salóne so smutnou správou, že Phoebe ušla.

„Pozrime sa na to z toho lepšieho uhla,“ navrhla lady Lýdia. „Ak sú naše informácie pravdivé, ušla sama. Teda v úteku jej nepomáhal nijaký muž.“

„Ak je to, samozrejme, pravda,“ skepticky prehodil namrzený Anthony.

Gabriel ho prebodol zlostným pohľadom. Že ušla s iným mužom, to bola tá posledná vec, akú by bol ochotný pripustiť. „Prečo sa domnievate, že je na ceste do Sussexu?“

„Nechala odkaz,“ ticho vysvetľovala Meredith. „Napísala, že má v úmysle pobudnúť nejaký čas u tety v Sussexe.“

„Ale to môže byť pokojne len jeden z jej úskokov,“ poznamenala lady Lýdia. „Možno chce, aby sme si mysleli, že odišla tam, no v skutočnosti zamierila úplne inde.“

„Nie,“ namietla Meredith, nespúšťajúc z Gabriela zrak. „Vedela, že si o ňu budeme robiť starosti, preto nám nechala odkaz, kam má namierené. Nechcela, aby sme sa zbytočne strachovali.“

„Nebudem sa o ňu báť ani minútu,“ vyštekol Clarington a prudko očervenel. „Tá sopľaňa ujde na úsvite bez toho, aby niekomu povedala jediné slovo. To už je vrchol opovážlivosti!“

Lady Lýdia mu položila ruku na plece. „Upokoj sa, drahý. Všetko bude v poriadku. Phoebe sa o seba dokáže postarať.“

„Naozaj?“ Clarington vrhol na manželku zúrivý pohľad. „Tak mi láskavo prezraď, ako si uchráni povesť, keď sa začne klebetiť o jej úteku? Vôbec by som nevyčítal grófovi, keby od našej dohody ustúpil.“

Meredith zhrozene vykríkla: „Otec, tak nesmieš hovoriť!“

„A prečo nie?“ zahundral Anthony. „Ktorý muž so zdravým rozumom by sa chcel oženiť so ženou, ktorá vystrája takéto kúsky?“

„Phoebe sa len zľakla,“ obhajovala sestru Meredith a blčiacimi očami si premeriavala prítomných. „Vari to nechápete? Ušla, lebo ju tlačíte do manželstva bez toho, aby ste sa jej opýtali, či súhlasí.“

„Veď má Gabriela rada. Aspoň som si to do dnešného rána myslel,“ nahlas uvažoval lord Clarington a na chvíľu sa odmlčal. „O čo jej vlastne ide? To, čo si dovoľuje, už prekračuje všetky medze.“

Meredith odhodlane zdvihla hlavu. „Ja ti to teda poviem. Pobúrilo ju, že o jej budúcnosti rozhodujete vy dvaja s grófom. Cítila sa ako kôň, ktorého predajú tomu, kto dá viac.“

Gabriel len zaťal zuby.

„Nezmysel,“ zavrčal lord.

„Je to tak,“ trvala na svojom Meredith. „Viem presne, čo si myslí, lebo pred ôsmimi rokmi som sa cítila rovnako. Rozdiel medzi Phoebe a mnou je však v tom, že ja som požiadala o pomoc pri úteku. Phoebe si ako vždy poradila sama.“

„Prečo vôbec utekala?“ nechápavo sa spýtal Anthony. „Otec má pravdu. Aj ja som presvedčený, že má Wylda rada.“

Meredith zlostne dupla. „Naozaj? A ste si istí, že aj Wylde má rád ju?“ Gabriel mlčal.

„Priznajte sa, gróf, povedali ste jej, že ju ľúbite?“ „Mlčte, Meredith,“ ozval sa Gabriel. „Vás do toho nič nie je.“

„Skutočne? Takže ste jej nepovedali, čo k nej cítite. Tak to povedzte nám. Ľúbite Phoebe?“

Gabriel zrazu zbadal, že naňho všetci spýtavo hladia. „Rozumieme si.“

„Pochybujem,“ neoblomne pokračovala Meredith. „Dám na to krk, že si s ňou rozumiete asi tak, ako ja s Trowbridgeom pred ôsmimi rokmi. Teda nijako.“

„To nie je pravda,“ namietol Gabriel.

Meredith zlostne prižmúrila oči. „Priznali ste sa, že ste jej nikdy nevyznali lásku. Divíte sa, že stratila nervy?“

„Ona už predsa nie je žiadne neskúsené dievčatko,“ ohradil sa Gabriel. „Nemala to urobiť.“

Meredith naňho vrhla opovržlivý pohľad. „Podľa mňa nemala inú možnosť. Právom sa domnievala, že je vám ľahostajná a že sa vaše správanie nezmení, aj keby pokorne prijala všetko, čo ste spolu s otcom dohodli. Phoebe je veľmi rozhodná a zásadová žena.“

„Skôr by som povedal, že svojhlavá.“

„Je veľká škoda, že ste sa s ňou o tom manželstve neporozprávali skôr,“ neochvejne hájila sestru Meredith. „Mali ste jej povedať, čo k nej cítite.“

Lady Lýdia si povzdychla. „Keď sa muži a ženy rozprávajú o takýchto intímnych veciach, nikdy sa nedohodnú. Je všeobecne známe, že len čo sa otvorí taká zložitá téma, ženy sú obyčajne dojaté a muži zúria. Zrejme to súvisí so stavbou ich mozgu.“

„Podistým máte pravdu, lady.“ Gabriel mal už toho bezvýchodiskového tárania po krk. „Keďže ste mi niekam zapatrošili moju nastávajúcu – a to práve v deň, keď sa mal oznam o zásnubách dostať do novín – je načase konať.“

Anthony sa zdvihol z kresla a vyzvedal: „Čo chcete podniknúť?“

„A čo by som mal podľa vás urobiť? Samozrejme, že sa ju vyberiem hľadať. Tak ľahko mi neunikne.“ Nato zamieril k dverám.

„Počkajte. Pôjdem s vami,“ navrhol Anthony.

„To nie je potrebné. Získal som špeciálne povolenie na urýchlený sobáš. Vybavím si to s ňou aj bez cudzej pomoci.“

„Napriek všetkému sa s ňou teda mienite oženiť?“ spýtala sa stále znepokojená Meredith. „Počkajte ešte chvíľu. Musím vám niečo povedať.“

„Čo také?“ Gabriel už stál takmer pri dverách. Vyzeral veľmi podráždene a netrpezlivo.

Meredith naňho hľadela s prosbou v očiach. „Keď ju nájdete, nebuďte k nej surový. Snažte sa ju pochopiť. Ja viem, že je trochu tvrdohlavá, ale zároveň je veľmi zraniteľná a jemnocitná.“

„Podistým jej dám pár po zadku,“ odvrkol Gabriel a opustil salón.

Ale aj keď sa náhlivo pripravoval na cestu z Londýna, v ušiach mu zneli posledné Meredithine slová. Spomenul si na Phoebinu tvár v predchádzajúci deň, v okamihu, keď ju Clarington zavolal do knižnice, aby jej oznámil rozhodnutie o sobáši. Bola odmeraná a podozrivo pokojná.

Až teraz si uvedomil, že jej správanie bolo veľmi neprirodzené. Mal sa dovtípiť, aké problémy trápia jej dušu. Mal vytušiť, že potrebuje počuť, čo k nej cíti. Nikdy v živote by mu nenapadlo, že jeho vyvolená utečie z domu, len aby sa vyhla svadbe s ním.

Nie ste o nič lepší než Kilbourne…

Ušla pred ním. Toto poznanie zabolelo ako bodnutie dýkou. Až teraz pochopil, aký bol naivný, keď si myslel, že jeho výbušná, temperamentná Phoebe ho nikdy neopustí.

Urobila chybu.

Phoebe si to uvedomila ešte skôr, než dostavník zdolal prvých pätnásť míľ.

Aká len bola hlúpa! Utiekla pred mužom, ktorého nadovšetko na svete ľúbi.

Čo na tom, že ju neľúbi aj on! Do konca plesovej sezóny mala predsa dosť času na to, aby sa do nej zaľúbil. To mohla byť ďalšia vzrušujúca výzva osudu.

Znenazdania sa dostavník prudko naklonil. Pochmúrne myšlienky, ktoré sa jej preháňali hlavou, prerušili výkriky vystrašených cestujúcich.

„To bude koleso,“ znalecky ocenil majiteľ fľaše džinu.

Phoebe však to pokazené koleso chápala ako zásah vyššej moci a cítila voči prozreteľnosti hlbokú vďačnosť. Poškodený dostavník sa dovliekol k najbližšiemu hostincu. Phoebe vystúpila spolu s ostatnými pasažiermi, vzala si svoju batožinu a vošla dnu.

Pretlačila sa pomedzi spolucestujúcich, ktorí obstúpili hostinského, a opýtala sa na najbližší dostavník nazad do Londýna.

„Voľné miesta už nie sú,“ chladno odvetila manželka hostinského. „Všetky lístky sme vypredali už včera. Môžem vám ponúknuť iba miesto v dostavníku, ktorý ma odchod zajtra o desiatej.“

„Ale ja musím byť v Londýne ešte dnes.“

„Ľutujem, ale nemôžem vám pomôcť. Musíte počkať clo zajtra.“ Žena si ju premerala od hlavy po päty a potom dodala: „Môžem vám však ponúknuť izbu na dnešnú noc.“

„Ďakujem, nebudem ju potrebovať. Neostanem tu na noc.“

Postupne si začala uvedomovať rozsah pohromy, ktorá sa na ňu valila. Ak sa niekto dozvie, že strávila celú noc sama v nejakom zastrčenom hostinci, jej povesť navždy utrpí.

Prehodila si cez tvár závoj a vošla do jedálenskej časti. Bola hladná a potrebovala čas, aby si rozobrala situáciu. Hlad jej doteraz nedovolil nerušene premýšľať.

Usádzajúc sa pri stole, si všimla žiadostivé pohľady viacerých mužov. Vedela, že dámy, ktoré cestujú bez sprievodu, sú vždy vystavené takémuto obťažovaniu. Po zotmení to bude ešte horšie.

V duchu si kládla otázku, či už rodičia oznámili Gabrielovi, že ušla. Ak sa to dozvie, určite sa jej navždy otočí chrbtom.

Musí sa teda vrátiť ešte skôr, než sa o tom Gabriel dozvie. Urobila to z náhleho, nepremysleného popudu. Možno by mala nadviazať kontakt s nejakou zámožnou rodinou, ktorá bude tadiaľto prechádzať cestou do Londýna vlastným kočiarom. Za predpokladu, že sa nejaká bohatá rodina vôbec zastaví v tomto hostinci. To by ale znamenalo, že bude musieť odhaliť svoju totožnosť. A to si v žiadnom prípade nemôže dovoliť.

Bola čoraz nervóznejšia. Musí predsa nájsť nejaké východisko z tejto krajne nepríjemnej situácie. Ukradomky si obzerala ľudí, sediacich pri stoloch, a uvažovala, kto z nich by jej mohol poskytnúť pomoc. Niektorí z nich určite čakajú na dostavník do Londýna. Možno sa jej podarí odkúpiť lístok – či už za dvojnásobok, alebo hoci aj trojnásobok ceny.

Náhle sa jej zmocnilo zvláštne rozochvenie. Rýchlo sa porozhliadala a nemýlila sa – do miestnosti práve vošiel Gabriel Banner.

Našiel ju!

Zo srdca jej padol priam balvan. Hľadajú. Hneď však nasledoval ďalší postreh. Gabriel sa ešte nikdy netváril tak zlovestne, ako teraz. Tvár mal zachmúrenú a prižmúrené oči vyzerali ako studený zelený ľad. Mlčky stál a očami prehľadával preplnenú sálu.

Od strachu sa jej zovrel žalúdok. To nebol galantný ctiteľ, ktorý cválal na koni za svojou milovanou, dúfajúc, že ju prehovorí, aby sa k nemu vrátila. Vonkoncom nevyzeral ako muž pripravený odprisahať svojej vyvolenej vernosť až po hrob.

Chvíľu nerozhodne sedela, hoci sa mu túžila vrhnúť okolo krku, ale rovnako intenzívne ju čosi nutkalo dať sa na útek.

V tom okamihu váhania spočinul Gabrielov pohľad na nej.

Ihneď ju spoznal, aj keď bola zahalená. Určite k tomu prispeli jej nápadné krikľavé šaty. Hlasno dupajúc zablatenými čižmami po drevenej podlahe, vykročil k nej. Všetky hlavy sa za ním zvedavo otáčali. Gabriel si to však nevšímal a hľadel len na ňu.

Phoebe sa od napätia nedokázala ani poriadne nadýchnuť.

„Sklamali ste ma, lady Phoebe,“ povedal bezfarebným hlasom. „Útek sa k vám nehodí. Vy predsa nemáte vo zvyku utekať zbabelo bez boja.“

To bolo na ňu priveľa. Rozzúrená vyskočila zo stoličky. „Ja som neutiekla! Ak mám byť úprimná, čakám tu na najbližší dostavník nazad do Londýna.“

Na Gabrielovej tvári sa zračilo prekvapenie. „Vážne?“

„Veru tak. Môžete si to overiť u manželky hostinského. Potvrdí vám, že som si chcela kúpiť lístok.“

„A prečo ste si ho nekúpili?“

„Nemôžem predsa za to, že na dnes už nemajú voľné miesta.“

„Nebudete ho už potrebovať.“ Gabrielov hlas znel trocha prívetivejšie a jeho oči už nehľadeli tak nepriateľsky.

Nechápavo naňho pozrela. „Prečo nie?“

„Idete so mnou.“ Gabriel jej ponúkol rameno.

„Odveziete ma do Londýna?“

„Nie. Mám v úmysle odviezť si vás rovno domov.“

Jej oči za závojom sa v úžase doširoka otvorili. „Domov? Myslíte k vám?“

„Áno.“ Gabrielov hlas znežnel. „Mám so sebou povolenie na sobáš. Stanete sa mojou manželkou ešte skôr, než dorazíme k môjmu hradu.“

„Bože môj!“ zašepkala. „Nie som si istá, či mám s tým súhlasiť.“

„Myslíte si, že to, čo sa dnes odohralo, sa podarí udržať v tajnosti?“

Keď spolu kráčali k východu, šibla po ňom pohľadom. „Už som sa nad tým zamýšľala. Ak budete dosť opatrný, mohla by som sa nebadane prešmyknúť nazad do Londýna.“

„Dovoľte, aby som vás upozornil, že vy vôbec neviete, čo je to opatrnosť. Nemali by ste otáľať so svadbou, dúfajúc, že sa vám podarí ženícha od nej odhovoriť. V raňajších novinách som dal zverejniť naše zásnuby. Teraz už nemáte ani vy, ani ja iné východisko – len sa vziať. Nemá zmysel svadbu odkladať.“

Phoebe inštinktívne ustúpila dozadu. „Gróf, a ste si istý, že sa so mnou chcete oženiť?“

„Áno.“

Pozbierala všetku svoju odvahu. „Vari preto, že ma ľúbite?“

Gabriel bolestivo zastonal a zamračeným pohľadom sa poobzeral po preplnenom hostinci. „Pre Kristove rany, Phoebe, tu predsa nie je ani vhodné miesto, ani čas na rozoberanie takýchto záležitostí! Počkajte chvíľu, kým sa postarám o kone a batožinu. Dúfam, že máte so sebou nejakú batožinu.“

„Samozrejme, že mám batožinu,“ vzdychla.

Zvyšok dňa jej pripadal nanajvýš neskutočný. Chvíľkami mala pocit, že sa jej to všetko len sníva. Vzápätí sa jej zmocnila silná vlna neobvyklého, dráždivého vzrušenia.

Gabrielovou manželkou sa stala po krátkom, narýchlo uskutočnenom obrade, v ktorom nebolo ani štipky romantiky. Od okamihu, keď sa preukázal miestnemu vikárovi povolením na urýchlené uzavretie manželstva, duchovného zaujímalo len zaplatenie sobášneho poplatku.

Keď jej po tomto nie príliš slávnostnom akte pomáhal nasadnúť na bričku, zavládlo medzi nimi čudesné, rozpačité ticho. Posadil sa vedľa nej a uchopil opraty. Phoebe si musela neustále pripomínať, že sa práve vydala za muža, ktorého nevýslovné miluje. Ale aj tak tomu všetkému stále nemohla uveriť.

Dojem, že všetko je len sen, sa umocňoval s príchodom večera. Od mora krajinu zahaľovala čoraz hustejšia hmla. Keď večerný chlad prenikol aj pod jej cestovné šaty, roztriasla sa od zimy.

Usilovala sa vymyslieť niečo, čím by prerušila napäté ticho, keď zrazu zbadala, že v hmle sa začínajú črtať mohutné obrysy starého hradu. V nezvyklom večernom svetle vyzeral ako vidina bájneho sídla zo stredovekej legendy.

Vzrušene sa zahniezdila. Takéto romantické stavby jej nikdy neboli ľahostajné. „Panebože, Gabriel, bdiem, alebo snívam?“

„To je môj domov. Volá sa Diablov útes.“

„Tvoj?“ spýtala sa udivene. „Ty naozaj bývaš na stredovekom hrade?“

Po prvý raz odvtedy, čo odišli z hostinca, sa trochu pousmial. „Dúfam, že sa ti tam bude páčiť.“

Phoebe cítila, že sa jej vracia chuť do života ako slnečnici, na ktorú po dlhých dažďoch padnú žiarivé slnečné lúče.

„To je nádhera! Nemala som ani potuchy, že bývaš na takom prekrásnom mieste. Ale keď sa to tak vezme, ohromne sa k tebe hodí.“

„K tebe tiež, Phoebe.“

„Áno,“ prisvedčila nadšene, „vždy som chcela bývať na stredovekom hrade.“

Nadšenie ju neopustilo ani o hodinu neskôr, keď si s Gabrielom sadali k večeri. Prizerajúc sa jej, pociťoval novopečený manžel dráždivé uspokojenie. V jedálni s vysokou oblúkovitou klenbou sa jeho manželka očividne cítila ako hradná pani.

Jeho manželka. Pri pohľade na jej rozžiarenú tvár sa ho zmocnila šialená nedočkavosť. Čoskoro mu bude patriť.

V mihotavom jase sviec jej drobné, oblé plecia a poodhalená hruď vyzerali belasé ani mesačný svit. Aj v čiernych lesklých vlasoch sa odrážali záblesky sviec. Topásové oči tajuplne žiarili. Všimol si aj jemnučký rumenec na jej lícach a bol si istý, že aj ona premýšľa nad svadobnou nocou, ktorá ich čaká.

Znezrady sa mu zažiadalo chytiť ju na ruky a odniesť ju hneď a zaraz do spálne. Len vydrž, čoskoro sa to stane, upokojoval sa. Zakrátko ti bude patriť celá.

„Veľmi sa mi tu páči,“ nadchýnala sa, keď jej lokaj nalieval víno do pohára. „Neviem sa dočkať, kedy si hrad obzriem za bieleho dňa.“

„Hneď po raňajkách ti všetko poukazujem,“ prisľúbil jej Gabriel. „Uvidíš všetko, čo tuje, vrátane katakomb.“

„Sú tu aj podzemné chodby?“ Phoebina zvedavosť dosiahla očividne vrchol.

„Áno. Aj keď ich poslední majitelia používali len ako sklady a pivnice,“ vysvetľoval Gabriel. „Ale ja tie priestory radšej nazývam katakomby, pretože mi ich veľmi pripomínajú. Ukážem ti ich však len pod jednou podmienkou. Musíš mi sľúbiť, že sa tam nikdy nevyberieš sama.“

„Prečo?“

„Lebo je to hotový labyrint. Sú tam mnohé tajné chodby a niektoré sú chránené tajnými dverami, ktoré sa dajú otvoriť len pomocou zložitých mechanizmov.“

Phoebe doširoka otvorila oči. „Aké vzrušujúce! Už sa neviem dočkať, kedy tam pôjdeme.“

„Hneď po raňajkách, drahá.“ V duchu si dal záväzok, že tie raňajky budú veľmi neskoro. Nemienil sa hnať z postele, keď bude mať vedľa seba Phoebe.

„A odkiaľ máš všetky tie prekrásne brnenia, ktoré sú v hlavnej dvorane?“ vyzvedala ďalej Phoebe. Sluha jej práve servíroval porciu chutnej teľaciny. „Môžem odprisahať, že krajšiu zbierku som ešte nevidela.“

„Niečo tu bolo a niečo som kúpil,“ odvetil vyhýbavo.

„A čo ten nápis vyrytý nad hlavným vchodom? A UDEO je heslo rodu Wyldovcov?“

„Odteraz ním bude.“

Phoebe zvedavo pozrela na manžela. „Chceš tým snáď povedať, že si ho vymyslel ty?“ „Áno.“

Šťastne sa usmiala. „Ak sa nemýlim, to znamená: MÁM ODVAHU alebo aj TRÚFAM SI, však?“

„Tak nejak.“

„Musím priznať, že je to veľmi priliehavé heslo, milý gróf. Vystihuje vás.“

„Aj vás, milá lady,“ odvetil rovnakým tónom.

Phoebe bola nadšením celá bez seba. „Naozaj si to myslíš?“

„Samozrejme.“

„To znie veľmi lichotivo,“ zachichúňala sa. „Dnes dopoludnia som však mala dojem, že si nebol príliš nadšený mojou odvahou. Vyzeral si nahnevaný, že som ti ušla. Ale na to radšej zabudneme, dobre?“

Gabriel nenápadným kývnutím naznačil komorníkovi a lokajovi, aby ich nechali osamote. Len čo sa za nimi zavreli dvere, oprel sa pohodlne v kresle a zodvihol pohár s vínom. „Chcem si s tebou vyjasniť jednu vec, Phoebe,“ začal nevzrušené.

„Áno?“ Predstierala, že je úplne zaujatá pečenou teľacinou.

Gabriel na chvíľu zaváhal, lebo si spomenul na to, čo všetko sa mu preháňalo hlavou, keď sa náhlil za Phoebe. „Mám dojem, že nie som ako Kilbourne.“

Phoebina vidlička zastala na polceste k ústam. Pomaly ju nechala klesnúť. „Prepáč, to bolo odo mňa veľmi nepekné prirovnanie. Samozrejme, že nie si ako Kilbourne. Keby si bol taký otravný ako on, nikdy by som sa za teba nevydala.“

„Možno by si sa zaňho nakoniec musela vydať, keby sa mu ten únos bol podaril.“

Gabriel cítil, že jeho slová sú ostré, no nedokázal sa ovládnuť. Tá ľahkomyseľná cesta do pochybnej štvrte, potom pokus o únos a jej dnešný bláznivý útek… Po chrbte mu prebehli zimomriavky, keď si predstavil, že o ňu takmer prišiel.

„Za Kilbourna by som sa nikdy nevydala, aj keby sa mu ten únos vydaril,“ vyhlásila rezolútne, hoci sa jej hlas trochu zachvel. „Radšej by som strávila zvyšok života v kláštore.“

„Tvoja rodina by naliehala, aby si sa zaňho vydala.“ „Mohli by naliehať, koľko by chceli, aj tak by som neustúpila.“

Gabriel zvraštil čelo. „Chcela si sa vyhnúť aj manželstvu so mnou, ale nejako ti to nevyšlo.“

Phoebe sa začervenala a sklopila oči. „Nejako extra som sa o to ani neusilovala.“

Gabrielove prsty sa silnejšie zovreli okolo stopky pohára s vínom. „Ale ušla si predo mnou.“

„Iba preto, že som bola pobúrená a potrebovala som si všetko urovnať v hlave. Rozhodovali ste o mne za mojím chrbtom, a to neznesiem. Ale už v dostavníku, keď sa pokazilo to koleso, som pochopila, že som urobila chybu.“

„Čo ťa o tom presvedčilo?“

Phoebe sa prehrabovala vidličkou v tanieri. Potom zodvihla hlavu a pozrela mu odhodlane do očí. „Pochopila som, že nemám námietky voči tomu, aby som sa za teba vydala.“

„Prečo?“

„Hádam si na to vieš odpovedať aj sám.“

Gabriel sa tajnostkársky usmial. „Pokúsim sa uhádnuť. Vydala si sa za mňa, aby si sa tak dostala k mojim vzácnym zbierkam.“

„Nie celkom. Ale keď sa už o tom bavíme, musím sa priznať, že tvoja knižnica ma tiež veľmi priťahuje.“

Gabriel odložil tanier nabok a obe ruky položil pred seba na stôl.

„Vydala si sa za mňa, lebo si si chcela zopakovať zážitok z labyrintu záhrady Brantleyovcov?“

Na líca jej vystúpil tmavý rumenec. „Už raz som ti povedala, že to bolo veľmi príjemné, ale keby to mal byť jediný dôvod, nevydala by som sa za teba.“
„Tak prečo vlastne?“

Odpila si poriadny dúšok vína a trocha ostentatívne odložila pohár. „Lebo ťa mám rada. A ty to dobre vieš.“ „Máš ma rada?“

„Áno,“ odvetila, pohrávajúc sa s vidličkou. „Máš ma rada viac než Neila Baxtera?“ dobiedzal pichľavo.

Phoebe sa zamračila. „Samozrejme. Neil bol ku mne veľmi milý a rovnako ako ja sa zaujímal o stredovekú literatúru, ale neľúbila som ho. Bol iba mojím priateľom. Najmä preto ma po jeho smrti prenasledoval taký pocit viny. Veď z Anglicka odišiel len preto, lebo chcel zbohatnúť, aby ma mohol požiadať o ruku.“

„Phoebe, za to, že Baxter bol ochotný odísť z Anglicka, mu tvoj otec zaplatil celkom slušnú sumičku,“ odmerane vychrlil Gabriel. „To bola jediná príčina, prečo Baxter vyrazil do sveta. Počítal s tým, len preto ti dvoril.“

Phoebe od prekvapenia stuhla. Oči mala doširoka otvorené. Potom sa spamätala a rezolútne vyhlásila: „To nemôže byť pravda. Neverím ti.“

„Opýtaj sa svojho otca,“ ľahostajne prehodil a zodvihol pohár k ústam. „Chcel ma podplatiť, aby som ti dal pokoj. Pritom sa nechtiac zmienil, že v prípade Baxtera bola táto metóda účinná.“

„Neverím. Určite by mi povedal, že zaplatil Neilovi, aby odišiel.“

„Tvoj otec sa nepochybne usiloval chrániť ťa pred takým ľahtikárom, akým bol Neil Baxter,“ zahundral Gabriel. „Bál sa, že by si bola zronená, keby si sa dozvedela, že Baxter nemal s tebou čestné úmysly. Samozrejme, že vôbec netuší, že si sa pustila do pátrania po jeho vrahovi, ale keby to čo i len tušil, určite by ti povedal pravdu“

„Si si tým istý?“ Phoebe bola očividne šokovaná. „Stopercentne. Baxter ťa využil na to, aby od tvojej rodiny vymámil peniaze. Aj keď taký skorý koniec si veru nezaslúžil.“

„A ja som si po celý rok robila výčitky, že prišiel o život kvôli mne! Tvrdil, že je môj Lancelot. Vyhlasoval, že mi chce slúžiť až do konca svojich dní. Podľa jeho slov som mala navždy ostať jeho dámou vo veži.“

„Nemusíš sa obviňovať za jeho smrť. Zabudni naňho,“ zamrmlal ticho Gabriel.

„Mám pocit, akoby som doposiaľ žila vo svete samých lží a klamstiev,“ zašepkala. „Ak je to pravda, potom som premárnila kopu času. A veľa energie. A stratila veľa nervov.“

„Zabudni naňho,“ dôrazne zopakoval Gabriel.

Roztrasenými rukami starostlivo poskladala servítku a položila ju na stôl. „Ako som len mohla byť taká naivná? Keď človeka oklamú, prestane veriť aj sám sebe.“

Gabriel pokrčil plecami. „V citovo vypätých situáciách sa človek ľahko dopustí chyby. Mne sa to tiež prihodilo, keď som chcel pred ôsmimi rokmi ujsť s tvojou sestrou.“

„Až teraz som si uvedomila, aké obrovské riziko som podstúpila, keď som sa za teba vydala.“

Výraz jej tváre sa mu zdal trochu čudný, ale nevenoval mu väčšiu pozornosť. „Phoebe, povedal som ti to iba preto, aby si skončila s tým nezmyselným pátraním. Nechcem byť manželom ženy, ktorá hľadá nejakého nebezpečného vraha.“

„Ako dlho vieš pravdu o Neilovi?“

Gabriel chvíľu váhal. „Tvoj otec mi to nechtiac prezradil, keď sme sa po prvý raz stretli v klube.“

„Napriek tomu si mi predstieral, že mi pomáhaš. Ako dlho si ešte chcel predstierať, že máš čestné úmysly?“

„Mal som čestné úmysly. Možno nie hneď, ale neskôr určite.“ Až keď vypustil toto priznanie z úst, uvedomil si, že sa chytil do vlastnej pasce. „Počkaj, Phoebe, ja ti to všetko vysvetlím.“

Phoebe vyskočila zo stoličky. „Tu niet čo vysvetľovať, vážený gróf. Aj vy ste ma oklamali. Sľúbili ste mi pomoc pri pátraní po Neilovom vrahovi, ale zrejme ste nikdy nemali v úmysle nájsť toho piráta.“

Gabriel sa ocitol v bezvýchodiskovej situácii. Nemohol jej predsa prezradiť svoj pôvodný plán pomsty. To by ju ešte viac rozčúlilo.

„Neoklamal som ťa,“ pokúšal sa ju presvedčiť.

„Ale áno. Povedzte mi konečne pravdu, prečo ste sa so mnou oženili,“ skríkla zlostne.

„Lebo som presvedčený, že sa k sebe vynikajúco hodíme.“ Gabriel si dal záležať, aby jeho hlas znel presvedčivo a upokojujúco. „Presnejšie, budeme sa k sebe hodiť, keď sa začneš správať rozumnejšie a prestaneš konať impulzívne a neuvážene.“

„Impulzívne a neuvážene? Zrejme máte na mysli to, že som sa za vás dnes vydala?“ Phoebe začala obchádzať stôl. „Môžem vás ubezpečiť, že túto lekciu si zapamätám do smrti. Už nikdy nebudem konať impulzívne a neuvážene.“ Pobrala sa z jedálne.

„Phoebe, vráť sa! Musíme predsa dokončiť náš rozhovor.“

„Môžete sa rozprávať sami so sebou. Veľmi pochybujem, či mám k tomu ešte čo dodať. Zdá sa, že vy máte na všetko pripravenú odpoveď.“

„Dočerta, Phoebe, povedal som, že sa máš vrátiť!“

„To mi ani nenapadne, pán gróf.“

„Som tvoj manžel,“ pripomenul jej zachmúrene. „A toto je naša svadobná noc. Ak si dovečerala, môžeš sa odobrať do spálne. Čoskoro tam prídem za tebou.“

V tej chvíli už mala Phoebe ruku na kľučke. Zvrtla sa i zazrela naňho ponad plece. Oči jej sršali hnevom. „Odpusťte mi, vážený gróf, ale dnes v noci už nemám najmenšiu chuť prísť o ďalšie ilúzie.“

Keď za sebou zabuchla dvere, Gabriel zaťal zuby. V miestnosti zavládlo hrobové ticho.

Dúfal, že sa neopováži zamknúť pred ním dvere! Je predsa jeho manželkou. Ale v hĺbke duše vedel, že Phoebe je schopná odmietnuť splniť si svoju manželskú povinnosť.

Phoebe si trúfa urobiť čokoľvek.

O hodinu neskôr však zistil, že dvere jej spálne zamknuté nie sú. Phoebe tam totiž vôbec nebola.

Prehľadal celý hrad a nakoniec ju našiel v komôrke vo veži, ktorú používal ako svoju pracovňu. Tam sa zamkla.

Zabúchal na dvere. „Sto hrmených, Phoebe, čo tam robíš?“

„Prespím tu, Gabriel. Chcem si všetko premyslieť a potom sa uvážene rozhodnem. A rozhodne nie impulzívne.“

Gabriel si spomenul, že na vrchnom regáli jeho knižnice je aj Baxterov zväzok Dámy vo veži. Ak ho Phoebe nájde, pravdepodobne sa s ním už nikdy nebude chcieť rozprávať.

A už nikdy nebude mať možnosť vysvetliť jej, ako sa ocitol v jeho vlastníctve. Bude si o ňom myslieť to najhoršie. A to najhoršie je pravda. Za smrť Neila Baxtera bol totiž zodpovedný on.

Keď si pomyslel na blížiacu sa pohromu, po chrbte mu prebehli zimomriavky.
Dvanásta kapitola
Kresadlom zapálila polená, ktoré boli nachystané v kozube. Potom sa v mihotavom svetle ohňa poobzerala po malej miestnosti s kamennými múrmi. Ihneď zistila, že sa ocitla v Gabrielovej pracovni.

Cítila sa tu ako votrelec, ale zároveň ju nesmierne vzrušovalo, že je v miestnosti, v ktorej Gabriel trávi prevažnú časť dňa. Priam tu bolo cítiť jeho srdce i dušu.

Na túto malú miestnosť vysoko vo veži natrafila celkom náhodou, keď hľadala bezpečný úkryt. Odhodlaná stráviť tu celú noc preniesla si sem nočnú košeľu, prikrývku a vankúš. Bola presvedčená, že Gabriel sa bude domáhať splnenia jej manželskej povinnosti. Koniec koncov, vždy jej pripadal ako veľmi zmyselný muž. Navyše hol človekom, ktorý rád prijímal výzvy a ona mu takúto výzvu doslova vmietla do tváre.

A tým, že vyzvala svojho rytiera do boja, sa dopustila veľkej chyby. Mala sa radšej pokúsiť vysvetliť mu svoje argumenty a možno by sa jej podarilo vyhnúť sa otvorenej konfrontácii. Teraz však už bolo neskoro. Okrem toho nemala chuť čokoľvek mu vysvetľovať. Bola príliš urazená a nahnevaná.

Keď si spomenula na toľké mesiace, ktoré premárnil, kladúc si za vinu Neilovu smrť, chcelo sa jej až kričať od pocitu krivdy. Naozaj ju Neil tak nehanebne podviedol? Nemohla tomu uveriť.

Potom si spomenula na Gabrielov úskok, keď predstieral, že jej bude pomáhať pri pátraní, a bolo jej do plaču. Aj on ju podviedol. A to ju bolelo najviac.

Lenže, ak by mala byť voči sebe úprimná, musela si priznať, že aj ona od samého začiatku pred ním tajila zopár skutočností. Aj keď nie preto, aby chcela niečo zastierať. Nemohla mu predsa prezradiť, že je Claringtonová dcéra. Zato on nemal pre svoje počínanie nijaký dôvod.

Musí sa rozhodnúť, čo urobí. Môže za takýchto okolností ich manželstvo vôbec fungovať?

Sadla si za Gabrielov písací stôl. Teda tu píše, pomyslela si. Sedela v malej miestnosti, ožiarenej len ohňom z kozuba, a priam fyzicky pociťovala jeho blízkosť.

O chvíľu vzala do ruky jedno z jeho pier. Týmto píše tie krásne príbehy… Táto myšlienka ju naplnila priam posvätnou bázňou.

Zo zadumania ju prebral akýsi škrabot za oknom. Znepokojená odložila pero a vstala zo stoličky. Keď sa zvuk zopakoval, zdesene si chytila krk.

To predsa nemôže byť konár stromu, udierajúci o múr, uvedomila si. Veža je príliš vysoká a okrem toho nablízku nijaké stromy nerastú.

Keď sa záhadný škrabot ozval znova, Phoebe sťažka preglgla. Musela si pripomenúť, že na duchov neverí. Diablov útes však bol veľmi starý hrad, v ktorom sa podistým odohrali mnohé násilnosti a krvipreliatia.

Vzápätí sa ozval tlmený náraz a na úzkej rímse pod oknom sa objavili obrysy postavy. Nejaká mocná začala lomcovať oknom.

Phoebe sa vrhla ku dverám a začala odomykať. Z hrude sa jej pritom vydral zhrozený výkrik.

O zlomok sekundy sa okno prudko rozletelo a do vnútra skočil Gabriel. Za jeho chrbtom zbadala hojdať sa hrubé lano. Pochopila, že sa spustil na lane zo strechy veže. Hľadela naňho s údivom a strachom zároveň.

„Dobrý večer, milá manželka.“ V jeho očiach sa jagali odrazy ohňa plápolajúceho v kozube. Pokojne si sťahoval rukavice. Dokonca aj dych mal pokojný. Skôr než sa spustil na lane, vyzliekol si žaket. Bielu košeľu mal špinavú a čižmy doškriabané. „Určite ťa neprekvapí, keď ti poviem, že tvoj nápad ako stráviť svadobnú noc, je veľmi originálny.“

Phoebe sa konečne vrátil hlas. „Si blázon. Veď si sa mohol zabiť!“

Náhlivo prešla okolo neho a vyklonila sa z okna. Hrubé lano viselo zo strechy vysoko nad jej hlavou. A na zem to bolo niekoľko desiatok metrov. Phoebe zavrela oči a v duchu si predstavila Gabrielovo telo rozmliaždené na dlažbe zámockého nádvoria.

„Som rád, že si zakúrila.“ Gabriel vystrel ruky k horiacim polenám. „Večer je vonku dosť chladno.“

Phoebe sa odvrátila od okna a zahľadela sa mu do očí. „Ako ti to len napadlo, spustiť sa zo strechy?!“

Nedbanlivo pokrčil plecami. „To bolo jediné možné riešenie. Dvere boli predsa zamknuté. Určite len nejakým nedopatrením.“

Phoebe už teraz celkom povolili nervy. „Ty si riskoval život len preto, aby si si vymohol splnenie svojho manželského práva?“ zvolala.

Gabriel šiju premeral majetníckym pohľadom. „Lepší dôvod si ani neviem predstaviť.“

„Vari si zošalel?“ Mala sto chutí niečo doňho šmariť. „Vôbec ťa nechápem. Vari si celkom potratil rozum?“

„Dosť odvážne obvinenie… Najmä od teba.“

„To vôbec nie je smiešne. Mohol si sa zabiť!“

Mykol plecami. „Koniec koncov, nebolo to o nič namáhavejšie než vyšplhať sa na lodný stožiar.“

„Panebože, veď to je ako scéna z Dámy vo veži.“ Prela krátku vzdialenosť, ktorá ich oddeľovala a zastala tesne pri ňom. „Musíš mi sľúbiť, že už nikdy nič také neurobíš.“
Gabrielove oči len tak blčali. Vzal jej tvár do dlaní a zašepkal: „Urobím to znova, ak mi opäť ujdeš, miláčik.“

„Vieš, ako si ma vydesil? Stačí, aby som privrela oči a hneď vidím tvoje telo rozpľasnuté dolu na nádvorí. Nesmieš tak neuvážene riskovať.“

Umlčal ju prudkým, žiadostivým bozkom. „Sľúb mi, že mi už nikdy neujdeš.“

Zodvihla dva prsty a s pohľadom upretým do jeho nahnevaných očí zašepkala: „Sľubujem. Ale ty mi musíš sľúbiť, že už nikdy nebudeš tak bláznivo riskovať.“

Prstom jej obkreslil líniu lícnej kosti. „Takže ti na mne predsa len záleží?“

Spodná pera sa jej rozochvela. „Dobre vieš, že áno.“

„V tom prípade už nesmieš nikdy viac predo mnou utekať. Ak to urobíš, znova sa k tebe dostanem.“

„Gabriel…“

„Aj keby som sa mal za tebou spustiť až do samotného pekla,“ dodal rozhodne.

„Ach, Gabriel…“ šepla dojatá. Jej srdce sa roztápalo ako vosk.

„Poď ku mne, ty moja Dáma vo veži.“ Privinul ju tesnejšie k svojmu svalnatému telu a žiadostivo si ju pritlačil k bokom.

Phoebe ticho zavzdychala. Gabriel sa vášnivo prisal na jej pery v bozku, ktorý rozžeravil celé jej telo. Zdalo sa jej, že celá horí. Oči sa jej naplnili slzami. Sklopila viečka, objala ho a odovzdala sa vzrušujúcej páľave.

„Takto to bude medzi nami vždy,“ dychčal jej do ucha. „Vedel som to hneď, keď som ťa uvidel po prvý raz.“

„Naozaj?“ Phoebe sa ledva držala na nohách. Tisla sa ku Gabrielovi, perami blúdiac po jeho hrdle. „Bála som sa dúfať, že môžeš cítiť ku mne to isté, čo cítim ja k tebe.“

Usmial sa. Ústa mal pritisnuté k jej lícu. „A čo si ku mne cítila, miláčik?“ šepol.

Zachvela sa v jeho náručí a zaševelila: „Že ťa ľúbim.“

„Moja sladká!“ vzdychol, ťahajúc ju ku kožušine rozprestretej pred kozubom.

Zdalo sa jej, že sa s ňou rozkrútila celá izbietka. Vzápätí si uvedomila, že leží na chrbte, sukňu má vyhrnutú vyše kolien a Gabriel sa ukladá vedia nej. Vklinil nohu medzi jej stehná, pritláčajúc ju k dlážke. Keď s námahou otvorila oči, zistila, že Gabriel jej sústredene hľadí do tváre.

„Veľa som o tebe premýšľala,“ priznala sa.

„Naozaj?“ Zmyselne sa otrel perami o jej ústa, nabádajúc ju k odozve.

„Áno. Páčia sa mi tvoje bozky. A mám rada tvoje dotyky.“

„To ma teší.“ Do priehlbinky na krku jej vtisol horúci bozk „Aj ja sa ťa rád dotýkam.“

„Jednako si myslím,“ dodala rýchlo, „že by sme s naplnením nášho manželstva mali počkať.“

„A ja som si myslel, že sa už na mňa nehneváš,“ šepol vyčítavo, láskajúc jej ucho.

„Nehnevám,“ prisvedčila Phoebe. Ako by sa naňho mohla hnevať, keď ju dostal do takého varu? „Ale je ešte veľa vecí, v ktorých by sme si mali urobiť jasno. Napríklad takých, aká vyšla najavo počas dnešnej večere. My sa totiž ešte ktovie ako dobre nepoznáme, vážený pán gróf.“

„Ale naša dohoda, dúfam, platí. Nebudeš mi už utekať?“

„Nebudem,“ ubezpečila ho rýchlo. „Ale aj tak si myslím, že najprv by sme sa mali lepšie spoznať, kým sa staneme mužom a ženou. Neviem, či mi rozumieš.“

Gabriel vzal znova jej tvár do dlaní. Hľadela naňho prižmúrenými očami. Plamene z kozuba zdôrazňovali črty jeho výraznej tváre a ešte viac prehlbovali tajomný nádych jeho pohľadu.

„Phoebe, povedz mi ešte raz, že ma ľúbiš.“

„Ľúbim ťa,“ šepla.

Pozvoľna roztiahol pery v zmyselnom úsmeve. „A navyše sme aj zosobášení. Tak na čo máme čakať?“

Pozbierala celú svoju odvahu. „Ale ja neviem, čo ku mne cítiš, Gabriel. Dnes ráno som ušla, lebo som sa obávala, že mi ponúkaš manželstvo len z rytierskej galantnosti.“

Vzal do zubov jej ušný lalôčik a stisol ho tak silno, že Phoebe bolestne vzdychla. „Môžete mi veriť, milá lady, že to nebola rytierska galantnosť, čo ma primalo požiadať vás o ruku.“

„A si si tým istý?“ naliehala. „Nezniesla by som, keby si si ma vzal len z povinnosti.“

Zahľadel sa jej hlboko do očí. „Túžim po tebe viac než po čomkoľvek inom na tejto zemi.“

V jeho očiach sa naozaj zračila vášnivá túžba.

„Neklameš?“ pochybovačné sa ho spýtala Phoebe.

„Hneď ti ukážem, ako vážne to myslím.“ Vzápätí sa zmocnil ústami jej pier. Jeho jazyk vnikol medzi ne, pozývajúc ju, aby ho vychutnala tak, ako on vychutnával ju.

Nepotrebovala intuíciu, aby pochopila, ako jej mieni dať najavo, že ju ľúbi. Nedokázal by k nej byť taký vášnivý, keby neopätoval jej lásku.

Nahmatal šnúrky jej šiat, šikovnými pohybmi ich rozviazal a vyzliekol jej ich spolu so spodnou bielizňou.

Dotyk jeho drsných mužských rúk na jej bradavkách ju vyplašil. Keď si uvedomila, že má na sebe len pančuchy, od laku doširoka otvorila oči.

„Neboj sa, drahá. Si taká peknučká.“ Gabrielova dlaň putovala po jej tele, skúmajúc a poznávajúc ho. „Panebože, aká si len bielučká!“

Nato sklonil hlavu a posial priehlbinku medzi jej prsiami dažďom horúcich bozkov. Phoebe vnímala Gabrielovu naliehavú túžbu a jej rozpaky sa pomaly vytrácali.

Jeho ruka kĺzala po jej lýtku k stehnu, ale podväzkový pás jej nerozopol. Phoebe si uvedomila, že mať na sebe len pančuchy je veľmi zvláštny pocit.

Vsunula zvedavé prsty do otvoru jeho rozhalenej košele a dotkla sa jeho kučeravých chĺpkov. Potom impulzívne sklonila hlavu a končekom jazyka poláskala jeho teplú pokožku. Sykavo sa nadýchol.

„Mňam,“ šepla polohlasne.

Gabriel sa hrdelné zasmial a nedočkavo si ju pritisol k lonu. „O tomto som sníval celé týždne.“

Cez látku jeho priliehavých nohavíc cítila neklamný znak jeho vzrušenia a hmatateľný dôkaz jeho túžby ju naplnil pocitom ženského zadosťučinenia. Zaplavili ju doposiaľ neznáme pocity, akoby sa ponorila do zlatistého, jagavého sveta ilúzií. Potom si uvedomila, že to, čo prežíva, je skutočnosť.

Jeho prsty skĺzli k trojuholníku chĺpkov v jej lone hľadajúc vlhké záhyby. Keď do nich vnikol, tlmene zastonala.

„Áno,“ zadychčal. „Chcem ťa, miláčik.“ Odtiahol ruku od jej vlhkej jaskynky. Nadvihol sa a bleskovo si vyzliekol košeľu.

Phoebe sa prižmúrenými očami pozerala, ako si náhlivo vyzúva topánky. Potom sa postavil, aby si vyzliekol aj nohavice.

Udivene hľadela na jeho vzrušené telo. Ešte nikdy nevidela nahého muža. V ústach jej vyschlo. Zodvihla zrak a pozrela svojmu manželovi priamo do očí.

Gabriel si pokľakol vedľa nej, zdvihol ju k sebe a pevne ju objal. „Neboj sa ma, Phoebe. Nech sa deje čokoľvek, nikdy ti neublížim.“

Objala ho okolo pliec a ešte tesnejšie sa k nemu pritúlila.

„Ja sa ťa nebojím.“ „A dôveruješ mi?“ „Áno. Verím ti.“

„To som rád.“ Pobozkal ju na krk a potom znova uložil na kožušinu.

„Ale nemyslela som, že budeš mať také… také…“

„Také čo?“ spýtal sa, láskajúc jej šiju.

„Také priam ideálne telesné proporcie,“ šepla zahanbeným hlasom.

Gabriel sa zasmial. Phoebe cítila, ako sa pýri.

„Drahá, v túto noc začneme spolu písať vlastnú legendu, hodnú stredovekého barda.“

Jeho pery pôsobili na Phoebinu pokožku ako omamná droga. Dráždili ju a burcovali k odozve. Jeho ruky putovali po jej tele, skúmajúc jeho taje so znepokojujúcou dôvernosťou. A aj keď ju tlačil k tvrdej dlážke, jeho ťarchu vnímala s pôžitkom.

Nesmelo prešla prstami po jeho mohutných pleciach a potom zamierila k pevným svalom jeho bokov. Je taký mocný, pomyslela si. Keď ho pohladila končekmi prstov, zakaždým sa rozochvel.

Uvedomila si, že by vedela donekonečna vychutnávať vzrušené reakcie jeho tela. Akoby na každom mieste, kde sa ho dotkla, zapálila žeravý ohník. Na stehnách cítila výrazné pulzovanie jeho mužnosti.

„Už nemôžem dlhšie čakať, miláčik,“ prehovoril hlasom zastretým túžbou. „Moja sladká, musím ťa cítiť… Ináč zošaliem.“

Vnikol medzi jej roztrasené nohy a posunul sa nahor tak, že sa jej svojím vzrušeným pohlavím dotkol na najintímnejšom mieste.

„Gabriel…“ vzdychla.

„Objím ma, Phoebe.“ Podložil ruky pod jej kolená a nadvihol ich. „Objím ma okolo krku a drž ma pevne. Ako len vládzeš.“

Poslúchla. Ešte nikdy sa necítila taká neistá, ako v tejto chvíli. Ľúbim ho, pripomenula si, a po tomto spojení prahnem rovnako ako on.

Vášeň ich teraz zjednocovala, rovnako ako ich spájala záľuba v dávnych legendách a v zbieraní starých kníh.

„To je ono,“ vzdychol Gabriel. Bozkával ju na krk a zároveň sa tisol na jej vlhkú štrbinku. „Si veľmi uzučká, ale vlhká. Neviem, aká búrlivá bude táto naša plavba, ale spoľahni sa na mňa. Som dobrý lodivod.“

„Je mi dobre,“ zamrmlala a vábivo vyklenula boky.

„Nikdy sa ťa nenasýtim, miláčik,“ stonal.

Siahol rukou dolu a vnikol do nej prstami.

Phoebe zatajila dych. Nevedela, čo ju čaká, ale žiadalo sa jej cítiť ho vo svojom vnútri. Musela ho mať. Inštinktívne ho stisla nohami.

„Pomaly, Phoebe, nechcem, aby ťa to bolelo.“

Tvár mal napätú ako človek, ktorý sa usiluje ovládnuť. Keď opäť zavlnila bokmi, akoby v ňom čosi povolilo. „Áno… takto. Ach… áno…“ Napokon vnikol do nej nedočkavým pohybom.

Bola prekvapená novými pocitmi, ktoré ju zaplavili. Bola príliš plná, príliš tesná a príliš bezmocná pod ťarchou jeho tela. Nevedela, či ju to bolí. Vlastne by ani nevedela vyjadriť, čo cíti. Jej pocity boli jednoducho neopísateľné. Ticho zastenala a kŕčovite zaborila prsty do manželovho chrbta.

Jeho telom opäť zalomcovala triaška. „Len smelo. Zatni do mňa tie svoje pazúriky a nikdy ma už nepusti. Som navždy tvoj.“

Phoebe sťažka preglgla. „Podľa mňa by to už mohlo stačiť,“ zaúpela slabým hlasom. „Nemal by si už prestať?“

„Teraz už nedokážem prestať, aj keby som sa mal rovno prepadnúť pod zem a byť pochovaný za živa.“ Gabriel sa nadvihol a opäť pomaly, ale nástojčivo, do nej vnikol. „Je to krásne, miláčik. Ešte nikdy som sa tak pri tom necítil.“

Phoebe ho naďalej objímala nohami okolo drieku. Zmyselné čaro, ktoré sa jej pred chvíľou zmocnilo, zrazu vyprchalo. Teraz to už nebolo také príjemné, hoci nepociťovala nijakú bolesť. Cítiť Gabriela vo svojom tele bolo veľmi zvláštne. Lenže jemu to bolo očividne veľmi príjemné a ona ho príliš milovala, aby mu odoprela pôžitok, po ktorom zjavne prahol.

„Drž ma Phoebe! Drž ma, potrebujem to!“

Objala ho ešte pevnejšie a privinula sa k nemu, odovzdávajúc sa mu bezo zvyšku. Jeho svaly sa napli, aby vzápätí jeho telom otriasli slastné kŕče extázy. Po chvíľke na ňu klesol celou ťarchou svojho tela. Nehybne vyčkávala, až sa jeho dych upokojí. Pohladkala ho po chrbte a zistila, že je celý spotený. Ako ohnivý žrebec po šialenom cvale, pomyslela si.

Môj žrebec.

Po chvíli Gabriel vzdychol a neochotne opustil jej lono. Prevalil sa na bok a chlácholivo ju k sebe pritúlil.

„Vynasnažím sa, aby ďalšie milovanie bolo príjemné aj pre teba. Sľubujem.“

„Nebolo to až také zlé,“ vyhlásila úprimne. „Mala som taký zvláštny pocit, ale rozhodne nie nepríjemný.“

Gabriel si odkašlal.

„Nabudúce budeš kričať od rozkoše. Na to ti dávam svoje slovo. Urobím všetko preto, aby som našiel spôsob, ako to dosiahnuť. Nevzdám sa dovtedy, kým na to neprídem.“

Usmiala sa a ruky si oprela o jeho vlhkú hruď. „Ako dáma by som ani pri tom nemala kričať. Slušne vychované dámy sa ovládajú v každej situácii.“

„Len počkaj a uvidíš,“ tajnostkársky jej sľuboval Gabriel. Pohladkal jej postrapatené vlasy. „Si celá rozpálená, milá moja.“ Zavrel oči. „Chvíľku si oddýchneme, potom sa oblečieme a zídeme do spálne.“

„Mne sa tu celkom páči,“ usmiala sa Phoebe.

„Nemám v úmysle stráviť zvyšok svadobnej noci na dlážke v pracovni,“ vzdychol so zatvorenými očami.

O niekoľko minút však už spal, naďalej objímajúc svoju manželku.

Phoebe sa nadvihla na lakeť a obzerala si ho. V hlave jej vírili zmätené myšlienky. Nevedela sa zorientovať v neprehľadnom labyrinte nových zážitkov.

V podbrušku cítila tupú bolesť a jej telo voňalo pižmovou vôňou ich milovania.

Tak toto je manželstvo, uvažovala rozrušené. Usúdila, že to dokáže zvládnuť. Páčila sa jej dôvernosť, ktorú zrazu k nemu cítila, aj keď samotné milovanie nebolo pre ňu takým opojným zážitkom, ako si predstavovala. To, čo mu predchádzalo, bolo nepochybne oveľa príjemnejšie. Najväčšiu radosť jej však spôsobilo poznanie, že odteraz patrí Gabriel iba jej.

Stala sa manželkou muža, ktorého ľúbila a ktorý jej lásku očividne opätoval, hoci jej lásku nikdy nevyznal. Vedela, že mnohé ženy dopadli oveľa horšie.

Manželstvo predsa ešte stále býva skôr obchodnou záležitosťou a uzaviera sa kvôli majetku, spoločenskému postaveniu a potrebe zabezpečenia potomstva šľachtických rodov.

Ona je jednou z tých mála šťastných šľachtičien, ktoré sa vydali z ozajstnej lásky. A pritom chýbalo tak málo a svojím útekom by všetko pokazila. Gabriel mal asi pravdu, keď jej vyčítal neuváženosť a impulzívnosť v konaní.

Opatrne sa odtiahla a povystierala si stŕpnuté telo. Gabrielova ruka skĺzla z jej hrude, ale nezobudil sa. Zrejme bol príliš vyčerpaný. Nečudo, veď mal za sebou ťažký deň.

Posadila sa a začala sa obzerať po miestnosti. Vôbec sa jej nechcelo spať. Neodolateľne ju lákala najmä knižnica.

Pomaly sa zdvihla z kožušiny a obliekla si bielu nočnú košeľu. Podišla k najbližšej polici s knihami.

Pozorne si prezerala dlhý rad zväzkov v koženej väzbe. Spomenula si, že to je len malý zlomok jeho bohatej knižnej zbierky. Až teraz si uvedomila, že uzavretím manželstva s Gabrielom získala prístup aj do jeho knižnice.

Postavila sa na špičky, aby dovidela na názvy kníh, ktoré boli uložené na najvyššom regáli. Zrazu jej pohľad upútala povedomá kniha… Vyrazilo jej to dych. Nemohla uveriť vlastným očiam. Nie, nebola to len vidina! Na chrbte knihy sa vynímal titul vyrytý zlatými písmenkami: Dáma vo veži. Nepochybne to bola tá istá kniha, ktorú darovala Neilovi Baxterovi. Phoebe si tým bola takmer istá.

Šokovaná pozrela na Gabriela. Ležal nepohnuto, ale oči mal otvorené. Pozoroval ju, ale výraz jeho tváre sa v mihotavom svetle ohňa z kozuba nedal odhadnúť.

„Vravel som ti predsa, že moje pátranie značne pokročilo,“ prehovoril tlmene, „a sľúbil som ti tiež, že Dáma vo veži bude opäť tvoja.“

Phoebe sa pomaly otočila k ležiacemu manželovi. „Našiel šiju, ale zabudol si mi to povedať? Nechápem.“ Zrazu sa jej tvár rozjasnila. „Už viem! Mal to byť tvoj svadobný dar, však?“

„Phoebe, vypočuj ma!“

Ona však bola presvedčená, že všetko pochopila. „Aké úžasné prekvapenie! Prepáč, že som ti ho pokazila, ale nič si z toho nerob. Aj tak mám obrovskú radosť. Ako si ju našiel? Od koho si ju kúpil?“

Svetlo, šíriace sa z ohňa v kozube, ožarovalo Gabrielovo nahé telo, dodávajúc jeho pokožke zlatistý odtieň. Posadil sa, pritiahol si k hrudi koleno a oprel si oň ruku. V jeho smaragdových očiach sa zjavili zlovestné tiene.

„Tá kniha patrí mne, Phoebe.“

Rozpačito preglgla. „Nechápem. Ako si sa k nej dostal?“

„Vzal som ju z Baxterovej kajuty, keď sme vystúpili na palubu jeho lode,“ odvetil bezfarebným hlasom. „Baxter sa radšej vrhol do mora, než by mal odvisnúť na povraze. Prešvihol sa ponad zábradlie a viac som ho nevidel. Zrejme sa utopil.“

„Ty si prepadol jeho loď?“ Phoebe cítila, že sa jej podlamujú kolená. Klesla na lavicu pri okne a pevne zovreté ruky zložila do lona. „Panebože, Gabriel, vari tým chceš povedať, že si bol pirát? Že si okrádal obchodné lode? Tomu nedokážem uveriť!“

„To ma naskutku teší. Nie, ja som nebol pirátom. Bol som a som obchodník. Zbohatol som obchodovaním s perlami. Tým, kto sa dal na pirátske remeslo, bol ten tvoj šľachetný Baxter.“

„Tomu neverím!“ vybuchla Phoebe. „On by nikdy nič také neurobil.“

„Nie je podstatné, či tomu veríš, alebo nie, ale je to pravda. Zjavne usúdil, že to je ľahšie a výnosnejšie remeslo než legálne obchodovanie. Začal robiť problémy, a to nielen mne. Niekto s ním musel urobiť poriadok.“

„Robiť problémy?“ mechanicky zopakovala Phoebe. Hlavou jej vírili zmätené myšlienky.

Gabriel sa zamračil a potom začal vysvetľovať: „Podarilo sa mu ukoristiť jednu loď a na nej potom začal prepadávať ďalšie – okrem iných aj dve moje lode. Pritom povraždil mnohých ľudí a zmocnil sa obrovského množstva môjho tovaru, vrátane vzácnej kolekcie šperkov z čiernych perál, diamantov a zlata. To ma donútilo vypátrať ho skôr, než by mi spôsobil ďalšie straty.“

Phoebe naňho neveriacky civela. „Nebesá, to predsa nie je možné! Nedokážem uveriť, že by sa dokázal tak zvrhnúť.“

„Len preto, že pred tebou predstieral šľachetného Lancelota? Veď súčasne vydieral tvojho otca! Neil Baxter bol prešibaný darebák a sukničkár. Ty zďaleka nie si jediná žena, ktorú oklamal.“

Na líca jej vystúpil rumenec. „Chceš tým snáď naznačiť, že som bola hlupaňa?“

„Drahá, nebola si hlupaňa, len príliš dôverčivá. Pekné a bohaté ženy sú často vystavené úskokom podobných Baxterov. Mnohé uveria rafinovaným rečičkám takýchto prešibaných podvodníkov.“

Phoebe zovrela ruky v päsť. „Hovoríš to tak, ako keby si vedel aj o iných ženách, ktoré mu uverili.“

„Baxter sa všade chvastal, že je úspešný obchodník. Vyhľadával spoločnosť obchodníkov, ku ktorým som patril aj ja, aby získal informácie o chystaných prepravách tovaru. Potom si vystriehol vyhliadnutú loď a vylúpil ju.“ Gabrielov pohľad ešte viac stvrdol. „Jeho obľúbenou metódou bolo dvoriť ženám, pričom z nich mámil podrobnosti o nákladoch a plánovaných trasách lodí.“

„Akým ženám?“

„Manželkám obchodníkov, ich dcéram, milenkám…“ Gabriel na chvíľu stíchol. „Očarúval ich lichôtkami a ony mu potom vytárali všetko, čo potreboval vedieť.“

„Chápem.“ Phoebe sa na chvíľu odmlčala, hľadajúc logiku v tom, čo práve počula. „Takže ty si mal tú knihu po celý čas u seba? Teda ty si bol ten muž, po ktorom som pátrala!“

„V istom zmysle áno.“

Phoebe naňho uprela spýtavý pohľad. „A prečo si mi to nepovedal hneď?“

„Mal som na to viaceré dôvody. Ale najmä preto, lebo si sa nazdávala, že terajší vlastník knihy je krvilačný pirát a vrah.“

Rozpačito sa usmiala. „Takže ty si sa bál priznať, že ju máš, lebo by som si o tebe myslela len to najhoršie.“

„Dočerta, áno,“ zašomral Gabriel, prižmúriac oči. „Ale nebolo to len preto, že som sa obával… Mal som aj iné plány.“

„Aké plány?“

„Už ma nebaví rozprávať v hádankách,“ nevrlo zahundral. „Začnem teda pekne od začiatku. Po našom pivom nočnom stretnutí v Sussexe som si uvedomil, že sa mi páčiš. Tá kniha mala byť prostriedkom, ako ťa získať.“

Phoebe doširoka otvorila oči. „Chceš tým povedať, že si sa hneď od začiatku chcel so mnou oženiť? Ach, Gabriel, aké je to všetko romantické! Mal si mi to povedať hneď.“

Gabriel vstal a dlaňou zlostne plesol po rímse kozuba. „Do šľaka, ženská, prečo ma chceš stále vidieť ako dajakého chrabrého rytiera, ktorý sa riadi len tými najušľachtilejšími pohnútkami?!“ Otočil hlavu a zahľadel sa na ňu. „Povedal som ti, že si sa mi páčila, ale na manželstvo som vôbec nepomýšľal. Chcel som ťa dostať len do postele.“

„Ach!“ Nevedela, čo má na to povedať. Malo by ju tešiť už to, že po nej zatúžil. „Na pomoc pri pátraní si teda pristal kvôli tomu, aby si mal zámienku lepšie ma spoznať?“

„Čerta starého! Chcel som ťa len dostať do postele.“

Na jej perách sa zjavil mdlý úsmev. „Nuž, na začiatku neboli tvoje úmysly síce najčestnejšie, ale –“

„Na to môžeš vziať jed, že neboli!“ skočil jej nahnevane do reči.

„– ale hlavné je, že keď si ma lepšie spoznal, tvoje úmysly sa stali čestnejšími.“

„Bodaj to parom uchytil! Ty nedokážeš vidieť pravdu, ani keď ju máš rovno pod nosom!“ Natiahol sa po nohavice a rýchlymi, nervóznymi pohybmi si ich obliekol. „A svoje úmysly som vôbec nezmenil ani potom, keď som zistil, že si Claringtonová dcéra. Práve naopak. Mal som v úmysle zachovať sa ešte podlejšie.“

„Podlejšie?“

S nevôľou mávol rukou. „Keď som odhalil, kto vlastne si, zatúžil som ťa využiť ako nástroj pomsty. Chcel som ťa zviesť, aby som pokoril tvojho otca.“

Žmurkaním sa pokúšala zadržať slzy, ktoré sa jej tlačili do očí. Odhodlane sa usmiala a vyhŕkla: „Možno bola tvojím pôvodným cieľom pomsta, ale neuskutočnil si ju. Inak by si sa so mnou predsa neoženil.“

Hľadel na ňu s rukami založenými v bok. „Aspoň v tomto máš pravdu.“

„A to znamená, že si sa nakoniec predsa len riadil svojou vrodenou ušľachtilosťou.“

„Sto hrmených! Keď sa ti až tak veľmi žiada veriť, že som ušľachtilý ako stredoveký rytier, tak nech sa páči. Ver si tomu!“

„Oženil si sa so mnou, lebo máš rytiersku povahu,“ trvala na svojom, hryzúc si spodnú peru. „A ľúbiš ma?“

Gabrielove oči sa zaiskrili hnevom. „Nikdy som netvrdil, že ťa ľúbim. Povedal som, že ťa chcem, a to je pravda.“

„Oženil si sa so mnou len preto, aby si ma zachránil pred prípadným škandálom?“

„Môžeš si byť celkom istá, že až taký ušľachtilý nie som. Všetky moje rytierske cnosti vo mne odumreli pred ôsmimi rokmi. Dobrodružný život na juhu nijako neprispel k ich znovuzrodeniu. Ja nie som žiadny bájny rytier odhodlaný bojovať za lásku a spravodlivosť.“

„Tak prečo si si ma potom zobral?“ skríkla urazene.

„Lebo si myslím, že budeš skvelou grófkou Wyldovou,“ odsekol. „Máš ten najlepší pôvod. Navyše si odvážna, občas priam trúfalá, aj keď mi prejavy tvojej odvahy občas lezú na nervy. Ale chcel by som, aby práve tieto vlastnosti mali moji synovia. Taktiež sa nazdávam, že si oveľa zaujímavejšia než všetky tie ostatné dámy, s ktorými som sa zoznámil v poslednom čase.“

„Ale neľúbiš ma…“

„Nikdy som netvrdil, že áno.“

„Pevne dúfam, že sa to časom naučíš,“ poznamenala. „A preto som urobila tento najriskantnejší krok v mojom doterajšom živote.“

V Gabrielových očiach sa zjavilo pobavenie. „Manželstvo so mnou pokladáš za najriskantnejšiu vec vo svojom živote?“

„Áno,“ prisvedčila.

„To je teda poriadna urážka,“ vyhlásil pobúrené. „Lebo ja ti chcem byť naozaj vzorným manželom.“ „Vážne?“

Postúpil o krok dopredu a premeral si ju od hlavy po päty. „Vážne. A na revanš očakávam, že aj ty budeš vzornou manželkou mne.“

Phoebe naklonila hlavu a pozorne sa mu zahľadela do očí. „A aká by mala byť podľa teba vzorná manželka?“

Končekmi prstov jej zodvihol bradu. Jeho oči zvestovali blížiacu sa búrku. „Lady, mám dojem, že ma chcete vyprovokovať. Ale aj tak vám poviem, čo od vás očakávam. Predovšetkým úctu a poslušnosť. To sú dve veci, ktoré by mala dobrá manželka preukazovať svojmu manželovi.“

„Úcta áno, ale poslušnosť nikdy nebola mojou silnou stránkou.“

„Tak sa, dočerta, konečne nauč poslúchať!“

„Prekristapána, Gabriel, nehľaď na mňa tak zúrivo. Obidvaja predsa dobre vieme, že agresivitou ma k poslušnosti neprinútiš.“

„A si si tým istá?“

Pousmiala sa a odstúpila z dosahu jeho ruky. „Tvoja rytierska povaha ti jednoducho nedovolí použiť voči žene silu.“

„V tvojom vlastnom záujme bude lepšie, ak si to prestaneš nahovárať,“ odvrkol podráždene.

„Dúfam, že ma nechceš obrať aj o posledné zvyšky ilúzií,“ utrúsila. Potom podišla k regálu s knihami a otvorila sklenené dvierka.

„Čo tým chceš povedať?“ dožadoval sa odpovede.

„Tvrdíš, že Neil Baxter, jediný muž, ktorý kedy povedal, že ma ľúbi čistou, ušľachtilou láskou, bol luhár a krvilačný pirát,“ odvetila Phoebe, vyťahujúc z knižnice zväzok Dámy vo veži. „A pritom som sa stala manželkou muža, ktorý otvorene priznáva, že ma vôbec neľúbi. A to je niečo, čomu som sa chcela stoj čo stoj vyhnúť. Dnešný deň veru nebol svadobným dňom, o akom som roky snívala.“

„Phoebe…“

„Dobrú noc, pán gróf.“ Pritláčajúc si knihu na hruď, zamierila ku dverám.

„Phoebe, dočerta, chcem sa s tebou rozprávať,“ zvolal Gabriel.

„A o čom? Vari len nie o ušľachtilosti svojich rytierskych pohnútok! Buď si istý, že o tých už niečo viem. Nepotrebujem, aby si ma školil.“

Otvorila dvere a začala zostupovať dolu po točitých schodoch. Kamenné stupienky chladili jej bosé chodidlá ako ľad.
Trinásta kapitola
„Došľaka, prečo len nedokázal udržať jazyk za zubami?

Odhodil pero, vzdávajúc sa neúspešných pokusov o písanie. Vstal a podišiel k oknu. Lano, po ktorom sa večer spustil zo strechy, sa ešte stále hompáľalo popri múre sem a tam.

Vtedy, keď sa zobudil a zbadal šokovanú Phoebe, hľadiacu na Dámu vo veži, mal reagovať uvážlivejšie.

Konal správne, keď sa jej priznal, odkiaľ má tú knihu a že Neil Baxter si zaslúžil smrť. Ale to ostatné si mal ponechať pre seba.

Jeho ústa sa skrivili od nevôle, keď si spomenul na požiadavku o úcte a poslušnosti manželovi, ktorú jej naservíroval. Tým ju asi sotva presvedčí, že manželstvo je tá najkrajšia vec pod slnkom.

Ak chcela veriť, že sa do nej zaľúbil na prvý pohľad a že po celý čas s ňou mal len tie najčestnejšie úmysly, prečo ju tak tvrdohlavo presvedčoval o opaku? Nechápal, prečo ju chcel silou-mocou obrať o všetky ilúzie.

Premýšľal o tom od rána, ale stále mu nič neprichádzalo na um.

Išlo ho rozhodiť od zlosti, keď pred ním ušla, a ešte viac ho rozzúrilo, že sa zamkla v pracovni. Ale okrem hnevu cítil aj strach. To nemohol poprieť. Obával sa, že Phoebe nájde Dámu vo veži a on jej nebude mať kedy všetko vysvetliť.

Nechcel, aby ho pokladala za človeka s ušľachtilým srdcom a rytierskou povahou, ale desil sa aj toho, že h bude pokladať za piráta a vraha. Išlo mu len o jediné – aby boli voči sebe úprimní.

Stisol zuby a odvrátil sa od okna. Nech už boli jeho úmysly akékoľvek, Phoebe teraz vie všetko.

Vydala sa za muža, ktorý si najprv zaumienil, že ju dostane do postele, neskôr sa rozhodol použiť ju ako nástroj svojej pomsty a nakoniec sa s ňou oženil kvôli jej smelosti a odvahe. Pretože bol presvedčený, že bude preňho zaujímavou spoločníčkou a dobrou matkou jeho detí.

To zrejme úplne stačilo na to, aby sa zrútili všetky jej ilúzie o láske. Znova znechutene skrivil ústa. Radšej mal čušať. Všetko by bolo oveľa jednoduchšie.

Ale čo ak je to takto lepšie? Napokon vždy bol hrdý na svoj praktický a realistický postoj k životu. Už dávno nie je sentimentálny, dôverčivý a romanticky založený mladík, ale muž, ktorý berie život taký, aký je. Phoebe musí pochopiť, že ho nemôže zaťahovať do romantických dobrodružstiev, ako keby bol jej šľachetný rytier. Túto úlohu definitívne dohral. Teraz je jeho manželkou a musí spoznať jeho skutočnú povahu.

Podišiel k písaciemu stolu a uchopil brko. Malým nožíkom chvíľu zaostroval jeho hrot. Vzápätí sa usadil a začal upravovať niektoré fragmenty románu Odvážne predsavzatie.

Po hodine však ležal na stole len jeden jediný popísaný list. Gabriel sa vzdal ďalších pokusov. Vstal a pobral sa dolu zistiť, čo robí Phoebe. Našiel ju v knižnici.

Opatrne otvoril dvere a chvíľu ju pozoroval. Spomenul si na udalosti včerajšej noci a okamžite pocítil v slabinách zvláštne chvenie.

Phoebe sedela schúlená v kresle pri okne a chodidlá mala skryté pod sukňou kanárikovožltej farby. Žiarivé slnečné svetlo, ktoré prenikalo cez úzke okienka, obklopovalo jej čierne vlasy mäkkou svätožiarou. V rukách zmorila vreckovku.

Gabriela zaplavil prudký nápor viny. Zdalo sa, že tu preplakala celé predpoludnie. „Phoebe?“ oslovil ju ticho.

„Prosím, gróf?“ odvetila oficiálne, nezdvihnúc zrak od knihy.

„Prišiel som sa pozrieť, čo robíš.“

„Čítam,“ odvrkla, pritom naďalej hľadela do knihy. Zdalo sa, že ju príchod manžela vôbec nevyrušil.

„To vidím.“ Gabriel zavrel za sebou dvere a vošiel dnu. Zastal pri kozube a zahľadel sa na manželkinu sklonenú hlavu. Nevedel, čo povedať. Napochytro hľadal najvhodnejšie slová. „Vieš, včera v noci…“

„Hovoril si niečo?“

Jej demonštratívny nezáujem uňho vyvolal rozpaky. Nadýchol sa a odhodlane pokračoval: „Chcem sa ti ospravedlniť, že naša svadobná noc nebola taká, ako si očakávala.“

„Neobviňujte sa, gróf,“ odvetila bez toho, aby zodvihla hlavu od knihy. „Nepochybujem, že ste urobili všetko, čo bolo vo vašich silách.“

Jej blahosklonný tón ho vyviedol z miery. „Áno, bolo to tak… Phoebe, teraz sme muž a žena. Musíme byť k sebe úprimní.“

„Vynasnažím sa.“ Obrátila stránku v knihe. „Môžete mi veriť, že som nemala v úmysle ponosovať sa. Zrejme ste urobili všetko preto, aby to bol aj pre mňa príjemný zážitok. Ale keďže vám tak veľmi záleží na úprimnosti, rada by som vám povedala aj ja, čo si myslím.“

„Počúvam.“

„Ak mám byť teda úprimná, včerajšia noc bola pre mňa veľkým sklamaním.“

„Áno, drahá, som si toho vedomý. Ale to všetko len preto, že si mala o manželskom spolunažívaní veľmi nerealistické predstavy.“

„To pripúšťam.“ Phoebe otočila ďalšiu stránku a sústredene si obzerala ilustráciu. „Ale sčasti to bola aj vaša vina, gróf. Obávam sa, že po tom, čo sa udialo v labyrinte Brantleyovcov, som očakávala počas plnenia vlastného manželského aktu rovnako zaujímavé zážitky. Nepochybne boli moje očakávania príliš prehnané.“

Gabriel konečne pochopil, že Phoebe má na mysli jeho milenecké výkony, a nie rozhovor nasledujúci po nich. Prudko očervenel. „Phoebe, ja predsa nehovorím o milovaní!“

„Nie?“ Konečne zodvihla hlavu a pozrela naňho. V jej očiach videl iba záujem diktovaný slušnosťou. „To ma mrzí. O čom ste sa teda chceli rozprávať?“

Gabriel mal sto chutí zatriasť ňou. „Mám na mysli náš rozhovor po tom, ako si našla Dámu vo veži.“

„Aha.“

„Dočerta, ženská, veď som ti povedal, že pokiaľ ide o kvalitu milovania, tak nabudúce to bude oveľa lepšie.“

Phoebe zádumčivo odula pery. „Ktovie…“ „Nijaké ktovie! Určite.“ „Teda určite.“

Gabriel prižmúril oči. „Mal by som ťa zavliecť do spálne a názorne ti to predviesť.“

„Ďakujem, neprosím,“ zavrčala jedovato.

„Prečo nie?“ Gabriel rukou zovrel rímsu kozuba. Mal strach, že by bol schopný rovnako chytiť Phoebe pod krk. „Lebo je ešte len popoludnie? Len mi nenahováraj, že moja trúfalá Dáma v závoji sa tak odrazu zmenila na slušnú vychovanú mladú dámu.“

„Nejde o to.“ Phoebe opäť upriamila pohľad na stránky knihy. „Iba neverím, že sa čokoľvek zmení, kým sa nenaučíš ľúbiť ma. A dovtedy sa radšej nebudeme telesne stýkať.“

Gabrielove prsty tak silno zovreli kamennú dosku, že mramor div nepraskol. Zagánil na jej nevinne sklonenú hlavu. „Tak takúto taktiku si zvolila, ty jedna malá čertica!“

„Ubezpečujem vás, pane, že to nie je nijaká taktika,“ bránila sa Phoebe.

„Vari sa nazdávaš, že budeš so mnou mávať rovnako ako pred svadbou? Lady, už nie som váš šľachetný rytier, som váš manžel.“

„Rytieri sú nepochybne oveľa zábavnejší spoločníci než manželia.“

Gabriel si v duchu dal záväzok, že sa nenechá vyviesť z miery. Musí zachovať pokoj. Ak si má udržať dominantné postavenie, nesmie sa nechať vyprovokovať.

„Možno máš pravdu,“ pripustil nevzrušené. „Nepochybujem, že šľachetní rytieri sú pre tvrdohlavú a trúfalú ženu zábavnejší než manželia. Ale musíš si uvedomiť jednu vec – teraz máš manžela.“

„Náš vzťah bude odteraz len formálny.“

„Dopekla, čo si sa zbláznila? Nikdy nedovolím, aby si so mnou takto manipulovala.“

„Nijako s tebou nemanipulujem.“ Phoebe opäť odtrhla oči od knihy. „Jednoducho som sa rozhodla, že skôr než sa budeme znova milovať, budeš sa musieť naučiť ma ľúbiť.“

„Uvedomuješ si, že muži bijú svoje manželky aj za oveľa malichernejšie veci?“ spýtal sa hrozivým hlasom.

„Sľuboval si predsa, že mi nikdy neublížiš.“

„Existujú však aj iné spôsoby na vymáhanie manželských povinností. Minulú noc sa mi to podarilo, nie?“

Phoebe si povzdychla. „Včera večer som ťa zle odhadla. Keď si podstúpil také riziko a spustil sa na lane zo strechy, myslela som si, že tvojou jedinou pohnútkou bola láska ku mne. Viackrát sa už nenechám tak dobehnúť. Už nemusíš riskovať život, Gabriel, lebo ti to aj tak nebude nič platné. Už ti nenaletím.“

.,Chápem.“ Gabriel s mrazivou zdvorilosťou pokýval hlavou. Rozhodol sa, že pristúpi na podmienky jej hry. „Veľmi dobre, Phoebe. Konečne mi je tvoje stanovisko jasné. Môžeš si byť istá, že ťa už k ničomu nebudem nútiť.“

Phoebe sa zatvárila prekvapene. „Ale ved ja som o tom ani nepochybovala.“

„Keď budeš znova ochotná plniť manželské povinnosti, daj mi láskavo vedieť. Zatiaľ sa bude s tebou na mojom hrade zaobchádzať ako s každým iným hosťom.“ Gabriel vykročil k dverám.

„Počkaj. Nechcem, aby ma v tvojom dome pokladali za hosťa.“

Zostal chvíľu stáť. Dával si záležať, aby na jeho tvári nebolo vidieť, že je spokojný. „Prosím? Nazdával som sa, že chceš, aby naše vzťahy vyzerali práve takto.“

„Samozrejme, že nie,“ odvrkla Phoebe a zmätene naňho pozrela. „Chcem, aby sme sa lepšie spoznali. Som si istá, že sa ma naučíš ľúbiť, ale musíš dostať šancu. Bola by som rada, keby sme žili ako muž a žena. Okrem postele. Azda chcem priveľa?“

„Áno, Phoebe. Priveľa. Ako som povedal, daj mi vedieť, kedy budeš pripravená byť mojou manželkou so všetkým, čo k tomu patrí. Dovtedy ťa budem pokladať za svojho hosťa.“

Po týchto slovách vyšiel na chodbu bez toho, aby sa na ňu čo i len obzrel. Popri rade brnení prešiel k schodom do veže. Rozhodol sa, že sa prinúti písať. Nemôže predsa celý deň premárniť rozmýšľaním o svojej tvrdohlavej manželke.

O tri dni neskôr Phoebe znova sedela schúlená vo svojom obľúbenom kresle v prekrásnej Gabrielovej knižnici.

Občas vyzrela cez okno a rozjímala o tom, že jej hrozí nebezpečenstvo porážky v tej chladnej, aj keď zdvorilej vojne, ktorú viedla s manželom. Nevedela, ako dlho ešte dokáže odolávať. Gabrielova odhodlanosť sa úplne vyrovnala jej vlastnej zanovitosti.

Možno utrpí porážku, lebo jej postavenie bolo hneď od začiatku menej výhodné. Bola citlivejšia a zraniteľnejšia, pretože ona ho ľúbi. Povedala mu to a on sa podľa toho aj správal. S ľútosťou si uvedomila, že tým nad ňou získal prevahu. Bol dostatočne bystrý, aby sa dovtípil, že keď trpezlivo počká, jej odhodlanie vzdorovať mu poľaví.

Najhoršie na tom bolo, že podľa všetkého sa do nej nemienil zaľúbiť. Správal sa k nej veľmi zdvorilo, až jej z toho bolo do plaču. Nehádal sa s ňou, ani jej nerobil prednášky o povinnostiach manželky. Chvíľami od hnevu škrípala zubami.

V predchádzajúci deň, hľadajúc nejakú spoločnú tému, pokúsila sa rozvinúť diskusiu o istej knihe, ktorú objavila v jeho pozoruhodnej knižnici.

Rozhovor nadviazala počas obeda.

„Toto je absolútne nádherný exemplár Smrť kráľa Artuša od Maloryho,“ začala, ďobkajúc kúsky králika duseného na cibuľovej omáčke.

„Ďakujem,“ kvitoval jej kompliment Gabriel, napichujúc na vidličku kúsok vareného zemiaka.

Phoebe sa nevzdávala. „Spomínam si, že v tú noc, keď sme navštívili pána Nasha, si sa spytoval na túto Maloryho knihu s venovaním na prvej strane. Prečo si chcel získať aj ďalší exemplár, keď máš tento?“

„Tú kópiu, na ktorú som sa spytoval Nasha, som ako desaťročný chlapec dostal od otca. Keď som odchádzal z Anglicka, musel som ju predať.“

„Preboha, prečo si predal knihu, ktorú si dostal ako dar od otca?“ spýtala sa priam šokovaná.

Gabriel šiju premeral ľadovým pohľadom. „Musel som predať všetky svoje vzácne knihy. Potreboval som peniaze na cestu, ale najmä na to, aby som mohol začať podnikať.“

„Rozumiem.“

„Muž, ktorý chce prežiť a zbohatnúť, si nemôže dovoliť byť príliš sentimentálny.“

„To je hrozné, že si musel predať veci, ktoré mali pre teba takú veľkú hodnotu,“ vzdychla Phoebe.

Pokrčil plecami. „To bola súčasť trpkej lekcie, ktorú som vtedy dostal. Príučka začala guľkou, ktorú mi tvoj brat vpálil do ramena, a pokračovala ekonomickými stratami, ktoré mi spôsobil tvoj otec. Odvtedy som si už nikdy nedovolil riadiť sa len citmi.“

Spomínajúc na tento rozhovor, si Phoebe smutne povzdychla. Donútiť Gabriela, aby sa do nej zaľúbil, bola zrejme zložitejšia úloha, než sa to zdalo na prvý pohľad. Z okna knižnice hľadela do hmly, ktorá zahaľovala hrad, a v duchu si kládla otázku, či má vôbec nejakú nádej, že sa Gabriel zmôže na nejaký citový prejav voči nej.

Po chvíli sa zdvihla z kresla a išla si sadnúť na stoličku pri Gabrielovom písacom stole. Zaumienila si, že napíše list svojmu spoločníkovi, pánovi Laceymu, ktorý určite nemal ani potuchy, čo sa s ňou stalo. Lacey bez jej dozoru určite privedie ich prosperujúce vydavateľstvo na mizinu. Jediné, čo ho zaujímalo, bol džin a obsluha tlačiarenského stroja, ktorý nadovšetko miloval. Lacey jej občas spôsoboval ťažkosti, ale hneď keď ho stretla, pochopila, že bude pre ňu v podnikaní ideálnym partnerom, pretože dokázal udržať ich spoluprácu v tajnosti. Phoebe zabezpečovala vydávanie jednak z finančnej ako aj z literárnej stránky.

Keď sa rozhodla vydávať knihy, mohla sa obrátiť aj na iných vydavateľov a tlačiarov – väčšina z nich mala bohatšie literárne skúsenosti než Lacey – ona sa však obávala, že neodolajú pokušeniu klebetiť. Obchodné kontakty s najmladšou dcérou lorda Claringtona boh predsa skvelou reklamou a ťažko sa dali utajiť. Lacey bol však iný. Bol samotár a nerád mrhal časom na zbytočné rozhovory, o klebetách ani nehovoriac.

Znenazdania ju z myšlienok vytrhlo klopanie na dvere. Zavrela zásuvku písacieho stola a zodvihla hlavu. Vo dverách stála komorná. Phoebe ju videla po prvý raz. Mala plavé vlasy a pekne tvarované telo, ale na slúžku sa zdala príliš sebavedomá.

„Kto ste?“ vyzvedala sa Phoebe.

Žena zaklipkala očami, akoby ju tá otázka zaskočila. „Volám sa Alice, lady. Poslali ma, aby som vám tlmočila odkaz.“

„Aký odkaz?“

„Že jeho lordstvo by vám chcelo ukázať hrad. Odkazuje vám, že vás bude čakať dolu v katakombách. Ja vás tam mám zaviesť.“

„Gróf vás po mňa poslal?“ neveriacky sa spýtala Phoebe a celá vzrušená vyskočila zo stoličky. „Poďme teda.“

„Tadiaľto, madam. Musíme si vziať sviečky. Je tam tma. A strašná špina. Nechcete sa prezliecť?“

„Nie,“ bez rozmýšľania odvetila Phoebe. „Nechcem, aby Jeho lordstvo muselo na mňa dlho čakať.“

Gabriel po ňu poslal! Veľmi ju to potešilo. Ukáže jej tajné chodby pod hradom. Síce neobratne, ako to mal vo zvyku, ale predsa sa pokúša zbúrať ľadový múr, ktorý medzi nimi vyrástol.

Phoebe spolu s Alice zostupovala po tmavých kamenných schodoch na konci chodby. Keď sa ocitli v podzemí, Alice odomkla ťažké drevené dvere kľúčom, ktorý zvesila z háka na stene.

Z tmavej chodby zavial vlhký zápach potuchliny. Phoebe kýchla a vybrala si vreckovku. „Panebože,“ zahundrala, čistiac si nos. „Kedy sa tu naposledy upratovalo?“

Alice zažala zápalku a priložila ju k sviečkam, ktoré niesla v rukách. Odlesk slabého plameňa mihotavo rozjasnil sivé kamenné steny.

„Pán gróf povedal, že upratovať katakomby nemá zmysel.“

„Možno má pravdu.“ Phoebe odložila vreckovku, poobzerala sa dookola a zaúpela: „Nebesá, tu to ale vyzerá hrôzostrašne!“

Nachádzali sa v úzkom tuneli, ktorý sa pravdepodobne tiahol okolo celého hradu. V slabom svetle zbadala v stenách otvory, ktoré boli buď dverami alebo vchodmi do vedľajších chodieb. Vzduch bol ťažký a páchol potuchlinou s prímesou vône mora.

„Služobníctvo v kuchyni tvrdí, že kedysi dávno používali hradní páni niektoré z týchto miestností ako kobky pre väzňov.“ Alice postupovala dopredu, obozretne kráčajúc podzemnou chodbou. Viedla Phoebe úzkou chodbou a bola čoraz rozrušenejšia.

„Klebetí sa tiež, že v niektorých z tých strašných temníc sú doteraz kosti nešťastníkov, ktorých tam prikovali k múru a umučili hladom.“

Phoebe naskočili na chrbte zimomriavky. Dlaňou chránila plamienok sviečky. Zdalo sa, že v katakombách je predsa len viac čerstvého vzduchu, než si pôvodne predstavovala.

„Kde sa má s nami stretnúť Jeho lordstvo?“

„Povedal, aby som vás doviedla na koniec tejto chodby a on vám ukáže všetko ostatné. Nemienim pred vami skrývať, že ja sa veľmi rada vrátim hore.“

„Panebože!“ vzdychla Phoebe a zodvihla horiacu sviecu, aby lepšie videla do jednej z tmavých chodieb, odbočujúcich od hlavného tunela. V prítmí maličkej kobky zbadala na zemi niekoľko podlhovastých zožltnutých predmetov. Sťažka prehltla a pokúšala sa presvedčiť samu seba, že to určite nemôžu byť ľudské kosti. „Ktovie čo všetko sa tu odohralo v priebehu stáročí,“ poznamenala zadumane.

„Nehnevajte sa na mňa, veľkomožná pani, ale ja si nemyslím, že by to bola najpríjemnejšia téma na rozhovor. Chvalabohu, už sme tu.“

Phoebe zbystrila zrak a zahľadela sa do tmy pred sebou, ale nevidela nič iné, len ďalšiu chodbu. Mala dojem, že počuje vzdialené šumenie mora.

„A kde je gróf?“ spýtala sa slúžky.

„Nepovedal mi, kde presne bude čakať.“ V Aliciných očiach sa zjavil záhadný výraz a poodstúpila dozadu. Plameň sviečky v jej ruke sa zlovestne zachvel. „Prikázal mi, aby som vás priviedla presne na toto miesto. Tak som to urobila. Teraz by som sa chcela vrátiť hore.“

„Tak choďte,“ súhlasila Phoebe, nedočkavo prahnúc po pokračovaní tajomného dobrodružstva. „Počkám tu aj sama.“

Alice sa rýchlo otočila a odchádzala.

Phoebe prešla niekoľko krokov do tmy, držiac sviečku pred sebou nad hlavou. „Gabriel?“

Zrazu sa za jej chrbtom ozvalo akési vŕzganie.

Od laku jej takmer vypadla sviečka z ruky. Vzápätí zaznelo dunivé buchnutie. Keď sa otočila, v hrdle jej uviazol zdesený výkrik. Zo stropu chodby s rachotom spadli mohutné železné dvere a zatarasili jej cestu späť. Zdá sa, že sa ocitla v pasci.

Prečo si tie dvere nevšimla? Vari boli ukryté niekde v stene? Niečo predsa muselo uviesť do pohybu ich padací mechanizmus! Prudko vyrazila k dverám, ale narazila do kovovej steny.

„Alice! Alice, počujete ma?“

Nijaká odpoveď.

Phoebe sa zdalo, že kdesi v diaľke počuje tlmený dupot utekajúceho človeka. Ale nebola si tým istá. Zhlboka sa nadýchla. Alice nepochybne utekala privolať pomoc. Phoebe si pozorne obzerala kamenné steny, hľadajúc stopy po skrytom mechanizme, ktorým by mohla dvere otvoriť. Nič však nenašla.

Postúpila ešte niekoľko krokov do hustej tmy, ktorá vládla v tuneli. Vzdialené šumenie vín akoby znelo zreteľnejšie.

„Gabriel? Si tu? Ak áno, ihneď sa mi ozvi! Nenapínaj ma. Viem, že som ťa urazila, ale takéto strašenie si nezaslúžim.“

Jej hlas sa odrážal od kamenných stien, odpoveď však neprichádzala. Phoebe sa otočila, aby si znova prezrela železné dvere. Alice určite nebude dlho trvať, kým zoženie nejakú pomoc.

Uplynulo pätnásť minút, ale príchodu záchrancov naďalej nič nenasvedčovalo. Phoebe uprela pohľad na sviečku a s hrôzou si uvedomila, že horí veľmi rýchlo. Keď dohorí, ocitne sa v nepreniknuteľnej tme.

Zišlo jej na um, že pre svoju záchranu môže urobiť len jedno. Musí preskúmať pokračovanie chodby… Možno nájde východ.

Nervózne vyrazila vpred. Medzi kamennými stenami však nenašla nijaké ďalšie dvere. To sa jej zdalo veľmi čudné.

Vidiac, že sviečka dohorieva nebezpečne rýchlo, zrýchlila krok. Vôňa mora bola čoraz intenzívnejšia. Okrem toho mala dojem, že aj vzduch je akýsi sviežejší. To jej podstatne zlepšilo náladu. Pri troche šťastia možno nájde východ z katakomb.

Neuplynulo veľa času a Phoebe začula tichý žblnkot vody. Povzbudená prešla cez oblúk chodby a ocitla sa v obrovskej podzemnej jaskyni. V diaľke sa črtal úzky pásik svetla.

Zodvihla sviečku vyššie a porozhliadala sa dookola. Stála na kamennom pobreží niečoho, čo vyzeralo ako neveľký podzemný prístav. Morské vlny narážali o balvany. Zhrdzavené obruče pripevnené o skaly boli dôkazom, že tu kedysi kotvili člny.

Vari len neobjavila tajnú únikovú cestu z hradu? Nepochybne ju dal vytesať prvý majiteľ hradu pre prípad obliehania nepriateľmi. Tenký pásik denného svetla na vzdialenom konci obrovskej jaskyne bol zrejme východom tajnej chodby.

Jediným problémom bolo, že tu nekotvil nijaký čln. Medzi ňou a denným svetlom sa rozprestierala ohromná plocha čiernej vody.

Plamienok sviečky sa rozkmital. Keď sa Phoebe na ňu pozrela, zistila, že bude svietiť nanajvýš niekoľko minút. Čoskoro sa ocitne v zajatí tmy.

Pozrela za seba, kde vládlo hrobové ticho. Usúdila, že jej záchrancom sa zrejme nepodarilo zdvihnúť ťažkú železnú prekážku. Tie dvere predsa skonštruovali presne s tým úmyslom. Aby zahatali nepovolaným osobám prístup k únikovej ceste. V prípade, že by bol pán hradu nútený použiť túto chodbu, podistým chcel mať istotu, že ho nikto pri prenasledovaní nedolapí.

Sviečka zasyčala a jej plamienok sa znova zachvel. Phoebe sa rozhodla. Nebude potme vyčkávať na záchrancov, ktorí možno nikdy neprídu. Musí do vody.

Obozretne postavila dohorievajúcu sviečku na kamenný breh, rozviazala si šnurovanie na šatách a spolu s čipkovanou blúzkou si ich vyzliekla. V spodnej košieľke si sadla na kamenné pobrežie a váhavo ponorila nohy do čiernej studenej vody. Keď sa jej chodidlá stratili v tmavej hlbočine, zachvela sa nielen od zimy, ale aj od strachu. Čo ak tu žijú nejaké hrôzostrašné tvory?

Dodala si odvahu a vrhla sa do vody. Posledne zamihotanie zhasínajúcej sviečky ešte posilnilo jej odhodlanie. Keď sa stratil aj ten posledný záblesk svetla, ovládla ju jediná myšlienka – doraziť k úzkemu pásiku svetla v diaľke.

Energicky vyrazila vpred, plávajúc ráznymi pohybmi. Mierila k tomu vzdialenému, ale čoraz sa zväčšujúcemu bodu.

Po chvíli zistila, že v studenej vode rýchlo slabne. Ťažko lapala po vzduchu a modlila sa, aby vydržala so silami.

Zdalo sa jej, že je vo vode už celú večnosť. Keď sa konečne priblížila k otvoru jaskyne, mala pocit, že ju niečo vťahuje pod hladinu. Nútila sa však naďalej plávať pravidelnými tempami – rovnomerne ako mechanizmus hodiniek. S každým záberom rúk naberala do pľúc vzduch a strach z tajomných hĺbok ju poháňal vpred.

Takmer omdlela od úľavy, keď rukami narazila do skaly pokrytej slizkým povlakom morských rias. Kŕčovite sa jej chytila a sťažka dychčiac, sa poobzerala. Zistila, že má pred sebou ešte poriadny kus cesty. Ocitla sa totiž v zovretí vysokých pobrežných útesov, tiahnucich sa niekoľko desiatok metrov do mora. Ak tu ostane, nikto ju nezbadá a jej volanie o pomoc prehluší hukot vín, narážajúcich na skalné steny. Určite sa jej nepodarí vyštverať sa na tie vysoké šmykľavé skaly…

Zrejme jej neostáva nič iné, len preplávať aj tento posledný úsek. Pridržiavala sa skál, utešujúc sa, že je aspoň na dennom svetle. Už jej nebola ani taká zima a vzdialenosť, ktorú musela zdolať, tiež nebola nedozerná.

Keby len nebola taká vyčerpaná… a keby si mohla oddýchnuť…

Nemohla si však dovoliť strácať čas. Zdalo sa jej, že napriek dotykom slnečných lúčov, ktoré už zvíťazili nad rannou hnilou, je čoraz podchladenejšia. Zostávalo jej len modliť sa, aby mala dosť síl oboplávať skaly a dostať sa k pláži.

„Gabriel,“ zastenala, vrhajúc sa opäť do vody. „Kde, dočerta, trčíš, keď ťa najviac potrebujem?“
Štrnásta kapitola
„Dočerta, kde je tá ženská?!“ zreval Gabriel. Rollins na chvíľu zrozpačitel, ale vzápätí sa spamätal. „Veľmi ma to mrzí, ctený pán gróf, ale naozaj neviem, kde sa lady Phoebe momentálne zdržiava. Naposledy som ju videl v knižnici. Ako obvykle o tomto čase.“

„Ako aj v každom inom,“ nevrlo zašomral Gabriel. Lady Phoebe trávila v tej prekliatej knižnici celé dni, len aby sa mu vyhla. „Ihneď zvolaj celé služobníctvo!“ „Áno, pán gróf,“ úslužne odvetil Rollins. Po niekoľkých minútach sa čeľaď zišla v dvorane, ale nikto nevedel, kde je Phoebe. Všetci sa zhodli na tom, že naposledy sa zdržiavala v knižnici. Ale od okamihu, keď ju videli naposledy, uplynuli už takmer dve hodiny.

Gabriel zápasil s rastúcim nepokojom a strachom. Nepodliehaj emóciám, tým nič nevyriešiš, opakoval si.

„Chcem, aby ste dôkladne prehľadali každý kút v hrade i v jeho najbližšom okolí. Rollins, ty to organizuj! Ja pôjdem preskúmať pobrežie. O hodinu sa stretneme.“

„Áno, pán gróf,“ odvetil Rollins. „Nehnevajte sa, ale naozaj si myslíte, že sa jej niečo stalo?“

„Podistým sa vybrala na prechádzku a niekde zablúdila,“ zahundral Gabriel, ale ani sám svojim slovám veľmi neveril. „Nepozná to tu. Ihneď ju začnite hľadať.“ „Áno, pane.“

Gabriel vyšiel z hradu a zbehol dolu kamennými schodmi. S rastúcim nepokojom v duši prešiel cez nádvorie a čoskoro sa ocitol za hradnými múrmi.

Sľúbila mu predsa, že už neujde. Keď dorazil k útesom, zahľadel sa na skaliská a kusy dreva, ktoré vyplavilo more na úzku, kamenistú pláž. Ak sa aj vybrala na prechádzku, určite ostala hore na útese. Istotne by jej nenapadlo schádzať až dolu k vode.

Lenže Phoebe je nevypočítateľná. Priam hazardérka. Až ním myklo, keď si spomenul na ich prvé stretnutie. Prekristapána, dohovoriť si schôdzku o polnoci na mieste, kde sa potulujú medvede, vlky a iná lesná háveď!

Keď ju nájde, bude ju už držať nakrátko. Jej výstrelkov mal už po krk. Musí zachovať chladnú hlavu a zbaviť sa strachu, ktorý mu zvieral žalúdok. Silou vôle sa upokojil a usiloval sa spomenúť si na farbu šiat, ktoré mala pri raňajkách. Určite boli krikľavé… Áno, tie kanárikovožlté. S naberanými rukávmi. Vyzerala v nich veselá a bezstarostná. Vôbec sa nesprávala ako manželka, ktorá má v úmysle opustiť svojho manžela.

Gabriel sa pustil pozdĺž skalného útesu nad morským brehom. Neuverí, že ušla, kým si všetko nepreverí.

Vzápätí zvraštil čelo. V diaľke na pobrežných skalách zbadal čosi biele. V prvom okamihu mu napadlo, že to je odraz slnka na morskej pene. Potom sa biela škvrna pohla. Zrazu rozoznal ležiacu postavu s čiernymi vlasmi.

Phoebe!

Zamrazilo ho. Vari si len nešla zaplávať? Vzápätí však pochopil, že v spenenom príboji bojuje o život.

„Phoebe, vydrž! Už bežím!“ zakričal, bežiac ozlomkrky po úzkom chodníku dolu. Pritom nehľadel na padajúce skalky a zosypujúci sa piesok. Posledných niekoľko metrov zdolal skokom. Pristal na pláži a vrhol sa do rozbúrenej vody.

„Phoebe, už som tu!“ Brodil sa k nej.

Chumáč mokrých vlasov sa pohol.. Phoebe k nemu otočila hlavu, ale lícom sa naďalej tisla k skale obrastenej lastúrnikmi. Telo mala stále ponorené vo vode. Pootvorila oči a slabučko sa usmiala. Bolo zjavné, že je úplne vyčerpaná.

„Vedela som, že nakoniec predsa len prídeš,“ vzdychla slabým hlasom.

„Pre Kristove rany, čo tu robíš?“ skríkol Gabriel.

Pustila sa skaly a Gabriel ju vzal na ruky. Mokrú košieľku mala úplne priesvitnú. Tmavé púčiky jej bradaviek boli tak zreteľne viditeľné, ako keby bola nahá.

„Kde máš šaty? Preboha, čo si to tu stvárala?“

„Hľadala som ťa.“ Jej hlas bol znepokojujúco slabý. Visela na jeho rukách ako handrová bábika. Znova sklopila viečka.

„Phoebe, otvor oči!“ vyzval ju znepokojeným hlasom. „Ihneď otvor oči a pozri sa na mňa!“

Phoebe poslušne zodvihla viečka. „Prečo? Veď už som v bezpečí, nie?“

„Áno, si,“ zašepkal a vykročil k brehu. „Teraz si už v bezpečí.“

Tak predsa od neho nezutekala.

O necelú hodinu neskôr ležala vo svojej posteli, opierajúc sa o vankúše. Na Gabrielov pokyn jej pripravili horúci kúpeľ a napojili ju nespočetnými šálkami horúceho čaju. Gabriel sa upokojil až vtedy, keď jej pery a líca opäť nadobudli pôvodnú, zdravú farbu.

Keď energicky odmietla ďalšie šálky čaju a začala sa ponosovať na rozruch okolo svojej osoby, Gabriel pochopil, že je v poriadku. Strohým príkazom poslal komornú preč z izby.

Málo chýbalo a bol by o ňu prišiel. Tá predstava neznesiteľne gniavila jeho dušu.

Nakoniec sa mu podarilo ovládnuť emócie, ktoré vírili v jeho mysli. Usiloval sa hnevom zakryť zdesenie, ktoré sa ho zmocňovalo pri myšlienke, že ju takmer stratil.

„Nechcela by si mi vysvetliť, čo sa vlastne stalo? Čo za pochabosti si to zasa stvárala? Prečo si ma hľadala na morskom pobreží?“ spustil, len čo sa zavreli dvere za slúžkou.
Phoebe zívla, zakrývajúc si rukou ústa. „Alice povedala, že ma tam čakáš.“
„Kto je Alice?“
„Jedna zo slúžok.“
„Ktorá?“

Phoebe naňho hľadela spod ťažkých, klesajúcich viečok. „Dnes som ju videla po prvý raz. Myslela som si, že už poznám celé služobníctvo, ale hrad je taký veľký a je tu toľko tvárí, že je ťažké si ich všetky zapamätať.“

„Ako vyzerala?“ naliehal Gabriel.

„Mala plavé vlasy a celkom peknú tvár. Na slúžku sa mi zdala príliš sebavedomá. Predpokladám, že to bola prinajmenšom komorná.“

„A čo ti povedala tá Alice?“

„Že mám ísť s ňou, lebo mi chceš ukázať katakomby.“ Phoebe na chvíľu stíchla. „Veľmi ma to potešilo.“

„Išla s tebou? Ukázala ti cestu?“

Phoebe prisvedčila kývnutím hlavy. „Ty si tam však nebol. Alice sa bála, tak som ju poslala naspäť do hradu a ďalej som pokračovala sama. Potom sa však stala hrozná vec.“

„Aká?“

„Zo stropu spadli mohutné železné dvere a zahatali mi cestu späť. Ocitla som sa v pasci. Nepočula som nič, čo by nasvedčovalo, že sa blíži pomoc. Predpokladala som, že sa tie dvere nebudú dať tak ľahko otvoriť, a preto som začala hľadať iný východ.“

„A našla si podzemný prístav.“ V Gabrielovom hlase znel údiv. „Dočerta, to je neuveriteľné! Ty si vyplávala von z jaskyne a potom až na breh?“

„Nemala som na výber.“

Gabriel zaťal zuby. „A kde si sa naučila plávať?“

Phoebe sa pousmiala. „Kedysi dávno, keď som bola ešte celkom malá, skočila som do rybníka pri našom vidieckom sídle. Vtedy bola strašná páľava a ja som sa chcela schladiť tak, ako to robieval Anthony a jeho kamaráti. Takmer som sa utopila, ale brat ma zachránil. Mama mu povedala, že by ma mal radšej naučiť plávať, lebo nikto nevie, kedy tam skočím znova.“

„Nech Boh žehná lady Lýdii, že bola taká predvídavá,“ zašomral Gabriel.

„Spomeň si na to, keď ťa poprosí, aby si zaplatil jej dlhy,“ prehodila chladne Phoebe.

Gabriel nechápavo zvraštil čelo. „Nechápem, o čom hovoríš.“

„Ešte som ti to nevravela?“ Phoebe opäť zívla. „Mama je vášnivá kartárka a svojich zaťov pokladá vo finančnej núdzi za svojich bankárov.“

„Panebože, to hádam nie?!“ zasmial sa Gabriel.

„Keby si si pohovoril so mnou, a nie s mojím otcom, bola by som ťa varovala ešte skôr, než si požiadal o moju ruku.“

Gabriel sa uškrnul. „Takže keď budem musieť splácať dlžoby tvojej mamy, budem si vlastne na vine sám.“

„Presne tak, vážený gróf.“ Phoebe chvíľu o niečom premýšľala. „Vieš, podľa mňa bude lepšie, ak pred našimi zatajíme dnešnú udalosť. Mohlo by ich to veľmi rozrušiť.“

„Keď si to želáš, nič im nepoviem.“

Phoebe ho obdarovala vďačným úsmevom. „Ďakujem. Môžem už spať?“

„Áno, Phoebe, pospi si.“ Gabriel podišiel od okna a postavil sa k nohám jej postele.

„Tváriš sa nejako čudne, Gabriel. Čo budeš robiť, keď zaspím?“

„Pôjdem hľadať tú tvoju Alice.“

Phoebe zavrela oči a klesla na vankúše. „A čo urobíš, keď ju nájdeš?“

„Prinajmenšom ju prepustím bez toho, aby som jej dal odporúčanie.“

Doširoka otvorila oči. „To by bolo veľmi kruté. V jej veku bez dobrých odporučení určite nijakú prácu nenájde.“

„Môže byť rada, že voči nej nevznesiem obvinenie. Veď ťa skoro pripravila o život.“

Phoebe naňho vypleštila oči. „Chceš tým snáď povedať, že ty si ju po mňa neposlal?“

„Nie,“ odvetil Gabriel. „Nikoho som po teba neposlal.“

„Kristepane!“ vzdychla. Očividne ju viac zarmútila skutočnosť, že Gabriel o ňu neprejavil záujem, ako to, že niekto ohrozoval jej život. „V kútiku duše som dúfala, že –“

Gabriel sa zamračil. „V čo si dúfala?“

„Zdalo sa mi, že chceš zbúrať ten múr, ktorý si medzi nás postavil.“

„Ja som nijaký múr nestaval. To si urobila ty. Takže len ty ho môžeš zbúrať.“ Priblížil sa k nej a prikrývku jej vytiahol až po bradu.

„Oddýchni si. Potom ti dám poslať večeru.“

„Gabriel?“

„Áno.“

„Ďakujem, že si ma zachránil.“ Usmiala sa naňho s výrazom vďaky v očiach. „Tušila som, že ma nájdeš.“

„Sama si sa zachránila,“ odvetil ticho. Uvedomil si, že udalosti tohto dňa sa mu navždy vryjú do pamäti. Takmer o ňu prišiel. „Keby si bola ostala v tej podzemnej chodbe, uplynulo by veľa času, kým by sme ťa tam našli. Vydal som totiž príkaz, že sa tam môže chodiť iba za mojej prítomnosti.“

Phoebe uprela naňho skúmavý pohľad. „Ako to, že ma tam teda Alice zaviedla?“

„To je správna otázka, moja drahá. Urobím všetko, aby som na ňu našiel čo najskôr odpoveď.“

Gabriel odišiel. Na chodbe kývnutím privolal jej komornú. „Ostaňte pri nej, kým bude spať,“ prikázal jej. „Nechcem, aby čo i len na okamih ostala sama.“

„Áno, pane. Lady sa už cíti lepšie?“

„Vyzerá v poriadku, ale kým sa nevrátim, nevzďaľujte sa od nej.“

„Áno, pane.“

Gabriel náhlivo zbehol dolu po schodoch. V hlavnej dvorane zbadal Rollinsa.

„Už je pani v poriadku?“ spýtal sa znepokojený komorník.

„Je to o čosi lepšie. Priveď mi slúžku Alice.“ Rollins sa zatváril udivene. „Akú Alice?“ „Vraj je celkom pekná a má plavé vlasy.“ „Myslím, že tu nepracuje nijaká Alice. Ale overím si to u pani Crimpsonovej.“

„V poriadku. Počkám ťa pri schodoch do katakomb.“ „Áno, pane.“

Gabriel zobral z knižnice sviečku a prešiel na koniec chodby. Zostúpil úzkymi, točitými schodmi do podzemia a zistil, že ťažké vráta do katakomb sú zamknuté.

O desať minút sa zjavil Rollins so zachmúreným výrazom na tvári. „Pane, pani Crimpsonová potvrdila, že slúžka menom Alice tu nepracuje. Ani nijaká iná žena s plavými vlasmi.“

Gabriel pocítil mrazenie v chrbte. „Dnes sa pohybovala po hrade žena, ktorá o sebe tvrdila, že tu pracuje a že sa volá Alice.“

„Mrzí ma to, pane, ale o tom mi nie je nič známe. Ak smiem byť taký zvedavý, prečo ju hľadáte?“

„Na tom teraz nezáleží. Musím ísť do katakomb.“ Gabriel zvesil z háka na stene kľúč.

„Mám ísť s vami?“ spýtal sa komorník.

„Nie, Rollins. Bude lepšie, keď ostaneš tu a budeš na všetko dozerať.“

Komorník sa úslužne vzpriamil. „Áno, pane.“

Gabriel otvoril ťažké dvere a vošiel do temnej chod by. V sliepňavom svetle sviečky zbadal v prachu na zemi stopy dvoch osôb. Nebolo pochýb, že Phoebe na jej ceste podzemím naozaj niekto sprevádzal. Zrejme to bola osoba, ktorá o sebe tvrdila, že sa volá Alice.

Svižným krokom sa vydal chodbou po stopách. Keď naďabil na železné dvere, ktoré mu zahatali cestu, zlostne zaškrípal zubami. Pri pomyslení, že Phoebe sa ocitla za tými dverami v pasci a musela riskovať život plávaním v ľadovej vode, sa ho opäť zmocnil hnev. Ovládol sa však a siahol k sáre čižmy po nôž. Odkedy sa zoznámil s Phoebe, ten nôž mu akosi príliš často prichádzal vhod.

Špičku čepele vsunul do štrbiny medzi dvoma kovovými blokmi a pohol skrytou páčkou, ktorá sa tam nachádzala. O chvíľu sa v železných dverách odkryl otvor, odhaľujúci prístup k mechanizmu, ktorý dvere otváral. Pozorne si obzrel starý patent. Jeho kolieska boli vo vynikajúcom stave. Keď pred časom odhalil tajomstvo tohto priechodu, strávil tu veľa hodín opravou starodávnej, ale dômyselnej mechaniky.

Keď sa mu napokon podarilo dať toto zariadenie do chodu, mal z toho veľkú radosť. Popísal ho aj vo svojej knihe Odvážne predsavzatie. Škoda, že Phoebe – jeho záhadná vydavateľka – ešte nemala príležitosť zoznámiť sa s rukopisom jeho poslednej knihy. Možno by si spomenula na toto zariadenie a podarilo by sa jej dvere otvoriť.

Krátko nato oboznámil aj služobníctvo so systémom otvárania a zamykania týchto ťažkých dverí.

Hoci nariadil, že bez neho sa nikto nesmie odobrať do podzemných chodieb, uvedomoval si, že nie všetci budú jeho príkaz dôsledne rešpektovať. Nechcel, aby niekto zo služobníctva ostal odrezaný od sveta za tými dverami.

Všetci obyvatelia zámku – okrem Phoebe – teda vedeli, ako funguje spúšťací mechanizmus. Neznáma Alice to mohla vytiahnuť od niektorého sluhu alebo koniara.

Železné dvere zavŕzgali, zadrnčali a napokon sa pomaly zdvihli. Gabriel vošiel dovnútra, kráčajúc chodbou dovtedy, kým nenarazil na jaskyňu s prístavom.

Pohľad na pokrkvané citrónovožlté šaty a zvyšky vyhorenej sviečky v ňom opäť prebudili bezmocný hnev. Uprene hľadel do čiernych hlbín, monotónne narážajúcich o skalnaté pobrežie, a predstavoval si, ako sa do nej Phoebe ponárala. Nejeden muž by bol v rovnakej situácii od strachu paralyzovaný. Ale jeho odvážna manželka sa preukázala smelosťou hodnou nebojácneho rytiera.

A on o ňu takmer prišiel.

…Voda ju vťahovala čoraz hlbšie a hlbšie.

Kliatba nech padne na hlavu toho, kto túto knihu neprávom vezme do svojich rúk. Nech sa utopí vo vodnej hlbočine…

Plávala ako zbavená zmyslov, ráznymi pohybmi chcela uniknúť temnote, ktorá ju obklopovala. Jedinou nádejou bol uzučký pásik svetla, ktorý sa črtal v diaľke pred ňou. Musí k nemu doplávať! Ale voda ju kmásala, spútavala a sťahovala ku dnu. Keď sa jej zdalo, že sa už na ďalší pohyb nezmôže, z tmy sa natiahla mužská ruka. Už sa chystala chytiť sa jej, keď zrazu zbadala ruku ďalšieho muža. Obidvaja jej sľubovali záchranu. Ale zrazu s istotou vedela, že jeden z nich ju chce podviesť.

Vedela, že sa musí okamžite rozhodnúť. Ak zvolí toho nesprávneho, zomrie. Zdesene vykríkla…

Keď sa zobudila, ešte počula slabnúcu ozvenu svojho kriku.

„Phoebe, zobuď sa! Otvor oči!“ znepokojene jej dohováral Gabrielov hlas. Netrpezlivo ňou triasol, aby sa prebrala. „To sa ti len sníva. Preboha, veď už sa preber! Počuješ ma?“

Chvíľu naňho nechápavo civela. Vzápätí si uvedomila, že leží v bezpečí svojej postele. Cez okno prenikalo do izby striebristé mesačné svetlo. Vedľa nej na peľasti postele sedel Gabriel. Mal na sebe čierny hodvábny župan. V nejasnom svite črty jeho tváre vyzerali ešte ostrejšie než inokedy.

Dlho naňho hľadela a potom sa mu bez slov hodila okolo krku.

„Ach, Phoebe!“ objali ju upokojujúco manželove ruky. „Hrozne si ma vystrašila. Už mi to nerob, veľmi ťa prosím! Tým vydeseným krikom by si zobudila aj mŕtveho.“

„Mala som hrozný sen.“

„Myslel som si to.“

„Opäť som bola v tej jaskyni a usilovala som sa doplávať k svetlu. Nevedno prečo, ale spomenula som si na kliatbu z Dámy vo veži. Nejako sa mi to doplietlo…“

Gabriel nadvihol jej hlavu tak, aby jej videl priamo do tváre. „O čo ide v tej kliatbe?“

„Nepamätáš?“ Rýchlym žmurknutím zahnala slzy, ktoré sa jej nahrnuli do očí. „Ako to bývalo kedysi zvykom, aj za tirážou Dámy vo veži je kliatba napísaná prepisovačom. Hovorí sa v nej, že ak sa tá kniha neprávom dostane do iných rúk, utopí sa.“

„Ach áno, spomínam si na to. Ale našťastie to bol iba sen.“

„Áno, ale nezvyčajne živý. Akoby sa to odohrávalo v skutočnosti.“

„Po tom všetkom, čo si dnes zažila, sa vôbec nečudujem, že máš desivé sny. Mám prikázať, aby ti doniesli niečo, čo by ti pomohlo zaspať?“

„Nie, už mi je lepšie.“ Kým ma držíš v náručí, dodala v duchu. Privinula sa k nemu tesnejšie, akoby tým chcela z neho načerpať silu.

Veľké telo a sila tohto muža na ňu pôsobili vždy veľmi upokojujúco. Spomenula si, ako uvoľnil jej stuhnuté prsty, ktorými sa kŕčovito pridržiavala skaly, a niesol ju cez hrozivé vlny príboja k brehu. Desivé vidiny zo sna sa razom stratili.

„Phoebe?“ oslovil ju Gabriel.

„Áno?“

„Dokážeš znova zaspať?“ V jeho hlase bolo cítiť napätie.

„Neviem,“ odvetila úprimne. „Už je veľmi neskoro. Čoskoro budú dve.“ „Hmm.“ „Phoebe…“

Objala ho a pritúlila si tvár k jeho hrudi. „Ostaň tu pri mne, prosím.“

Napätie v Gabrielovom hlase bolo čoraz zreteľnejšie. „Nemyslím, že by to bolo vhodné.“

„Viem, že sa na mňa hneváš, ale bojím sa zostať sama.“

Gabrielova ruka sa ponorila do jej vlasov. „Ja sa na teba nehnevám.“

„Ale hneváš a ja ti to nevyčítam. Nie som ti dobrou ženou, však?“

Zľahka ju pobozkal na vlasy. „Pripúšťam, že si sa ako novomanželka správala doteraz dosť netradične.“

Phoebe sa nadýchla a pritisla k nemu tesnejšie. „Prepáč, odteraz ti chcem byť dobrou manželkou.“

Gabriel bol chvíľu ticho a potom sa opýtal: „Len preto, lebo sa dnes v noci bojíš ostať sama?“

Jeho otázka ju znepokojila. „Samozrejme, že nie kvôli tomu.“ Prudko zodvihla hlavu a narazila ňou do jeho brady. Jeho tiché zastonanie ani nepostrehla. „Ako sa opovažuješ tvrdiť, že ťa pozývam do postele len kvôli strachu? Môžete odo mňa hocikedy odísť, ctený pán gróf,“ vybuchla urazene.

„Obávam sa, že nemôžem,“ odvetil, šúchajúc si udretú bradu. „Asi by som omdlel, keby som teraz vstal. Prisahám, že ma ten tvoj úder do brady úplne omráčil.“

Phoebe naňho znepokojene pozrela a opatrne sa dotkla jeho brady. „Naozaj ťa to tak bolí?“

„Čoskoro to prejde.“ Po týchto slovách sa k nej otočil a pritlačil ju na vankúš. Priľahol ju svojím telom, zmyselne sa pritom usmievajúc. „A keď budem mať štipku šťastia, prejde ma to dostatočne rýchlo, aby som ti mohol poskytnúť dôležitú lekciu.“

Phoebe sa usmiala chvejúcimi sa perami. „A čo ma chcete naučiť, pán gróf?“

„Že z manželských povinností môže mať žena rovnaké potešenie ako jej manžel.“

Nadšene ho objala okolo krku. „Budem veľmi usilovná žiačka.“

„Nemusíš. Ak sa to nenaučíš hneď teraz, tak to budeme opakovať dovtedy, kým na to neprídeš.“

Nato sa zmocnil jej pier v dlhom, náruživom bozku, ktorý rozžeravil jej zmysly. Odpovedala mu plachou odovzdanosťou, prahnúc po tej nežnej intimite, ktorú s ním už dvakrát prežila. Povedala si, že nie je podstatné, či ju Gabriel ľúbi, alebo nie. Keď ju pri morskom brehu celý vydesený vzal do náručia, cítila sa napriek vyčerpaniu v siedmom nebi. Na tom už môže stavať a rozdúchavať malý plamienok citu, až kým sa nerozhorí do živelne plápolajúcej lásky. Pri tomto pomyslení sa k nemu ešte silnejšie pritúlila.

S ústami na jej líci sa tlmene zasmial. „Len pomaly, drahá. Tentoraz to urobíme tak, ako sa to patrí.“

„Nechápem. Azda to predtým nebolo správne?“

„Niečo áno, niečo nie.“ Rozopol jej nočnú košeľu a odhalil jej prsia. „Zato dnes to bude tak, ako sa patrí.“

Phoebe zalapala po dychu, cítiac, ako sa špičkou jazyka dotkol jej bradavky. Inštinktívne zaborila prsty silnejšie do jeho vlasov.

„Páči sa ti to, Phoebe?“ prihováral sa jej nežne.

„Áno,“ priznala úprimne.

„Musíš mi zakaždým presne povedať, čo sa ti páči a čo nie. Hovor mi to po celý čas, nech sa deje čokoľvek.“

Keď jej začal sať bradavku, navlhčila si jazykom pery. Kdesi hlboko v jej tele sa začalo stupňovať dráždivé napätie. „Toto… toto je veľmi príjemné…“

„Aj mne.“ Na chvíľku sa od nej odtiahol a vyzliekol si župan. Jeho pevné, svalnaté telo sa zreteľne črtalo vo svite mesiaca.

Phoebe hladila jeho mohutné plecia a celou jej bytosťou prenikalo radostné, slastné očakávanie. „Vyzeráte veľmi pôsobivo, pane.“

„Nemyslím, láska moja. Ale keď si o tom presvedčená, nebudem sa s tebou škriepiť.“ Jeho ruky pozvoľna putovali po jej tele, sťahujúc z nej nočnú košeľu. Pritom jej horúcimi bozkami obsypával ňadrá i bruško. „Si taká krásna!“

Phoebe sa chcela zasmiať, ale zrazu stratila nad sebou kontrolu a jej smiech sa nevdojak premenil na túžobný vzdych. „Som rada, že si to myslíš. Keď ma bozkávaš, cítim sa naozaj krásna.“

„Potom by som ťa mal bozkávať čím častejšie,“ zašepkal, presúvajúc ústa na vnútornú stranu jej stehien. A keď jeho ústa začali putovať vyššie, tlmene zavzdychala.

„Gabriel, čo to robíš?“

„Nezabúdaj, že mi máš povedať, či sa ti to páči.“ Nato vtisol bozk do kučeravej húštinky, ktorá skrývala jej najväčšie tajomstvo.

Šokovanú Phoebe až trhlo. „Gabriel, nerob to!“ Vystrela ruku a chytila ho za vlasy.

„Tebe sa to nepáči?“

Zľahučka sa dotkol malinkého, no najcitlivejšieho miesta na jej tele.

Phoebe vykríkla. „Preboha, prestaň! Ihneď s tým skonči!“ vzdychla a prudko ho trhla za vlasy.

„Au! Najprv ma udrieš do brady a teraz mi chceš vytrhať vlasy. Milovať sa s tebou je veľmi bolestivý zážitok.“

„Sľúbil si mi, že prestaneš, ak sa mi niečo nebude páčiť,“ vyjachtala.

„Nič také som nepovedal. Iba som ťa žiadal, aby si mi hovorila, čo sa ti páči a čo nie.“

„Tak toto sa mi rozhodne nepáči. Je to až príliš dôverné…“ Zarazila sa, lebo opäť pocítila dotyk jeho jazyka na najintímnejšom mieste svojho tela. Znova sa rozochvela a z hrude sa jej vydral ďalší tlmený výkrik. Už dlhšie nebola schopná odolávať. Vypla sa do oblúka, túžobne sa dožadujúc, aby tie neuveriteľne slastné vnemy pokračovali.

„Gabriel, preboha!“

„Miláčik, priznaj, že sa ti to páči.“ Gabriel neochvejne pokračoval v neľútostnom útoku na tie najintímnejšie zákutia jej tela.

„Gabriel, prestaň, to je nad moje sily –“

„Povedz, že sa ti to páči!“

Phoebe to vyrazilo dych. „Ja to už nevydržím!“

„Ale vydržíš. Veď ty máš rada dobrodružstvá.“

Skrúcala sa pod ním, lebo jeho strhujúce bozky na ňu pôsobili priam zničujúco. Už nevládala vzdorovať. Jediné, čo chcela, bolo odovzdať sa náporu vášne.

„Povedz, že sa ti to páči.“

„Gabriel, ja už nevládzem… Nemôžem… Áno! Áno. Veľmi sa mi to páči. Nebesá, ja sa z toho zbláznim!“ Ešte viac sa ponúkala jeho vášnivému láskaniu.

„Gabriel!“

„Áno,“ odvetil pošepky. „Teraz. Presne tak. Podvoľ sa tomu. Neublížim ti.“ Znova ju pobozkal a Phoebe sa roztrieštila na tisíc drobných kúskov. Nejasne začula Gabrielov víťazoslávny povzdych. Cítila, že ju celú prikrýva svojím telom. Potom pocítila, ako sa jeho pohlavie ponára hlboko do jej kŕčovito sa zvíjajúceho tela.

Aj keď si po chvíli zvykla na jeho vtrhnutie, slastné pocity vzrušenia v nej opäť začali stúpať. Pritisla sa k nemu rovnako kŕčovite, ako sa predtým tisla k pobrežnej skale.

Bola zachránená.
Pätnásta kapitola
Sivý úsvit nastávajúceho rána sa odrážal od hladiny mora a vnikal cez okno. Gabriel sa prebral zo spánku. Inštinktívne pritúlil ženu, ktorá ležala vedľa neho, ubezpečujúc sa, že naďalej spí schúlená v jeho náručí.

Bola presne na mieste pre ňu určenom. Sladké, zrelé obliny jej boku tesne priliehali k jeho bokom a jej malé, pekne tvarované chodidlo spočívalo pri jeho nohe. Rukou prikrýval jej utešene okrúhlučký prsník.

Vychutnával jednoduchý, práve objavený pôžitok z ranného prebudenia sa s manželkou v náručí. Na takúto blízkosť nebol zvyknutý, ale prinášala mu veľké potešenie a uspokojenie.

Je len moja, pomyslel si. Nadránom sa mu odovzdala ešte raz – presne tak, ako chcel. Jej reakcie boli vášnivé a nespútané. Okrem jedného drobného detailu dostal všetko, po čom túžil.

Tento v podstate zanedbateľný detail spočíval v tom, že mu Phoebe nezopakovala vyznanie lásky. Ani v najvybičovanejšom ošiali zmyslov, keď sa zmietala v jeho náručí a kričala jeho meno, ani raz nepočul od nej to slovo.

Aj tak to nie je podstatné, presviedčal sám seba. Napokon mu vyznala lásku tisícimi inými spôsobmi. Spomenul si, kde všade sa ho dotýkala. Spočiatku hanblivo, potom čoraz smelšie a sebavedomejšie. Nežne ho hladkala, ako keby sa oboznamovala s jeho telom a pokožkou. Pri samotnom pomyslení na tieto chvíle sa vzrušil.

„Gabriel?“ zobudila sa Phoebe.

„Hmmm?“ Otočil sa na bok a pomaličky z nej sťahoval prikrývku dovtedy, kým nevy kukli ružové púčiky jej pŕs.

Phoebe sa nepokojne zamrvila a ukryla sa pod prikrývku. „Je mi zima.“

„Zohrejem ťa.“ Nato Gabriel pobozkal najprv jeden, potom aj druhý prsník.

Phoebe naňho hľadela doširoka otvorenými očami. „To je veľmi zvláštne, však?“

„Čo také?“ prehodil, pričom bol však stále sústredený na jej ňadro.

„To, keď sa človek ráno zobudí s niekým v posteli.“

Gabriel zodvihol hlavu. „Lady, v tejto posteli je váš manžel, a nie nejaký niekto.“
„To viem, ale aj tak mi to pripadá čudné. Nemôžem povedať, že je to nepríjemné, iba také… zvláštne.“

„Čoskoro si zvykneš,“ ubezpečil ju.

„Možno,“ pripustila Phoebe, ale nebola o tom príliš presvedčená.

„Spoľahni sa. Celkom isto si zvykneš.“

Gabriel si ľahol na bok a pritiahol si ju k sebe. Jeho zdurená mužnosť ju tlačila do stehna.

Pri pohľade na očividný dôkaz jeho vzrušenia nespokojne zvraštila obrvy. „Vari sa vždy zobúdzaš v takomto stave?“

„A ty musíš vždy toľko hovoriť?“ Chytil ju za nohu a preložil si ju cez boky tak, že sa Phoebe ocitla na ňom.

„Nie. Povedala som ti predsa, že nie som zvyknutá zobúdzať sa s niekým v posteli. Gabriel, čo to vyvádzaš?“ Zalapala pod dychu, lebo opäť pocítila Gabrielove prsty na svojom intímnom mieste.

Ľahučko ju tam láskal.

Takmer ihneď jeho prsty zvlhli horúcim medom. Spokojne sa pousmial. „Práve sa učím ovládať svoju neskrotnú žienku. A ide mi to, však?“

Chytil Phoebe za boky a pevne ich k sebe pritiahol. Nato vnikol do jej vlhkej štrbinky.

„Gabriel!“

„Áno, miláčik. Nemusíš sa ničoho báť. Som s tebou.“

Gabriel odhodil zo seba prikrývku a vstal. „Ešte je veľmi skoro,“ zamrmlala rozospatým hlasom Phoebe. „Kam sa zberáte, pán gróf?“ „Idem sa obliecť.“

Naklonil sa k manželke a nežne, ale majetnícky ju potľapkal po zadku. „A to isté by si mala urobiť aj ty. Hneď po raňajkách odchádzame do Londýna.“

„Do Londýna?“ Phoebe sa prudko posadila. „Načo by sme sa tam mali vracať? Veď sme tu len pár dní.“

„Musím si niečo vybaviť. Možno si spomínaš, že náš sobáš sa odohral za dosť neobvyklých okolností.“

„To áno, ale hádam to len nie je dôvod, aby sme sa ponáhľali späť.“

„Vážená pani manželka, aby som ti zabránil v úteku, musel som z Londýna odísť náhle.“ Natiahol sa po župane. „Potrebujem dotiahnuť nejaké veci.“

„Čo môže byť až také dôležité, že sa tam musíš tak ponáhľať? Mne sa viac páči tu než v Londýne.“

Gabriel sa zamyslene usmial. „Teší ma, že si si obľúbila svoj nový domov. Musím však trvať na tom, že odcestujeme ešte dnes.“

Vzdorovito vystrčila bradu. „Porozprávame sa o tom pri raňajkách a potom sa rozhodneme.“

Gabriel nespokojne zvraštil čelo. „Phoebe, teraz si už manželka. Moja manželka. A to znamená, že v takýchto záležitostiach si povinná podvoliť sa mojim rozhodnutiam. O dve hodiny odchádzame.“

„To sa ešte uvidí.“ Phoebe vstala z postele a načiahla sa po kvietkovanom župane. „Musím ťa varovať, Gabriel. Ak chceš, aby bolo naše manželstvo harmonické, budeš sa musieť naučiť, že pred prijímaním dôležitých rozhodnutí si povinný spýtať sa ma na môj názor. Mám dvadsaťštyri rokov, a nie som nijaká sopľaňa, ktorej môžeš prikázať, čo ti napadne.“

Gabriel zastal vo dverách spájajúcich ich spálne a so založenými rukami sa oprel o zárubňu. „O dve hodiny odchádzame. Ak nebudeš dovtedy oblečená a zbalená, naložím ťa do kočiara hoci aj v župane. Je ti to jasné?“

Phoebe spupne zovrela pery a jej oči sa zúžili do dvoch škárok. „Nemienim sa nechať vláčiť hore-dolu po celom Anglicku len kvôli nejakému tvojmu vrtochu.“

„Chceš sa staviť?“

Chystala sa ostro odseknúť, ale zrazu všetko pochopila.

Gabriel zbadal v jej očiach záblesk pochopenia a jeho hnev opadol. Už dávno predsa zistil, že inteligentná žena s vyhranenými názormi nemusí byť zároveň dobrou manželkou.

„Už chápem,“ poznamenala pomaly. „Odchádzame kvôli tomu, čo sa tu udialo včera, však?“

Gabriel si unavene povzdychol. „Phoebe, ja to myslím naozaj dobre. Chcem, aby si na nejaký čas odišla z tohto hradu.“

Vykročila smerom k nemu. V jej tvári sa zračil strach.

„Gabriel, veď to bola iba nešťastná náhoda.“

„Si o tom presvedčená?“

„A čo iné by to mohlo byť?“

„Viem iba toľko, že tá záhadná Alice sa ťa pokúsila vlastne zabiť. Pred odchodom sa ešte stretneme so zástupcom tunajšieho magistrátu. Oznámim mu, čo sa stalo. Možno bude vedieť, kto je tá Alice. Ale ty by si sa tu nemala zdržiavať, kým ju nenájdu.“

Phoebe naňho upierala zamyslený pohľad. „Možno tá úbohá žena nie je pri zdravom rozume.“

„Potom by ju mali zavrieť do blázinca. Neželám si, aby sa motala blízko teba,“ vybuchol Gabriel. „Máš dve hodiny, Phoebe,“ zopakoval dôrazne.

Dôstojne sa vzpriamil a odobral sa do svojej izby. Uvedomil si, že nie je zvyknutý vysvetľovať niekomu svoje pohnútky. Doposiaľ si vždy bez problémov presadzoval svoje. To vedel perfektne.

Spolunažívanie s manželkou, ktorá mienila diskutovať o všetkých jeho rozhodnutiach, sa mu zdalo veľmi náročné.

Pri pohľade na bal šarlátovočerveného hodvábu počastovala Meredith sestru nespokojnou grimasou. „Phoebe, toto je najmenej módna farba, akú som doteraz videla. Prosím ťa, nedávaj si z toho šiť šaty.“

„Naozaj sa ti nepáči? Mne pripadá veľmi pekná.“ Phoebe sa dotkla žiarivej látky, uchvátená jej jasnou farbou.

„Vôbec sa k tebe nehodí,“ karhala ju Meredith. „Myslíš?“

„Vyzerala by si v nich hrozne.“

Phoebe si smutne povzdychla a uprela pohľad na obchodníka. „Asi si budem musieť vybrať inú farbu. Možno purpurovú alebo žltú?“

„Isteže, madam.“ Obchodník siahol po ďalšom bale. „Mám tu nádherný purpurový zamat, a tiež sýtožltý taliansky hodváb.“

Meredith pokrútila hlavou. „Radšej by si mala pouvažovať o bledomodrom mušelíne, alebo o ružovom zamate.“

„Dobre vieš, že mám radšej sýte farby.“ „Ale teraz si grófka,“ dohovárala jej sestra. „A čo na tom záleží?“ odvrkla Phoebe.

„Kvôli manželovi by si mala klásť väčší dôraz na vhodnosť svojho oblečenia. Všimni si ten ružový mušelín s drobnou vzorkou. Pastelové farby teraz letia.“

„Ale ja ich nemám rada. Ani som nikdy nemala.“

Meredith si utrápené povzdychla. „Chcem ťa len trocha usmerniť, sestrička. Prečo musíš byť vždy taká tvrdohlavá?“

„Možno som tvrdohlavá práve preto, že ste ma odjakživa všetci chceli usmerňovať.“ Phoebe ukázala prstom na svetlofialový zamat. „Toto vyzerá zaujímavo.“

„Na plesové šaty? To nemyslíš vážne?!“ zdúpnela Meredith.

„Uvažovala som skôr o dobovej róbe.“ Phoebe priložila k zamatu kúsok žltého hodvábu, aby sa presvedčila, či sa tie farby k sebe hodia. „Rozhodla som sa, že v lete usporiadam na našom hrade slávnosť.“

„Výborne. Teraz, keď je z teba grófka z Wyldu, musíš začať usporadúvať spoločenské podujatia. Ale ako si to myslela s tým dobovým oblečením?“

Phoebe sa na sestru usmiala. „Plánovala som to zorganizovať v štýle stredovekého rytierskeho turnaja.“

„Turnaja? To znamená, že muži by jazdili v brnení na koňoch?“ Meredith nebola týmto Phoebiným nápadom príliš nadšená.

„Diablov útes je miesto priam ako stvorené na takéto podujatie. Urobíme také opatrenia, aby sa nikomu nič nestalo. Usporiadame preteky lukostrelcov a maškarný ples. Najmem hercov, ktorí budú hrať šašov a trubadúrov. Prirodzene, všetci budú mať oblečené dobové kostýmy.“

„Phoebe, to je veľmi náročné predsavzatie,“ rezervovane poznamenala Meredith. „Uvedom si, že si ešte nikdy neusporiadala ani len večierok. Si si istá, že sa chceš podujať na niečo také?“

„Bude to fantastické. Gabriel bude určite nadšený.“

Meredith skúmavo pozrela na sestru. „Nehnevaj sa, že sa ťa na to spytujem, ale prebrala si už tento svoj zámer aj s ním?“

„Ešte nie.“ Phoebe sa zachichúňala. „Ale som presvedčená, že bude súhlasiť. Takéto veci má totiž rád.“ „Určite?“

„Tým som si absolútne istá.“

O dvadsať minút neskôr odchádzali obidve sestry z obchodu. Sluha, ktorý ich sprevádzal, niesol dva balíky s kúpenou látkou. V jednom bol fialový zamat a v druhom žltý hodváb. Phoebe bola s nákupom maximálne spokojná a Meredith sa už tiež zmierila so sestrinou voľbou.

„Keď už sme tu, mali by sme sa zastaviť v kníhkupectve pána Laceyho,“ navrhla Phoebe. „Je to celkom blízko.“

„Ako chceš,“ utrúsila sestra.

Cestou ku kníhkupectvu Meredith chvíľu mlčala, potom však podišla bližšie k Phoebe. „Vieš, chcela by som sa ťa na niečo spýtať.“

„Čo chceš vedieť?“ Phoebe sa už nevedela dočkať, kedy dorazia ku kníhkupectvu. Počas raňajok Gabriel len tak mimochodom prehodil, že ráno poslal vydavateľovi svoj najnovší rukopis.

Phoebe sa mu takmer priznala, že ona je spolumajiteľkou vydavateľstva. Potom si to však rozmyslela a taktne navrhla, či by si nemohla rukopis prečítať.

„Vylúčená vec,“ odvetil Gabriel. „V týchto veciach sa riadim dohodnutými pravidlami. Okrem mňa a môjho vydavateľa nesmie moje rukopisy čítať nikto.“ Povýšenecky sa usmial. „Okrem toho, ty si predsa odborníčka na podstatne staršie diela. O súčasnú literatúru sa nezaujímaš.“

Phoebe sa nahnevala, ale nič nepovedala. Zároveň to pokladala za dostatočné ospravedlnenie výčitiek svedomia, ktoré ju trápili kvôli tomu, že Gabrielovi zatajila svoju vydavateľskú a redakčnú činnosť.

Po chvíli váhania Meredith pokračovala: „Povedz, si v manželstve šťastná?“

Phoebe na ňu začudovane pozrela. V krásnych sestriných očiach postrehla znepokojenie. „Preboha, prečo to chceš vedieť?“

„Viem, že ťa do toho zväzku dotlačili okolnosti. Je mi jasné, že si potrebovala viac času, aby ste sa lepšie spoznali.“ Meredith sa mierne začervenala. „Vtedy, keď si ušla, sme z toho boli všetci veľmi nešťastní.“

„Naozaj?“

„Veru tak. Boli sme veľmi rozrušení a Wylde strašne zúril. Obávala som sa, že zlosť ho neprejde, ani keď ťa nájde. Nevedela som, čo urobí. Vieš, čo mám na mysli.“

„Nie, neviem. Čo tým chceš povedať?“

Meredithin rumenec stmavol. „Vďaka skúsenosti, ktorú som s ním mala vtedy, pred ôsmimi rokmi, dozvedela som sa čo-to o jeho temperamente. Bála som sa, že vybuchne a nebude k tebe dostatočne trpezlivý a vľúdny.“

Phoebe nechápavo stiahla obočie. „Nezbil ma, ak to chceš vedieť.“

„Nejde mi len o to.“ Meredith sa rýchlo porozhliadala dookola, aby sa presvedčila, či ich nemôže počuť niektorý sluha. „Dozvedela som sa, že sa nespráva k ženám ako džentlmen. Vrátane milovania. Vždy bol hrubý a bála som sa, že v hneve nemusí brať do úvahy, že si panna.“

Phoebe na ňu hľadela čoraz prekvapenejšie. „Ak ťa zaujíma jeho správanie v posteli, tak môžeš byť pokojná. To je jedna z mála vecí, v ktorých doteraz perfektne obstál.“

V Laceyho kníhkupectve oznámila Phoebe sestre, že si chce pozrieť istú vzácnu knihu, ktorú jej odložili v zadnej miestnosti. Meredith ani predavača to nijako neprekvapilo. Phoebe si chodila pozerať zaujímavé knihy k Laceymu veľmi často.

„Len choď, ja sa tu zatiaľ trocha poobzerám,“ súhlasila Meredith. „Ale poponáhľaj sa s tým, Phoebe. Dnes popoludní chcem navštíviť ešte rukavičkára.“

„Nezdržím sa dlho,“ sľubovala Phoebe.

Lacey sa motal okolo tlačiarenského stroja s naolejovanou handrou v ruke a ako pozorný milenec zaľúbene nazeral do jeho mechanizmu. Keď Phoebe otvorila dvere, zodvihol hlavu a pozrel na ňu prižmúrenými očami.

„Máte ho?“

„Áno, je tam na stole. Doniesli ho ani nie pred hodinou.“ Lacey vybral z vrecka zástery fľašu džinu a riadne si z nej uhol. Potom si utrel chrbtom dlane ústa a pozrel na Phoebe s chamtivým zábleskom v očiach. „Dúfam, že opäť slušne zarobíme.“

„Nepochybujem, ale o tom sa porozprávame až neskôr.“

Phoebe schmatla zo stola zabalený rukopis a náhlivo za sebou zavrela dvere. Meredith vrhla letmý pohľad na balík v sestrinej ruke a nespokojne zacmukala. „Vidím, že si kúpila ďalšiu knihu.“

„Táto je úplne mimoriadna,“ ubezpečila sestru.

Uplynuli ďalšie tri dni. Na plese, ktorý usporiadali dlhoroční priatelia Claringtonovcov, sa Phoebe stretla s matkou.

Lady Lýdia si ju skúmavo premerala. „Konečne som ťa našla. Kde máš manžela?“

„Gabriel povedal, že príde neskôr. Vieš, mami, on tieto plesy a večierky nemá príliš v láske.“

„To chápem,“ usmiala sa s porozumením matka. „A keď už hovoríme o Gabrielovi, myslíš, že je ešte priskoro, aby som sa naňho obrátila s prosbou o malú pôžičku na úhradu mojej poslednej prehry? Včera som bola u lady Rentleyovej a nedopadlo to príliš šťastne. Samozrejme, čoskoro si všetko vynahradím a peniaze sa mi vrátia, ale momentálne som vo finančnej núdzi a nemôžem ten dlh splatiť.“

„Požiadaj ho o všetko, čo ti napadne, ale nechci, aby som to robila za teba.“

„Ale ja si nemyslím, že by sa patrilo, aby som sa naňho obrátila priamo ja,“ dobiedzala matka.

„Nechápem prečo. A ako je možné, že si prehrala toľko peňazí práve u lady Rentleyovej? Zdalo sa mi, že u nej vždy vyhrávaš.“

„To je pravda,“ odvetila matka s nádychom hrdosti. „Ale včera som sa tam dopočula také vzrušujúce klebety, že som sa nedokázala sústrediť na karty. A to sa nikdy nevypláca.“

„Aké klebety?“

Lady Lýdia sa naklonila k dcére. „Lorda Prudstona videli vo verejnom dome. Volá sa vraj Zamatové peklo. Keď sa to dostalo do uší jeho žene, išlo ju rozhodiť od zlosti. Povráva sa, že kuje pomstu.“

„Celkom správne,“ súhlasila Phoebe. „A kde je to Zamatové peklo? Ešte som o ňom nikdy nepočula.“

„To dúfam,“ zahundrala matka. „Jednako teraz, keď si už vydatá, je čas, aby si sa dozvedela trochu viac, ako to chodí v živote. O Zamatovom pekle sa hovorí, že je to jeden z najexkluzívnejších nevestincov v Londýne. Navštevujú ho len páni z vyšších kruhov.“

„Ak sa niekedy dozviem, že tam bol Gabriel, na mieste ho zaškrtím.“

Matka chcela čosi namietnuť, ale slová jej zamrzli na pootvorených perách. „Preboha, Phoebe, rýchlo sa obzri! Nemám síce okuliare, ale ten muž sa mi vidí akýsi povedomý.“

„Ktorý?“ Phoebe sa obzrela ponad plece. Pohľad na plavovlasého muža s hnedými očami zapôsobil na ňu ako úder do žalúdka. „Ježišmária, veď to je Neil Baxter!“

„Preboha, kde sa tu ten vzal?“ zdesene vyhŕkla lady Lýdia. „Mal byť predsa na druhom svete. Tvoj otec má pravdu, Baxter jednoducho nemá slušné spôsoby.“

Phoebe ju však nepočúvala. Postúpila o krok dopredu a ledva počuteľné ho oslovila: ,-,Neil?“

„Dobrý večer, krásna lady Phoebe.“ Baxter ju vzal za ruku v rukavičke a galantne jej ju pobozkal. „Teraz by som vás ale mal oslovovať grófka z Wyldu, však?“ vyhlásil so smutným úsmevom.

„Vy žijete, Neil?! A my sme vás už dávno oplakali.“

„Ubezpečujem vás, že nie som žiadne zjavenie, lady Phoebe.“

„Panebože, ja tomu nemôžem uveriť!“ Phoebe bola príliš omráčená na to, aby dokázala logicky uvažovať. Ohúrené hľadela na Baxtera, prekvapene registrujúc zmeny na jeho tvári. Neil, ktorého poznala pred troma rokmi, vyzeral oveľa mladšie a prívetivejšie. Teraz sa v jeho očiach zračila tvrdosť a okolo úst mal prísne vrásky, ktoré tam predtým neboli. A hoci stučnel, prýštila z neho akási neľútostná drsnosť.

„Môžem vás požiadať o tanec, grófka? Toľko času ubehlo odvtedy, čo som mal možnosť byť v blízkosti ženy, ktorú milujem.“

Bez toho, aby počkal na jej odpoveď, ju chytil za ruku a odviedol na parket. Tam ju objal okolo pliec v pomalom, dôstojnom waltzi.

Phoebe tancovala ako vo sne a pritom jej v hlave vírili desiatky otázok.

„Neil, ja tomu jednoducho nemôžem uveriť. Ani si neviete predstaviť, aká som šťastná, že vás vidím živého a zdravého. Musíte mi vyrozprávať, čo sa s vami udialo.“ Až teraz si spomenula, čo jej rozprával Gabriel o Neilových hanebných skutkoch. „Počula som o vás hrozné veci,“ priznala otvorene.

„Naozaj? Nepochybujem, že vám ich narozprával váš manžel. Keď sa dozvie, že sa mu nepodarilo odpraviť ma na druhý svet, bude šíriť ešte odpornejšie klebety.“

„Chcete tvrdiť, že vás gróf očierňoval? Vari ste neboli pirátom?“

„Ja a pirát? Ako ste si mohli niečo také myslieť o svojom Lancelotovi?“ Neil očividne zosmutnel. „Mám o vás strach, láska moja.“

„Nie som vaša láska, Neil. Ani som ňou nikdy nebola.“ Chvíľu hľadala vhodné slová. „A kvôli čomu máte o mňa strach?“

„Najdrahšia Phoebe, vydali ste za jedného z najhorších bukanierov, ktorí kedy brázdili vody Tichomoria. Ten človek bol postrachom všetkých obchodných lodí. Prepadol a olúpil aj môj malý koráb. Potom dal všetkým mužom posádky na výber – smrť mečom, alebo utopenie v mori. Ja som zvolil tú druhú možnosť.“

„Tomu nemôžem uveriť. Neil, vy sa istotne mýlite.“

„Bol som pri tom. Takmer som sa utopil. Dôverujte mi, drahá. Taká je pravda.“

„A ako sa vám podarilo zachrániť sa?“

„Našťastie som naďabil na kus dreva. Niekoľko dní som strávil na mori, ktoré ma nakoniec vyvrhlo na pobrežie akéhosi ostrova. Bol som takmer šialený od smädu, hladu a páliaceho slnka. Pri živote ma držala iba spomienka na vašu prekrásnu tvár.“

„Panebože!“

Neil zovrel pery. V jeho očiach zbadala záblesk hnevu. „Trvalo mesiace, kým sa mi podarilo dostať sa z toho ostrova. Dozvedel som sa, že Banner potopil moju jedinú loď a celkom ma tým ožobráčil. Celý rok mi trvalo, kým sa mi podarilo získať nejaké prostriedky na návrat do Anglicka.“

Phoebe naňho civela užasnutými očami. „Neil, neviem, čo mám na to povedať a čomu z toho mám veriť. Dozvedela som sa, že môj otec vám zaplatil, aby ste odišli z Anglicka.“

„Obidvaja predsa dobre vieme, že váš otec neschvaľoval naše priateľstvo,“ pripomenul jej pohotovo.

„Áno, ale je pravda, že vám zaplatil za to, aby ste ma nechali na pokoji? Odpovedzte!“– 

Na Neilovej tvári sa zjavil trpký úsmev. „Náklady na moju cestu do Tichomoria uhradil akýsi anonymný dobrodinec. Jeho meno som sa nikdy nedozvedel. Nazdával som sa, že to môže byť nejaký dlhoročný priateľ, ktorý mi chcel podať pomocnú ruku. Skrátka niekto, kto vedel, že potrebujem získať peniaze, aby som sa mohol uchádzať o vašu ruku. Ja som, prirodzene, túto príležitosť využil.“

Phoebe cítila, že sa jej točí hlava, a to vonkoncom nie z pomalého tanca. Horúčkovito sa usilovala vyrovnať s ohurujúcimi správami, ktoré práve počula. „Som z toho všetkého úplne zmätená!“

„Viem, drahá, a som si toho plne vedomý. Ale ja tomu rozumiem veľmi dobre. Wylde sa vrátil do Anglicka ako boháč a stal sa váženým šľachticom, hoci majetok získal osemročným zbíjaním.“

„Neverím, že by bol býval pirátom,“ ohradila sa ostro. „Príliš dobre ho poznám na to, aby som tomu uverila.“

„Ale nie tak dobre, ako ja,“ namietol Neil. „A navyše mi ukradol ženu, s ktorou som chcel uzavrieť manželstvo.“

„Je mi to ľúto, Neil, ale vy určite viete, že by som sa za vás nikdy nevydala. A to som vám povedala aj predtým.“

„Možno by ste sa do mňa časom zaľúbili. Nemusíte sa však obávať. Nič vám nezazlievam. Nemôžete za to, že ste sa vydali za Bannera. Veď vám nahovorili, že som po smrti.“

„To je pravda.“

Nemalo zmysel presviedčať ho, že aj keby si bola istá, že žije, aj tak by naňho nečakala. Nikdy nemala v úmysle vziať si ho za muža a nijako sa tým netajila. Chcela, aby bol jej priateľom, nie milencom alebo manželom.

„Áno, ten odporný pirát ma obral o všetko, čo malo pre mňa nejakú cenu. Vzal mi loď, milovanú ženu a jedinú pamiatku, ktorú som si nadovšetko cenil.“

Phoebe doširoka otvorila oči, lebo v nej práve skrslo strašné tušenie. „Akú pamiatku?“ spýtala sa.

„Tú knihu, ktorú ste mi darovali. Videl som, ako ju uchmatol, keď vtrhol na moju loď. Najprv z mojej kajuty pobral všetko, čo malo nejakú hodnotu, a potom zbadal Dámu vo veži. Skoro ma zavraždil, keď som mu ju nechcel dať. Strata tej knihy bola pre mňa najväčším nešťastím. Veď to bola jediná pamiatka, čo mi po vás ostala.“

Pocit viny, ktorý sa jej nechtiac zmocňoval, sa ešte zintenzívnil. „Neil, ja tomu jednoducho nemôžem uveriť.“

„Chápem vás, láska moja. Narozprával vám tie najpodlejšie klamstvá a vy teraz neviete, komu máte veriť. Prosím vás len o jedno: nezabudnite, čo sme kedysi jeden pre druhého znamenali.“

Phoebe skrslo v mysli strašné podozrenie. „Neil, čo chcete teraz podniknúť? Pokúsite sa dostať Gabriela do väzenia? Lebo ak áno, tak vám musím povedať, že –“

„Nie, Phoebe, neurobím nič preto, aby Banner dostal to, čo si zaslúži, a to z jednoduchého dôvodu. Nemôžem mu nič dokázať. Všetko sa odohralo tisícky míľ odtiaľto a ja som jediný človek, ktorý pozná pravdu. Moje tvrdenie by bolo proti jeho tvrdeniu. A on je teraz grófom z Wyldu. Navyše je bohatý, zatiaľ čo ja som chudobný ako kostolná myš. Komu, podľa vás, dá súd za pravdu?“

„Rozumiem.“ Phoebe si vydýchla. Zo srdca jej padol kameň. Aspoň z tejto jednej veci si nemusí robiť ťažkú hlavu.

„Phoebe?“ oslovil ju opäť Neil. „Prosím?“

„Musím vás však varovať. Toto manželstvo je pre vás pascou.“

„Nie je to až taká hrozná pasca,“ odvetila polohlasne.

„Žena je vždy vydaná manželovi na milosť a nemilosť. A ja ľutujem najmä ženu, ktorá sa dostala do pazúrov takého netvora, akým je Banner. Veľmi mi na vás záleží a budem vás ľúbiť až do posledného dychu. Chcem, aby ste to vedeli.“

Phoebe nasucho preglgla. „To je od vás veľmi šľachetné, Neil, ale kvôli mne sa vôbec nemusíte trápiť. Ja sa o seba dokážem postarať. A aj vy si musíte nejako zariadiť svoj život.“

Usmial sa. „Nemajte obavy, drahá. Ja to už nejako prežijem, rovnako ako som prežil všetky tie útrapy na mori. Ale bolo by pre mňa veľkou útechou, keby som znova získal knihu, ktorú som od vás dostal pred odchodom z Anglicka.“

„Vy chcete späť Dámu vo veziV1

„Táto pamiatka by mi vás mohla pripomínať. Domnievam sa, že Banner priviezol tú knihu spolu s ostatnou korisťou do Anglicka.“

„Áno, je to tak.“ Phoebe sa zachmúrila.

„Táto kniha pôvodne patrila vám a len vy máte právo rozhodnúť, ako s ňou naložíte. Ak vo vašom srdci ostala čo i len štipka citu alebo aspoň ľútosti k vášmu oddané. mu Lancelotovi, tak vás úpenlivo prosím, aby ste mi vrátili Dámu vo veži. Nedokážem vyjadriť slovami, čo tá kniha pre mňa znamená.“

Phoebe sa zachvela. „Neil, je od vás veľmi milé, že si chcete ponechať tú knihu, ale obávam sa, že vám ju nemôžem dať.“

„Čo sa dá robiť… Dávajte si však pozor. Váš muž je zákerný človek. Najlepšie by bolo, keby ste mu ani nespomenuli, o čo som vás požiadal. Je nevypočítateľný. A pritom ma na smrť nenávidí.“

Phoebe nespokojne povytiahla obočie. „Bola by som radšej, keby ste v mojej prítomnosti nevynášali o mojom manželovi podobné súdy. Nechcem to počúvať.“

„Vôbec sa nečudujem, že nechcete počuť takú krutú pravdu. Žena by mala mať o manželovi len tú najlepšiu mienku. Je to jej povinnosť.“

„Ja neuznávam takúto povinnosť,“ odvrkla Phoebe, ktorú podráždila poznámka o jej povinnostiach manželky. „Iba nemôžem uveriť, že by Gabriel mohol byť pirátom.“

„A tomu ste uverili, že ja som bol pirátom?“ potichu sa spýtal Baxter.

„Nie,“ odvetila. „Ani vás si nedokážem predstaviť ako krvilačného morského lupiča.“

Neil sa jej dvorne uklonil. „Ďakujem aspoň za to.“

V tej chvíli Phoebe vycítila, že Gabriel je v sále, hoci ho nevidela. Zaplavil ju pocit úľavy. Ale keď ho zbadala a zistila, že mieri rovno k nim, niečo sa v nej zlomilo.

Ovládol ju dusivý pocit, že sa čoskoro odohrá niečo strašné. Gabriel jej opäť pripomenul neľútostného dravca. Zelené oči mu blčali, čierny spoločenský oblek podčiarkoval výrazné črty jeho tváre a v nich utajenú agresivitu. Po celý čas, kým sa k nim blížil, ich prebodával zlostným pohľadom.

Keď napokon pri nich zastal, najprv odstrčil Phoebinu ruku z Neilovho pleca a potom ho oslovil zlovestne stíšeným hlasom: „Takže vy ste ten kúpeľ v mori predsa len prežili, Baxter?“

„Ako vidíte,“ zasyčal Baxter a posmešne sa mu uklonil.

„Dám vám dobrú radu, vy podliak,“ precedil pomedzi zuby Gabriel. „Ak chcete ostať živý a zdravý, nepribližujte sa viac k mojej manželke.“

„Mne sa však vidí, že lady Phoebe má na to iný názor. Jej terajšia situácia sa veľmi podobá postaveniu bájnej Guinevry. Ja som v úlohe šľachetného Lancelota a vy v pozícii kráľa Artuša. Pritom všetci dobre vieme, ako sa to vyvíjalo ďalej. Kráľovná Guinevra podviedla Artuša s milencom, nie?“

Pri zmienke, že by Gabriela mohla zradiť, Phoebe vzbĺkla hnevom. „Prestaňte tárať hlúposti, Neil! Nemienim to počúvať.“

Obaja muži jej nevenovali ani najmenšiu pozornosť.

„Ale ja, na rozdiel od Artuša, zabezpečím svojej manželke patričnú ochranu,“ povedal úplne pokojne Gabriel a dodal: „Artuš urobil chybu, keď dôveroval Lancelotovi. Mne sa to stať nemôže, lebo viem, s kým mám tú česť. Ste klamár, vrah a zlodej.“

Neilove oči sa nenávistné zúžili a zúrivým hlasom vyprskol: „Phoebe sa čoskoro presvedčí, kto z nás dvoch hovorí pravdu. Jej srdce je čisté. Ani vy ste ju nedokázali pokaziť.“ Zvrtol sa na opätku a pobral sa preč.

Phoebe si uvedomila, že ho počúvala so zatajeným dychom. Keď ju Gabriel ťahal preč z parketu, pocítila, že jej ľavá noha vypovedá poslušnosť. Pridržal ju, aby nestratila rovnováhu.

„Si v poriadku?“ spýtal sa podráždene.

„Áno, ale bola by som rada, keby si ma takto nevliekol. Všetci sa na nás pozerajú.“

„Nech sa len pozerajú.“

Povzdychla si, lebo jej situácia bola čoraz neznesiteľnejšia. „Kam ideme?“ „Domov.“

„Vlastne je mi to jedno,“ prehodila. „Tak či onak, večer mám už aj tak pokazený.“
Šestnásta kapitola
Hrom a peklo, ako to ten Baxter mohol prežiť? v duchu sa čudoval Gabriel. Ten chlap mal byť dávno mŕtvy!

Kočiar hrkotal po ľuďmi a kočmi preplnených uliciach. Gabriel sústredene pozoroval Phoebe. Nemal ani tušenia, čo sa teraz odohráva v jej duši. Nevedel, ako zareagovala na zistenie, že Baxter žije.

Nemohol sa zbaviť pocitu, že s Baxterom musí o ňu súperiť už od chvíle, keď mu o ňom po prvý raz povedala. Baxter ju sprevádzal ako verný tieň niekde v pozadí. To, že si Phoebe uchovávala naňho pekné spomienky, ho vždy rozčuľovalo. A teraz mal do činenia nie so spomienkami, ale so živým mužom, bytosťou z mäsa a kostí. Prečo musel ten bastard ostať nažive?

Gabrielove prsty tuhšie zovreli vyrezávanú rukoväť palice. Čo najrýchlejšie chcel odviezť Phoebe domov, ale jazda kočom sa donekonečna preťahovala. Cesty boli plné prepychových ekvipáží i skromnejších kočiarov. Nečudo, s blížiacou sa polnocou sa spoločenská smotánka horúčkovité presúvala z jedného plesu na ďalší. Dopravný ruch sa v plesovej sezóne obyčajne utíšil až krátko pred brieždením.

Podistým rýchlejšie by sa dostali domov pešo; ale Phoebe mala na nohách ľahké zamatové črievičky, ktoré by sa pri chôdzi po chodníku rozpadli na márne kúsky. Navyše v meste bolo veľa zločincov, takže chodiť potme bolo veľmi nebezpečné.

Teraz už ani plesové sály neboli pre ňu bezpečné. Zišlo mu však na um, že z týchto dvoch možností by dal radšej prednosť nebezpečenstvu, číhajúcemu na ulici.

Zahľadel sa do Phoebinej nepreniknuteľnej tváre. „Čo ti hovoril?“

„Narozprával toho veľa,“ neprítomné odvetila Phoebe, zamyslene hľadiac von oknom. „Keď som ho zbadala, bola som ohúrená. Nemohla som uveriť vlastným očiam, že žije. Vlastne ani neviem, čo všetko hovoril.“

„Phoebe, spomeň si, čo ti povedal.“

Neochotne odvrátila hlavu od okna a pozrela sa mu priamo do očí. „Povedal mi, že on pirátom nebol.“

Gabriel pozrel na svoju ruku a všimol si, že sa mu impulzívne zovrela v päsť. Prinútil sa uvoľniť prsty. „Nečudujem sa, že to poprel.“

„Isteže. Ktorý pirát by bol ochotný priznať svoje zločiny?“

„A čo ešte povedal?“

Phoebe si zahryzla do spodnej pery. Gabriel vedel, čo to znamená. Zrejme intenzívne premýšľala, čo všetko mu má prezradiť. Dočerta! Uvažujúca Phoebe bola vždy nebezpečná. Jej inteligencia však obyčajne spôsobovala viac škody než úžitku.

„Tvrdil, že nie on, ale ty si prepadával obchodné lode,“ vyrazila napokon zo seba.

Napriek tomu, že to Gabriel tušil, toto vedomie nijako neoslabilo jeho pobúrenie. „Prekliaty darebák! Bodaj by sa prepadol do horúceho pekla! Ten človek je podvodník a vrah. Dúfam, že mu neveríš?!“

„Nie,“ hlesla Phoebe a rýchlo odvrátila zrak. Znova sa zahľadela do okna.

Gabriel pocítil zvieranie v žalúdku. Phoebe nemala vo zvyku uhýbať pred ním očami. Chytil ju za ruku. „Phoebe, pozri sa na mňa!“

Pozrela naňho prižmúrenými očami. „Prosím, gróf?“

„Neverila si mu, však?“ zopakoval, ale len čo to dopovedal, uvedomil si, že to vyznelo ako rozkaz.

„Nie, gróf,“ zamrmlala a vrhla rýchly pohľad na svoju ruku uväznenú v jeho dlani. „To bolí.“

Gabriel ju neochotne pustil. Musí byť pokojný a kontrolovať situáciu. Nesmie pripustiť, aby rozvášnené emócie oslabili jeho schopnosť jasného úsudku a ovplyvnili jeho správanie. Išlo o veľa.

Keď si to uvedomil, pohodlnejšie sa usadil a čo najpokojnejšie povedal: „Odpusť mi, drahá. Baxterov návrat zo záhrobia nás obidvoch veľmi rozrušil.“

„Gabriel, chcem sa ťa na niečo spýtať.“

„Na čo?“

„Existuje možnosť, čo i len najmenšia pravdepodobnosť, že si sa mohol mýliť v tom, čo si mi povedal o jeho pirátskych výčinoch?“

Prekliaty lump! Počas jedného jediného tanca dosiahol, že Phoebe začala pochybovať. Vždy vedel, ako zapôsobiť na ženy. „Nie,“ odvetil rozhodne, usilujúc sa, aby jeho slová zneli čo najpresvedčivejšie. „Baxter bol pirát. O tom niet najmenších pochýb.“

„Nechcela by som, aby došlo k nejakému nedorozumeniu,“ nahlas uvažovala Phoebe.

„Keby si videla telá mŕtvych, ktoré zanechával za sebou po svojich prepadoch, nikdy by ti nenapadlo uvažovať o nedorozumeniach.“

„Naozaj aj vraždil?“ vyjachtala.

„Mrzí ma, že ma nútiš, aby som o tom opäť hovoril. Ak nechceš počuť ďalšie detaily, potom sa musíš uspokojiť s tým, čo som ti už povedal. Baxter bol obyčajný hrdlorez. Alebo si vari myslíš, že aj piráti robia svoje remeslo šľachetné a ohľaduplne?“

„To nie, ale –“

„Na pirátskom remesle nie je nič romantické. Prepadávajú lode, vraždia a kradnú,“ skočil jej do reči.

„To mi je jasné,“ hlesla Phoebe.

Napriek tomu v jej očiach videl pochybnosti. Očividne si nedokázala predstaviť ušľachtilého Neila Baxtera ako bezcitného zabijaka. „Phoebe, pozorne ma vypočuj, lebo nie som ochotný opakovať to ešte raz. Vyhýbaj sa Baxterovi. Počuješ ma?“

„Počujem, gróf.“

„Nesmieš sa ním stýkať,“ pokračoval. „Vyjadrujete sa veľmi autoritatívne, gróf,“ nazlostené vynikla.

„Ten človek je notorický luhár a navyše ma nenávidí. Preto je veľmi pravdepodobné, že sa ťa pokúsi zneužiť ako nástroj svojej pomsty. Počula si predsa, čo povedal o Lancelotovi a kráľovi Artušovi.“

Phoebine oči potemneli pobúrením. „A ty si mu na to správne odpovedal, že ty nie si kráľ Artuš a ja nie som Guinevra. Nikdy by som ťa s druhým mužom nepodviedla.“ Teraz už naňho hľadela prívetivejšie. „Môžeš mi veriť, Gabriel.“

„Viackrát v živote som sa presvedčil, že spoliehať sa na dôveru je veľmi riskantná záležitosť. Vyhýbaj sa Baxterovi. Nesmieš s ním ani len tancovať. Rozumieš?“

Phoebe sklopila viečka a pripomenula mu: „Aj rodičia sa mi pokúšali rozkazovať, Gabriel. A nedopadlo to dobre.“

Gabriel zlostne stiahol obočie. „Viem, že si ich neposlúchala. Ale v tomto prípade sa mi musíš podriadiť. Si moja manželka.“

„Som tvojou manželkou, ale chcem, aby si ma pokladal za seberovnú. Každý z rodiny ti môže potvrdiť, že som sa nikdy nepodriadila rozkazom.“

„Mojim sa podriadiš, Phoebe. V opačnom prípade za seba neručím.“

Ten rozhovor nezvládol.

Po tom, čo poslal preč komorníka si ho v mysli neustále premietal. Nalial si pohárik koňaku a začal sa nespokojne prechádzať po svojej pracovni.

Nevedel však prísť na iný spôsob, ako mal postupovať. V jej očiach sa jednoznačne zračila neistota. Baxter do nej zasial zrnko pochybnosti.

Bol si vedomý toho, že svoju manželku musí za každú cenu izolovať od Baxtera.

Jedinou vecou, ktorú však mohol urobiť, bolo zakázať jej akýkoľvek kontakt s človekom, ktorého vo svojej naivnej dôverčivosti pokladala za šľachetného Lancelota.

Bohužiaľ, nedokázala rešpektovať nijaké zákazy. Gabriel pociťoval nesmierne naliehavú potrebu milovať sa s ňou. Spaľovala ho túžba stratiť sa v jej nežnom tele. Keby sa mu odovzdala, bol by si ňou opäť istý. Iba v tom horúcom, vlhkom objatí, keď bol ponorený hlboko v jej tele, cítil, že mu patrí.

Po chvíli sa zastavil a odložil pohárik s koňakom. Pristúpil k spojovacím dverám, ktoré viedli do jej spálne, a otvoril ich.

V miestnosti vládla tma. Keď podišiel k jej posteli s baldachýnom, zbadal, že opäť spí nepokojne. Mykala hlavou po vankúši a tíško postonávala, ako keby sa s niekým hádala. Bolo zrejmé, že ju aj dnes trápi nočná mora.

„Phoebe, zobuď sa!“ Sadol si na peľasť jej postele, chytil ju za rameno a jemne ju potriasol. „Miláčik, otvor oči! To je len sen.“

Phoebe zažmurkala. S tichým výkrikom sa prebrala a opierajúc sa o lakte, sa nadvihla. Chvíľu sa neprítomné obzerala po izbe. Potom pomaly sústredila pohľad na muža, sediaceho pri nej.

„Gabriel?“ šepla.

„Nemaj strach, si v bezpečí. Som pri tebe. Znova sa ti snívalo niečo zlé.“

„Áno.“ Potriasla hlavou, aby sa prebrala. „Mala som ten istý sen, čo sa mi sníval v tú prvú noc. Keď som vyplávala z jaskyne, ocitla som sa v inej temnote a dvaja muži ku mne vystierali ruky. Každý z nich ma ubezpečoval, že ma zachráni. Vedela som, že jeden z nich klame a bleskovo som sa musela rozhodnúť, ktorému podám ruku.“

Objal ju. „Phoebe, to bol iba sen.“ „Viem,“ unavene zašepkala.

„Pomôžem ti naň zabudnúť. Tak, ako vtedy.“ Uložil ju späť na vankúše. Potom vstal z postele.

Nenamietala, keď si vyzliekol župan a odhodil ho na dlážku. Vážnymi očami hľadela na jeho vzrušené telo. Neodporovala, keď odhrnul prikrývku a vkĺzol k nej.

„Poď ku mne, miláčik.“ Gabriel k nej vystrel ruky. Chcel v nej prebudiť túžbu, ktorá doteraz spoľahlivo vzbĺkla vždy, keď sa dotkli. Potreboval sa presvedčiť, že aj dnes bude naňho reagovať rovnako ako predtým.

Keď sa jej ruky pozvoľna ovinuli okolo jeho krku, mal pocit, že sa jeho obavy rozplývajú ako ranná hmla okolo ich hradu. Dotkol sa hladkej pokožky jej zdurenej bradavky, usilujúc sa rozpútať v nej vášeň.

Jeho úmysly však skrížila prudká túžba zmocniť sa jej. Sila jeho vôle ustúpila pred nástojčivosťou potreby, ktorá vybuchla ako sopka v jeho tele. Musel sa presvedčiť, že mu ešte stále patrí.

„Phoebe, ja už nevládzem čakať.“

„Viem. Nič si z toho nerob.“

Celý bol ako v ohni. Búrila sa mu krv v žilách. Chvíľočku si pomáhal rukou a vzápätí s tichým, chraptivým výkrikom vnikol do jej tela.

Phoebe sa sykavo nadýchla a jej lono ho inštinktívne zovrelo. Pozrel do jej tváre a zbadal, že má privreté oči. Žiadalo sa mu, aby naňho hľadela, ale nedokázal to povedať nahlas. Musel najprv ukojiť svoju túžbu.

Zrýchlil pohyby, ustavične vrážajúc do jej medového tepla. Vtiahla ho hlboko do seba a zovrela tak pevne, že sa stal súčasťou jej tela. Natiahol ruku a nahmatal púčik jej ženskej zmyselnosti.

„Gabriel!“

Jej vzrušený výkrik bol poslednou kvapkou v pohári. V okamihu vrcholného vzrušenia mu stuhli všetky svaly. Vypäl sa do oblúka a zaťal zuby.

Phoebe opätovala jeho vášeň, objímajúc ho dovtedy, kým sa jeho telo neprestalo chvieť. Gabriel najprv cítil slabé chvenie v jej tele a potom už necítil nič.

Dlho mlčky ležali vedľa seba.

Pozeral na tiene na plafóne a premýšľal o tom, ako uchrániť Phoebe pred Baxterom.

Na druhý deň, presne o pol jedenástej predpoludním, prišla Phoebe do londýnskej rezidencie svojich rodičov. Keďže dobre poznala otcove zvyky, bola presvedčená, že ho o tomto čase zastihne v pracovni.

A veru sa nemýlila. Keď vošla do pracovne, otec pobiehal okolo obrovského mechanického stroja zloženého z koliečok, súkolí a závaží.

„Dobrý deň, otec,“ prihovorila sa mu, rozväzujúc si klobúk. „Ako sa ti darí práca na tvojom novom počítacom stroji?“

„Veľmi dobre.“ Otec sa obzrel ponad plece. „Práve som prišiel na spôsob, ako využiť predierkované platničky na vyhotovenie algoritmov pre rozličné výpočty.“

„Prosím?“

„Podobné sa používajú v Jacquardových tkáčskych strojoch na určenie dĺžky a tvaru stehov.“

Phoebe podišla k otcovi a objala ho. „Je to veľmi zaujímavé, ale ako vieš, pre podobné veci som nikdy nemala zmysel.“

„Nič to,“ vzdychol Clarington. „Takýchto talentov máme v rodine nadostač. Zaujímalo by ma, či by sa takýto stroj nemohol zísť tvojmu manželovi pri podnikaní.“

„Možno. Opýtam sa ho,“ odvetila a pohodlne sa posadila. „Prišla som sa ťa spýtať na niečo veľmi dôležité.“

Clarington spozornel. „Dúfam, že sa ma nechceš vypytovať na manželské spolunažívanie a tvoje povinnosti ako manželky. V tom prípade sa radšej obráť na svoju matku. To nie je moja parketa. Dúfam, že rozumieš, čo tým chcem povedať.“

Phoebe netrpezlivo hodila rukou. „Na manželský život som si už zvykla. Chcela som však s tebou prebrať inú záležitosť.“

Claringtonovi očividne odľahlo. „Čo teda chceš vedieť?“

„Či pred tromi rokmi odišiel Baxter z Anglicka len preto, že si mu dal peniaze. Podplatil si ho, aby sa o mňa neuchádzal?“

Claringtonovo huňaté obočie sa zlostne naježilo. „Kto ti to povedal?“

„Wylde.“

„Aha.“ Clarington si vydýchol. „Predpokladám, že na to mal vážny dôvod.“

„Ale otec, mne o to predsa nejde. Iba chcem poznať pravdu.“

„Prečo?“ podozrievavo sa spýtal otec. „Preto, lebo sa Baxter vrátil do Anglicka?“

„Áno. Ale aj preto, že keď som sa dozvedela o jeho smrti, dlho ma trápili výčitky svedomia. Zdalo sa mi, že odišiel kvôli tomu, aby zbohatol a mohol ma požiadať o ruku. Obviňovala som sa, že, som zodpovedná za jeho smrť.“

Clarington v údive hľadel na dcéru. „Nebesá, čo sú to za hlúposti?! Vo sne by mi nenapadlo, že ti hlavou vŕta čosi takéto.“

„Vŕtalo.“

„Absolútny nezmysel! Poviem ti úprimne, ľutujem, že ten prekliaty darebák ostal nažive,“ rozohnil sa. „Ale Neil Baxter je už raz taký. Urobí všetko preto, len aby druhým otrávil život.“

„Otec, ja potrebujem vedieť, či Neil od teba dostal peniaze, aby ma nechal na pokoji.“

Clarington rozpačito prestúpil z nohy na nohu a zamyslene ťukol do jedného z koliesok svojho stroja. „Je to pravda.“ Potom sa uprene zahľadel dcére do očí a dodal: „Ale teraz to už aj tak nie je dôležité. Si vydatá za Wylda, a nič sa ti nemôže stať.“

„Prečo si mi to nepovedal skôr?“ zvolala roztrpčená.

„To, že som podplatil Baxtera, aby odišiel z Anglicka? Lebo som nechcel, aby si to vedela.“

„Prečo som to nemala vedieť?“

„Nechcel som ťa zarmucovať,“ vysvetľoval. „Pre mladú, romantickú dievčinu nie je príjemné dozvedieť sa, že jej ctiteľ je podliak, ktorý chcel zneužiť jej city len pre to, aby mohol vydierať jej otca. Ak sa nemýlim, ty si v ňom videla šľachetného Galahada.“

„Lancelota,“ opravila ho potichu. „Prirovnávala som ho k rytierovi Lancelotovi.“

Clarington zvraštil čelo. „Na tom predsa nezáleží.“

Phoebe sa na chvíľu odmlčala a potom mu opäť vytkla: „Mal si mi to povedať, otec.“

„Nechcel som, aby si sa trápila.“

„Nebolo by to síce nič príjemné, ale aspoň by ma kvôli jeho smrti nehrýzlo celý rok svedomie.“

„Pozrimeže, a ako som mal vedieť, že máš kvôli tomu darebákovi výčitky svedomia? Veď si sa mi o tom nikdy nezmienila.“

Phoebe klopkala prstami v rukavičke po operadle stoličky. Zamyslela sa v úsilí spomenúť si na to, čo všetko jej Neil rozprával v predchádzajúci večer. „Tie peniaze si mu dal osobne?“

„Božechráň, to nie!“ Clarington sa zatváril urazene. „Džentlmen si predsa nešpiní ruky vybavovaním takýchto trápnych záležitostí. Sprostredkoval to môj právnik.“

„Neil tvrdí, že nevie, kto mu dal peniaze na tú cestu. Údajne to urobil neznámy dobrodinec.“

Clarington sa zachmúril ešte viac. „Hlúposť! Ten chlap veľmi dobre vedel, kto mu tie peniaze poslal a prečo. Bol to vyslovene obchod. S takou vysokou čiastkou som súhlasil pod podmienkou, že sa ten darebák už nikdy nevráti do Anglicka.“

Phoebe si povzdychla. „Pomaly neviem, komu mám vlastne veriť.“

Clarington bol pobúrený. „Dúfam, že tým nechceš naznačiť, že mi nedôveruješ?!“

„To nie,“ zmierlivo sa usmiala Phoebe. „Vôbec si nemyslím, že klameš. Ale neustále mi vŕta hlavou, či si to Neil nemohol vysvetliť nesprávnym spôsobom.“

„Dočerta, Phoebe, nebolo predsa čo vysvetľovať! Keď náš právnik ponúkol Baxterovi toľké peniaze za to, že odíde z Anglicka, ani chvíľu neváhal.“

„Možno to skutočne tak bolo,“ pripustila. „A možno aj nie. Stále neviem, komu mám veriť.“

Otcovo obočie sa v hneve opäť prudko stiahlo. „Mala by si veriť svojmu otcovi. A manželovi.“

Phoebe sa trpko usmiala. „Otec, vieš v čom je môj najväčší problém? V tom, že všetci v mojom okolí venujú až príliš veľa času tomu, aby ma úzkostlivo ochraňovali. Nikdy mi nepovedia nepríjemnú pravdu.“

„Všimol som si, že nedokážeš prijať hocijakú nepríjemnú pravdu.“

„Otec, ako môžeš povedať niečo také?“

„Lebo je to tak. Vždy si mala na všetko iný uhol pohľadu. Dúfam, že vieš, ako to myslím.“

„Nie, vôbec neviem, o čom hovoríš.“

„Nuž, miláčik, nie vždy dokážeš byť realistická. Už ako dievčatko si sa správala inak než ostatné deti. Pravdu povediac, nikdy som ti nerozumel. Vždy si vyhľadávala dobrodružstvá, a preto si sa stále dostávala do ťažkostí.“

„To nie je pravda, otec!“

„Boh mi je svedkom, že to tak bolo.“ Clarington zosmutnel. „Nikdy som nevedel, ako sa mám k tebe správať. Neustále som mal strach, že sa ti niečo stane. Preto som sa usiloval ochraňovať ťa pred tvojou hazardérskou, neopatrnou povahou. Nemôžeš dávať za vinu otcovi, že chce uchrániť svoju dcéru.“

„Ja ťa neobviňujem, otec. Ale niekedy robíte na mňa všetci neznesiteľný nátlak. A navyše to robíte veľmi rafinovane.“

„My a rafinovaní? Z tejto stránky sa ti predsa nikto nevyrovná, dcérka. Počúvaj, niečo ti poviem. Mám ťa veľmi rád, ale veľmi mi odľahlo, keď za teba prebral zodpovednosť tvoj manžel. Teraz je na rade on, aby ťa držal na uzde! S potešením som mu ťa prepustil.“

Phoebe zahanbene sklopila oči a uprene hľadela na svoju kabelku. Od sklamania sa jej do očí začali tisnúť slzy. Zastavila ich rýchlym žmurkaním. „Mrzí ma, že som ti bola po toľké roky takou veľkou príťažou.“

Clarington si rozpačito povzdychol. Vstal, podišiel k dcére a primäl ju, aby aj ona vstala zo stoličky.

„Neber si to tak,“ ospravedlňujúco sa jej prihovoril a vrúcne šiju privinul k sebe. „Mama vždy tvrdila, že si nás zachraňovala pred nudou a ja pripúšťam, že mala pravdu. Vďaka tebe bol náš život vždy zaujímavý. To treba uznať.“

„Ďakujem, otec. Je milé počuť, že som pre vás nebola len príťažou.“ Phoebe si utrela slzy a usmiala sa.

„Ale, ale, hádam mi tu len nebudeš smokliť kvôli takým hlúpostiam?! Som v pomykove, keď ženy plačú.“

„Nie, otec, nebudem plakať.“

„To je dobre,“ uspokojil sa Clarington. „Boh mi je svedkom, že nie vždy mi šlo všetko ako po masle, a preto som sa určite dopustil mnohých chýb. Ale prisahám, že vo vzťahu k tebe mi išlo len o to, aby som ťa ochránil pred ťažkosťami.“

„Toho som si vedomá, otec.“

„To som rád.“ Clarington potľapkal dcéru po pleci. „Skutočne rád. Všetko sme si teda povedali na rovinu. Nehnevaj sa, moja milá, ale naozaj som spokojný, že si sa vydala a že je za teba zodpovedný Gabriel. Teraz si jeho problémom.“

„Ale z druhej strany je pre mňa problémom on,“ odvetila Phoebe, zaväzujúc si pod bradou šnúrky klobúka. „Už musím ísť, otec. Ďakujem, že si mi pomohol pochopiť, kto je Neil Baxter. Teda aspoň časť pravdy o ňom.“

Clarington sa znepokojil. „Ja som ti predsa o ňom povedal celú pravdu.“

„Dovidenia, otec.“ Phoebe na chvíľu zastala. „Koncom plesovej sezóny mám v úmysle usporiadať na našom hrade veľkolepé spoločenské podujatie. Veľmi by som si želala, aby ste sa na ňom s mamou zúčastnili. Musíte vidieť môj nový domov.“

„Naisto prídeme,“ odvetil Clarington, no vzápätí zaváhal. „Musíš mi však sľúbiť, že grófovi nebudeš robiť zbytočné ťažkosti. Je to síce dobrý muž, ale neviem odhadnúť, či bude mať dostatok trpezlivosti, keď mu začneš komplikovať život. Je zvyknutý rozkazovať, ráta s tým, že jeho rozkazy budú rešpektované. Dopraj mu dostatok času, aby si zvykol na tvoje maniere.“

„Nerob si starosti, otec. Vôbec nemám v úmysle spôsobovať Gabrielovi zbytočné ťažkosti,“ odvetila. Iba ak také, ktoré budú absolútne nevyhnutné, v duchu dodala sama pre seba.

Keď o niekoľko hodín vystupovala z kočiara pri kníhkupectve pána Greena, ešte stále si v hlave premietala celý rozhovor s otcom. Lokaj George, ktorý ju sprevádzal na nákupoch, jej otvoril dvere kočiara.

Phoebe pri vystupovaní z kočiara nevdojak vrhla pohľad na opačnú stranu ulice. Zbadala tam neznámeho nízkeho muža v zelenej čiapke, ktorý ju sústredene pozoroval. Len čo však zbadal, že si ho všimla, rýchlo odvrátil hlavu, predstierajúc, že sa pozerá do výkladu najbližšieho obchodu.

„Betsy, poznáš toho človeka?“ spýtala sa komornej, keď vystupovali nahor po schodoch k dverám kníhkupectva.

Betsy sa rýchlo obzrela a pokrútila hlavou. „Nie, madam. Niečo nie je v poriadku?“

„Neviem. Ale mám dojem, že som ho už videla, keď sme vychádzali z módneho salónu. Už vtedy sa mi zdalo, že nás sleduje.“

Komorná zvraštila čelo. „Mám povedať Georgeovi, aby si to s ním vybavil?“

Phoebe si pozorne obzrela nenápadného človiečika. „Nie. Počkáme a uvidíme, či ho tu ešte nájdeme, keď budeme odchádzať z kníhkupectva.“

Nato vstúpila do predajne. Pán Green jej vykročil v ústrety, a tak toho záhadného chlapa okamžite pustila z hlavy.

Na perách postaršieho kníhkupca sa rozžiaril žoviálny úsmev. „Vitajte, vitajte, madam. Ako som vám už písal, mám tu ten vzácny exemplár, o ktorý ste prejavili záujem.“

„Presne ten, o ktorom som vám písala?“ „Tým som si istý. Môžete si ho hneď prezrieť.“ „Kde ste ho objavili?“ zaujímala sa Phoebe. „Prostredníctvom môjho človeka v Yorkshire. Počkajte chvíľu, prosím. Hneď vám ho ukážem.“

Vzápätí odišiel do zadnej miestnosti a po chvíli sa zjavil so starým zväzkom viazaným v červenkastej marockej koži. Phoebe obozretne otvorila knihu a prečítala venovanie na jej prvom liste:

Môjmu synovi Gabrielovi,

pri príležitosti jeho desiatych narodenín.

S nádejou, že sa po celý život bude riadiť zásadami

hodnými rytiera

John Edward Banner

„Je to presne tá kniha, ktorú som hľadala,“ zamyslene poznamenala Phoebe a s posvätnou úctou zatvorila exemplár Smrti kráľa Artuša, ktorý Gabriel predal, aby mal dostatok peňazí na cestu z Anglicka. „Ani neviem, ako sa vám odvďačím, pán Green.“

„Potešenie je na mojej strane,“ ubezpečil ju kníhkupec. „Dúfam, že ma navštívite aj v budúcnosti.“

Keď Phoebe s komornou vychádzali z kníhkupectva, nízky chlapík v zelenej čiapke sa ešte stále ponevieral po náprotivnej strane ulice.

„Je tam,“ sprisahanecky zasipela Betsy. „Postáva tamto pri sklenárstve.“

Phoebe pozrela na protiľahlú stranu ulice. „Áno, je to on. Neviem, čo si mám o tom myslieť. Je to nejaké čudné. Možno ma bude sledovať až domov a potom vtrhne dovnútra, aby ma zavraždil,“ zažartovala.

„To nie je vylúčené. Všetko naznačuje tomu, že ste v nebezpečenstve, lady Phoebe,“ postrašila ju komorná.

Phoebe sa obrátila na lokaja. „George, povedz kočišovi, že nás sleduje zlodej, ktorý nás chce okradnúť. Nech sa ho v pouličnej premávke pokúsi striasť.“

George sa zatváril začudovane. „Zlodej?“

„Áno. Poponáhľaj sa. Chcem sa presvedčiť, či pôjde za nami.“

„To nebude ľahké, lady, v uliciach je veľa kočiarov i chodcov,“ namietol George. „Poľahky nás dostihne aj pešo. Iba ak by sme ho dokázali oklamať.“

Phoebe horúčkovito premýšľala ako na to. „Prikáž kočišovi, nech na najbližšej križovatke zabočí doľava, potom doprava a potom znova doľava. A nech to robí dovtedy, kým nebudeme mať istotu, že sme sa toho chlapa striasli.“

„Ako si želáte, madam.“

Znepokojený lokaj zavrel dvere koča a vyhupol sa na svoje sedadlo vedľa kočiša.

Vzápätí kočiar prudko vyrazil vpred. Keď obratne predbehol jednu z honosných ekvipáží a prudko zabočil doľava, Phoebe sa pokojne usmiala. „Výborne, ten chlap, nech je to už ktokoľvek, určite nečakal, že zabočíme práve sem.“

Betsy vykukla cez okno. „Zdá sa, že to nečakal.“

„Čoskoro mu zmizneme z dohľadu,“ prorokovala Phoebe. „Wylde bude istotne prekvapený, ako skvelo som dokázala zvládnuť túto nebezpečnú situáciu.“
Sedemnásta kapitola
„Ako to, že ste ju stratili z dohľadu?“ vybuchol Gabriel na nízkeho muža v zelenej čiapke. „Došľaka, čo tým chcete naznačiť, Stinton? Povedal som vám predsa, že z nej nesmiete spustiť oči!“

„Mal som to na pamäti, Vaše lordstvo.“ Stinton sa vzpriamil a urazene zazeral na Wylda. „Urobil som pre to všetko, čo bolo v mojich silách. Ale neupozornili ste ma na to, že lady Phoebe bude nezmyselne kľučkovať z jednej ulice do druhej. Neurazte sa, ale vaša manželka sa správa dosť nepredvídateľne.“

„Máte pravdu, lady je veľmi impulzívna žena,“ priznal Gabriel. „Ale najal som si vás práve preto, aby ste ju sledovali. Odporučili mi práve vás. A vy mi tu teraz tvrdíte, že sa vám stratila počas praobyčajnej cesty za nákupmi.“

„Nuž, nech sa Vaše lordstvo nenahnevá, ale to nebolo obyčajné nakupovanie,“ odvetil Stinton. „Musím sa pochváliť, že som s ňou držal krok nielen v Arcade, ale dokázal som ju ustrážiť aj na celej Oxford Street, hoci tam navštívila veľmi veľa obchodov. Naposledy sa zastavila v kníhkupectve. A až keď z neho vyšla, dala pokyn kočišovi, aby začal kľučkovať, akoby ju naháňala svorka psov. Je to hotová líška prešibaná.“

Gabriel sa len s maximálnym vypätím vôle ovládol, aby nevzkypel hnevom. „Stinton, varujem vás, už nikdy sa neopovážte prirovnávať moju manželku k prešibanej líške!“

„Prepáčte, pane. Jednako som ešte nevidel dámu, ktorá by sa ma striasla tak šikovne, ako ona. Skoro ako ten vreckár, ktorého som naháňal okolo Spitafields.“

„A ste si celkom istý, že sa okolo nej nikto nemotal?“

„Bola s ňou len komorná, lokaj a kočiš.“

„Takže bola vo svojom kočiari, keď sa vás striasla?“

„Áno, pane.“

„A nikto ju nesledoval?“

„Nie, pane. Iba ja. Ak mám byť úprimný, keď to nevyšlo mne, nikomu druhému by sa to tiež určite nepodarilo.“

„Bodaj by to čert vzal!“

Gabrielova predstavivosť mu práve ponúkala jedno nešťastie za druhým, ktoré mohli postihnúť jeho ženu. Potom si pripomenul, že nebola sama. Sprevádzala ju slúžka, lokaj i kočiš. Napriek tomu jeho hlavou neustále vŕtalo iba jedno: Neil Baxter je nablízku a nepochybne kuje plány na odplatu. Napríklad zviesť jeho manželku ako to urobil Lancelot kráľovi Artušovi.

Stinton si nesmelo odkašlal. „Ráčte mi odpustiť, Vaše lordstvo, ale želáte si, aby som aj naďalej sledoval vašu manželku?“

„Po tejto skúsenosti je to asi zbytočné,“ poznamenal skepticky Gabriel. Zjavne bol znechutený.

„Ak dovolíte, nabudúce sa budem držať trochu bližšie. Keďže teraz už poznám jej úskoky, už sa ma nedokáže striasť tak, ako dnes.“

„Moja žena nerobí žiadne úskoky,“ zachmúrene poznamenal Gabriel. „Iba je príliš bystrá a veľmi impulzívna.“

Stinton si nenápadne odkašlal. „Presne tak, ako vravíte. Mne sa to však – s vaším dovolením – javilo ako prefíkaný úskok.“

„Zakazujem vám takto sa o nej vyjadrovať! A vôbec, ak chcete pre mňa pracovať, mali by ste sa zdržiavať takýchto urážlivých výrokov na adresu mojej manželky.“

V tej chvíli Gabrielovu pozornosť upútal rozruch v predsieni. S úľavou začul Phoebin hlas. Dvere knižnice sa rozleteli a do miestnosti vtrhla Phoebe s vlajúcimi stužkami klobúka. V ruke držala zopár balíčkov. Mušelínová sukňa jej žltozelených šiat sa vlnila okolo jej útlych členkov a líca jej horeli od víťazoslávneho vzrušenia.

„Predstav si, Gabriel, zažila som nevídané dobrodružstvo. Musím ti všetko porozprávať. Prenasledoval ma istý muž. Nejaký zlodej a možno aj vrah. Ale podarilo sa mi s ním šikovne vybabrať.“

Gabriel vstal zo stoličky a snažil sa ju utíšiť. „Upokoj sa, drahá.“

„Naozaj, Gabriel, bolo to veľmi vzrušujúce! Jeden chlapík v zelenej čiapke –“ Náhle zbadala Stintona a zháčila sa. „Dobrotivé nebesá, veď to je on! To je ten chlap, čo za nami všade lozil,“ zvolala s doširoka otvorenými očami.

„Ale vôbec sa mu to nedarilo,“ dodal Stinton a uznanlivo sa usmial, odhaľujúc viaceré medzery vo svojom zažltnutom chrupe. „Musím uznať, že ste mi prešli cez rozum tak, ako by to nedokázal ani hociktorý profesionálny zločinec.“

„Ďakujem,“ poďakovala za kompliment, zvedavo pozerajúc na neznámeho muža.

Gabriel potichu zahrešil: „Buďte taký láskavý a neprirovnávajte moju manželku k osobám z podsvetia.“

„Prepáčte, pane,“ úslužne sa ospravedlnil Stinton a vzápätí sa obrátil k Phoebe: „Vonkoncom som nemal v úmysle sa vás dotknúť, veľkomožná pani grófka. Práve naopak. Obdivujem vašu šikovnosť.“

Phoebe ho obdarovala žiarivým úsmevom. „To som rada.“

„V prvej zákrute som vás skoro dobehol, ale keď ste prikázali zabočiť druhý raz, už som nemal najmenšiu šancu.“

„Náš únik som si dôkladne premyslela,“ vyhlásila hrdo.

„Ako vravím, bolo to priam profesionálne,“ chválil ju Stinton.

Phoebe sa spokojne usmiala. „Musím sa však priznať, že mi pritom prialo aj šťastie. Po treťom zabočení sme sa ocitli vo veľmi pochybnej štvrti. Bohvie kde by sme nakoniec skončili, keby sa tam kočiš trochu nevyznal.“

„Dosť bolo rečnenia,“ zamiešal sa do ich rozhovoru Gabriel. „Môžete odísť,“ povedal Stintonovi.

„Áno, pane,“ detektív žmolil v ruke zelenú čiapku. „Budete ma ešte potrebovať?“

„Obávam sa, že áno. Vaši šéfovia ma ubezpečovali, že ste najlepší. Zajtra ráno sa mi ohláste.“

Stinton sa zazubil. „Ďakujem vám, pán gróf.“ Nacvičeným pohybom si nasadil na hlavu čiapku a rýchlym krokom vyšiel z knižnice. Gabriel počkal, kým ostanú v miestnosti sami, a potom Phoebe posunkom ponúkol stoličku za písacím stolom. „Posaď sa.“

Poslúchla ho a balíčky si položila na kolená. „Kto je ten chlapík? A prečo ma špehoval?“

„Volá sa Stinton.“ Gabriel sa posadil za stôl a položil naň zopnuté ruky. V duchu si dal záväzok, že sa ovládne, nech sa už bude diať čokoľvek. „Najal som ho, aby ťa strážil, kým budeš chodiť po meste.“

„Ty si ho najal, aby ma špehoval?“ Phoebe naňho hľadela s otvorenými ústami. „A prečo si mi to nepovedal?“

„Nechcel som ťa znepokojovať.“

„Prečo by som sa mala znepokojovať? Gabriel, povedz, o čo ti vlastne ide?“

Chvíľu na ňu zádumčivo hľadel, rozjímajúc, koľko jej vlastne môže povedať. Teraz, keď už vedela o Stintonovej existencii, nemal inú možnosť, než jej vysvetliť aj všetko ostatné. Aj tak by mu nedala pokoj dovtedy, kým by jej všetko neprezradil.

„Stintona som najal pre prípad, že by ťa náhodou obťažoval Baxter.“

Phoebe naňho chvíľu hľadela v nemom úžase. Jej ruky sa pevne zovreli na balíku, ktorý držala v lone. „Neil?“

„Nazdávam sa totiž, že sa bude chcieť s tebou skontaktovať. Samozrejme, vtedy, keď nebudem nablízku.“

„Nechápem,“ zmätene vyjachtala Phoebe.

Gabriel cítil, že napriek odhodlaniu ovládať sa mu začínajú povoľovať nervy. „Čo na tom, prosím ťa, nechápeš? Baxter pre teba predstavuje hrozbu, pretože ma na smrť nenávidí. Už som ti to raz predsa vysvetľoval. Preto som podnikol určité opatrenia, aby sa k tebe nemohol priblížiť.“

„Vari si myslíš, že mu naletím?“ Phoebe zrazu všetko pochopila. „Naozaj si myslíš, že neverím tvojej verzii toho, čo sa odohralo vtedy na mori?“

„Nemienim nič nechávať na náhodu.“ Gabriel prudko vstal a podišiel k malému stolíku, kde stála fľaša s koňakom a poháriky. „Baxtera poznám až príliš dobre. Ten chlap je nepolepšiteľný luhár, ale vie to so ženami.“

„Ale to ešte neznamená, že uverím jeho klamstvám.“

„A prečo nie?“ Gabriel si odpil riadny dúšok koňaku a ostentatívnym buchnutím postavil pohár nazad na stolík. „Už sa ti to raz stalo.“

Phoebe pobúrené vyskočila zo stoličky, tisnúc k sebe balíčky nákupu. „To nie je od teba fér, Gabriel! Vtedy som bola oveľa mladšia a nemala som toľko skúseností, ako mám teraz.“

Gabriel sa prudko zvrtol. „Vraj skúseností! Tak ty si myslíš, že už máš dosť skúseností, aby si sa dokázala ubrániť mužovi, ako je Neil Baxter? Počúvaj, čo ti poviem. Si neopatrná, naivná a impulzívna žena. Keď ti hovorím, že s Baxterom a jemu podobnými si nedokážeš poradiť, tak na to môžeš vziať jed.“

„Gabriel, ako sa to so mnou rozprávaš?“

„Budem sa s tebou rozprávať, ako uznám za vhodné.“

„To teda nebudeš! Okrem toho si neželám, aby si najímal nejakých ľudí, ktorí by ma mali sledovať. Je to vrcholne nepríjemné a nemienim to trpieť. Ak chceš, aby ma niekto strážil, musím ti to najprv odsúhlasiť.“

„Vari si myslíš, že sa ťa na to budem pýtať?“

Phoebe zanovito vystrčila bradu. „Áno, myslím. Sama budem rozhodovať, či a kedy ma bude niekto strážiť. Ale ak ti ide len o takú maličkosť, aby som sa nerozprávala s Neilom, potom je úplne zbytočné najímať kvôli tomu nejakého detektíva.“

„Si ešte naivnejšia, než som si myslel.“

„Gabriel, do šľaka, veď už konečne pochop, že si s Neilom poradím aj sama.“

Postúpil dopredu a dlaňou sa dotkol jej malej, zato však vzdorovito vystrčenej brady. „Nevieš, čo hovoríš. Toho svojho zlatovlasého Lancelota vôbec nepoznáš.“

Na líca Phoebe vystúpil rumenec a ohradila sa: „On nie je mojím Lancelotom.“

„Ale kedysi bol.“

„Pred tromi rokmi,“ vybuchla Phoebe. „Odvtedy sa toho už veľa zmenilo. Ver mi, Gabriel, Baxterovi už nesadnem na lep.“

V očiach sa jej zračila úpenlivá prosba. Tým nahlodala Gabrielovu rozhodnosť. „Tu predsa nejde o to, či ti verím, alebo nie. Opatrnosti nie je nikdy dosť.“

„A mne ide o tvoju dôveru. Zreteľne si mi dal najavo, že ma neľúbiš. A keď mi navyše ešte aj nedôveruješ, potom nás už nemá čo spájať.“

Potom nás už nemá čo spájať? Ostrá bolesť i hnev zaplavili celé jeho telo i dušu. Napriek tomu nestratil rozvahu. „Ste na veľkom omyle, milá lady. Toho, čo nás spája, je veľa.“

„Napríklad?“ spýtala sa vyzývavo.

„Napríklad manželský sľub,“ odsekol mrazivo. „Si moja manželka. Čo ti prikážem, to aj urobíš a prispôsobíš sa všetkým bezpečnostným opatreniam, ktoré uznám za vhodné. O tom už s tebou nemienim diskutovať. Od zajtra nebudeš pred Stintonom utekať.“

Prebodla ho zúrivým pohľadom. „A čo ak budem?“

„Potom ťa vôbec nikam nepustím. Zamknem ťa doma.“

Hľadela na manžela šokovaná jeho slovami. V jej očiach sa zračil hnev a ešte čosi – Gabrielovi sa zdalo, že to je sklamanie a zármutok. Chvíľu nehybne stála, tisnúc si k hrudi balíčky.

„Takže predsa je to pravda!“ vyhŕkla nakoniec zúfalým hlasom. „Nedôveruješ mi a vôbec si ma nevážiš. Naozaj nás nič nespája.“

„Prestaň, Phoebe!“

„Nech sa ti páči. Toto je pre teba,“ zamrmlala a do ruky mu strčila jeden balíček. Potom sa zvrtla na opätku a rozbehla sa ku dverám.

„Vráť sa, Phoebe!“

Ona sa však ani neobzrela. Mlčky vybehla z knižnice. Gabriel dlho nehybne stál s balíčkom v rukách, zúrivo hľadiac na zavreté dvere. Potom sa vrátil k stolu a sťažka klesol na stoličku.

Zmocnila sa ho čudná apatia. Niekoľko minút pozeral na Phoebin darček, potom ho pomaly začal rozbaľovať. Keď odstránil hnedastý papier, prekvapene sa zahľadel na známu knihu. Uvedomil si, že to je prvý darček, ktorý dostal od Phoebe. Nie, vlastne jeden už dostal. Tým prvým bola ona sama. Toto je jej druhý dar. Ale on jej ešte nedal nič také, z čoho by mohla mať radosť.

Hoci už bola polnoc, Phoebe ešte stále nespala. Hľadiac do tmy, sedela pri okne v nočnej košeli a župane. Ešte predtým otvorila okno, aby vpustila dnu trochu čerstvého nočného vzduchu. Pomáhalo jej to v rozjímaní. Celé popoludnie a večer nevyšla z izby. Dlhé hodiny strávila intenzívnym premýšľaním a teraz bola čoraz nervóznejšia. Dospela k záveru, že trucovaním nič nedosiahne.

Bolo prirodzené, že po zvade v knižnici sa rozplakala. Plakala dlho, ale potom ju to prestalo baviť. Keď odmietla zísť na večeru, čakala, že Gabriel začne búchať na dvere, aby ju donútil poslúchnuť. On však vydal iba príkaz, aby jej doniesli hrianky a čaj.

Vedela, že Gabriel odišiel po večeri do klubu a iba pred niekoľkými minútami sa vrátil. Teraz bol vo svojej izbe. Počula, ako čosi prikazuje komorníkovi, ktorý sa vzápätí vzdialil. Zadumane hľadela na dvere, ktoré spájali ich spálne. Intuícia jej našepkávala, že Gabriel ich v tento večer neotvorí. Nedovolí mu to jeho hrdosť. Dôkladne rozoberala aj otázku vlastnej hrdosti. Keď jej povedal, čo všetko od nej ako od manželky očakáva, veľmi ju to urazilo, ale každým dňom jej to vadilo čoraz menej.

Gabriel síce každú chvíľu vyrukoval s nejakou nehoráznou požiadavkou, ktorá ju popudila, ale aj tak videla isté poľahčujúce okolnosti: usiloval sa ju chrániť, aj keď podľa jeho vlastných predstáv. Očividne nedokázal pochopiť, prečo nie je nadšená jeho spôsobom ochrany. Bolo nad slnko jasnejšie, že obidvaja sa ešte dobre nepoznajú.

Potichučky vstala a pomaly podišla ku dverám, ktoré spájali ich spálne. Pritisla k nim ucho a chvíľu načúvala. V susednej miestnosti vládlo ticho. Gabriel pravdepodobne zaspal. Nikdy by mu zrejme nenapadlo, že by ju mal ísť odprosiť. V niektorých veciach sa dokázal správať až neuveriteľne necitlivo.

Zhlboka sa nadýchla, aby pozbierala odvahu a obozretne pootvorila dvere. Keď nazrela dovnútra, zbadala Gabriela, sediaceho v čiernom župane s knihou v rukách. Vedľa na malom stolíku horela svieca.

Keď vošla do izby, zdvihol zrak od stránok knihy. Znenazdania pocítila v chrbte vzrušené mrazenie, lebo v jeho tvári sa zreteľne zračila túžba. Prekrížila si ruky na hrudi, strkajúc dlane pod rukávy košele. Zastala pred ním a odkašlala si. „Dobrý večer, Vaše lordstvo,“ pozdravila ho posmešne.

„Dobrý večer. Myslel som, že už spíš.“

„Nejako som nemohla zaspať.“

„Chápem.“ Jeho hlas prezrádzal zle skrývanú spokojnosť. „Prišla si sa mi ospravedlniť za tých niekoľko hodín trucovania?“

„Samozrejme, že nie. Mám právo hnevať sa a trucovať, koľko sa mi zažiada.“

Podišla ešte bližšie, aby zistila, akú knihu Gabriel číta. Srdce jej zaplesalo. „Ako vidím, opäť čítaš Smrť kráľa Artuša.“

„Áno. Mám veľkú radosť, že si ju vypátrala.“ Sotva badateľne sa usmial. „Prepáč, ani som sa ti za ňu ešte nepoďakoval.“

„Nič sa nestalo.“ Veľmi ju blažil pocit, že má z jej darčeka takú radosť. „Som rada, že sa mi ju podarilo vypátrať.“

Gabriel z nej nespúšťal zrak. „Môžeš si byť istá, že sa ti budem revanšovať.“

„Už sme sa vyrovnali. Dal si mi Dámu vo veži.“

„Vlastne máš pravdu.“ Stále na ňu uprene hľadel. „Prečo si nemohla zaspať?“

Začervenala sa. Bola rada, že stojí v prítmí. „Premýšľala som.“

„Naozaj? A k čomu si dospela?“

„Nemusíš byť uštipačný. Hovorím vážne. Premýšľala som o našom manželstve.“

Gabrielova tvár ostávala nepreniknuteľná. „Chcela si sa dopátrať, či si neurobila chybu? Na takéto meditácie je už trocha neskoro. Poznáš to príslovie o unáhlenom manželstve?“

„A nasledujúcom vytriezvení? Áno, poznám. Ale ja som rozmýšľala o niečom inom.“

Gabriel zaváhal, akoby čakal inú odpoveď. „O čom?“

„O našej budúcnosti.“

„Hovor konkrétnejšie.“

„Pochopila som, že máš strach z lásky.“

„Ten cit ešte žiadnemu mužovi neprospel. Zväčša im privodil len ťažkostí.“

Phoebe cítila, že napätie v jej tele sa stáva priam neznesiteľným. Začala sa bezcieľne prechádzať po miestnosti. Potom zastala pred kozubom a prezerala si nádherné hodiny, ktoré tam viseli. „Vieš, Gabriel, ja nemám taký strach z emócií, ako ty.“

„Viem,“ odvrkol stroho.

„Uvažovala som o rozdieloch, aké z tohto hľadiska existujú medzi nami dvoma. Spočiatku som sa nazdávala, že tvoju neochotu zaľúbiť sa má na svedomí moja sestra. Viem, že sa ťa bolestne dotklo, keď vtedy zmenila názor a vrátila sa s bratom.“

„Nebyť finančného krachu a guľky, ktorá sa mi zaryla do ramena by som sa z toho sklamania pozviechal oveľa skôr. Priznávam však, že vtedy som na vlastnej koži pocítil, čo všetko človek riskuje, keď sa riadi len citmi.“

„Ale to nebol jediný nepríjemný zážitok tohto druhu, však?“

„Čo tým chceš povedať?“

Podišla k jeho toaletnej skrinke a obzerala si predmety na nej rozložené. Zodvihla čiernu lakovanú dózu so striebornou vzorkou. „Ty a ja sme vyrastali v odlišných podmienkach, nemám pravdu?“

„O tom niet pochýb. Tvoj otec je šľachtic, vlastní obrovský majetok, takže ty si celý život žila v prepychu. Peniaze a moc dodávajú človeku pocit istoty.“

„Pointa nie je v tom. Ide o to, že naša rodina je veľmi súdržná. Keďže som bola najmladšia, rodičia i súrodenci so mnou zaobchádzali vždy ako s malým deckom. Všetci sa o mňa prehnane starali a mne to vadilo. A doposiaľ mi to vadí. Ale vždy ma všetci mali radi. Ty si taký pocit zrejme nezažil.“

Gabriel zmeravel. „Čo tým chceš povedať?“

Phoebe sa otočila a pozrela mu do tváre. „Tvoja matka zomrela, keď si bol malým chlapcom. Mal si len otca, ktorý uprednostňoval spoločnosť svojich knižiek. Nebolo to tak?“

„Môj otec bol veľmi inteligentný človek.“ Gabriel zavrel knihu, ktorú mal položenú na kolenách. „Bolo celkom prirodzené, že sa venoval štúdiu.“

„Ja si však nemyslím, že to bolo celkom v poriadku. Nazdávam sa, že sa mal viac venovať svojmu jedinému synovi. Mal ti venovať aspoň toľko pozornosti, koľko venoval knihám.“

„Phoebe, toto je úplne zbytočná debata. Nemáš potuchy, o čom vlastne hovoríš. Bude lepšie, keď sa vrátiš do postele.“

„Nevyhadzuj ma!“ Phoebe rýchlo odložila dózu na pôvodné miesto. Podišla ku Gabrielovi a zastala pred ním. „Prosím ťa.“

„Ja ťa nevyhadzujem. Iba ťa posielam do postele. Drahá, nemá význam vracať sa do minulosti.“

„Celý večer som o tom premýšľala a dospela som k presvedčeniu, že sa bojíš lásky, a to preto, lebo nedôveruješ ani sám sebe. A nedôveruješ si preto, lebo ľudia, ktorí tvrdili, že ťa milujú, ťa po čase opustili.“

„Táraš hlúposti.“

„Vôbec nie. Vypočuj ma. To, čo ti chcem povedať, totiž vysvetľuje tvoje konanie.“ Phoebe si kľakla k jeho stoličke a položila mu ruku na stehno. „Tvoja matka ťa určite milovala, ale zomrela veľmi skoro. Otec ťa mal tiež rád, ale príliš si ťa nevšímal. Potom sa ti zdalo, že ťa ľúbi moja sestra, lebo chcela s tebou ujsť, ale ona si potrebovala vyriešiť iný problém. Po takých skúsenostiach sa ti nemožno čudovať, že máš z lásky strach.“

Gabriel neveriacky pokrútil hlavou a zahundral: „A na toto všetko si prišla dnes večer?“ „Áno.“

„Veľmi ma mrzí, že si tým premárnila toľko času. Bolo by oveľa lepšie, keby si bola prišla na večeru a poriadne sa najedia. Musíš byť poriadne hladná.“

Phoebe naňho hľadela neveriacimi očami. „A ty si neuveriteľne tvrdohlavý,“ vyhlásila napokon.

„Ak to znamená, že neberiem na vedomie výplody tvojho typicky ženského fantazírovania, ktoré mi tu podstrkuješ, tak potom súhlasím.“

Vzkypela hnevom. „Vieš, čo si o tebe myslím? Že si nielen tvrdohlavý, ale navyše ešte aj zbabelec!“

„To nie je prvý raz, čo mi nadávaš do zbabelcov,“ vyhlásil chladne. „Našťastie, ja sa tak ľahko neurazím. Mnohí muži by si nenechali takto nadávať – zvlášť od vlastnej manželky.“

„A poviem ti ešte niečo. Našťastie som rovnako hlavatá ako ty a v hĺbke duše presvedčená, že ma predsa len ľúbiš. Ty máš len strach si to priznať. A práve preto tvrdím, že si zbabelec.“

„Mysli si, čo chceš,“ odsekol.

„Bodaj by ťa porantalo!“ Phoebe od zlosti silno dupla nohou. „Niekedy si načisto nemožný!“

Prudko sa zvrtla a vykročila do svojej spálne. Zabuchla za sebou dvere a začala sa nepokojne prechádzať po izbe. Prekliaty chlap! Svojím tvrdošijným odmietaním priznať vrúcny cit ju priviedol do zúrivosti. A pritom si bola istá, že k nej niečo cíti a že nie je voči láske taký odolný, ako predstiera. Jej intuícia ju určite neklamala.

Myšlienka, že by sa pri posudzovaní jeho cítenia a konania mohla mýliť, bola sama osebe pokorujúca, a preto šiju odmietala čo i len v kútiku duše pripustiť.

Keďže je manželkou tohto muža, jej budúcnosť je s ním nerozlučne spätá. Musí nájsť spôsob, ako v ňom oslobodiť ušľachtilého rytiera, ktorý sa skrýva pod vonkajšou škrupinou cynickosti. A o tom, že Gabriel taký naozaj je, nemala najmenšie pochybnosti. Ľahla si a dumala ďalej.

Lenže hnev a urážky istotne nie sú tou najvhodnejšou cestou, ako to dosiahnuť.

Zrazu cez otvorené okno vletel do jej izby akýsi predmet. Phoebe to zistila, až keď ten predmet dopadol na jej posteľ, pretože mala zatvorené oči.

Prekvapená sa strhla a zbystrila zrak. Záhadný predmet sa skotúľal na dlážku. Phoebe chvíľu nevidela vôbec nič. Iba dúfala, že to nie je netopier.

Po krátkej chvíli k nej však doľahol podozrivý zvuk. Vzápätí vzbĺkli žltkasté plamene a bleskurýchle zachvátili prikrývku, visiacu z postele. Panebože, oheň sa určite rozšíri na celú posteľ!

Zdesene vykríkla a vrhla sa do rohu spálne, kde stál pri umývadle džbán s vodou.

„Gabriel!“ skríkla zdesene, vylievajúc celý obsah nádoby na plamene.

V okamihu sa dvere do jej izby rozleteli. „Dočerta, čo sa tu –“ Stačil mu jediný pohľad, aby pochopil, čo sa deje.

„Dones džbán z mojej izby a potom zobuď služobníctvo! Utekaj!“

Phoebe sa rozbehla do jeho izby, schmatla džbán a hneď sa vrátila.

Gabriel zatiaľ strhol horiacu prikrývku z postele a pokúšal sa dupaním zadusiť plamene. Phoebe na ňu vyliala vodu z džbána a rozbehla sa zobudiť čeľaď.
Osemnásta kapitola
Napriek tomu, že vzniknutá škoda nebola príliš veľká, Gabrielova zúrivosť dosiahla priam nebotyčné rozmery.

Odvtedy, čo šťastlivo uhasili oheň a služobníctvo sa opäť pobralo na odpočinok ubehla už hodina, ale on neustále premýšľal o tom, kto sa znova pokúsil ohroziť Phoebin život.

Pohodlne sediaci v kresle s pohárom koňaku v ruke, zadumane upieral zrak na svoju ženu. Sedela na jeho posteli v tureckom sede, chrbtom sa opierajúc o jej čelo. Aj ona zamyslene chlipkala koňak.

Znova o ňu takmer prišiel!

Myslel iba na to, ako málo chýbalo a Phoebe by zomrela. Keby spala, nemusela by sa včas zobudiť a stačiť utiecť. A pretože on by dym vo svojej izbe hneď nezacítil, nestačil by ju zachrániť.

Chvalabohu, že nespala.

„Odteraz ťa už nepustím z dohľadu,“ zaprisahával

sa.

„Gabriel, kto to mohol byť?“ spýtavo naňho hľadela. „Možno tá šialená slúžka, ktorá ťa zlákala do katakomb pod hradom.“ „Alice?“

Gabriel zamyslene otáčal pohárik v ruke. „Tá šialená ženská zrejme prišla za nami sem do Londýna. Z nejakého dôvodu ti chce ublížiť. A možno ťa chce len vystrašiť. Ale prečo?“

„Ak je šialená, tak nemá cenu hľadať nejaké logické vysvetlenie jej pohnútok.“

„Ale prečo sa upriamila na teba? Veď ju vôbec nepoznáš?!“

„Nemusela to byť práve Alice,“ zamyslene prehodila Phoebe. „Mohol to byť hocikto. Možno nejaká zberba, ktorá sa potĺka po meste a zabáva sa takýmto spôsobom. Určite vieš, aké to je, keď si tí darebáci vypijú a prestanú sa ovládať. Hádžu skaly do okien, zakladajú požiare a páchajú kadejaké iné nehoráznosti.“

„Ale veď pod oknom nebola nijaká podpitá zberba. Bolo by počuť huriavk.“

„Máš pravdu.“ Phoebe si zamyslene zahryzla do pery. Potom sa neisto ozvala: „Čosi mi napadlo.“

Gabriel medzitým vstal z kresla a podišiel k oknu. Pohľadom pozorne prehľadával ulicu, dúfajúc, že uvidí niečo alebo niekoho, kto by mu poskytol nejakú stopu na objasnenie celej záležitosti. „Hovor, na čo si prišla,“ vyzval ju napokon, keď nepokračovala.

„Nuž,“ začala pomaly, „našla som istú súvislosť s tým, čo sa stalo v hradných katakombách.“

„Nechápem, čo máš na mysli,“ úprimne priznal Gabriel.

„Pamätáš si na ďalšiu z kliatob, uvedených na konci Dámy vo veíiV1

„To predsa nie je možné! Odmietam v tom vidieť zásah nejakých nadprirodzených síl. Určite si si všimla, že som sa vo svojej knihe všemožne vyhýbal nadprirodzeným javom.“

„Dobre. Ale spomeň si na to, čo je napísané v závere tej knihy.“

Phoebe zoskočila z postele a odbehla do svojej izby. Vzápätí sa vrátila s Dámou vo veži v ruke. „Phoebe, to je predsa absurdné.“ „Len počúvaj.“ Opäť sa uvelebila na posteli, otvorila zväzok na jeho poslednej strane a nahlas prečítala: „Kliatba nech padne na hlavu toho, kto túto knihu neprávom vezme do svojich rúk. Nech sa utopí vo vodnej hlbočine. Nech ho spáli oheň. Nech sa večne praží v pekelnej páľave.“

„Nech to čert vezme! Phoebe, možno máš napokon pravdu.“ Gabriel sa zamyslel. „Možno tá Alice vie o tejto kliatbe a vo svojom ošiali sa ju pokúša uskutočniť.“

„Odkiaľ by ju mohla poznať?“ Phoebe opatrne zavrela knihu.

„Dáma vo veži ležala v mojej pracovni vo veži po celý čas, odkedy som sa vrátil do Anglicka. Nie je vylúčené, že niekto zo služobníctva si ju prečítal a mohol o tom porozprávať Alice.“

Phoebe zamyslene zvraštila obočie. „Aj keby to tak bolo, sú tu ešte ďalšie otázniky. Kliatba je predsa napísaná v archaickej francúzštine. Myslíš, že niekto z tvojho služobníctva vie po francúzsky a navyše ovláda archaizmy?“

„Správna otázka.“ Gabriel sa znova zahľadel do temnej ulice.– „Kto len môže byť tá Alice?“

„To skutočne neviem. Donekonečna som sa prehrabávala v pamäti a teraz som si absolútne istá, že som ju vtedy videla po prvý raz v živote.“

„Nebola slúžkou v dome tvojich rodičov?“

„Nie.“

„Ale nejaká súvislosť s tebou predsa musí existovať.“ „Gabriel?“

„Áno?“ zareagoval, ale neotočil sa. Jeho mozog intenzívne spracúval súvislosti a dohady. Súvislosť. Musí jestvovať nejaká súvislosť medzi knihou, Alice a oboma dramatickými udalosťami, ktoré ohrozili život Phoebe.

„Váham, či ti to mám povedať, lebo aj tak si už dosť zaujatý proti Neilovi, ale čo keď –“

Gabrielovi prešiel mráz po chrbte. Prudko sa zvrtol a v okamihu priskočil k posteli. „Dočerta, čo s tým môže mať spoločné Baxter?“

„Asi nič.“ Phoebe sa znepokojene nadvihla, keď zbadala rozzúreného Gabriela pri posteli. „Aspoň si nemyslím, že by v tom mohol mať prsty. Nie, nie, jeho sa to určite netýka.“

„Ale napadlo ti to. Prečo?“

Naprázdno prehltla. „Keď so mnou tancoval, povedal, že by chcel mať aspoň tú knihu, čo som mu darovala. Myslí si, že má na ňu právo. Že je to jediná pamiatka, ktorá mu po mne ostala.“

„Nech ho šľak trafí, diabla!“ zúril Gabriel.

„Nemal by si robiť unáhlené závery. Len si spomeň, že Alice na mňa zaútočila ešte skôr, než sme sa dozvedeli, že Neil žije a vrátil sa do Anglicka. Do katakomb ma vylákala ona, nie on.“

„Potom musí existovať nejaká spojitosť medzi ňou a Baxterom.“ Gabriel neskrýval znepokojenie. „Jediným riešením je nájsť Alice.“

„Netreba sa unáhliť,“ namietla Phoebe. „Neil sa o tú knihu možno zaujíma iba zo sentimentálnych pohnútok.“

„Baxter je sentimentálny asi tak ako hladný žralok.“

Phoebe zovrela pery. „Môžeš si o ňom myslieť čokoľvek, ale aký by už len mal dôvod ubližovať mi?“

„Má dôvod ubližovať mne a je dosť prešibaný na to, aby si uvedomil, že na to môže použiť teba.“

„Na to nemáš nijaký dôkaz.“

„Keď vypátram, aká je súvislosť medzi Alice a Baxterom, budem ho mať.“

„Gabriel, ty si ako posadnutý. Za každú cenu chceš z Neila urobiť zločinca. Som z teba úplne zdesená.“

Silou vôle potlačil hnev a čo najpokojnejšie povedal: „Odpusť, drahá. Nechcem ťa strašiť.“

Naklonil sa k nej a vzal ju do náručia. Potom ju zdvihol, postavil vedľa postele a odhrnul prikrývku. „Mali by sme si trocha pospať. Ráno zavolám Stintona a poverím ho, aby našiel tú záhadnú Alice.“

„A čo bude so mnou?“ spýtala sa Phoebe, poslušne si líhajúc do Gabrielovej postele. „Tvrdil si, že chceš, aby ma Stinton strážil.“

„Nemôže byť súčasne na dvoch miestach.“

Phoebine oči zažiarili. „Nebodaj to znamená, že si mi konečne začal dôverovať? Už si teda nemyslíš, že by mal na mňa niekto dozerať?“

„Nebude to potrebné, pretože zajtra nikam nepôjdeš.“ Gabriel sfúkol sviečku a ľahol si vedľa nej.

Phobe strpia a zaťala päste. „To nemyslíš vážne?! Na zajtra mám už bohatý program. Chystám sa na návštevu k Meredith.“

„Tvoja sestra ťa môže navštíviť sama,“ odvetil, objímajúc ju. „Pokým sa celá tá záležitosť nevyrieši, nevytiahneš z domu ani päty.“

„Ja že nesmiem odísť z domu? To odo mňa nemôžeš žiadať.“

„Môžem a žiadam. Vidím, že akákoľvek poslušnosť voči komukoľvek, o tvojom chudákovi manželovi ani nehovoriac, je ti úplne cudzia. Ale uvedom si, že ti ide o život. Jednoducho sa musíš podriadiť.“ Gabriel postrehol, aká je napätá, a tak sa pokúsil hovoriť vľúdnejšie.

„Veľmi ma to mrzí, drahá, ale nesmieme nič nechať na náhodu. Doma budeš musieť ostať dovtedy, kým si nenájdem čas, aby som ťa mohol osobne sprevádzať alebo kým sa neuvoľní Stinton.“

Phoebe sa prudko posadila. „Nemôžeš predsa odo mňa žiadať, aby som bola väzňom vo vlastnom dome!“

Gabriel ju donútil ľahnúť si a prikryl ju svojím telom. Phoebe sa pod ním zlostne metala dovtedy, kým jej boky nepritisol svojou svalnatou nohou a rukami nepridŕžal jej hlavu.

„Upokoj sa,“ prehovoril hlasom presiaknutým nehou. „Teraz už nejde o nejaké vzrušujúce dobrodružstvo. Tentoraz ide o niečo veľmi nebezpečné. Musím mať istotu, že sa ti nič nestane.“

„Takže mieniš na mňa dozerať ako na sopľavé decko?“

„Som tvoj manžel a navyše viem o ľudskej zlobe podstatne viac než ty.“

Hľadela naňho odhodlane, vyzývajúc ho na súboj a testujúc pevnosť jeho odhodlania. Gabriel mlčal a v duchu sa modlil, aby aspoň raz ustúpila.

Keď sa po chvíli uvoľnila, uvedomil si, že vyhral. Aspoň tentoraz. Úľava, ktorú pocítil, bola priam neopísateľná.

„Viete, pán gróf, občas mi toto manželstvo poriadne drása nervy.“

„Aj mne,“ zašepkal. V bledom svite mesiaca si všimol, že oči má plné smútku.

Nečakane si spomenul na chvíľu, keď jej tvár zbadal po prvý raz. Tiež svietil mesiac. Keď jej v onú noc na opustenom chodníku v Sussexe zdvihol závoj a zahľadel sa na jej vyplašenú a pobúrenú tvár, zatúžil po nej. Už vtedy bol skalopevné presvedčený, že urobí všetko, aby ju dostal.

Audeo. Mám odvahu.

Teraz mu už patrila. A predsa bola tak veľmi neskrotná. A prchká. Musel nad ňou držať ochrannú ruku, lebo neveril, že by sa dokázala o seba postarať sama.

„Ani si nevieš predstaviť, ako mi na tebe záleží,“ zašepkal jej do ucha. „Nechápem prečo, ale si moja a ja urobím všetko preto, aby ti nikto neublížil.“

Nato sa ústami zmocnil jej pier, opájajúc sa jej silou a usilujúc sa dobyť jej dušu tak, ako si privlastňoval jej pôvabné telo. Po chvíli roztúžene zastonala a ovinula si ruky okolo jeho krku.

•k -k -k

„Čo sa deje?“ Anthony sa natiahol na druhý koniec stola po fľašu s červeným vínom a naplnil si pohár. Nevrlo zazeral na Gabriela, ktorý sa usadil na opačnej strane.

„Nemusíš sa hneď tak rozčuľovať,“ miernil ho Gabriel a skúmavým pohľadom preletel po klubovej sále. Bolo skoré dopoludnie, takže tu ešte nebolo veľa mužov, niektorí však sedeli dosť blízko a mohli by z ich rozhovoru čo-to zachytiť. „Neželám si, aby o mojich záležitostiach vedel celý Londýn.“

Anthony sa upokojil. „Tak hovor. Vysvetli mi, prečo sme sa museli tak narýchlo stretnúť?“ ozval sa stíšeným hlasom.

„Niekto chce ublížiť Phoebe… alebo ju aspoň riadne vystrašiť.“ Možno ju chce dokonca aj zabiť, dodal si pre seba. Túto obavu však nedokázal vysloviť nahlas.

„Dobrotivé nebesá!“ zdesil sa Anthony. „Si si tým istý?“

„Absolútne.“

„Kto to je? Zabijem ho,“ vyhrážal sa Anthony.

„Obávam sa, že budeš musieť počkať, kým sa dostaneš na rad. Mám prednosť. Nazdávam sa, že za to zodpovedá istá žena, ktorá sa Phoebe predstavila ako Alice. Je buď pomätená, alebo má zločinné sklony. V každom prípade sa vyznačuje skvelým hereckým talentom. Tvrdila Phoebe, že je mojou slúžkou. Je veľmi pravdepodobné, že do celej záležitosti je zapletený aj Neil Baxter.“ Nato mu Gabriel stručne zrekapituloval nedávne udalosti.

Anthony ho počúval s rastúcim nepokojom. Keď dohovoril, Phoebin brat sa už nedokázal ovládať. „Dočerta, veď Baxter je mŕtvy! Sám si ma o tom ubezpečoval.“

„Môžeš si byť istý, že aj ja som sklamaný, že sa neutopil.“

„Čo chceš podniknúť?“

„Znova sa ho zbaviť. Ale teraz už definitívne, aby som mal istotu, že ho už nikdy viac neuvidím.“

Anthony prižmúril oči. „Naozaj si presvedčený, že je pirát a hrdlorez?“

„Námorníci z lode, ktorú mi ukradol a ktorým sa podarilo zachrániť, mi dopodrobna rozprávali, že mu robilo náramné potešenie podrezávať bezmocným ľuďom krky.“

„Ale prečo ohrozuje Phoebe?“ nahlas uvažoval Anthony.

„Mám dojem, že sa mi tým chce pomstiť.“

„A prečo na to používa Alice?“

„Zrejme nechce riskovať sám.“ Gabriel zamyslene zvraštil čelo. „Sú dve možnosti. Buď je naozaj pomätená a Baxter bude tvrdiť, že s ňou nemá nič spoločné, alebo je to skúsená vrahyňa. Ak sa aj ku svojim skutkom prizná, potom jej slovo veľa nezaváži proti slovu anglického džentlmena.“

„Dokonca nemusí ani vedieť, kto ju tou úlohou poveril,“ dodal Anthony. „Na špinavú prácu šiju mohol najať bez toho, aby jej prezradil svoje skutočné meno.“

Gabriel prikývol. „To je možné. Vypátram, či je medzi nimi nejaká súvislosť.“

„Ako to chceš urobiť?“

Gabriel sa naklonil dopredu a ešte viac stíšil hlas. „Požiadal som o to istého detektíva. Jeho úlohou bude zistiť, či má Baxter nejakú milenku alebo kontakty s podsvetím.“

Anthony chvíľu mlčky uvažoval a potom sa spýtal Gabriela: „Čo urobíš, keď Baxterovi nebudeš môcť dokázať zodpovednosť za útoky na Phoebe?“

Gabriel mykol plecami. „Bol by som radšej, keby som mu to mohol dokázať. Phoebe musí konečne pochopiť, že Neil Baxter je iba prefíkaný klamár, a nie ušľachtilý Lancelot, za ktorého ho odjakživa považovala. Tak či onak, musím sa ho zbaviť.“

„Phoebe bude žiadať dôkazy jeho viny. Ona sa starých priateľov tak ľahko nevzdáva. Je veľmi lojálna,“ poznamenal Anthony.

„To viem.“ Gabriel sa usiloval tváriť pokojne. „Baxter je však príliš nebezpečný, aby som mu naďalej dovolil krútiť sa okolo Phoebe. Takej romantickej žene, akou je ona, dokáže zamotať hlavu bez väčších problémov. Doposiaľ sa mu podarilo už pomútiť hlavu nejednej rozumnej žene a vytiahnuť z nej obchodné tajomstvá jej manžela… alebo milenca,“ dodal s úškľabkom.

Anthony povytiahol nahor jedno obočie. „Aj tvojej milenky?“

„Nebola to len moja milenka. Boli sme už zasnúbení,“ priznal neochotne. „Bola dcérou jedného z mojich obchodných partnerov. Volala sa Honora, to znamená česť. Ironické, nie? Až neskôr som pochopil, že Honora Ralstonová mala menej cti než hociktorá iná žena na svete.“

„Dávala Baxterovi informácie o tvojich lodiach?“

„Zviedol ju a nahovoril jej, že som krvilačný pirát, ktorý len predstiera, že je obchodníkom. Tvrdil jej, že chce na mňa len nastražiť pascu.“

„Možno bola len naivná… A ty si na jej zradu prišiel?“

„Áno.“

„A čo si podnikol?“

„Podstrčil som Honore nepravdivé informácie a ona ich pohotovo odovzdala Baxterovi. Tak som ho chytil do pasce ja.“

„Viem, že by som sa na to nemal spytovať, ale čo sa stalo s tou Honorou?“

„Keď jej otec zistil, že sa spriahla s Baxterom a takmer ho priviedla na mizinu, v tichosti ju vydal.“

„Za koho?“

„Za jedného svojho obchodného partnera z lodiarskej firmy.“

„A nemohla by to byť tá záhadná pomstychtivá Alice?“

„Nie. Počul som, že práve čaká druhé dieťa a už sa do Anglicka nevrátia. Jej starnúci manžel sa zrejme ponáhľa založiť lodiarsku dynastiu.“

„Takže Alice ostáva naďalej zahalená rúškom tajomstva, rovnako ako aj jej vzťah k Neilovi Baxterovi.“ Anthony chvíľu sústredene premýšľal. „Čo je s Phoebe?“

Gabriel sa neochotne odtrhol od vlastných myšlienok. „Čo by s ňou malo byť?“

„Naozaj jej teraz nič nehrozí?“

„Samozrejme. Vari si myslíš, že by som ju nechal bez patričnej ochrany?“

„To nie. Dúfam však, že si už pochopil, aké zložité je ju ochraňovať, keď sa tomu sama prieči. Kde je teraz?“

„Doma. A služobníctvo dostalo príkaz, že za žiadnych podmienok nesmie vpustiť dnu nikoho cudzieho.“

„Phoebe súhlasila, že ostane celý deň zavretá doma?“

„Ostane tam tak dlho, dokiaľ to bude nevyhnutné. Zakázal som jej chodiť po Londýne. Pôjde iba so mnou, alebo so Stintonom.“

Anthony na chvíľu zmeravel s otvorenými ústami. „Ty si ju dokázal primäť, aby zostala doma?“

„Áno.“

„Na ako dlho?“

„Na toľko, koľko bude potrebné.“ „A ona na to pristala?“

Gabriel zabubnoval prstami po operadle kresla. „Nemá na výber. Musí urobiť, čo jej poviem.“

„Ty si sa asi zbláznil! Zabudol si, aká je? Ona vždy robí iba to, čo chce. Prečo si myslíš, že ťa poslúchne?“

„Lebo je moja manželka.“

„Si blázon! Keď Phoebe niečo nevyhovovalo, neposlúchla ani otca, ani matku, ani mňa, svojho staršieho brata. Riadi sa len vlastnou impulzívnou povahou. Panebože, možno sa v tejto chvíli práve bezstarostne odoberá pátrať po tej záhadnej Alice!“

Gabriel vstal z kresla, usilujúc sa nedať najavo, ako ho Anthonyho slová znepokojili. „Jednoznačne som jej prikázal, že musí ostať doma. A ona dobre vie, že sa tomu musí podriadiť.“

„Nebuď naivný,“ zašomral Anthony. „Nezabúdaj, že ti už raz ušla.“

Gabriel skrivil tvár. „To bolo niečo celkom iné.“

„To si len ty myslíš. Poďme sa presvedčiť, či je ešte doma.“

„Určite je doma,“ tvrdošijne trval na svojom Gabriel.

Cestou ku dverám klubu sa Anthony na Gabriela ironicky uškľabil. „Stavím sa o desať libier, že tam nebude. Poznám ju lepšie než ty. Nikdy nerešpektovala nijaké príkazy. A nebude ani tvoje.“

„Rád pôjdem s tebou. Ale nerob si nádeje, že vyhráš.“

„A keď ju naozaj nenájdeme doma? Čo urobíš potom?“

„Nájdem ju a zamknem v jej spálni.“

„Utečie ti cez okno. Vo viazaní uzlov z plachiet je priam preborníčka,“ pripomenul mu Anthony.

Meredith a lady Lýdia sa zjavili už o polhodinu potom, čo im doručili Phoebin odkaz. Keď vošli do salónu, boli zjavne rozrušené.

„Prečo ťa Gabriel väzní?“ pobúrené zvolala matka, vyberajúc si z kabelky cviker. Nasadila si ho a skúmavo pozrela na dcéru. „Čo sa vlastne stalo? Zbil ťa? Prisahám, že to otec nenechá len tak. A ja tiež nie. Privolili sme, aby sa s tebou oženil, lebo sme sa nazdávali, že si s tebou dá rady aj podobrotky. Zdá sa, že zachádza priďaleko.“

Meredith si rozviazala šnúrku klobúka, ustarostené si premeriavajúc sestru. „Ublížil ti? Varovala som ťa, že je to tvrdý človek. Ale nemaj strach. Nedovolíme, aby ti skrivil čo i len vlások na hlave.“

Phoebe sa spokojne usmiala a naliala im čaj. „Posaďte sa. Musím vám rozpovedať všetko po poriadku. Je to veľmi vzrušujúce. Pozvala som vás, lebo sa potrebujem niekomu vyrozprávať.“

„Phoebe, nebodaj si z nás robíš dobrý deň! Keď som dostala tvoj odkaz, veľmi som sa zľakla.“

„Tak musíš sedieť doma, alebo nie?“ pridala sa Meredith.

„Do mesta môžem ísť iba v Gabrielovom sprievode.“ Phoebe ohrnula noštek. „Alebo vtedy, keď moju bezpečnosť bude zaisťovať istý pán Stinton. Ubezpečujem vás, že je to nesmierna otrava.“

„Takže predsa len musíš byť doma proti svojej vôli?“ Meredith sústredene sledovala sestrinu tvár, keď jej Phoebe podávala šálku s čajom.

„Napokon som súhlasila.“

„A prečo si na to pristala?“ zaujímala sa matka.

„Lebo som pochopila, že Gabriel sa strachuje o moju bezpečnosť.“ Phoebe si odpila z čaju. „Pravdu povediac, pokladám to za dobré znamenie. Robí si o mňa starosti, lebo ma ľúbi. Aj keď to nahlas nechce priznať. Ani sám pred sebou.“

Meredith si s matkou vymenila rýchly pohľad a vzápätí sa obrátila na Phoebe. „Najlepšie bude, keď nám všetko porozprávaš pekne od začiatku.“

„Dobre,“ pristala Phoebe. V krátkosti im vyrozprávala celý príbeh. „Ako iste chápete, problém je v tom, že nevieme, kto je tá Alice. Taktiež nevieme, odkiaľ sa dozvedela o kliatbe z Dámy vo veži. Gabriel má podozrenie, že v tom má prsty Neil Baxter.“

„Panebože, vari sa nikdy nezbavíme toho hrozného človeka?!“ vzdychla si lady Lýdia.

Jej mladšia dcéra odula pery. „Ja však vôbec nie som presvedčená, že s tým má niečo spoločné Neil. Podľa mňa je celkom možné, že Gabriel robí unáhlené závery, lebo má Neila v žalúdku a žiarli naňho.“

„To by vysvetľovalo veľa vecí,“ zašomrala Meredith.

„Všetko tomu nasvedčuje,“ pobavene sa usmiala Phoebe. „Zakázal mi akokoľvek komunikovať s Neilom, takže nemám možnosť zistiť, ako by sa jeho obvineniam bránil.“

„A to je veľmi dobré,“ skonštatovala matka. „Ako ti máme pomôcť? Máme ťa zabávať, pokým budeš väznená vo vlastnom dome?“

„Ale mami, Phoebe predsa nie je väzeň.“

„Som,“ odporovala Phoebe.

„Je,“ prisvedčila aj matka.

Meredith si premerala matku i sestru zachmúreným pohľadom. „Wylde robí dobre, keď robí opatrenia v záujme tvojej bezpečnosti, Phoebe. Aj keď musíš kvôli tomu ostať doma, pokiaľ sa celá záležitosť nevysvetlí.“

„Je mi jasné, že Gabriel to myslí dobre,“ súhlasila Phoebe. „Doposiaľ vždy myslel na moju bezpečnosť. Akurát to robí trochu agresívne. Dúfam, že sa mi podarí časom ho skorigovať.“

„Správne, dcérka,“ ocenila jej slová lady Lýdia s úsmevom, ktorý vyjadroval jej materskú hrdosť. „Odjakživa som bola presvedčená, že budeš dobrou manželkou.“

Meredith sa znova zachmúrila. „Phoebe by nemala pomýšľať na korekcie správania svojho manžela. Mala by sa usilovať zmeniť svoje.“

„Čo keby sme prešli na inú tému? Požiadala som vás, aby ste prišli, lebo som na to mala istý dôvod. Rada by som sa čo najskôr vyslobodila z tohto väzenia.“

Lady Lýdia prekvapene zdvihla obočie. „A ako to chceš urobiť?“

Phoebe sa usmiala. „S vašou pomocou predsa!“

Meredith sa zatvárila pohoršene. „Nemôžeš od nás žiadať, aby sme ti s mamou pomáhali pri úteku z domu. Nebolo by od teba správne priečiť sa vlastnému manželovi. A už vôbec nie vtedy, keď sa ťa usiluje ochraňovať. Určite by sa rozzúril, keby sa dozvedel, že sme ti pomohli v úteku.“

„Ja predsa nechcem utekať,“ uškrnula sa Phoebe.

„Chvalabohu!“ vydýchla si Meredith.

„Ja mám len v úmysle,“ pokračovala, „pomôcť mu odhaliť ľudí, ktorí majú tie útoky na mňa na svedomí.“

„Preboha!“ zastonala Meredith.

Lady Lýdia so záujmom pozrela na svoju mladšiu dcéru. „A ako to chceš urobiť?“

„Po prvé,“ začala Phoebe, nalievajúc si čaj do šálky, „musím vypátrať pravdu o Neilovi. Chcem si byť nacistom, či je skutočne zločincom, alebo len obeťou nejakého nedorozumenia.“

„Ako to chceš zistiť?!“ Matkine oči zaiskrili zvedavosťou.

„Ty by si mi v tom mohla veľmi pomôcť, mami. Chcela by som, aby si pri kartách vytiahla od svojich priateliek všetko, čo o Neilovi počuli. Mohol by to byť ohromný zdroj informácií. Zisti, či nepočuli o ňom, alebo o nejakej Alice. Možno sa volá aj inak. Treba ju aj opísať.“

„Dobrý nápad,“ ocenila matka.

„S tým súhlasím,“ pripustila aj Meredith.

„Pokiaľ ide o teba, Meredith, tiež by si sa mohla kadečo nenápadne poprezvedať.“

„Je pravda, že k nám chodí veľa ľudí…“

„Presne tak. A tiež preto, že ľudia sa ti radi zdôverujú. Keď sa na teba dívajú, vidia stelesnenie ideálu dobromyseľnej ženskosti.“

„Nemusíš ma urážať,“ ohradila sa Meredith. „Je mi známe, že podľa väčšiny ľudí nemám v hlave nijaký mozog. Priznávam, že takáto povesť mi občas príde veľmi vhod. Získala som tak istú zručnosť v zbieraní drobných, ale veľmi zaujímavých informácií, ktoré dokáže Trowbridge zužitkovať pri svojom podnikaní.“

„A vďaka týmto schopnostiam ťa tvoj manžel začal pokladať za seberovnú partnerku v obchodných záležitostiach… Tak čo, pomôžeš mi?“

„Samozrejme.“

Lady Lýdia priam žiarila spokojnosťou. „Obidve som vás skvele vychovala.“

V tom okamihu sa dvere salónu prudko otvorili.

Zaskočené ženy sa otočili a zbadali vchádzať Anthonyho s Gabrielom.

Gabriel najprv uprel pohľad na Phoebe. Na jeho tvári sa zračila viditeľná úľava a neskrývaná mužská spokojnosť.

So zdvihnutým obočím naňho pozrela.

„Nevravel som, že bude doma?“ triumfálne sa obrátil k Anthonymu.

„Je tu, to sa nedá poprieť. Gratulujem. Neuveril by som, keby som ju tu nevidel na vlastné oči. Dobrý deň, milé dámy.“

„Dobrý, deň, páni,“ zdvorilo odvetila Phoebe. „Nečakali sme, že prídete. Môžem vás ponúknuť čajom?“

Gabriel k nej vykročil s úsmevom na tvári. „To znie veľmi lákavo, drahá. Vidím, že si si pozvala návštevu, aby si si skrátila dlhú chvíľu.“

„Mama a Meredith boli také láskavé, že ma prišli pozrieť.“ Phoebe mu podala šálku s čajom. Práve sa chystala oboznámiť ho so svojím plánom, keď na chodbe začula známe kroky. Sprevádzal ich rovnako známy hlas.

„Hrom a peklo, kde je moja dcéra?“

„To je manžel,“ zahundrala lady Lýdia. „Už iba ten tu chýbal!“

Dvere sa opäť otvorili a do salónu vrazil Clarington. Najprv vrhol skúmavý pohľad na Phoebe a potom pristúpil ku Gabrielovi.

„Pane, dopočul som sa, že bijete moju dcéru,“ vyprskol.

„Zatiaľ nie,“ chladno odvetil Gabriel. „Priznávam sa, že niekoľkokrát som mal veľkú chuť vylepiť jej zaucho, ale zatiaľ som sa ovládol.“

„Dočerta, čo majú tie reči znamenať? Tak prečo ju zatvárate vo vlastnom dome?“ výhražné pokračoval Clarington.

„Ja ju nezatváram, to len ona sa v poslednom čase začala nesmierne zaujímať o domácnosť a najradšej sa zdržiava pri rodinnom kozube,“ odvetil Gabriel a zaškľabil sa na Phoebe. „Však, miláčik?“

„Dalo by sa to povedať,“ odvetila s vážnou tvárou. „Otec, dáš si čaj?“

„Nie, ďakujem. Ponáhľam sa na zasadnutie Matematickej spoločnosti.“ Clarington sa na každého z prítomných krátko, skúmavo pozrel. „Je teda všetko v poriadku?“

Manželka mu venovala žiarivý úsmev. „Drahý, medzi Phoebe a Gabrielom je všetko v najlepšom poriadku. Ak je tu nejaký malý problém, tak potom súvisí s Neilom Baxterom.“

Clarington karhavo pozrel na Gabriela. „Človeče, prečo ste ešte proti nemu nič nepodnikli?“ „Práve sa na to chystám.“

„Výborne. Rád vám ho nechám na starosti. Mal som dojem, že s riešením podobných záležitostí už máte isté skúsenosti. Ak by ste však potrebovali moju pomoc, pokojne sa na mňa obráťte. Ale teraz už skutočne musím ísť.“ Kývol prítomným na rozlúčku a odišiel zo salónu.

Phoebe vyčkala, kým sa za ním zavrú dvere a spokojne sa usmiala. „Mám pre teba veľmi dobré správy, Gabriel. Mama s Meredith nám pomôžu získať čo najviac informácií o Neilovi Baxterovi. Nemaj obavy, my už zistíme, ako sa veci majú.“

„Aby to šľak trafil!“ Gabrielovi zabehol čaj, ktorý práve pil. Anthony k nemu pohotovo pribehol a pobúchal ho po chrbte.

„Netvár sa tak prekvapene, milý švagor,“ poznamenal, keď sa Gabrielovi napriek kašlú a prskaniu podarilo lapiť dych. „Už dávno si mal pochopiť, že s Phoebe sa človek nikdy nenudí.“
Devätnásta kapitola
Gabrielovi sa podarilo ovládať len do chvíle, kým neodišlo Phoebino príbuzenstvo. Len čo sa za posledným z nich zavreli dvere, obrátil sa k svojej manželke. „Ten nerozvážny nápad ihneď vypusť z hlavy,“ vybuchol výhražné. „Nedovolím, aby si sa do toho plietla.“

„Už sa stalo,“ odvetila nevzrušené. „Navyše si to zobrali na starosť predovšetkým mama a Meredith. Ja sa totiž nesmiem vzďaľovať z domu, ak sa nemýlim.“

Mal sto chutí zdrapiť ju za ramená a poriadne ňou zalomcovať. „Stále nechceš veriť tomu, že Baxter je nebezpečný?“

„Mama ani sestra nebudú nijako riskovať,“ vysvetľovala zmierlivo. „Iba trochu vyspovedajú svojich známych. Mama nenápadne prehodí o Baxterovi nejaké to slovíčko pri partičke wistu a Meredith sa naňho povypytuje nejakého grófa, keď si uhne na jednom z jej večierkov.“

„Ani tak sa mi to nepáči.“ Gabriel sa nespokojne prechádzal po salóne. „Stinton už na tom začal pracovať.“

„Stinton sa nemôže pohybovať v takej vysokej spoločnosti ako Meredith a mama.“

„Spoločenské kruhy si zoberieme na starosť my dvaja s Anthonym.“

Phoebe pochybovačné pokrútila hlavou. „Ani ty, ani Anthony sa nedozviete ženské klebety. Mama i Meredith sa dokážu so svojimi priateľmi a hosťami rozprávať tak, ako to vy dvaja nikdy nedokážete. Gabriel, skrátka musíš uznať, že môj plán je skvelý.“

Gabriel si vošiel rukou do vlasov. Najhoršie bolo, že musel dať manželke za pravdu. Ani on, ani Anthony skutočne nemali také možnosti ako Phoebina sestra a matka. „Aj tak sa mi to nezdá.“

„Chápem, že si o mňa robíš starosti. Je to od teba veľmi milé.“

„Milé?“ zopakoval prekvapene.

„Áno, milé. Budem doma, kde mi nič nehrozí. A mame ani Meredith sa tiež nič nestane, keď niekde prehodia pár diskrétnych poznámok. To musíš uznať.“

„Možno,“ neochotne pripustil Gabriel. „Je mi proti srsti, že si do tejto záležitosti zaplietla celú svoju rodinu.“

Phoebe vstala a podišla k manželovi. Na jej dokonale tvarovaných perách ihral smutný úsmev. „Gabriel, chceš vedieť, v čom spočíva tvoj hlavný problém?“

Gabriel sa zatváril nechápavo. „V čom?“

„Nie si zvyknutý žiť v rodine. Žil si veľmi dlho sám, a preto nevieš pochopiť, čo to znamená mať okolo seba blízkych ľudí. Takých, ktorí sú nezávisle od okolností vždy na tvojej strane.“

„Je to tvoja rodina, nie moja,“ zahundral nesúhlasne.

„Tak to sa teda mýliš. Odkedy si sa stal mojím manželom, pokladajú ťa za člena našej rodiny.“ Jej úsmev sa rozšíril. „Musíš sa zmieriť so skutočnosťou, že už nie si na svete sám ako prst.“

„Už nie som… sám?“ zopakoval zadumane. Pozrel do jej prívetivých očí a pocítil, že sa v ňom niečo uvoľňuje. Jednako ten pocit inštinktívne potlačil. Cit, to je prejav slabosti. Táto cesta nevedie k úspechu. Nemôže si dovoliť, aby jeho správanie ovládali nejaké emócie.

„Ty si presvedčená, že ide len o ďalšie vzrušujúce dobrodružstvo, však? Nikto z vás, Claringtonovcov, ani len netuší, aký nebezpečný je Baxter v skutočnosti. Teraz však vidím, že nie je v mojej moci zabrániť, aby sa tvoja matka a Meredith naňho vypytovali. Možno sa im pritom podarí zistiť aj niečo užitočné. Ale ty sa budeš zdržiavať doma, jasné?“

Phoebe vystrúhala posmešnú grimasu. „Rozkaz, gróf.“

Navzdory mizernej nálade a napätiu sa musel Gabriel pousmiať. Chytil Phoebe za ramená, pritiahol šiju k sebe a pobozkal na čelo. „Potom mi pripomeň, že ti mám zvýšiť vreckové o desať libier.“

„Prečo? Peňazí mám dosť.“ •

„Lebo ti ich dlhujem. Je to výhra v stávke. O tú sumu sa so mnou stavil tvoj brat, tvrdiac, že ma neposlúchneš a nenájdeme ťa doma. A keďže mám v úmysle zobrať od neho tie peniaze, myslím, že bude spravodlivejšie odovzdať ich tebe. Bez tvojej pomoci by som nevyhral.“

Phoebina tvár sa skrivila zlosťou. „Tak ty si sa stavil, že sa ti podriadim? Ako si len mohol?“ Rozbehla sa na druhý koniec izby, schmatla vyšívaný vankúš a šmarila ho doňho.

Gabriel sa neuhol a pohotovo ho zachytil. „Gratulujem, drahá. A ak to bude takto pokračovať, čo nevidieť bude z teba vzorná manželka.“

„Toho sa nedočkáš!“

Vychádzajúc z izby, sa spokojne usmial. V kútiku duše dúfal, že Phoebe dodrží slovo.

O dve hodiny neskôr vstupoval s vážnou tvárou do malej, nenápadnej krčmičky. Rýchlym pohľadom preskúmal neveľkú, takmer ľudoprázdnu miestnosť. Stinton sedel v rohu miestnosti. Urobil niekoľko krokov po drevenej, vŕzgajúcej dlážke a sadol si na stoličku oproti nemu.

„Dostal som váš odkaz,“ spustil rovno k veci. „O čo ide?“

„Tým si nie som ešte celkom istý, Vaše lordstvo,“ váhavo odvetil detektív. Zodvihol krčah a odpil si poriadny dúšok piva. „Prikázali ste mi, aby som najal niekoho, kto by dával pozor na váš dom v čase, keď budem zháňať informácie o Baxterovi. Dovolil som si angažovať na túto prácu svojho syna. Takto aspoň zostanú peniaze v rodine.“

„No a? Niečo snáď videl?“ spýtal sa Gabriel netrpezlivo.

„Možno to nie je závažné zistenie, ale zaujímavé rozhodne áno. Zatiaľ to neviem posúdiť.“

Gabriel sa musel veľmi premáhať, aby nestratil trpezlivosť. „O čom to vlastne hovoríte?“

„Môj syn povedal, že asi tak pred hodinou doručili k zadnému vchodu vášho domu nejaký list.“

„Aký list?“

„To neviem. Videl iba to, že ho doniesli. Napadlo mi, že vás to možno bude zaujímať.“

Gabriel neskrýval sklamanie. „Zrejme ide o nejakú hlúposť. Niektorá zo slúžok si možno vymieňa ľúbostné listy s lokajom z niektorého iného domu.“

„Nemyslím si, že ide o ľúbostný list, Vaše lordstvo. A keby aj išlo, určite nebol pre žiadnu zo slúžok. Môj syn zreteľne počul, ako poslík povedal, že list je pre pani grófku.“

Gabriel vyskočil od stola a hodil na stôl niekoľko mincí. „Vďaka, Stinton. Tu máte na pivo. A pohnite s tým pátraním.“

„Nejako sa mi nič nedarí,“ smutne si povzdychol Stinton. „Nikto nevie, kde sa ten darebák Baxter zašil.“

„Musíte sa viac usilovať,“ zahundral Gabriel na polceste k dverám.

O dvadsať minút už vystupoval nahor schodmi svojho londýnskeho domu. Shelton mu ihneď otvoril dvere.

„Kde je grófka?“ opýtal sa ticho.

„Predpokladám, že vo svojej izbe,“ odvetil sluha, preberajúc klobúk, ktorý mu podával jeho pán. „Mám poslať komornú, aby jej oznámila, že Vaše lordstvo je už doma?“

„Nie. Poviem jej to osobne.“ Prebehol okolo sluhu a rútil sa do Phoebinej izby, preskakujúc naraz po dva schody. Bez klopania vtrhol dnu.

Phoebe mala na sebe svetlofialové šaty so žltou vzorkou a sedela pri malom, pozlátenom písacom stole. Keď Gabriel vtrhol dnu, prekvapene zdvihla hlavu.

„Gabriel? Preboha, čo tu robíš? Nevedela som, že si už doma.“

„Údajne si dostala nejaký list,“– vybafol ostro. Phoebe naňho prekvapene vypleštila oči. „Ako to vieš?“

„To nie je podstatné!“ Výraz jej tváre potvrdzoval, že jeho najhoršie predtuchy boli opodstatnené. Čokoľvek ten list obsahoval, bolo to nepochybne nebezpečné.

„Ubezpečujem ťa, že to vôbec nie je dôležité. Len obyčajná správa od istej mojej známej.“

„Aj tak ho chcem vidieť.“

„Nemusíš si kvôli tomu robiť starosti.“ Phoebe naprázdno prehltla. „Navyše ani neviem, kam som ho dala. Pravdepodobne som ho už zahodila.“

Gabrielove obavy vzbĺkli ako plameň. Skrotil ich mrazivým hnevom. „Phoebe, okamžite mi daj ten list!“

Phoebe vyskočila zo stoličky. „Ubezpečujem ťa, že bude lepšie, keď ho neuvidíš. Som presvedčená, že by ťa len zbytočne rozrušil.“

„Vážim si tvoju starostlivosť, ale situácia je vážna. Tak dáš mi ten list dobrovoľne, alebo mám dať príkaz, aby ti prehľadali izbu?“

Phoebe si smutne povzdychla. „Na môj dušu, stáva sa z teba priam despotický manžel.“

„Veľmi jasne si uvedomujem, že nie som taký, za akého si ma vždy pokladala. Ale prednedávnom si sama uznala, že máme voči sebe isté záväzky,“ pripomenul jej Gabriel a ironicky sa usmial. „Ak ma pamäť neklame, údajne som členom vašej rodiny.“

„Nech je teda po tvojom,“ zahundrala a trhnutím vytiahla zásuvku v strede stolíka. Vybrala z nej zložený list papiera. „Nechcela som ti ho ukazovať, aby si sa neznepokojoval, ale keď na tom trváš…“

„Trvám.“ Podišiel k nej a vytrhol jej papier z ruky. Otvoril ho a náhlivo začal čítať.

Moja drahá Phoebe,

s každým dňom sa čoraz viac a viac obávam o Vašu bezpečnosť. Nedávno som sa dopočul, že ste sa takmer utopili a o pár dní nato som sa dozvedel aj o požiari vo vašej spálni. Drahá, veľmi sa obávam o Váš život.

Dospel som k názoru, že Váš manžel Vás chce rafinovaným spôsobom pripraviť o život, tak aby si celá Vaša rodina myslela, že išlo o náhodu. Tomu krvilačnému pirátovi ide len a len o Váš majetok. Použil metódy spomenuté v kliatbe na konci Dámy vo veži. Všimli ste si to?

Vydali ste sa za bezcitné a nebezpečné monštrum, ktoré malo vždy záľubu v ukrutnostiach. Píšem Vám to ako jedna z mala obetí, ktorej sa podarilo prežiť jeho neľudské vyčíňanie na mori.

Drahá Phoebe, musím sa s Vami pozhovárať. Doprajte mi príležitosť, aby som Vám mohol všetko vysvetliť. Som si celkom istý, že Wylde Vám o mne narozprával samé lži. Viem, že mi neveríte a určite by ste mi chceli položiť nejaké otázky. Vzhľadom na to, čo nás kedysi spájalo, sa chcem vo Vašich očiach očistiť a rád Vám zodpoviem na akékoľvek Vaše otázky. Vlastním aj dôkazy svojej neviny. Dovoľte mi, aby som Vás pred ním zachránil.

Váš oddaný ctiteľ

Lancelot

„Tá beštia!“ zreval Gabriel a zúrivo skrkval list. Zlostne prižmúrené oči zabodol do rozrušenej Phoebe. „Neveríš mu, však nie?“

„Samozrejme, že mu neverím.“ Hľadel na ňu, akoby chcel nazrieť až na dno jej duše. „Hneváš sa na mňa, že som ti klamala?“

„A vari by som sa nemal? Baxter ťa chce presvedčiť, že je neviniatko a že ja som zločinec, ktorý kvôli peniazom usiluje o tvoj život. Navyše tvrdí, že chce byť naďalej tvojím Lancelotom!“ vybuchol Gabriel.

„Povedala som ti predsa, že ja nie som nijaká Guinevra,“ povedala hrdo. „V porovnaní s ňou som oveľa múdrejšia a šikovnejšia.“

Gabriel sa trpko usmial. „Naozaj? Tak mi potom láskavo prezraď, kedy si mi chcela ten list ukázať.“

Phoebe zbledla. „Nechcela som ťa znepokojovať,“ zopakovala.

„Ubezpečujem ťa, že oveľa viac ma znepokojuje skutočnosť, že si ho chcela predo mnou zatajiť.“

„Vôbec tomu nerozumieš,“ hlesla Phoebe.

„Rozumiem až príliš dobre. Musím nájsť Baxtera. A to veľmi rýchlo. Raz a navždy musím skoncovať s tým jeho ohováraním.“

Rastúce napätie prerušilo klopanie na dvere.

„Vstúpte!“

Dvere sa otvorili a ukázala sa v nich komorná, ktorá sa úslužne uklonila. „Pani mi ráči odpustiť, ale prišla lady Claringtonová a chce sa s vami neodkladne rozprávať.“

„Už idem.“ Phoebe vstala a cestou ku dverám ešte vrhla rýchly pohľad na Gabriela. „Podaj ty. Možno mama doniesla nejaké správy, ktoré ťa budú zaujímať.“

„Počkaj!“ Gabriel natiahol ruku, aby ju zadržal, ale vzápätí si to rozmyslel. Uvedomil si, že na ňu opäť vyletel, ale v rýchlosti nevedel, ako to napraviť. Ten prekliaty Baxter, pomyslel si. Za všetko môže len on.

Bez slova vykročil za Phoebe. Tá zamyslene mlčala, len čo však vošli do salónu, tvár sa jej rozjasnila. Lady Lýdia oblečená v najmódnejších šatách broskyňovej farby sedela na pohovke. Bolo vidieť, že horí nedočkavosťou oznámiť jej, čo zistila. „Konečne si tu, Phoebe! Som rada, že prišiel aj Gabriel. To, čo som sa dozvedela, ho bude určite veľmi zaujímať.“

„Dobrý deň, lady Lýdia,“ privítal ju zdvorilo zať.

„Tak čo si zistila, mama?“ Phoebe sa taktiež usadila na pohovke, nedočkavo hľadiac na matku.

„Dnes som bola hrať karty u lady Clawdalovej,“ zoširoka začala lady Lýdia. „Síce som prehrala asi dvesto libier, ale stálo to za to. Počas rozhovoru som len tak mimochodom spomenula Baxterovo meno.“

Gabriel nedočkavo zvraštil obočie. „A čo ste sa dozvedeli?“

V očiach postaršej dámy zažiarili šibalské iskričky. „Lady Rantleyová si spomenula, že pred tromi rokmi, ešte pred odchodom z Anglicka, mal Baxter milenku. Podľa všetkého to bola herečka.“

„Milenku?“ Phoebe bola očividne pobúrená. „Chceš tým povedať, že Baxter len predstieral, že je mojím verným Lancelotom a pritom si vydržiaval milenku? Aká bezočivosť!“

Lady Lýdia uprela pohľad na Gabriela a nenápadne žmurkla, na čo sa on len pousmial. Došlo mu, že odteraz nemá len spojenca, ale aj finančný záväzok. V priebehu niekoľkých sekúnd jeho svokra dokázala naštrbiť Baxterovu rytiersku povesť väčšmi, než sa to podarilo jemu počas niekoľkých mesiacov.

„Povedala lady Rantleyová aj niečo viac o tej Baxterovej milenke?“ opýtal sa a pritom cítil, že v Phoebe to len tak vrie.

„Iba to, že keď ju Baxter opustil, musela sa živiť veľmi pochybným spôsobom.“

„Pochybným? V akom zmysle?“

Lady Lýdia sa víťazoslávne usmiala a začala vysvetľovať. „Skončila v nevestinci. Samozrejme, že lady Rantleyová nevie, kde sa ten dom hriechu nachádza. Predpokladám, že v niektorom z nich stále ešte je.“ Potom pozrela na Gabriela. „Keby ste ju našli a porozprávali sa s ňou, mohli by ste sa kadečo dozvedieť.“

„Už aj idem.“ Gabriel bol v momente na polceste ku dverám. Táto informácia mu mohla podstatne uľahčiť pátranie.

„Počkaj, Gabriel!“ rozkazovačne zvolala Phoebe. „Kam sa tak ponáhľaš?“

„Dozvedieť sa niečo o Baxterovej milenke.“

„Ale to znamená, že ju chceš hľadať v bordeli! A zrejme vo viacerých,“ ohradila sa Phoebe. „Neželám si, aby si sa motal na takých miestach.“

Gabriel na ňu vrhol netrpezlivý pohľad. „Nemusíš sa ničoho obávať. Nemám v úmysle skontrolovať kvalitu ich služieb. Potrebujem len získať informácie.“

„Sám nikam nepôjdeš! Idem s tebou,“ zasiahla Phoebe.

„Nebuď hlúpa, Phoebe! Nie je možné, aby si tam išla s ním,“ zahriakla ju matka.

„Mama má pravdu,“ pridal sa Gabriel. Bol svokre vďačný za podporu. Podišiel k Phoebe a vzal ju za ruku. Nedokázal potlačiť spokojný úsmev. Hrialo ho pri srdci, že Phoebe žiarli. „Upokoj sa, drahá. Chápem tvoje znepokojenie, ale môžeš mi veriť, že je celkom bezdôvodné. Dôveruj mi.“

Phoebe chladno zodvihla obrvy. „Ja ti mám dôverovať, keď ty mi nedôveruješ?“

„Dnes večer prídem neskoro. Nečakaj ma.“

Teraz už jej oči metali hromy-blesky. „No prosím! Čaká ma ďalší nudný večer v spoločnosti služobníctva. Už mám toho plné zuby, gróf!“

„V tejto súvislosti mi napadla istá myšlienka,“ zamiešala sa do ich rozhovoru lady Lýdia. „Bola by som rada, keby ste pustili Phoebe na dnešný večer z jej domáceho väzenia. Chystáme sa totiž s Meredith do divadla. Pôjde s nami aj Anthony. Nemohla by ísť s nami?“

Phoebe zažiarila radosťou. „Samozrejme, mami!“ Vzápätí sa obrátila na Gabriela. „Keď budem v kruhu príbuzenstva, nemôže sa mi nič stať! Určite proti tomu nebudeš nič namietať.“

Gabriel sa nevedel rozhodnúť. Svokrin návrh sa mu síce nepozdával, ale bol si vedomý, že nemá nijaký rozumný dôvod, aby manželke návštevu divadla zakázal. Bude v spoločnosti matky a sestry a keby nastali nejaké problémy, Anthony ich určite ochráni. „Tak dobre,“ súhlasil nakoniec neochotne.

Phoebe vystrúhala posmešnú grimasu. „Vaša nekonečná veľkorysosť ma priam ohromuje, vážený gróf. Nikdy by som neverila, že sa raz ocitnem v situácii, keď sa budem musieť doprosovať, aby mi manžel dovolil ísť do divadla. Namôjveru, pane, vy ste zmenili môj život od základov!“

„Tak potom sme na tom rovnako,“ odvrkol stroho. „Lebo aj ty si zmenila môj život.“ Obrátil sa k lady Lýdii. „Som vaším dlžníkom, madam.“

„V to dúfam,“ zachichúňala sa. „Ale nerobte si starosti. V príhodnom čase mi ten dlh splatíte.“

Phoebe nahlas zastenala a vyvrátila oči k plafónu. „Len mi nevyčítaj, že som ťa nevarovala.“

Gabriel sa sarkasticky zaškľabil a sklonil hlavu k ruke svokry, ktorá žiarila spokojnosťou. „Tuším ste ráčili spomenúť prehru dvesto libier, ktorú ste utrpeli počas získavania informácií o Baxterovej milenke. Dovoľte, aby som vám ju uhradil.“

„O niečom takom sa mi ani len nesnívalo,“ zašomrala lady Lýdia.

„Trvám na tom,“ naliehal Gabriel.

„Nuž, potom mi neostáva nič iné, len sa podvolil A to sú na svete ľudia, ktorí tvrdia, že časy rytierskych skutkov sú dávno preč.“

Phoebe karhavo zazrela na Gabriela. „Niektorí robia všetko možné, len aby to popreli… Ale opakujem, ani trochu sa mi nepáči ten tvoj nápad navštevovať nevestince.“

„Drahá, nezabúdaj, že to robím len v záujme nášho pátrania,“ odvetil a zatvoril za sebou dvere.

Phoebe si spokojne obzerala sálu plnú obecenstva. „Namojdušu, ešte nikdy sa mi tak veľmi nepáčilo v opere ako dnes.“

Meredith, ktorá sedela v plyšovom kresle vedľa nej, si napravila záhyby bledomodrých večerných šiat. „Mám podozrenie, že dnešný večer sa ti zdá zaujímavý len preto, lebo si mala v poslednom čase obmedzený pohyb.“

„Obmedzený pohyb nie je príliš výstižné pomenovanie. V poslednom čase som bola uväznená.“

„Nepreháňaj, Phoebe,“ usmiala sa Meredith. „Hovoríš to tak, ani keby ťa Gabriel držal pod zámkom celé mesiace. Veď je to ešte len pár dní. Okrem toho si snáď uvedomuješ, že to urobil pre tvoje dobro.“

„Mám vážne obavy, že do smrti zostanem obklopená ľuďmi, ktorým sa zdá, že vedia oveľa lepšie než ja, čo je pre mňa dobré.“ Phoebe si zvedavo prezerala rady plné divákov v slávnostných večerných oblekoch. „To je dnes ale nátresk! Po predstavení budeme čakať aj hodinu na kočiar.“

„Divadelná sezóna vrcholí,“ poznamenala lady Lýdia. Zodvihla k očiam divadelný ďalekohľad a ružové perá, ktoré zdobili jej zamatovú čelenku vo vlasoch, sa rozochveli. „Tamto je lady Markhamová. Chcela by som vedieť, kto je ten mladý muž vedľa nej. Jej syn to určite nebude. Že by mala zasa nového priateľa? Počula som, že len nedávno sa rozišla s predchádzajúcim.“

Meredith sa zatvárila pohoršene. „Mama, ty ovládaš aj tie najnechutnejšie klebety!“

„Mám uši, tak počúvam,“ odsekla matka.

V tej chvíli záves vo vchode zašušťal a do lóže vošiel Anthony. Phoebe začudovane zodvihla obočie, vidiac, že jej brat má mizernú náladu.

„Doniesol si nám limonádu?“

„Nie. Vyskytol sa istý problém.“ Anthony klesol do plyšového kresla. „Pred chvíľou som narazil na lorda Rantleyho, ktorý sa s priateľmi bavil o Wyldovi.“

„A čo také o ňom hovorili?“ spýtala sa rozochvené Phoebe.

Anthony zvážnel. „Keď som sa k nim priblížil, rýchlo zmenili tému, ale podarilo sa mi zachytiť niečo z toho, čo hovorili predtým. Rozoberali, či tvoj manžel získal majetok čestným spôsobom, alebo pirátskym zbíjaním na mori.“

„Čo si to dovoľujú!“ nasrdila sa Phoebe a prudko vyskočila z kresla. „Nájdem si ich a ihneď im to všetko vytmavím.“

„Prosím?“ Lady Lýdia odtrhla oči od ďalekohľadu a vyčítavo pozrela na dcéru. „Sadni si, dieťa moje. Nikam nepôjdeš.“

„Mama má pravdu,“ pridala sa Meredith. „Ihneď sa posaď a správaj sa tichšie. Chceš, aby si ľudia všimli rozruch v našej lóži?“

Phoebe ju neochotne poslúchla. „S tou odpornou klebetou musíme niečo urobiť. Nemienim trpieť, aby ľudia podozrievali Gabriela z takých nehorázností.“
„Presviedčaním klebetníkov človek nikdy nič nezmôže,“ poúčala ju lady Lýdia.

„Čo mi teda radíš, mama?“ dobiedzala Phoebe.

Lady Lýdia sa spokojne usmiala v predtuche blížiaceho sa boja. „Vyčkáme, kým klebetnici prídu sami k nám.“

Phoebe nechápavo zažmurkala. „Prosím?“

„Mama má pravdu,“ zopakovala Meredith. „Vždy je lepšie čeliť nepriateľovi na vlastnom území.“

Phoebe sa bezmocne otočila k bratovi a spýtala sa ho: „O čom to hovoria?“

Anthony sa zasmial. „Tiež neviem, ale pokiaľ ide o takéto chúlostivé záležitosti, môžeš sa na ne úplne spoľahnúť. Mama a Meredith sú priam preborníčky v taktike boja s klebetami.“

Lady Lýdia s uspokojením pokývala hlavou. „Zdá sa, že na prvý súboj už nebudeme musieť dlho čakať.“ Opäť zdvihla ďalekohľad. „Veru tak. Lady Rantleyová práve opúšťa svoju lóžu. Stavím sa, že má namierené rovno k nám.“

„Hádam si len nemyslíš, že lady Rantleyová nám bude klásť otázky o Gabrielovej minulosti?“

„Je to veľmi pravdepodobné, keďže sa jej manžel o tom bavil so svojimi priateľmi,“ konštatovala s úsmevom. „V ich manželstve prijíma zásadné rozhodnutia ona a Rantley iba plní jej príkazy. Budete si to pamätať, keď sa k nám priblíži?“

„Áno, mami,“ poslušne prikývla Meredith.

Anthony sa zaškeril. „Jasná vec.“

„Výborne.“ Lady Lýdia sa na chvíľu zamyslene odmlčala. „Rada by som vedela, kto začal tú klebetu šíriť.“

„Bezpochyby Neil Baxter. Wylde bude musieť s tým chlapom naozaj niečo urobiť. Ten darebák to už začína preháňať. Gabriel tvrdí, že dokáže opantať najmä ženy. Vraj aj jeho bývalá snúbenica mu naletela.“

Phoebe zabodla oči do bratovej tváre a vyjachtala: „Aká bývalá snúbenica?“

Anthony rozpačito zažmurkal. „Prepáč, nemal som to povedať. Je to uzavretá záležitosť. Tá žena sa už dávno vydala za iného muža.“

„Kto to bol?“ nástojčivo zopakovala Phoebe.

„Dcéra nejakého obchodníka, s ktorou sa Gabriel zasnúbil počas pobytu mimo Anglicka,“ zahundral Anthony. „Wylde sa raz o nej letmo zmienil.“

Phoebe mala pocit, že určite odpadne. „Snúbenica a vraj nič vážne?“ zašomrala. „V priebehu jedného jediného dňa sa dozviem, že Wylde je ochotný behať po nevestincoch a večer mi oznámia, že bol zasnúbený s inou ženou. A on sa mi o tom nikdy nezmienil ani jediným slovkom.“

„Na svete sú dva druhy mužov,“ múdro prehodila lady Lýdia, neustále sledujúc ďalekohľadom preplnenú sálu. „Tí prví neustále rozprávajú o svojej minulosti, zatiaľ čo druhí to robia len pod nátlakom. Môžeš byť rada, že si narazila na ten druhý typ, pretože muži prvého druhu dokážu byť časom veľmi otravní.“

„Ale aj tak nie je pre ženu príjemné dozvedieť sa, že jej muž bol zasnúbený s inou ženou,“ precedila pomedzi zuby Phoebe.

„Ale veď to bolo už dávno,“ zopakoval Anthony. „Zásnuby zrušil hneď potom, ako sa dozvedel, že jeho snúbenica odovzdávala Baxterovi informácie o pohybe jeho lodí.“

„A nevieš, ako tá žena vyzerala?“ opýtala sa rozrušená Phoebe.

Anthony pokrčil plecami. „Gabriel mi ju neopísal. Mám dojem, že bola dosť naivná a určite by z nej nebola verná manželka. Baxter ju vraj zviedol bez väčšej námahy.“

Phoebe si smutne povzdychla. Podchvíľou sa dozvedala čosi, čo vysvetľovalo, prečo Gabriel nikomu nedôveruje. Ale ako ho mohla naučiť ľúbiť, keď ho nedokázala presvedčiť, aby jej dôveroval?

Spomenula si na hnev, ktorý blčal v jeho očiach, keď vtrhol do jej izby a dožadoval sa, aby mu ukázala Neilov list. Očividne už od začiatku čakal to najhoršie.

Pokiaľ išlo o ňu, ešte sa nestačila spamätať zo zmätku, ktorý ten list v jej mysli spôsobil. Doposiaľ nemala vôbec čas pouvažovať, ako naň zareaguje. A už vonkoncom nemala predstavu, ako sa má zachovať voči Gabrielovi. Prvý inštinkt jej pošepol, aby list schovala. To aj urobila. Vedela, že ju Gabriel bude podozrievať. Veď už predtým sa obával, že naletí na Baxterove lži.

Žiaľ, všetko nasvedčovalo tomu, že jej postup nebol správny. Teraz jej bude dôverovať ešte menej ako predtým. Opäť sa potvrdilo, že metódy, ktoré používala voči Gabrielovi, boli neúčinné a robila jednu chybu za druhou.

„Dobrý večer, Lýdia,“ ozval sa za ich chrbtami zvučný hlas. Lady Rantleyová vplávala do lóže ako mohutný koráb do prístavu. Mala na sebe saténové šaty svetlofialovej farby, ktoré zvýrazňovali jej majestátne poprsie a široké boky. Turban na jej hlave zdobili umelé kvety. Anthony rýchlo vstal a Meredith zdvorilo kývla hlavou.

„Dobrý večer, Eugénia,“ pozdravila ju lady Lýdia, obmedzujúc sa na rýchly pohľad ponad plece. „Už si videla nového priateľa Milly? Vyzerá to byť šarmantný mládenec.“

„Bezpochyby ho sem priviedla na to, aby sa s ním popýšila,“ odvetila lady Rantleyová. „Ale nie o tom som sa chcela s tebou rozprávať. Už si počula najnovšiu klebetu?“

„Akú klebetu?“ Lady Lýdia si neprestávala prezerať publikum ďalekohľadom.

„O tvojom novom zaťovi.“ Lady Rantleyová nemilosrdne pozrela na Phoebe. „Povráva sa, že svoje bohatstvo získal prepadávaním a lúpením lodí.“

„Naozaj? To je skutočne zaujímavá novinka,“ prehodila konverzačným tónom lady Lýdia. „Vždy som zastávala názor, že každá slušná rodina by mala mať vo svojom kruhu aspoň jedného či dvoch pirátov. To vraj vylepšuje krv.“

Užasnutá lady Rantleyová zabudla od prekvapenia zavrieť ústa. „Va-vari tým chceš naznačiť, že ťa táto správa neprekvapuje?“ opýtala sa, keď sa napokon spamätala.

„Samozrejme, že nie. Anthony, lady Creissboroughová je tu dnes s dcérou. Bola by som rada, keby si šiju dobre obzrel. Nazdávam sa, že by to bola pre teba skvelá partia.“

Anthony vystrúhal nespokojnú grimasu a vyhŕkol: „Včera som s ňou tancoval na plese u Tannershamovcov. Zistil som, že nemá v hlave ani štipku rozumu.“

„Fakt? Tak na ňu teda zabudnime. Hlúpu nevestu by som vo svojej blízkosti nezniesla,“ odvetila rozhodne lady Lýdia. „Treba myslieť na budúce generácie, čo povieš, drahá?“

Lady Rantleyová si významne odkašľala. „Prepáč, Lýdia, ale zdá sa, že si vôbec neberieš k srdcu tú znepokojujúcu klebetu.“

„Za hodnoverné pokladám len to, čo mi povedal manžel. Zistil, že gróf z Wyldu je nesmierne bohatý a že má obrovské zisky z podnikania v námornom obchodovaní.“

„Aj ja som sa to dopočula,“ zahundrala lady Rantleyová.

„Aj môj zať, lord Trowbridge, spomínal, že Wylde sa chystá rozbehnúť nový projekt, ktorý môže priniesť obrovské zisky. Celkove je toho názoru, že všetky jeho zámery sú nielen poctivé, ale prinášajú aj vysoké zisky. Pokiaľ viem, nejaké akcie už predal a môj zať chce odkúpiť celý zvyšok.“

Lady Rantleyovú táto informácia očividne zaujala. „Naozaj? A nedali by sa ešte nejaké kúpiť?“

„Možno áno,“ zapojila sa do rozhovoru Meredith, nonšalantne sa ovievajúc vejárom. „Ale ja sa, prirodzene, týmito vecami nezaoberám. Ale ak by váš manžel mal záujem o účastiny na Wyldovom podniku, azda by som sa mohla spýtať manžela, či by nedokázal grófa presvedčiť, aby ešte nejaké predal.“

„Budem vám veľmi zaviazaná, dieťa moje,“ chytila sa na udicu lady Rantleyová.

„Nie som si istý, či sa ti to podarí, sestrička,“ ozval sa Anthony, tváriac sa pritom veľmi ustarostené. „Však vieš, aký je Wylde. Nenávidí klebety. Určite odmietne predať lordovi Rantleymu nejaké akcie, keď sa dozvie, že jeho manželka o ňom rozširuje také táraniny.“

„Máš úplnú pravdu,“ súhlasila s bratom Meredith a obrátila sa k lady Rantleyovej. „Možno bude lepšie, keď ten sľub zruším. Wylda určite veľmi urazí, že niekto o ňom rozširuje také nehoráznosti.“

„Momentíček,“ zasiahla rýchlo lady Rantleyová. „Síce nemám ani potuchy, odkiaľ sa vzala tá hlúpa klebeta, ale urobím, čo bude v mojich silách, aby ju prestali šíriť.“

„To by bolo veľmi rozumné, Eugénia.“ Lady Lýdia konečne odložila ďalekohľad a vysvetlila: „Veľmi sme sa na tej hlúposti pobavili, však deti? Ale nie som si istá, či by bol rovnako pobavený aj Wylde, keby sa tá klebeta dostala až k nemu. Keď sa nahnevá, dokáže byť veľmi nepríjemný.“

„Okrem toho mi nie je jasné, čo by urobil náš otec, keby sa dozvedel, že o jeho zaťovi kolujú takéto klebety,“ s ustarostenou tvárou vyhlásila Meredith. „Na takéto veci je otec veľmi citlivý. Mohol by dospieť k názoru, že nebude robiť žiadne obchody s džentlmenmi, ktorí sa nedokážu zdržať rozširovania klebiet.“

„Veru, je to tak,“ zašomrala lady Lýdia. „Dopočula som sa, že nedávno kúpil tvoj manžel podiely v bani, ktorú zriaďuje Clarington.“

„Áno, je to tak. Dúfame, že to bude výnosný podnik,“ opatrne priznala lady Rantleyová.

„Nebolo by dobre, keby môj manžel musel dospieť k záveru, že podnikať s lordom Rantleym mu nevyhovuje.“

Anthony sa zatváril nešťastne. „Bola by to obrovská škoda!“

„Pochopila som.“ Lady Rantleyová sa majestátne zodvihla z kresla. „Ubezpečujem vás, že tie klebety ihneď prestanú,“ zaprisahala sa a vzápätí dôstojne odplávala z lóže.

Phoebe sa šťastne usmiala na matku i na obidvoch súrodencov. „Vždy som tušila, že tie vaše duchaplné domáce debaty sú dobrým tréningom.“

„Tak vidíš! Nie sme až takí neužitoční snobi, za akých si nás pokladala,“ prehodil Anthony.

„To som si o vás nikdy nemyslela,“ zaprotestovala Phoebe. „Ďakujem vám za podporu, ktorú ste dnes poskytli môjmu manželovi. Na to nie je zvyknutý.“

Lady Lýdia si naposledy prezerala sálu ďalekohľadom. „Mal by si na to zvykať. Napokon, teraz už patrí do rodiny.“
Dvadsiata kapitola
„Preboha, tu je ale ľudí!“ Dav, valiaci sa z divadla, bol ešte väčší, než sa Phoebe pôvodne domnievala. „Na kočiar budeme musieť zrejme čakať donekonečna.“

„A k tomu ešte aj prší!“ zjojkla Meredith. „O to viac sa to čakanie pretiahne.“

„Idem sa pozrieť, či by sa nedalo nejako zariadiť, aby sme tak dlho nečakali,“ ponúkol sa Anthony. „Počkajte ma tu. Pohľadám nejakého kočiša.“

Vzdialil sa a vzápätí sa stratil v dave vyobliekaných milovníkov divadla. Phoebe, lady Lýdia a Meredith zostali stáť pod zastrešeným vchodom do vestibulu divadla a pozerali na zástupy ľudí, vychádzajúce pred divadlo.

Kočiare zahatali celú cestu, súperiac o čo najvýhodnejšie miesto. Napätie sa stupňovalo. Kočiši sa navzájom častovali šťavnatými nadávkami, usilujúc sa dostať so svojimi kočmi čo najbližšie k zákazníkom. Blízko Phoebe sa hlasito vadilo niekoľko nervóznych mladíkov.

„Phoebe, ako sa ti páčil ten krátky únik z väzenia?“ vyzvedala matka.

„Veľmi. Za to, čo si pre mňa urobila, ti budem nadosmrti zaviazaná.“

„Ak mám byť úprimná, nečakala som, že ti to Wylde dovolí,“ ozvala sa Meredith.

„Mňa to tiež prekvapilo,“ priznala sa Phoebe. „Pustil ma len vďaka maminým argumentom.“

V tom okamihu sa spor neďaleko stojacej skupinky mladíkov premenil na hlučnú šarvátku. Jeden z nich posotil druhého. Tretí zúrivo skríkol a odstrčil prvého. „Zíď mi z očí, ty bastard! Ja som zbadal ten koč prvý!“

Prvý muž si päsťou prerazil cestu ku kočiaru. Ktosi skríkol, lebo ho zasiahla jedna z rán, hoci bol len divákom konfliktu. Hlasité nadávky sa chrlili jedna za druhou.

„Poďme trochu ďalej,“ znechutene ohrnula nos Meredith. „Dúfam, že sa Anthony čoskoro vráti.“

Phoebe sa spolu s matkou a sestrou chcela vrátiť do vestibulu divadla, ale rozruch a hádky sa stupňovali čoraz viac. Ľudia sa strkali a nadávky boli čoraz ostrejšie. Ženy pišťali a vzdychali. K Phoebiným ušiam doľahol dokonca zvuk trhajúcej sa látky. Pozrela sa ponad rameno a zbadala ženu, zúrivo bijúcu päsťou do dvoch mladých bezočivcov, ktorí využili tlačenicu na to, aby si dovolili viac, než je slušné.

Phoebe sa kabelkou zahnala na toho, ktorý bol k nej bližšie. Podarilo sa jej ho trafiť, na to sa muž zatackal. Vzápätí však obdivuhodne rýchlo zachytil kabelku a zlostne jej ju začal trhať z rúk.

Zo všetkých síl ťahajúc sa mu ju usilovala vytrhnúť. Šnúrka sa roztrhla a malá, korálkami vyšívaná kabelka sa navždy stratila v rozbúrenom dave.

Žena, ktorá sa bránila útoku dvoch mužov, využila ich chvíľkovú dezorientáciu a rozbehla sa do bezpečia divadelnej haly.

Phoebe sa obzrela dozadu a zistila, že dav ľudí ju oddelil od matky a sestry. Znepokojene sa rozhliadala dookola. Húf ľudí sa vlnil ako rozbúrené nepokojné more, takže nevedela rozoznať nijakú tvár. Keď sa postavila na špičky, aby dovidela ponad hlavy najbližšie stojacich, oprel sa o ňu akýsi podnapitý mladý muž. Jej slabšia ľavá noha nedokázala uniesť ťarchu jeho tela, a tak stratila rovnováhu.

„Dopekla!“ Zakolísala sa, ale podarilo sa jej udržať na nohách. Rukami si nadvihla širokú sukňu šiat a začala si kliesniť cestu k svetlám divadelnej haly.

Zrazu sa jej okolo krku ovinula mužská ruka. Zúrivo vykríkla a pokúsila sa vyslobodiť. „Pusť ma, ty hlupák!“

Muž nepovedal ani slovo a začal ju bezohľadne ťahať opačným smerom. Opäť skríkla, tentoraz oveľa hlasnejšie. Hoci všade dookola bolo plno ľudí, na jej naliehavé prosby o pomoc nikto nereagoval. Všetci sa usilovali zachrániť pred rozbúreným davom. Každú chvíľu mohla vypuknúť davová hystéria.

Povedľa muža, ktorý vliekol Phoebe, sa zjavil ďalší. „Si si istý, že to je ona?“ zasipel, chytajúc Phoebe za ruku, ktorou sa oháňala v snahe vyslobodiť sa.

„Musí to byť ona,“ odvetil prvý. „Má na sebe zelenožlté šaty, ako nám povedali. Nemienim už hľadať ďalšiu.“

Phoebe sa podarilo vyslobodiť si aspoň ruku. Jej prsty okamžite našli mužovo zarastené líce. Zaborila doň nechty, cítiac, že mu trhá kožu.

Chlap zúrivo zreval. „Prekliata štetka!“

„Máš pravdu. Je mimoriadne divoká,“ pritakal druhý z mužov. „Kočiar je na mieste?“

„Áno, je tam. Aú!“

„Čo ti je?“

„Tá mrcha ma kopla!“

„Čoskoro budeme na mieste. Otvor dvere!“ Prvý muž zodvihol Phoebe zo zeme.

Chcela sa vzoprieť o dvere kočiara, ale jej prsty bezmocne kĺzali po mokrom dreve. Pokúšala sa o niečo zachytiť, ale bezúspešne.*

Niekto ju nasilu vtlačil do kabíny kočiara. Tam spadla na dlážku medzi čalúnenými sedadlami.

Prvý muž skríkol na kočiša a naskočil do kočiara. Za ním nastúpil aj druhý únosca.

Phoebe cítila, že sa kočiar pohol. Zúrivo kričala a kopala, kým jej obidvaja muži nepoviazali ruky aj nohy. Kus špinavej handry, ktorý jej vopchali do úst, stlmil jej volanie o pomoc.

„Kristepane, to je ale mrcha!“ vydýchol si jeden z chlapíkov, sťažka klesajúc na čalúnené sedadlo. „Hotová čertica. Keby patrila mne, rýchlo by som ju naučil poslúchať.“

Druhý z mužov sa chlipne zasmial a špičkou topánky ďobol Phoebe do boku. „Pred úsvitom už bude krotkejšia. Jedna noc v bordeli postačí aj na skrotenie takejto diablice.“

Phoebe, ležiaca na dlážke kočiara, zmeravela. Pokúsila sa zachovať chladnú hlavu a uvažovať logicky. Teraz, keď leží spútaná, už nezmôže nič. Skôr či neskôr sa jej určite naskytne nejaká príležitosť na útek. Nenápadne sa pokúšala uvoľniť si zápästie, narýchlo zviazané povrazom.

Keďže ulice boli plné ľudí a kočov, cesta trvala nekonečne dlho. Keď konečne zastali, Phoebe mala pocit, že od jej únosu uplynula celá večnosť. Jeden z mužov otvoril dvere a druhý mu pomohol vytiahnuť ju von. Spoločnými silami sa im nakoniec podarilo vyniesť ju hore po schodoch.

Keď ju niesli dlhou chodbou, obzerala sa dookola v snahe zistiť, kde sa to vlastne ocitla. Prešli okolo viacerých dverí. Spoza jedných k jej ušiam doľahol piskľavý ženský smiech. Za druhými sa ozývali údery biča a bolestivé mužské stonanie.

„Kto to je?“ ozval sa prepitý ženský hlas. „Nejaké nové dievča?“

„Áno. Ale teba do toho nič nie je,“ odvetil jeden z chlapov, ktorí niesli Phoebe.

„Netušila som, že ich musia unášať,“ zahundrala si popod nos tá žena. „O prácu v Zamatovom pekle bol predsa vždy veľký záujem.“

„Toto je zvláštny prípad. Alice povedala, že je pre zákazníka, ktorý má neobvyklé želanie,“ odvetil jeden z mužov.

Tak aj v tomto jej únose má prsty Alice!

Phoebe počula, že sa otvorili akési dvere. Vniesli ju do tmavej miestnosti a hodili na posteľ. Zostala nehybne ležať, usilujúc sa zorientovať v prítmí.

„Tak a úloha je splnená,“ skonštatoval s úľavou jeden z mužov. „Je načase zinkasovať odmenu a zmiznúť.“

Vzápätí sa za nimi zabuchli dvere. Začula ešte šramot kľúča v zámke. Potom sa z chodby ozvali už len vzďaľujúce sa kroky.

S námahou sa posadila. Tep mala zrýchlený a srdce jej bilo ako šialené. Zdalo sa jej, že sa každú chvíľu zadusí handrou, ktorú jej vopchali do úst. Strach, ktorý ju zachvátil, jej stav ešte zhoršoval. Obostrela ju hustá pavučina tmy. Zhrozene si uvedomila, že jej je zle od žalúdka a čoskoro zrejme stratí vedomie.

Len pomaly a s maximálnym vypätím síl sa jej podarilo ovládnuť strach. Nesmie strácať nervy, pretože v opačnom prípade jej hrozí smrť. V prvom rade sa musí zbaviť handry, ktorou jej zapchali ústa, a povrazov, spútavajúcich jej zápästia a členky.

Prekotúľala sa na okraj postele a nohy spustila na dlážku. Keďže tu bola posteľ, potom by mal byť nablízku aj nočný stolík so sviečkou a ďalšími užitočnými predmetmi. Najväčšiu radosť by však mala, keby našla nejaký nôž.

Nočný stolík bol presne tam, kde predpokladala. Podarilo sa jej zakvačiť kúsok handry, ktorý jej trčal z úst, o zásuvku. Potom prudko trhla hlavou a pomocou jazyka ho vypľula von. Niekoľkokrát sa zhlboka nadýchla a postavila sa chrbtom k zásuvke. Spútanými rukami sa jej ju podarilo otvoriť. Vo vnútri nahmatala fľaštičku, v ktorej ľudia zvyčajne mávajú laudánum, prostriedok proti bolesti.

Jej ďalšie neobratné skúmanie vnútra zásuvky prerušilo zvrtnutie kľúča v zámke. Rýchlo zatisla zásuvku a hodila sa na posteľ.

Dvere sa otvorili a do izby vniklo svetlo z chodby. Vo dverách stála nejaká žena.

„Vitajte v Zamatovom pekle,“ ozvala sa. „Som rada, že ste tu. Trvalo to dlho, kým som vás sem dostala. Kvôli vám som stratila kopu času i peňazí.“

Žena vošla do miestnosti a zapálila sviečku. Jej plamienok v tme ožiaril aureolu zlatistých vlasov a peknú tvár záhadnej Alice, po ktorej s Gabrielom tak dlho pátrali.

„Takže vy nie ste komorná,“ ozvala sa polohlasne Phoebe. „Predpokladám, že práca v nevestinci vynáša viac.“

„Podstatne viac,“ smiala sa Alice. „Žena v takej situácii, ako bola moja, musela využiť každú príležitosť.“

Phoebe sa na ňu pozorne zahľadela a spýtala sa: „Aké máte so mnou úmysly?“

„Vymyslela som veľmi šikovný plán,“ odvetila Alice, pristupujúc k posteli. Skúmavo si Phoebe poobzerala. „Ale obávam sa, že už nemám dosť času uskutočniť ho. Čo nevidieť môže Neil zistiť, čo sa deje, preto musím konať rýchlejšie.“

Phoebe ostala nepohnute ležať. „O čom to hovoríte? O aký plán ide?“

„Chcela som vás vystrašiť, aby som vás prinútila predať tú knihu. Medzi mojich zákazníkov patria aj niekoľkí zberatelia. Zistila som, že sú veľmi poverčiví.“

„Chceli ste, aby sa rozchýrilo, že kliatba sa naplnila?“

„Áno. Neil mi rozprával o tej knihe ešte predtým, než odišiel. Po tom, čo som zinscenovala tú druhú hrozbu kliatby, som mala v úmysle poslať vám ponuku. Chcela som, aby ste si mysleli, že Dámu vo veži chce od vás kúpiť nejaký tajný zberateľ. Nazdávala som sa, že keď budete mať strach, predáte ju, aby ste sa jej zbavili.“

„Vy ste boli tou Neilovou milenkou?“

„Bohužiaľ, bola,“ odvetila žena zatrpknuto. „Bola som jeho milenkou po celý čas, kým predstieral, že je vaším verným Lancelotom. Povedal mi, že vie, ako od vášho otca vymámiť kopu peňazí. Sľuboval mi, že len čo sa mu to podarí, vezme si ma za ženu. Tvrdil, že miluje len mňa, a nie vás. A ja, hlupaňa, som mu verila.“

„Všetko je to akési domotané,“ zašepkala Phoebe. „A odkiaľ ste sa dozvedeli o katakombách?“

„Od služobníctva z dediny blízko hradu.“ Alice sa graciózne usadila v kresle. „Vždy som bola dobrá herečka. Niekoľko dní som hrala úlohu tulácky, pričom som sa v miestnych hostincoch povyzvedala všetko potrebné.“

„Chápem.“

„Pôvodne som vás chcela sotiť z útesu do mora. Ale keď som sa dopočula o tej tajnej chodbe a podzemnej jaskyni, zdalo sa mi, že to bude romantickejšie. Nemala som v úmysle zabiť vás. Iba som vás chcela postrašiť.“

„Ale vtedy, keď ste mi hodili do izby fakľu, som mohla zhorieť!“ rozhorčene vybuchla Phoebe.

„Ale kdeže,“ odvetila Alice a pokrčila ramenami. „Dlho ste svietili. Predpokladala som, že sa s manželom milujete. Koniec koncov, ste mladomanželia a povráva sa, že Wylde je do vás zbláznený.“

„Čo mienite podniknúť teraz?“ spýtala sa Phoebe.

„Budem vás tu držať kvôli výkupnému. Váš manžel dostane správu, že za tú knihu vás môže dostať späť. Situácia sa mi tým trochu komplikuje, ale ja skutočne nemám iné východisko. Ako som už spomenula, Neil odhalil môj plán, a tak nemám času nazvyš.“

Phoebe sa jej pozorne prizerala. „Prečo vám tak záleží na tej knihe? Čo je na nej také dôležité?“

„Neviem,“ úprimne odvetila Alice.

„Toľká námaha a vy ani neviete prečo?“ čudovala sa Phoebe.

„Viem iba toľko, že po nej strašne túži Neil. A to mi stačí.“ Alicina ruka sa na operadle kresla pevne zovrela a v jej očiach blysol hnev. „Odkedy sa vrátil, nedokáže rozprávať o ničom inom, len ako by znova získal tú sprostú knihu. Lenže teraz, ak ju bude chcieť získať, bude musieť prísť za mnou a ja za ňu budem požadovať vysokú, veľmi vysokú cenu.“

Phoebe zapochybovala, či má pred sebou pomätenú ženu, ako sa pôvodne s Gabrielom domnievali. „Podľa mňa Neil chce tú knihu iba zo sentimentálnych dôvodov.“

„Kdeže, musí mať ešte ďalší dôvod. On vôbec nie je romantický.“

„Alice, túžba po pomste Neilovi vás celkom opantala,“ poznamenala Phoebe.

„To je možné.“ Alice sa zodvihla zo stoličky a podišla k posteli. „Žena, ktorá sa živí ako ja, trávi mnohé noci v pekle. Nejedna z toho príde o rozum. Iba tie najsilnejšie z nás to dokážu prežiť bez ujmy na zdraví.“

„A vy ste prežili?“

„Áno,“ prisvedčila Alice pošepky. „Ako vidíte. A to iba vďaka nádeji, že jedného dňa sa Neilovi Baxterovi pomstím, pretože on ma odsúdil na život v tomto pekle.“

„A čo bude so mnou?“

„S vami?“ Alice sa pozrela na Phoebe, nakláňajúc hlavu nabok. „Možno by bolo zábavné sledovať, ako sa na vás vypĺňa posledná časť kliatby.“

„O čom to hovoríte?“

„Nepamätáte sa, ako znie posledná časť kliatby?“ Alice sa naklonila nad Phoebe. „Hovorí sa v nej predsa, že zlodej sa bude škvariť v pekle. A ja môžem bez problémov zariadiť, aby ste túto noc strávili v pekle, lady Wyldová. Nazdávam sa, že pre dámu ako vy by bola noc strávená plnením želaní tunajších návštevníkov naozaj nocou v pekle.“

Phoebe zdesene mlčala. Po posledných Aliciných slovách jej vyschlo v ústach. Ako zhypnotizovaná upreto hľadela do jej pološialených očí.

„Ale ja k vám necítim až takú nenávisť,“ tlmene pokračovala Alice. „Ste pre mňa iba prostriedkom na dosiahnutie cieľa.“ Natiahla k Phoebe ruku, zdrapila okraj jej sukne a jediným pohybom ju roztrhla až po pás. Phoebe zostala uprostred zdrapov potrhanej zelenožltej látky iba v košieľke.

„Prečo ste to urobili?“ nahnevane sa spýtala Phoebe.

„Pre istotu. Pochybujem síce, že sa vám podarí vyslobodiť sa z pút, ale keby sa vám to predsa len podarilo, v tých potrhaných šatách nebudete môcť ujsť.“

„Prečo by som nemohla?“

Alice sa zlomyseľné usmiala. „Len preto, že nemôžete vedieť, s kým sa stretnete na chodbách Zamatového pekla. Je celkom pravdepodobné, že tu natrafíte na vašich priateľov z vyšších spoločenských kruhov. Manžel by sa vám veru nepoďakoval, keby ste pošpinili jeho povesť i svoju česť tým, že by vás tu niekto zazrel. A ako by ste šli polonahá po ulici?“

Phoebe jej nechtiac musela dať za pravdu. „Alice, počúvajte ma –“

„Majte rozum a čakajte tu. Nerobte mi ťažkosti, kým mi váš manžel neprinesie výkupné.“

Alice hodila na dlážku zdrapy šiat, ktoré jej ostali v ruke, a vykročila ku dverám, starostlivo ich zamykajúc za sebou.

Phoebe vyčkala, kým sa Alicine kroky vzdialia. Len čo zavládlo ticho, zišla z postele a chvíľu zápasila so zásuvkou nočného stolíka. O chvíľu však už držala v prstoch fľaštičku omamnej látky.

Hodila ju na zem. Sklo sa, našťastie, rozbilo. Opierajúc sa chrbtom o posteľ si čupla a opatrne nahmatala jednu z črepín.

Trvalo jej to síce dlho a porezala sa, ale nakoniec sa jej podarilo prerezať povraz. Náhlivo si vyslobodila nohy z pút a postavila sa.

V tej chvíli sa na chodbe ozval rehot nejakého opilca. Phoebe zmeravela. Musí odtiaľto čo najskôr ujsť… lenže Alice mala pravdu. Nemôže si dovoliť, aby ju tu niekto zazrel.

Dúfajúc, že v skrini nájde nejaké šatstvo, otvorila ju. Skriňa však bola prázdna.

Pristúpila k oknu a vyzrela von. V diaľke pred sebou videla tmavú alej. Keby sa pokúsila vyskočiť, naisto by si dolámala nohy.

Otočila sa a začala si obzerať zariadenie izby. Nenašla však nič, čo by jej mohlo pomôcť pri úteku.

A čo plachty?

Bleskovo priskočila k manželskej posteli.

Pevne zviazala dve plachty. Jeden koniec tohto provizórneho lana priviazala k rámu postele a druhý spustila z okna.

Vyštverala sa na parapetmi dosku, mocne sa chytila zviazaných plachiet a po drsnej stene sa začala spúšťať do tmy.

„Phoebe?“ Z tmavej aleje sa ozval známy mužský hlas. „Prekristapána, drahá, buďte opatrná! Idem vám na pomoc.“

Jednoznačne to bol hlas Neila Baxtera. Phoebe to tak vyviedlo z miery, že takmer pustila plachtu a spadla na zem. Zmeravela a zahľadela sa do tmavej aleje. „Neil? Ste to vy?“

„Áno. Vydržte, prosím! Hneď vám pomôžem.“ Baxter sa vynoril z tmy a zastal osvetlený mesačným svitom.

„Čo tu robíte? Odkiaľ ste vedeli, že som tu?“

„Keď som sa dopočul, že vás Alice uniesla, ihneď som sa vybral sem. Vymyslel som plán na vaše vyslobodenie, ale vidím, že ste vzali svoj osud do vlastných rúk. Odjakživa ste si v každej situácii vedeli rady. Poďte dolu, drahá. Ale opatrne.“

Phoebe zneistela. Kŕčovito sa držala plachty a pokúšala sa niečo vyčítať z Neilovej slabo osvetlenej, ale nepochybne príťažlivej tváre.

Zmietaná pochybnosťami visela na plachte. Zrazu začula, že hore v izbe sa otvorili dvere.

„Phoebe?“ Gabrielov hlas bol síce zastretý, ale okamžite ho spoznala. „Phoebe, kde si?“

„Gabriel?“ zvolala neisto.

„Dočerta, Phoebe, kde si?“

„To je Wylde,“ zasipel Baxter. „Phoebe, úpenlivo vás prosím, zoskočte! Inak vás zasa dolapí.“

„Som príliš vysoko,“ namietla.

„Nevadí, ja vás chytím,“ sľuboval jej Neil. „Rýchlo, láska moja. Mám spoľahlivé informácie, že vás chce len využiť a zničiť. Môžem vám to dokázať.“

Z otvoreného okna nad ňou sa vyklonil Gabriel. „Hrom a peklo! Phoebe, ženská jedna bláznivá, ihneď sa vráť!“ Bez váhania uchopil zviazané plachty a začal ju vyťahovať nahor.

„Musíte mi veriť, Phoebe,“ naliehal Neil. „Ak mu dovolíte, aby vás vytiahol hore, podpíšete si vlastný rozsudok smrti.“ Vystrel k nej obe ruky. „Pustite sa! Ja vás zachytím. So mnou budete v bezpečí.“

Phoebine ruky slabli od námahy. Prsty ju boleli, ale zo všetkých síl nimi zvierala plachtu. Nevedela, ako dlho dokáže udržať toto zovretie, od ktorého závisel jej život.

„Ak sa pustíš tej prekliatej plachty, tak bohuprisám, že ťa rok nepustím z domu!“ vyhrážal sa Gabriel.

„Phoebe, zachráňte sa, drahá!“ prehováral ju Neil, vystierajúc k nej ruky. „Spomeňte si na to, čo nás kedysi spájalo, a zverte svoj život vernému Lancelotovi!“

„Phoebe, si moja žena!“ apeloval na ňu Gabriel. „Musíš ma poslúchnuť. Drž sa plachty!“

Presne ako v tom sne, uvedomila si Phoebe. Gabriel ju neúprosne vyťahoval nahor, zatiaľ čo Neil naťahoval ruky zdola. Dvaja muži k nej vystierali ruky a obidvaja jej sľubovali záchranu a bezpečie. Musela sa rozhodnúť pre jedného z nich. Ale veď ona sa už predsa dávno rozhodla!

Kŕčovite sa pritisla k plachte a nechala sa vytiahnuť.

„Kristepane, ty ma raz dovedieš do hrobu!“ nadával Gabriel. Chytil ju za zápästia a cez okno ju vtiahol dovnútra. „Si v poriadku?“

„Asi áno,“ hlesla sotva počuteľné.

Položil ju na dlážku a vyzrel z okna. „Bodaj by sa ten darebák prepadol do horúceho pekla! Už vzal nohy na plecia.“

Phoebe vstala, naprávajúc si dokrkvanú košieľku. „Ako si ma tu vlastne našiel?“

Gabriel sa k nej otočil. Z jeho tváre ožiarenej mesiacom sršal hnev. „Spolu so Stintonom sme sledovali tento dom od chvíle, keď sme sa dozvedeli, že tu pracuje nejaká blondína menom Alice. Videli sme, ako ťa sem priviezli, ale boli sme príliš ďaleko na to, aby sme stihli zasiahnuť. Museli sme čakať na vhodný okamih. A teraz už poďme! Musíme sa odtiaľto dostať čím skôr preč.“

„Nemôžem ísť takto, len v košieľke,“ spätila sa Phoebe. „Čo ak stretneme niekoho známeho.“

Gabriel zvraštil obočie. „Možno by sa v tej skrini našli nejaké šaty.“

„Je prázdna,“ vzdychla Phoebe.

„Nemôžeme tu ostať. Poď!“ Zdrapil ju za ruku a otvoril dvere. Rýchlym pohľadom preskúmal chodbu. „Teraz tu nikto nie je. Hádam by sme sa mohli nepozorovane prešmyknúť k zadnému vchodu. Vonku mám kočiar.“ Phoebe si kŕčovite pridržiavala predný diel roztrhnutej košieľky a krivkala za Gabrielom. „Ako si sa sem dostal?!“

„Vošiel som cez zadné dvere. Tie isté, cez ktoré sem priviedli aj teba. Nikto si ma nevšimol.“

Z druhého konca chodby sa ozval dunivý mužský smiech a vzápätí zaznel rozpustilý ženský chichot.

„Niekto sem ide!“ pridusené vykríkla Phoebe a so strachom sa obzrela ponad plece. „Keď vyjde spoza rohu, zbadá nás.“

„Poď sem!“ Gabriel stisol kľučku najbližších dverí. Našťastie sa otvorili. Bez váhania strčil Phoebe dovnútra.

Mladá žena so záplavou hrdzavých vlasov, ktorá mala na sebe len čierne pančuchy, sa otočila a zaskočená znehybnela s bičom v zdvíhajúcej sa ruke. Všetko nasvedčovalo tomu, že ním práve s pôžitkom udiera po tučnom zadku muža, ktorý ležal priviazaný na posteli. Oči mal zaviazané čiernou páskou. Gabriel zodvihol prst k perám, naznačujúc červenovláske, aby mlčala. Tá s pochopením žmurkla a vidiac užasnutú Phoebe, pobavene našpúlila pery.

„Neprestávaj, moja sladká ukrutnica,“ prosíkal muž, ležiaci na posteli. „Musíš pokračovať, lebo inak bude všetka námaha zbytočná.“

Červenovláska ho poslušne plesla bičom tak silne, že Phoebe až myklo.

„Silnejšie,“ dožadoval sa muž. „Ešte silnejšie!“

„Nech sa ti páči, miláčik,“ zvolala neviestka. „Teraz ma už odprosíš?“

„Áno, áno. Odprosím.“

„Mám dojem, že to nie je dostatočne úprimné,“ zasyčala sadisticky žena a zrýchlila rytmus úderov, vydávajúc pôsobivé zvukové efekty. Muž na posteli sa už skrúcal v extáze.

Gabriel hodil na stolík pri posteli niekoľko bankoviek a ukázal na skriňu. Červenovláska vrhla letmý pohľad na peniaze a prikývla bez toho, aby prerušila usilovnú prácu. Keď Gabriel otvoril skriňu, bič plieskal ostošesť a muž stonal v stupňujúcej sa slasti.

Keď Phoebe zbadala obrovské množstvo výstredných šiat, na chvíľu zabudla na podivnú scénu, odohrávajúcu sa pred jej zrakom. Nadšene hľadela na pestrofarebné róby.

„Vyber si niektoré,“ pošepol jej Gabriel.

V rýchlosti sa nevedela rozhodnúť, lebo všetky sa jej pozdávali. Gabriel, ktorý stál nablízku, vyzeral však veľmi netrpezlivý, preto schmatla šaty z purpurového saténu a začala si ich obliekať.

Vzlykanie muža na posteli sa stávalo čoraz rýchlejšie a hlasnejšie. Gabriel hrabol rukou po hornej polici v skrini a vybral z nej parochňu z plavých kadier. V okamihu ju nasadil Phoebe na hlavu. Pozrela naňho cez závoj prstencovitých kučier.

Neviestka kývnutím hlavy ukázala na zásuvku spodnej časti skrine. Gabriel, ktorý nasledoval jej pohľad, vytiahol zo zásuvky čiernu škrabošku a podal ju Phoebe. Bleskurýchle si ju nasadila na tvár.

Gabriel chytil manželkinu ruku, s pôžitkom pracujúcej kurtizáne vďačne kývol hlavou a potichu pootvoril dvere. V okamihu, keď vychádzali na chodbu, muž na posteli zakvílil na vrchole blaženosti.

Náhlivo kráčajúc po chodbe, narazili do statného džentlmena. Keď Phoebe naňho pozrela pozornejšie, s úžasom zistila, že ho pozná. Bol to lord Prudstone, žoviálny a milý postarší pánko, ktorý sa s ňou veľakrát zhováral na rozličných večierkoch.

Keď Prudstone spoznal Gabriela, inštinktívne chcel pridať do kroku. Vzápätí sa však sprisahanecky zazubil a potľapkal ho po ramene. „Zdravím vás, Wylde. Nepredpokladal by som, že vás tu stretnem tak skoro po svadobnej noci. Hádam nechcete tvrdiť, že vás už radovánky v manželskej posteli omrzeli?“

„Práve som na odchode,“ prehodil Gabriel, nezareagujúc na Prudstonovu otázku.

„Ako vidím, odnášate si pekný suvenír,“ zachichúňal sa lord, uznanlivo si premeriavajúc nezvyčajne hlboký výstrih Phoebiných purpurových šiat.

„Pozornosť vedenia podniku,“ odvrkol Gabriel hlasom, ktorým by dokázal rezať aj sklo. „Nehnevajte sa, ale máme naponáhlo.“

„Len bežte, holúbkovia! Príjemnú zábavu.“ Prudstone sa pobral svojím smerom, veselo im mávajúc na rozlúčku.

Gabriel vliekol Phoebe k zadnému vchodu. Prudko otvoril dvere a pustil sa s ňou nadol po neosvetlených schodoch.

„Gabriel, to bol predsa lord Prudstone!“ zašepkala zhrozená Phoebe. „Všimol som si.“

„Ako sa opovážil myslieť si, že navštevuješ takéto domy? Veď si predsa ženatý!“

„Môžeš si byť istá, že si to aj plne uvedomujem. Ešte nikdy som si to neuvedomil tak zreteľne ako dnes. Keby si len vedela, ako som sa o teba strachoval! Dávaj si pozor, aby si nezakopla o telo, čo leží dolu pod schodmi.“

„Aké telo?“ Phoebe sa chcela zastaviť, ale Gabriel ju prinútil zostupovať ďalej. „Tam niekde leží mŕtvy človek?“

„Nie je mŕtvy, len v bezvedomí. Strážil zadné dvere.“

„Aha.“ Phoebe sťažka preglgla. „Ty si ho tresol po hlave a on stratil vedomie?“

„A čo som sa ho vari mal spýtať, či si so mnou nezahrá karty?“ zašomral podráždene. „Ako som podľa teba mohol inak získať zväzok kľúčov od izieb? Poponáhľaj sa!“

Phoebe ho poslúchla.

O päť minút boli už v bezpečí kočiara. Na kozlíku sedel Stinton a pevne držal opraty. Cestou domov nepreriekol Gabriel ani slovíčko.

Keď dorazili domov, strhol jej z hlavy blonďatú parochňu a dal jej dolu škrabošku.

„Choď do svojej izby,“ prikázal Phoebe. „Hneď prídem za tebou, len ešte prehodím pár slov so Stintonom. Potom si my dvaja preberieme udalosti dnešného večera. Dopodrobna.“
Dvadsiata prvá kapitola
Gabriel dával Stintonovi posledné pokyny. „Pokúste sa opäť nájsť Baxtera. Keď ho nájdete, zaveste sa naňho. Nesmie vám ujsť, nech sa deje čokoľvek.“

„Áno, pane. Pousilujem sa.“ Stinton sa úctivo dotkol prstami okraja čiapky. „Som veľmi rád, že vaša pani je už v bezpečí. Tá má ale guráž, len čo je pravda.“

Gabriel sa zatváril nespokojne, ale zdržal sa ďalšieho karhania. Čas súril.

„Budem tlmočiť grófke, že obdivujete jej odvahu,“ odsekol odmerane.

„Veru, tá má obdivuhodnú guráž! Je veľmi vzácne stretnúť takú ženu.“ Stinton trhol opratami a koč odhrkotal preč.

Gabriel vošiel do domu, zamkol za sebou dvere a preskakujúc po dva schody vybehol hore. Hlava sa mu ešte stále krútila a v tele pretrvávalo napätie. Rýchlo prebehol po chodbe, mieriac k dverám Phoebinej izby. Tam s rukou na kľučke zastal. Nevedel, čo jej povie.

Vybrala si predsa jeho.

Do konca života nezabudne na ten dramatický okamih, keď ju našiel visieť z okna nevestinca. Vybrala si jeho.

Až teraz si uvedomil, čo sa vlastne stalo. Cítil sa ako v ohni. Nikdy jej nepovedal, že ju ľúbi, ani nedal najavo, že jej dôveruje. Navzdory tomu si zvolila jeho. Dôveru prejavila jemu, a nie zlatovlasému Lancelotovi, ktorý ju zahŕňal vyznaniami lásky a oddanosti.

Stlačil kľučku, otvoril dvere a potichu vošiel. Keď zbadal, že Phoebe stojí pred zrkadlom toaletného stolíka, zarazil sa. Oblečená do výstredných purpurových šiat, ktoré jej kúpil od hrdzavovlasej kurtizány, kochala sa svojím výzorom.

„Ďakujem ti za tieto šaty. Odjakživa som bola presvedčená, že mi táto farba pristane. Meredith však tvrdila, že to nie je pravda.“ Roztočila sa dokola. Oči sa jej priam jagali vzrušením. „Už sa neviem dočkať, keď si ich budem môcť obliecť na nejaký večierok. Určite žiadna iná žena nebude mať takéto krásne šaty.“

Gabriel si s úsmevom dôkladne poobzeral šaty, ktorými sa jeho žena tak veľmi nadchýnala. Lacná, lesklá látka, z ktorej boli ušité, mala takú krikľavú farbu, že rozjasňovala celú miestnosť. Na ich spodnom okraji bol našitý široký volán, ktorý jej pri krútení odhalil nohy takmer po kolená. Hlboký výstrih na živôtiku odhaľoval ňadrá takmer dopoly a keby ho nezdobili kvety z čiernej čipky, bol by ešte odvážnejší.

„Ktovie, či by mi tá ženská zo Zamatového pekla bola ochotná dať adresu svojho krajčíra,“ uvažovala nahlas a otočiac sa k zrkadlu, si naprávala volán na sukni i krátke rukávy.

„To sa nikdy nedozvieme, lebo sa s ňou už nikdy nestretneš.“ Gabriel ju chytil za rameno a otočil tvárou k sebe. „Phoebe, porozprávaj mi o všetkom, čo sa dnes udialo. Viem, že ťa Alice dala uniesť. Aký mala na to dôvod?“

„Chcela za mňa výkupné.“

„Dala ťa uniesť kvôli peniazom?“

„Nie. Chcela Dámu vo veži.“

„Preboha, načo by jej bola?“

„Pretože tú knihu chce Neil a ona urobí čokoľvek, len aby sa mu pomstila. Pred rokmi jej sľúbil, že sa s ňou ožení, ale nedodržal slovo. To mu nikdy neodpustí.“

„To je neuveriteľné! Takže o Dámu vo veži sa okrem nás zaujímajú až dvaja ľudia?“ „Zdá sa, že áno.“

„Pravdepodobne to bol Baxter, kto mi prehľadal ešte pred naším sobášom pracovňu.“ Gabriel sústredne pozoroval Phoebe. „Vysvetli mi láskavo, prečo si sa mu spúšťala rovno do náručia.“

„Lebo som chcela ujsť. Nevedela som, že tam stojí. Preboha, o čo mu ide?“

„Už som ti povedal, že o pomstu. A možno aj o niečo iné. Niečo, čo súvisí s Dámou vo veži.“ So zjavnou nevôľou odtrhol ruky od jej nahých ramien a pristúpil k oknu.

„Všetko sa to krúti okolo tej knihy…“ vzdychla zamyslene.

„Lenže tá kniha nemá až takú vysokú hodnotu, aby sa o ňu zaujímali toľkí ľudia,“ zahundral Gabriel.

Phoebe o niečom chvíľu uvažovala a potom navrhla: „Mali by sme si ju lepšie pozrieť.“

Gabriel na ňu prekvapene pozrel. „Prečo? Vedná nej nie je nič také zvláštne.“

„Aj tak mám pocit, že by sme sa mali na ňu znova pozrieť.“

„Ako chceš,“ súhlasil.

Phoebe prešla na druhý koniec chodby a zo spodnej zásuvky skrine vybrala tú nešťastnú knihu.

Gabriel skepticky pozeral, ako ju Phoebe kladie na stôl a nakláňa sa nad ňu. Svetlo sviečky sa odrážalo v jej tmavých vlasoch a osvetľovalo jej sústredenú tvár. Aj vo výstredných šatách ľahkej ženy pôsobila ako dáma. Dýchala z nej prirodzená ženská noblesa, ktorú nemohlo potlačiť ani ošatenie, ani prostredie. Takejto žene mohol zveriť svoj život i česť.

„Gabriel, tá kniha sa mi zdá akási iná.“

Znepokojene zvraštil obrvy. „Predtým si predsa tvrdila, že to je ten istý exemplár, ktorý si dala Baxterovi.

„Napriek tomu sa mi zdá nejaká iná. Dosky sú akési hrubšie a koža vyzerá novšia.“

Gabriel si pozorne obzeral hrubé dosky koženej väzby. „Keď si ju dávala tomu svojmu Lancelotovi, boli iné?“

Phoebe nespokojne ohrnula nos. „Nenazývaj ho tým menom. Nezaslúži si ho. A na tvoju otázku odpovedám áno. Keď som tú knihu dávala Neilovi, obal aj väzba vyzerali oveľa staršie.“

„Možno by sme sa mali pozrieť, čo je pod koženým obalom,“ nahlas uvažoval Gabriel.

Z Phoebinho písacieho stola vzal malý nožík a pozorne rozrezal kožu. Phoebe opatrne nadvihla jej okraj.

„Preboha, čo je to tam?“ Opatrne odstránila kúsok mäkkej látky, v ktorej sa čosi zablyslo. Gabrielovi okamžite došlo, čo má pred sebou. „A ja som nevedel, kam sa tá kolekcia šperkov podela.“

„Čo je to?“ žasla Phoebe.

„Diamantový náhrdelník, ktorý som dal vyrobiť v Cantone z veľmi vzácnych diamantov a periel.“ Vytiahol jagajúci sa šperk. „Mal by tu byť aj náramok, brošňa a náušnice.“

„Úžasné!“ Phoebe nedokázala od klenotov odtrhnúť pohľad. „Takto sfarbené perly som ešte v živote nevidela.“

„Sú veľmi vzácne. Trvalo veľmi dlho, kým sa mi ich podarilo pozháňať.“ Ruku s náhrdelníkom priblížil k mihotavému plameňu sviečky. Diamanty zaiskrili ako oheň a perly žiarili tajuplným svetlom. Pri pohľade na ne mal človek pocit, ako keby hľadel na nekonečnú nočnú oblohu.

„Spočiatku som si myslela, že tie perly sú čierne. Ale ony vôbec nie sú čierne! Ich farba sa ani nedá pomenovať. Je to akási zmes striebornej, zelenej a tmavomodrej.“

„Matný jas mesiaca,“ našepkal jej.

„Áno, áno, matný jas mesiaca,“ zopakovala očarená

Phoebe. „To je výstižné pomenovanie.“ Prstom sa dotkla jednej z perál. „Nezvyčajné.“

Gabriel sa pozrel na jej plecia. „Budeš s nimi nádherná.“

Zaskočená jeho slovami vytreštila oči. „Ten náhrdelník naozaj patrí tebe?“

Prikývol. „Kedysi patril. Pri prepade jednej z mojich lodí ho ukradol Baxter.“

„A teraz sa opäť vrátil do tvojich rúk,“ skonštatovala Phoebe s neskrývaným uspokojením.

Gabriel nesúhlasne pokrútil hlavou. „Nie, drahá. Odteraz patrí tebe.“

„Nemôžeš mi dať taký drahý dar,“ vyhŕkla.

„Môžem a dávam ti ho.“

„Ale Gabriel –“

„Musíš mi vyhovieť. Zatiaľ si odo mňa toho veľa nedostala.“

„To nie je pravda,“ ohradila sa. „Napríklad dnes si mi kúpil tieto prekrásne šaty.“

Pohľadom prebehol jej odvážnu róbu a dal sa do smiechu.

„Nechápem, čo je na tom také smiešne.“

Gabriel sa začal smiať ešte hlasnejšie. Pohľad na Phoebe v odvážnych šatách kurtizány ho napĺňal nespútanou radosťou. Vyzerala v nich neuveriteľne príťažlivo. Ako nejaká orientálna princezná. Oči mala velikánske a žiarivé a jej pery sľubovali rozkoš, ktorá mala patriť iba jemu.

„Gabriel, prečo sa mi vysmievaš?“

Nato rýchlo zvážnel. „Nie, drahá, nevysmievam sa ti. To by mi ani vo sne nenapadlo. Tie šperky sú teraz tvoje. Dal som ich zhotoviť pre ženu, ktorá sa mala stať mojou manželkou.“

„Pre tú snúbenicu, ktorá ťa zradila?“ opýtala sa opatrne.

Bol zvedavý, kto ju už stačil informovať o Honore. Určite Anthony. „V čase, keď som objednal ich zhotovenie, som ešte zasnúbený nebol. Nevedel som, s kým sa ožením. Chcel som mať náhrdelník pre budúcu manželku a výstižné rodové heslo pre svojich potomkov.“

„A preto si dal zhotoviť dedičné rodinné šperky a vymyslel rodové heslo.“ Phoebe vrhla pohľad na náhrdelník a potom späť na jeho tvár. „Nepochybujem, že to myslíš dobre, ale ja nechcem od teba takýto prepychový dar.“

„Nechceš? A prečo?“ Urobil krok smerom k nej, ale ona ustúpila. „Ja si to predsa môžem dovoliť.“ „O to nejde,“ zamrmlala.

Urobil ďalší krok k nej, tentoraz ju už tlačiac chrbtom k stene. Pripevnil jej náhrdelník okolo krku a vzápätí uchopil jej tvár nežne do dlaní. Potom ju pobozkal na čelo. „Povedz, o čo ti teda ide?“

„Gabriel, nepokúšaj sa ma zasa zvádzať. Dobre vieš, že to, čo od teba chcem, nie je náhrdelník.“

„A čo také?“

„To už predsa dávno vieš. Chcem, aby si mi dôveroval.“

Pousmial sa. „Nechápeš?“ „Čo nemám chápať?“ „Že ti už verím, drahá.“

V Phoebiných očiach zbadal prebúdzajúcu sa nádej. „Myslíš to vážne?“ „Áno.“

„Navzdory všetkým nedorozumeniam?“

„Možno práve vďaka nim,“ pripustil Gabriel. „Žena, ktorá by ma chcela rafinovane oklamať, by nemohla urobiť toľko školáckych chýb. Aspoň nie taká bystrá a vynaliezavá žena, ako si ty.“

Phoebe sa usmiala, ale pery sa jej pri tom zachveli. „Nie som si istá, či to mala byť poklona.“

„Podstata problému nespočíva v tom, či ti dôverujem ja,“ zahundral. „Mňa skôr trápi neistota, či ty ešte stále veríš mne.“

„Ako ti vôbec mohlo čo i len napadnúť, že by si mohol stratiť moju dôveru?“ pohoršila sa Phoebe.

„Dôkazov v môj neprospech bolo čoraz viac. Nebol som si istý, komu uveríš, či svojmu zlatovlasému Lancelotovi, alebo vznetlivému a panovačnému manželovi.“

Phoebe ovinula ruky okolo Gabrielovho krku a objala ho. Oči jej žiarili láskou a šibalstvom. „Vidíš, aj ja som dospela k podobnému záveru ako ty. Nijaký muž, ktorý by ma chcel oklamať, by to nerobil tak nešikovne, ako si to robil ty.“

„Naozaj?“

„Pravdu povediac, nebola som si celkom istá, či sa Neil nestal obeťou nejakej nešťastnej zhody okolností. Jednako o tebe, Gabriel, som nikdy nepochybovala. Dnes v noci, keď som visela na tej plachte, váhajúc, kto z vás dvoch hovorí pravdu, som definitívne pochopila, ktorému z vás mám dôverovať.“

„Ako si na to prišla?“

Perami sa poľahky dotkla jeho úst. „Neil urobil chybu. Po celý čas predstieral, že je mojím statočným rytierom a –“

„Počul som, ako sa ti zaliečal,“ poznamenal jedovato Gabriel.

„Na druhej strane ty si sa správal ako vystrašený a nervózny manžel, ktorý sa pokúša zachrániť svoju ženu. Ani v najmenšom si mi nelichotil a nepokúšal sa ma okúzľovať. Nemyslel si na nejaké rečičky, bol si na smrť vystrašený.“

Pozrel na ňu s neskrývanou nevôľou. „Máš pravdu,“ pripustil zdráha vo.

Rozosmiala sa. „Je mi jasné, že vo všetkých podstatných veciach si dôverujeme.“

Vidiac v jej očiach vrúcnu nehu, Gabriel pocítil, že sa jeho tela zmocňuje neskrotná túžba.

„Áno, Phoebe. Máš pravdu.“ Nato ju zodvihol na ruky a odniesol na posteľ. Priľahol ju tak vášnivo, až sa mu volán jej purpurových šiat omotal okolo nôh.

Phoebe naňho hľadela spod privretých viečok iskrivými očami. Napadlo mu, že by bol schopný utopiť sa v hlbočine jej očí. Začal ju vášnivo bozkávať, pričom jeho jazyk majetnícky vnikal do jej úst. Bola to predzvesť rozkoše, ktorá mala čoskoro nasledovať.

„Nikdy sa ťa nenasýtim, miláčik,“ zašepkal. Naklonil hlavu a začal vychutnávať ružový púčik, ktorý vykukol spod čiernej čipky. Phoebe sa k nemu zmyselne pritisla telom, ešte viac rozpaľujúc jeho túžbu. Rozhalil jej živôtik na šatách. Teraz sa už mohol nerušene kochať dotykom a pohľadom na jej prsia. Phoebe mu nedočkavo rozopla košeľu a prstami začala blúdiť v spleti chĺpkov na jeho hrudi.

„Milujem ťa,“ šepla s ústami pri jeho uchu.

„Chcem, aby si ma milovala do konca života,“ odvetil hlasom, ktorý mu zrazu pripadal akýsi cudzí. „V opačnom prípade by som to neprežil.“

V mihotavom svetle sviečky žiarila lacná látka ako drahý taliansky hodváb. Vyhrnul jej sukňu, rukou prenikol k trojuholníku chĺpkov, ktoré zahaľovali jej ženskosť, a nežne ich prikryl dlaňou. Pod dotykom Gabrielovej ruky sa roztúžene zachvela. Cítil, ako sa jeho telo rozpaľuje. Jeho mužnosť sa drala von zo zovretia nohavíc. Siahol rukou dolu a pripravil sa na splynutie.

„Gabriel, ty sa ani nevyzlečieš?“

„Už nevládzem dlhšie čakať,“ odvetil rozvášnené.

Keď vnikol medzi jej stehná, zašepkal: „Drž ma a už mi nikdy nedovoľ odísť. Nikdy.“

Nato opatrne vnikol do jej horúcej, uzučkej škáročky. Naklonil hlavu a ústami sa zmocnil jej pier, cítiac pritom, ako ho Phoebe tesne zviera. Vzápätí ho pevne objala nohami i rukami. Odovzdala sa mu a on bol ohúrený štedrosťou jej daru.

Vnikol do nej tak hlboko, ako len vládal. Akoby sa chcel stať súčasťou jej tela.

A v žiarivom okamihu, ktorý o chvíľu nasledoval, sa to aj stalo.

Phoebe sa zamrvila. Vedľa seba cítila mocné teplé stehno a na sebe mužskú ruku. Zbadala, že jej manžel nespí.

„Gabriel?“

„Hmmm?“

„Na čo myslíš?“

Ľahko ju stisol. „Na nič, miláčik. Spi.“

„To nemôžem.“ Phoebe sa posadila na posteli. „Panebože! Gabriel, len sa pozri na tie moje prekrásne šaty. Dúfam, že ešte nie sú načisto zničené.“

Gabriel si podložil ruky pod hlavu a s neskrývaným pobavením sa pozrel na šaty. „Dúfam, že sme im veľmi neublížili.“

„Naozaj si myslíš, že sa budú dať vyžehliť?“ Phoebe vykĺzla z postele a vyzliekla si šaty. Narovnala skrkvanú látku a skúmavo si ju obzerala.

„Nič im nie je. A keby aj bolo, kúpim ti nové.“

„Pochybujem, či ešte nájdeme taký krásny odtieň purpurovej,“ utrúsila nešťastne. Obozretne rozprestrela šaty na spodnej časti postele.

Gabriel vrhol pohľad na jej telo, odeté iba do krátkej priesvitnej košieľky. „Kvôli tým šatám si nerob starosti.“

Vzpriamila sa, spýtavo hľadiac manželovi do tváre. „Na čo myslíš, Gabriel?“

„Na nič. Vráť sa do postele.“

Phoebe si sadla na peľasť. „Povedz mi to. Keď sme si sľúbili dôveru a úprimnosť, mali by sme si všetko hovoriť.“

„Všetko?“

„Isteže,“ pritakala rázne hlavou.

„Dobre teda. Predpokladám, že skôr či neskôr by si sa to aj tak dozvedela. Práve som premýšľal, ako by som nastražil na Baxtera pascu.“

Znehybnela. „Rovnako ako s tou falošnou informáciou o plavbe tvojej lode?“

„Áno, ale tentoraz mi už nesmie ujsť,“ zastrájal sa.

Po týchto slovách prebehli Phoebe po chrbte zimomriavky. „Ako to chceš urobiť?“

„Baxter nevie, že sme objavili tie šperky. Nepochybujem, že sa bude snažiť stoj čo stoj Dámu vo veži získať. Rozmýšľam, ako by som mu to uľahčil.“

„Chceš ho dolapiť, keď sa ju pokúsi ukradnúť?“

„Presne tak.“

„A ako ho chceš vlákať do pasce?“ „To ešte neviem.“

Phoebina tvár sa po chvíľke rozjasnila. „Ja viem, ako by sme to mohli urobiť.“ „Ako?“

„Mohla by som ti poslúžiť ako návnada,“ vyhlásila víťazoslávne.

Gabriel ju prebodol pohľadom. „Zbláznila si sa?! To vôbec neprichádza do úvahy.“

„Na mňa zaberie. Tým som si istá.“

Gabriel sa posadil, zvesil nohy z postele a vstal. V rozopnutej košeli sa hrozivo naklonil nad Phoebe. Vyzeral ako jastrab nad svojou korisťou. „Zapamätaj si, milá moja manželka,“ precedil pomedzi zuby, „že ty ako návnada neprichádzaš do úvahy. To je moje posledné slovo.“

„Ale Gabriel –“ pokúšala sa ho obmäkčiť. „A tým pokladám celú vec za uzavretú.“

Nahnevane naňho zazerala. „Zachádzaš priďaleko. To bol predsa iba návrh.“

„Neslýchané hlúpy návrh. Nech tí ani nenapadne vyhľadať ho.“ Podišiel k stolu a pozrel na Dámu vo veži. „Musím prísť na nejakú fintu, na ktorú by Baxter naletel.“

„Mohol by si rozhlásiť, že ju chceš predať,“ ozvala sa Phoebe po chvíľke uvažovania. „A čo ďalej?“

„Ak by bol Neil presvedčený, že ju chceš predať, pokúsil by sa jej zmocniť cestou k novému majiteľovi.“

Gabrielovu tvár rozjasnil široký úsmev. „Drahá manželka, musím ti povedať, že by si sa výborne uplatnila pri chytaní zločincov. Vskutku výborný nápad.“

Phoebe cítila, že sa jej telo napĺňa blaženým teplom. „Ďakujem za uznanie, pán gróf.“

Gabriel sa prechádzal po izbe a nahlas uvažoval: „Čo keby sme narafičili predaj nášmu starému priateľovi Nashovi? Jeho originálny zvyk uzatvárať obchody uprostred noci nám príde náramne vhod. Ak by Baxter uveril, že jeho vytúžená korisť je v koči smerujúcom o polnoci po pustej ceste k Nashovmu domu, určite by podľahol pokušeniu zahrať sa znova na piráta.“

„A prepadol by koč?“

„Presne tak. Lenže my by sme boli na to pripravení.“

„Skvelé!“ Phoebe bola týmto plánom nadšená. „Ja by som si obliekla pánske šaty a predstierala by som, že som sprostredkovateľ, ktorého najali na predaj knihy. A ty by si bol kočiš. Keď by Baxter zastavil koč, vrhli by sme sa naňho a –“

Gabriel sa sklonil nad Phoebe, chytil ju za plecia a prudko ju zodvihol z postele. „Tak na to okamžite zabudni! Už som ti predsa povedal, že ty s tým nebudeš mať nič spoločné. Nebudeš sa do toho vôbec pliesť. Je ti to jasné?“

„Gabriel, ja pri tom chcem byť. Mám na to právo.“

„Aké právo?“

„Tá kniha bola moja.“

„Vzal som ju Baxterovi, keď som zaútočil na jeho loď. Podľa nepísaného zákona pirátov patrí mne.“

„Gabriel, to nie je seriózny argument, a ty to vieš.“

„Tak budem pokladať tú knihu za súčasť tvojho vena,“ odvrkol. „Súhlasíš?“

„Nie. A naďalej trvám na tom, že sa na tej akcii osobne zúčastním.“

„Môžeš na tom trvať, koľko chceš, já už viac nedovolím, aby si sa vystavovala nebezpečenstvu.“ Pobozkal ju a odtisol nabok. „Ešte si to všetko nechám prejsť hlavou. Ten nápad s predajom knihy je veľmi dobrý. V takej dramatickej situácii môže dôjsť k všelijakým nepredvídaným situáciám.“

„Ak ma chceš zo všetkého vylúčiť, potom nečakaj, že ti prezradím aj ďalšie svoje nápady.“

Gabriel sa tváril, že ju nepočuje. „Áno, ten nápad s predajom je vskutku vynikajúci,“ šomral si popod nos. Zastal pri stole, vzal nôž a opatrne začal rozrezávať aj švíky zadnej dosky obalu Dámy vo veži. „Ale asi bude lepšie, ak knihu ponúkneme nejakému tunajšiemu kníhkupcovi.“

„Máš pravdu,“ pripustila Phoebe. Nedokázala mlčať a nepomáhať pri príprave plánu, aj keď sa hnevala, že jej Gabriel nedovolí zúčastniť sa na jeho realizácii. „Neil bude presvedčený, že odcudziť knihu z obchodu nebude žiaden problém.“

„Mohli by sme rozšíriť správu, že knihu predávame preto, lebo si poverčivá a bojíš sa ďalších nepríjemností.“

„To nebude problém. V tom nám určite pomôže mama s Meredith.“

„Kiežby nám ten úskok vyšiel.“

Gabriel práve rozrezal švík. Phoebe s úžasom na tvári sledovala, ako nadvihuje okraj koženej väzby a vyberá z nej ďalšie trblietavé šperky.

„Musí sa to stať za bieleho dňa,“ pokračoval Gabriel. „Majiteľa obchodu budeme vopred informovať o našom zámere. Ja budem sledovať obchod a striehnuť na Baxtera.“

„Mohla by som ti pomôcť,“ nesmelo navrhla Phoebe.

„O tom nemôže byť ani reči!“ zahriakol ju Gabriel a otvoril ruku, v ktorej mal náramok, brošňu a náušnice.

„O pomoc požiadam tvojho brata. A možno aj Stintona.“

„Tak dobre.“ Phoebe si prekrížila ruky na hrudi. „Dúfam však, že v budúcnosti sa ku mne takto povýšenecky správať nebudeš. Nechcem, aby si ma vynechával zo všetkých svojich dobrodružstiev.“

„Dávam ti slovo, že sa vynasnažím zamestnať ťa dobrodružstvami iného druhu,“ zasmial sa Gabriel.

„A to ti mám veriť?“

„Môžeš sa spoľahnúť.“

Phoebe zošpúlila pery. „Budeš na to potrebovať vhodného kníhkupca. Niekoho, kto pristane na tvoj plán a bude ochotný spolupracovať. Nie každý majiteľ kníhkupectva bude nadšený myšlienkou, že jeho obchod navštívi zlodej.“

Gabriel zvraštil obočie. „Opäť máš pravdu.“

„Viem, kto by to mohol urobiť.“

„Kto?“

„Lacey. Určite bude súhlasiť.“ „Ten starý ožran? No, ten by sa možno naozaj dal nahovoriť.“

Phoebe pozrela na svojho manžela obdivným pohľadom. „Som si viac než istá, že ho dokážeš presvedčiť.“

„Drahá, vonkoncom nechápem, prečo si si tým taká istá.“ Gabrielove oči zažiarili v tme.

Phoebe odtrhla od neho zrak a pohľadom zablúdila na svoje bosé chodidlá. „Je tu ešte niečo, čo som ti doteraz nestačila povedať.“

„Naozaj?“ Gabriel podišiel k posteli. „O čo ide?“

Phoebe si rozpačito odkašľala. Cítila na sebe manželov sústredený pohľad. „Chcela som ti to povedať už dávnejšie, ale zatiaľ sa akosi nenaskytla vhodná príležitosť.“

„Tomu neverím. Mali sme dostatok času, aby sme prebrali aj tie najchúlostivejšie otázky.“

„Pravdu povediac, nevedela som, ako začať rozhovor na túto tému. Vedela som, že sa budeš hnevať. Čím dlhšie som to odkladala, tým väčší strach som mala z tvojej reakcie. Bála som sa, či ma neobviníš, že som ťa zámerne klamala.“

„A nebola by to pravda?“

„Nie. Nechcela som ti klamať. Hneď na začiatku si mi povedal, že neznášaš lož. Mala som dojem, že mi nedôveruješ a cítila som sa čoraz trápnejšie. Okrem toho som si neželala, aby sa o tom dozvedel niekto z našich. A ty si sa mohol cítiť povinný oboznámiť ich s tým, čím sa zaoberám.“

„Zdôvodňovania už stačilo, hovor, o čo ide,“ prerušil prúd jej slov.

Keď sa mu pozrela do tváre, zistila, že jeho oči sa smejú.

„Tak teda spusť a uľahči svojmu svedomiu,“ vyzval ju opäť. „Alebo sa pokúsim opýtať inak. Milá pani redaktorka, ako sa vám páčilo Odvážne predsavzatie?“

„Je to vynikajúci román. Nesmierne sa mi páčil. Spočiatku vydáme pätnásť tisíc výtlačkov. A zvýšime cenu,“ dodala nadšene. „Ľudia budú stáť vo frontách pred Laceyho kníhkupectvom, aby si mohli tú knihu kúpiť. Zbohatneme a –“ Až teraz sa spamätala a zarazene zmĺkla.

Gabriel sa oprel o stĺpik baldachýnu, ruky si prekrížil na hrudi a usmial sa na ňu tým svojím neodolateľným úsmevom.

„Odkedy to vieš?“ opýtala sa neisto.

„Takmer od začiatku našej známosti.“

Na chvíľu sa pozornejšie naňho zahľadela, ale z jeho tváre nedokázala nič vyčítať. „A veľmi sa na mňa hneváš?“

„Hneď ti ukážem ako veľmi.“

Vrhol sa na ňu a zvalil ju na chrbát. Prekotúľali sa po zhúžvanej posteľnej bielizni a prekvapená Phoebe sa ocitla na ňom.

Prudko dychčiac si ho doberala: „Dúfam, že nemieniš používať hocičo, aby si ovplyvnil moju mienku o tvojej práci?“

„To záleží od momentálnej situácie. Zúfalý autor je schopný urobiť takmer všetko, aby jeho knihu vydali. Myslíš, že môj spôsob ovplyvňovania mienky redaktora má nádej na úspech?“

„To je veľmi pravdepodobné.“

„V tom prípade ho budem používať veľmi často.“
Dvadsiata druhá kapitola
V druhú noc, keď pozorovali Laceyho kníhkupectvo, bol Londýn zahalený hustou hmlou. Jej chuchvalce sa valili ulicami ako nekonečný sprievod duchov v ľahučkých rúchach. Pri svojom defilé chvíľami zatieňovali aj to málo mihotavého svetla, ktoré vrhali olejové lampy na železných stĺpoch. Modernejšie plynové lampy, ktoré osvetľovali elegantné ulice Pall Mail a St. James, v tejto časti mesta ešte neboli inštalované.

Po veľkom prosíkaní Gabriel nakoniec privolil, aby Phoebe jeho a Anthonyho sprevádzala pri nočnom pozorovaní. Nedokázal odolať jej logickým argumentom a prosbám. Jeho manželka bola rovnako hlavatá ako on. Navyše nemohol neuznať, že aj ona má právo zúčastniť sa na nastražení pasce na Baxtera.

Ešteže sa mu podarilo odhovoriť ju od toho, aby im poslúžila ako návnada. Aj niektoré jej ďalšie návrhy boli dômyselné, ale Gabriel ich všetky zamietol. Nemienil riskovať jej život len preto, aby dolapil darebáka, ktorý mal na svedomí ich problémy.

Po mnohých hádkach, prosbách a nekonečnom vzájomnom presviedčaní sa im podarilo dosiahnuť kompromis. Gabriel privolil, aby sa zúčastnila na pripravovanej akcii, ale trval na tom, že ostane v kočiari.

A tak teraz sedela vo vnútri kabíny koča. Oblečená do čiernej peleríny s kapucňou vyzerala tajuplne, priam éterický. Cez malú škáru medzi záclonami v okne sústredene pozorovala vchod do Laceyho kníhkupectva. Keď večer odstavili koč v úzkej vedľajšej uličke, srdce jej trepotalo od napätia. Teraz sa jej však zmocnila akási zádumčivá melanchólia. To isté prežívala aj v predchádzajúci večer. Gabrielovi vŕtalo hlavou, o čom tak sústredene rozmýšľa.

Mal pocit, že pred ním ešte stále niečo tají – že časť jej mysle je preňho naďalej zahalená rúškom tajomstva. Ale možno to medzi mužom a ženou musí tak byť. Lebo práve v tom je čaro ich vzťahu. Vedel iba toľko, že keby bola jeho hoci aj celé veky a po celý ten čas by sa s ňou hádal, aj tak by nespoznal všetky jej tajomstvá. Uvedomoval si, že mu dôveruje a že je jeho, ale napriek tomu navždy preňho zostane tou vzrušujúcou Dámou v závoji ako na začiatku.

Hlboké uspokojenie mu prinášala skutočnosť, že z času na čas sa mu predsa len podarilo odhaliť nejaký nový zlomok z toho, čo v nej doteraz nepoznal, a to najmä vďaka tomu, že jej začal dôverovať tak, ako ešte nikdy nikomu nedôveroval. Bol skalopevné presvedčený, že ona by ho nikdy nenechala napospas osudu.

A bodaj by to tak zostalo navždy, pomyslel si Gabriel. Každý spisovateľ potrebuje mať svoju múzu. Jeho múzou bude Phoebe. A tiež jeho redaktorkou a vydavateľkou. Táto myšlienka ho chvíľami priam fascinovala. „Dúfam, že ťa kvôli tej pasci na Baxtera netrápia výčitky svedomia?“ ozval sa, aby prerušil dlhotrvajúce mlčanie.

„To nie. Som presvedčená, že Neil je darebák a že má na svedomí všetko, čo si mi rozprával. Ba možno aj viac.“ „Čo ešte?“

„Nie som predsa jediná žena, ktorú podviedol. Veľmi kruto sa zachoval aj voči Alice. Tvrdil, že sa naňho môže spoľahnúť a pritom vôbec nemal v úmysle vziať si ju za ženu.“

Gabriel nevedel, čo má na to povedať. Spomenul si na všetkých tých mužov, ktorí si bezstarostne užívajú s milenkami a potom ich opustia a nechajú napospas peklu života v nevestincoch.

„Baxter je hotovým preborníkom v pretvárke,“ povedal napokon.

„Ale zďaleka mu nevyšlo všetko, o čo sa pokúšal. Pred tromi rokmi sa mu nepodarilo podviesť môjho otca. Taktiež ma nedokázal primäť k tomu, aby som sa doňho zahĺbila, aj keď sa o to veľmi usiloval.“

„Pre mňa je dôležité iba to, že sa mu nepodarilo presvedčiť ťa, že som krvilačný pirát, ktorému ide iba o tvoje peniaze,“ ticho poznamenal Gabriel.

„Nikdy som nemala pochybnosti o tom, že máš rytierskeho ducha,“ prehovorila Phoebe s hrdosťou v hlase a pozrela ponad manželovo plece. „Myslíš si, že sa tu dnes ukáže?“

„Musí to urobiť buď túto, alebo nasledujúcu noc. Podľa chýru, ktorý sme začali rozširovať, si má Dámu vo veži odniesť neznámy bohatý zberateľ. Tie tri noci, počas ktorých je kniha v kníhkupectve, sú najlepšou príležitosťou zmocniť sa jej.“

Zrazu sa ozvalo tiché klopanie na strechu koča. Gabriel vstal a zodvihol horný príklop. Na kozlíku sedel Anthony oblečený v obyčajných šatách. Vynikajúco hral podriemkavajúceho kočiša.

„Baxter?“ spýtal sa pošepky Gabriel.

„Nie, ale začínam sa obávať o Stintona. Šiel na prieskum. Akosi dlho sa nevracia.“

Gabriel sa rozhliadol dookola, očami hľadajúc útlu Stintonovu postavu. Poslal ho, aby preveril, čo sa deje v uličke za kníhkupectvom. „Máš pravdu. Idem sa za ním pozrieť. Ty dávaj pozor na Phoebe.“

„Mal by si ju pripútať reťazou, aby neušla. Nechcem byť za ňu zodpovedný. Čo keď si zrazu zmyslí, že sa pôjde pozrieť, čo sa vonku deje?“

„Netáraj! Dala som predsa slovo,“ zahriakla ho Phoebe.

„Ostaňte tu a ja sa pôjdem pozrieť, čo je so Stintonom,“ rozhodol Gabriel.

Keď otváral dvere koča, ľahučko sa dotkla jeho ramena. „Buď opatrný.“

„Budem.“ Vzal ju za ruku a nežne jej pobozkal zápästie. Nato vystúpil z kočiara. Uvedomil si, že chuchvalce hmly nahrávajú nielen jemu, ale aj Baxterovi. Obozretne prešiel na druhú stranu ulice a stratil sa v hustom kúdolí vlhkého oparu.

Široko-ďaleko nebolo ani živej duše. Obchody, ktoré lemovali ulicu, boli tmavé a mĺkve. Odniekiaľ sa vynorila vychudnutá mačka, prebehla mu popod nohy a vzápätí sa stratila v tme.

Keď sa ocitol na konci uličky, zmocnil sa ho čudesný nepokoj. Na chvíľu znehybnel, usilujúc sa ostatnými zmyslami vypátrať to, čo nemohol uvidieť.

Vošiel do uličky, opatrne sa zakrádajúc vpred pozdĺž steny obchodu. Všade vládla nepreniknuteľná tma, ale nechcelo sa mu vracať po lampáš. Koniec koncov, ak by sa Baxter nachádzal niekde nablízku, svetlo by ho mohlo vyplašiť.

Urobil ďalší krok a zrazu pocítil, že kopol do čohosi podozrivo mäkkého. Keď sa zohol, pri nohách zbadal akúsi neforemnú kôpku.

Stinton!

Pokúsil sa mu nahmatať pulz. Našťastie žil. V okamihu mu prebleskli hlavou dve možnosti: buď Stinton v hustej hmle naďabil na lupiča, alebo ho omráčil Baxter a teraz už hľadá knihu v kníhkupectve.

Potichučky podišiel k zadnému vchodu Laceyho obchodu. Dvere boli otvorené. Po špičkách sa prešmykol dovnútra. V spomienkach sa mu vybavilo, že sa ocitol v miestnosti, kde Lacey tlačí knihy. Pás svetla, ktorý prenikal cez okná dovnútra, osvetľoval obrysy mohutného tlačiarenského stroja.

Zrazu spoza chrbta začul zavŕzganie. Prudko sa zvrtol na päte, uhnúť sa však už nestačil. Z prítmia chodby naňho niekto zaútočil. Pod ťarchou útočníka spadol na zem, ale v momente sa spamätal a v snahe striasť ho zo seba sa otočil. Pritom mu vypadla z ruky pištoľ.

„Ty sviňa!“ vykríkol Baxter a zaútočil na Gabrielov krk jagavou čepeľou.

Gabrielovi sa podarilo odstrčiť útočiacu ruku. Vykĺzol spod neho a zo sáry čižmy vytiahol svoj nôž.

„Dnes mi už neunikneš,“ zasipel Baxter. „Podrežem ti krk.“ Hneď nato sa opäť vrhol na Gabriela. Ten prudko uskočil dozadu. V tom okamihu na chrbte pocítil studený dotyk masívneho tlačiarenského stroja. Znova sa musel prudko uhnúť, lebo Baxter opätovne zaútočil.

„Rozmysli si to, Baxter, kým to skúsiš znova. Aj ja mám zbraň.“

„Pištoľ ti vypadla na zem.“ Baxterove zuby v tme zažiarili ani zuby žraloka. „Máš prázdne ruky, Wylde. Prežehnaj sa, lebo o chvíľu bude po tebe.“ Znova vyrazil vpred, tentoraz mieriac do protivníkovho brucha.

Gabriel si bleskovo strhol z pliec dlhý plášť a hodil ho Baxterovi pod nohy. Ten sa zamotal do hrubej látky a zlostne zahrešil. Gabriel mu podložil nohu a zrazil ho na zem.

Baxter šťavnato zahrešil.

Gabriel postúpil vpred, pritláčajúc topánkou jeho vystretú ruku. „Pusti tú dýku!“ zahrmel.

„Ani mi nenapadne,“ zúrivo vyštekol Baxter.

Gabriel sa naklonil a čepeľ priložil k Baxterovmu hrdlu. „Toto nie je čarovný meč Excalibur, ja nie som kráľ Artuš a ty nie si šľachetný Lancelot. Môžem s tebou skoncovať hneda zaraz, bez ohľadu na nejaké rytierske pravidlá. Pusti tú dýku, Baxter!“ skríkol.

Baxter znehybnel a zaúpel: „To neurobíš, Wylde!“

„Naozaj si to myslíš?“ posmešne sa spýtal Gabriel.

Ležiaci muž vrhol na Gabriela zlostný pohľad, ale jeho prsty sa pootvorili a dýka spadla na zem. „Phoebe by ti nikdy neodpustila, keby si mi podrezal krk. A ty to dobre vieš.“

„Phoebe si už o tebe nemyslí, že si jej Lancelot. Idylická predstava, ktorú sa ti podarilo v nej vypestovať, sa rozpadla na márne kúsky, najmä po tom, ako sa zoznámila s Alice. Mojej manželke sa vôbec nepozdáva spôsob, ako si sa zachoval k svojej milenke. Lancelot by mal totiž dámy zachraňovať, a nie ich posielať do pekla nevestincov.“

„Ty si šialený! Prečo by malo Phoebe záležať na nejakej štetke?“

Vtom dopadlo na obidvoch mužov svetlo lampáša.

„Máš pravdu, prečo?“ spýtala sa žena, ktorá práve vstúpila do miestnosti. V ruke odetej v jemnej rukavičke držala pištoľ.

„Neil, si podlý luhár. Balamutil si ma sladkými klamstvami a ja, hlupaňa, som ti verila.“

„Alice!“ Svetlo lampáša odhalilo šokovanú Baxterovu tvár. „Pre Kristove rany, pomôž mi. Povedz mu, aby odhodil ten nôž. Zastreľ ho! Ponáhľaj sa!“

„S najväčšou chuťou zabijem teba.“ Alice zodvihla lampáš vyššie. „Kde je tá kniha?“

„Alice, pomôž mi! Dám ti tú knihu, ak zastrelíš Wylda.“

„Vôbec nemám v úmysle zabiť ho,“ odvetila pokojne. „Ak niekoho zabijem, budeš to ty! Kde je tá kniha?“ zopakovala výhražné.

„Neviem,“ ponáhľal sa s odpoveďou Baxter. „Wylde ma prekvapil skôr, než som ju stačil nájsť.“

Gabriel pozrel na Alice. „Je na stole tamto v rohu.“

„Ďakujem.“ Alice podišla k písaciemu stolu, neustále pritom mieriac pištoľou na obidvoch mužov.

„V druhej zásuvke,“ upresnil Gabriel.

Alice vysunula zásuvku. „Áno, je tu. Veľmi ste mi pomohli, pán gróf. Oceňujem to.“

Pritom cúvala k dverám, neprestajne držiac oboch mužov na muške. „Opúšťam vás, holúbkovia,“ zašvitorila s predstieranou srdečnosťou.

„Alice, láska moja, musíš mi pomôcť,“ zašepkal priškrteným hlasom Baxter. „Ty si bola jediná žena, na ktorej mi kedy záležalo. To predsa veľmi dobre vieš.“

„Si nehorázny luhár, Neil. Keď si odchádzal z Anglicka s Claringtonovými peniazmi vo vrecku, dušoval si sa, že ma vezmeš so sebou,“ oborila sa naňho Alice.

„Nemohol som predsa vystavovať milovanú ženu drsným podmienkam v Tichomorí,“ vyhováral sa Baxter.

„Vari si myslíš, že byť neviestkou vo verejnom dome mi vyhovovalo viac? Neviem, prečo je táto kniha pre teba taká dôležitá, ale keďže od návratu do Londýna po nej tak vehementne pátraš, mám v úmysle osobne si to zistiť.“

„Pomôž mi, zlatko, a ja ti všetko prezradím,“ prosíkal Neil.

Alice pokrútila hlavou a podišla k dverám.

Vtom Gabriel zbadal Anthonyho, ktorý sa zjavil vo dverách tesne za Aliciným chrbtom. Keď Alice urobila ďalší krok, narazila doňho. Anthony ju chytil pod krk a zároveň jej vyrazil z ruky pištoľ.

„Veľmi ma to mrzí, madam,“ zahundral. „Buďte taká láskavá a položte lampáš na zem.“

Alice zneistela.

„Poslúchnite, Alice,“ radil jej Gabriel. „A choďte kade ľahšie. Nám ide iba o Baxtera.“

Keď Alice postavila lampáš na dlážku, Anthony ju pustil a vošiel do miestnosti.

„Vezmi jej tú knihu,“ vyzval ho Gabriel. Všimol si, že Alicine prsty sa na starom zväzku zovreli pevnejšie. Bezradne pozrela na Baxtera. V tom okamihu sa vo dverách zjavila Phoebe. Gabriel ticho zahrešil. Mal vedieť, že nezostane v bezpečí koča.

„Chcem, aby si Alice tú knihu nechala,“ vyhlásila rozhodne.

„Ako chceš. Nech si nechá ten prekliaty šalabachter! Ale nech urýchlene zmizne,“ zahundral Gabriel.

„Počkať!“ zdesene vykríkol Baxter. „Neviete, čo robíte! Ak ma pustíte, prezradím vám tajomstvo tej knihy. Dávam vám slovo, že tá kniha má nevyčísliteľnú hodnotu, ale iba pre toho, kto pozná jej tajomstvo.“

„Máš na mysli moje šperky, ktoré si ukryl vo väzbe?“ s úsmevom sa opýtal Gabriel. „Nerob si o ne starosti. Už sme sa o ne postarali.“

„Doriti!“ Baxter vrhol na Alice zúrivý pohľad. „Bodaj ste sa všetci prepadli do horúceho pekla!“ Vzápätí prosebné pozrel na Phoebe. „Vypočujte ma, prosím, drahá Phoebe. Wylde je krutý pirát a vrah. Ja som sa vás po celý čas usiloval iba chrániť.“

„Videla som, čo ste urobili z Alice,“ odsekla Phoebe.

„Alice je obyčajná pobehlica,“ vyprskol Baxter s opovrhnutím.

„Je to taká istá žena, ako som ja. Podviedli ste ju a potom zradili. Ako by som vám ešte mohla veriť?“ vmietla mu do očí.

„Vari ste ma nepočuli? Ona je obyčajná nula. Obyčajná, nevzdelaná hus, ktorá má príliš vysoké ambície. Prekliata štetka!“

„Ozajstný rytier nezradí nijakú ľudskú bytosť, ktorá sa mu dôverčivo zverí do rúk,“ vyhlásila Phoebe odsudzujúcim hlasom.

„Tie nekonečné táraniny o ozajstných rytieroch mi už lezú na nervy. Vari si sa načisto zbláznila, ty naivná hlupaňa?“ vyletel na ňu zúrivo Neil.

Gabriel mu podošvou čižmy pritlačil zápästie ešte silnejšie k zemi. Ležiaci Baxter zreval od bolesti.

„Je načase skončiť s touto trápnou fraškou.“ Gabriel pozrel na Alice. „Už som vám povedal, že môžete odísť. Čo tu ešte robíte?“

Alice si pritisla vzácnu knihu k hrudi a pobrala sa k dverám. Phoebe sa jej však postavila do cesty. „Počkajte, Alice. Chcem vám podarovať ešte toto.“ Phoebe otvorila ruku. Na dlani sa jej trblietala brošňa z perál a diamantov.

Alice hľadela na šperk užasnutými očami. „Panebože, čo sú to za prekrásne perly?“

„Matný jas mesiaca,“ odvetila Phoebe. „Takéto perly videl len málokto na svete. Sú veľmi vzácne.“

Alice pozrela Phoebe priamo do očí. „To ony boli skryté v tej knihe?“

„Boli tam aj iné šperky, ktoré Neil ukradol môjmu manželovi a ukryl ich v doskách tejto knihy. Gróf mi ich daroval. Ja som si nechala ostatné, ale túto brošňu chcem darovať vám.“

„Preboha, prečo?“ vyhŕkla neveriacky.

„Ušetrili ste ma. Nepodhodili ste ma zvrhlým zákazníkom Zamatového pekla, takže som nezažila noc v pekle, napriek tomu, že ste ma mali v moci.“

Alice chvíľu váhala, vzápätí však vystrela ruku a prijala ponúkaný šperk. „Ďakujem. Pomôže mi odísť z toho pekla,“ zašepkala, podávajúc Phoebe knihu. „Nech sa páči. Už ju nepotrebujem.“

Prešla povedľa Phoebe a stratila sa v tme.

Gabriela sa zmocnil pocit hrdosti. Pozrel na Phoebe. „Pani moja, dovoľ, aby som vyhlásil, že si, ako vravel prvý veľký anglický básnik Chaucer, nesmieme silná, čestná a veľkorysá ako naozajstný rytier.“

Phoebe sa mu za tieto slová odvďačila žiarivým úsmevom. Gabriel si v tej chvíli zreteľne uvedomil, ako veľmi svoju manželku ľúbi a že táto láska pretrvá až do jeho posledného výdychu. Zatúžil jej to povedať.

Bohužiaľ, teraz na to nebol vhodný čas.

„Phoebe, musíte si ma vypočuť,“ žobronil Baxter. „Úpenlivo vás o to prosím v mene našej nekonečnej lásky. Musíte mi pomôcť.“

Ona sa však naňho ani len nepozrela.

„Choďte prebrať Stintona,“ vyzval Gabriel manželku a Anthonyho. „Už ma nebaví otravovať sa s týmto pirátom. Nech sa oňho postará on.“

O dve hodiny neskôr sa Phoebe opierala chrbtom o vankúše širokánskej Gabrielovej postele a prizerala sa, ako sa jej muž zbavuje posledných kusov svojho šatstva. Svetlo horiacej sviečky zvýrazňovalo obrysy jeho chrbta a stehien.

„Musím uznať, že vyzeráš úchvatne,“ nedokázala sa zdržať komplimentu.

Ticho sa zasmial a všuchol sa do postele vedľa nej. Vzápätí ju objal a privinul k hrudi.

„To ty si prekrásna, láska moja,“ pošepkal jej do ucha.

Phoebe nechápavo zažmurkala. „Čo si to povedal?“

„Že si prekrásna,“ zopakoval.

„Nie, to druhé,“ zahundrala nedočkavo. „Ako si ma to nazval?“

„Povedal som láska moja.“

„Takéto oslovenie sa mi veľmi páči.“

„Je to pravda. Naozaj ťa ľúbim. Zdá sa mi, že ťa ľúbim už od toho dňa, keď som dostal tvoj prvý list.“

„To ma teší,“ šepla.

Gabriel vzal do dlaní Phoebinu tvár. „Nezdá sa mi, že by si bola nejako mimoriadne dojatá mojím vyznaním lásky.“

Naklonila hlavu a pobozkala ho na krk. Potom naňho uprela lesknúce sa oči. „Musím sa ti priznať, že som to začala tušiť, keď si veľkoryso prešiel mlčaním všetky moje náhodné drobné a bezvýznamné dobrodružstvá.“

„Na tvojom mieste by som aj ja niečo šípil,“ priznal sa Gabriel. „Pretože tvoje dobrodružstvá neboli ani drobné, ani bezvýznamné a už vôbec nie náhodné. Tvoja trúfalosť a neopatrnosť dokáže človeka dohnať do nepríčetnosti.“

„Za všetko sa ti ospravedlňujem. A sľubujem, že nič také sa už nezopakuje.“

„To ma veľmi teší,“ zasmial sa ticho. Chytil ju za zátylok a pritiahol si jej ústa tesne k svojim. „Zatiaľ mi však neustále opakuj, že ma ľúbiš a ja ti z času na čas odpustím nejaký ten výstrelok či výbuch trúfalosti. Ale pod podmienkou, že iba dovtedy, kým sa budem môcť o teba starať.“

„Ľúbim ťa“ zašepkala.

„Aj ja teba,“ odvetil s ústami na jej perách. „Viac než svoj život.“

Phoebe naplánovala termín rytierskeho turnaja a hradných hier tak, aby sa zhodoval s dátumom vydania knihy Odvážne predsavzatie. Úspech podujatia a následne aj knihy prekročil jej najsmelšie očakávania.

Večer toho dňa, počas ktorého sa uskutočnil turnaj, Phoebe zorganizovala aj veľkolepý ples. Priestrannú dvoranu zámku vyplnil dav pozvaných hostí oblečených v stredovekých kostýmoch. Vyleštené rytierske brnenia tvorili žiarivú kulisu vyparádeným tanečníkom a tanečniciam. Od kamenných stien sa odrážali ozveny dobovej hudby.

Presne takto to muselo vyzerať aj pred niekoľkými storočiami, keď sa stredovekí rytieri a ich dámy schádzali pri slávnostných príležitostiach, pomyslela si Phoebe.

„Aká si len šikovná, dcéra moja,“ vzdychla nadšene lady Lýdia, obzerajúc sa po rozľahlej dvorane. „Musím priznať, že sa ti podarilo usporiadať absolútne špičkovú spoločenskú udalosť.“

„Máš na mysli ten popoludňajší rytiersky turnaj? Však som to vymyslela dobre? Ale bez Gabrielovej pomoci by sa mi to nepodarilo. On dozeral na všetky detaily. Mala som veľké obavy, aby sa náhodou nezrazili kone alebo aby sa rytieri neporanili žrďami. Ale, chvalabohu, všetko prebehlo hladko a –“

Lady Lýdia ju netrpezlivo prerušila. „Turnaj bol síce vskutku veľmi zábavný, Phoebe, ale nie to som mala na mysli. Za vynikajúci ťah pokladám najmä skutočnosť, že si predstavila spoločnosti autora románu Hľadanie. Tým si si na dlhé roky zabezpečila povesť prvotriednej vydavateľky i skvelej hostiteľky.“

„Tak to sa ti musím priznať, že to skutočne nebolo jednoduché,“ povedala Phoebe. „Gabriel mal veľké výhrady voči tomu, aby sa zverejnilo, že on je autorom tejto populárnej knihy. V týchto veciach je nesmierne nesmelý. Však je to čudné?“

„Veľmi,“ pritakala lady Lýdia a usmiala sa na manžela, ktorý práve k nim podišiel. „Tak tu si, drahý. Zabávaš sa dobre?“

„Výborne.“ Clarington si uchlipol z pohára šampanského, ktorý držal v ruke, a obzrel sa po veľkej dvorane. „Je to prekrásny starobylý hrad. Pred chvíľou som si prezeral tie rytierske brnenia. Sú zhotovené veľmi dômyselne. Už som vám rozprával, ako nám dnes popoludní predvádzal Wylde dolu v katakombách to rafinované zariadenie? Je skryté v stene a slúži na otváranie a zatváranie vchodu do podzemia. Videla si ho už, Phoebe?“

Phoebe pri tejto strašidelnej spomienke prebehli po chrbte zimomriavky. „Áno, otec, videla som ho.“

„Mechanizmus toho zariadenia je vyriešený veľmi dômyselne. Keď si človek uvedomí, že ho skonštruovali pred niekoľkými storočiami…“

„Máš pravdu, otec –“ Phoebe nedopovedala, lebo sa k nim v sprievode manžela priblížila Meredith.

Phoebina sestra sa ako zvyčajne žiarivo usmievala. Mala na sebe svetloružové šaty so strieborným lemom. Trowbridge oblečený v stredovekom kabátci s vysokým golierom vyzeral tiež veľmi pôsobivo. S úsmevom oslovil Phoebe: „Veľmi nezvyčajné podujatie a veľmi zábavné. Myslím, že je to veľký spoločenský úspech.“

„Máš pravdu,“ pridala sa Meredith. „Ako domáca pani si sa uviedla fantasticky. A ešte ti musím povedať, že všetci klebetia o nezvyčajných šperkoch, ktoré máš na sebe. Všetky ženy ti ich závidia.“

Cítiac na krku príjemnú ťarchu náhrdelníka, sa Phoebe šťastne usmiala. „Páči sa ti?“

„Veľmi. Nie každej žene by tie zvláštne perly pristali, ale na tebe vyzerajú mimoriadne dobre. A priam fantasticky ladia s týmito sýtočervenými šatami.“

„Ďakujem za kompliment,“ odvetila Phoebe. „Chcela som si obliecť tie druhé červené, čo mi kúpil Gabriel, ale napokon ma presvedčil, že ich strih nezodpovedá stredoveku. Tak som si dala tieto.“

Zo zástupu hostí sa vynoril Anthony a spustil: „Phoebe, mala by si sa radšej pobrať za svojím manželom. Ocitol sa v zajatí toľkých obdivovateliek, že potrebuje pomoc. Dolapili ho tam niekde pri dverách.“

Phoebe sa postavila na špičky a po chvíli zbadala Gabriela. Obklopený skupinkou ľudí stál v oblúkovitom vchode. Zbadal Phoebe a prosebné jej zakýval.

„Ospravedlňte ma, prosím,“ povedala Phoebe svojej rodine. „Anthony má pravdu. Musím zachrániť Gabriela…“ Prerazila si cestu davom a po chvíli už stála po boku svojho manžela, ktorý ju chytil za ruku.

„Rád by som prehodil s manželkou niekoľko slov osamote,“ oznámil dotieravým zvedavcom, ktorí ho obklopovali.

Húf obdivovateľov sa len neochotne rozišiel. Gabriel sa obrátil k Phoebe. „Nevravel som ti, že to nie je dobrý nápad? Úloha slávneho autora mi vonkoncom nesedí.“

„Netáraj! Väčšinu času aj tak tráviš v bezpečnom ústraní nášho hradu. A tých pár plesov snáď zvládneš, aj keď budeš obklopený ctiteľkami, nie?“

„Dúfam, že ich bude skutočne len pár,“ zašomral výhražné.

„Sľubujem,“ odvetila Phoebe a vzrušene dodala: „Len si predstav, ako to ovplyvní tvoju kariéru. Stavím sa, že len čo sa naši hostia vrátia do Londýna, budeme musieť dotlačiť ďalších šesť tisíc výtlačkov. Každý z nich sa nevie dočkať, aby mohol informovať svojich priateľov a známych, kto je skutočným autorom Hľadania. Laceyho kníhkupectvo bude mať slušnú tržbu.“

„Drahá, vieš, že si hrozná materialistka?“

„Počítanie mám jednoducho v krvi,“ ubezpečila ho so šibalským úsmevom. „Len mi trvalo trochu dlhšie, kým som ten talent v sebe objavila.“

„Kedy sa mieniš priznať rodine, že to ty si Laceyho obchodná partnerka?“

„Uvidím,“ odvetila. „Najprv by som však chcela prezradiť niečo tebe.“

Gabriel zvážnel. „Ďalšie bezvýznamné tajomstvo, ktoré si mi zabudla povedať?“

„No, neviem, či je to až také bezvýznamné.“ Začervenala sa. „Tuším som v druhom stave.“

Gabriel zmeravel a niekoľko sekúnd na ňu iba mlčky civel. Vzápätí sa jeho zelenkasté oči rozžiarili a ústa sa mu pozvoľna roztiahli v širokom úsmeve. „A ja som si myslel, že už nedokážem byť šťastnejší, než som bol doteraz. Teraz však vidím, že som sa veľmi mýlil.“ Nato ju vrúcne objal.

„Preboha, Gabriel!“ zvolala pohoršene a zmätene sa obzerala dookola. „Čo to tu vyvádzaš? Hádam sa len neodvážiš bozkávať ma pred toľkými ľuďmi?!“

Gabrielov pohľad nevdojak spočinul na rodovom hesle vyrytom v kameni nad jej hlavou. A UDEO. Uličnícky sa zazubil. „Tak v tom sa mýliš, moja drahá. Naisto sa odvážim. A ty mi ten bozk dokonca vrátiš, lebo si rovnako odvážna ako ja.“

Nato ju pobozkal s nekonečnou láskou, ktorú v sebe zhromažďoval po celý život. Phoebe ho objala okolo krku a vášnivo opätovala jeho bozk.

„Bola by som rada, keby náš prvorodený syn dostal meno po kráľovi Artušovi,“ zašepkala.

„V poriadku,“ súhlasil Gabriel. „Veď aké iné meno by aj mohol dostať? A keď už budeme mať malého kráľa Artuša, potom by sme sa mu mohli postarať aj o spoločnosť ostatných rytierov Okrúhleho stola. Aby mu nebolo smutno.“

„Pokiaľ ti nebude vadiť, že niektorí z nich budú ženského pohlavia,“ varovala ho Phoebe.

„Vôbec nie,“ zašepkal a pritisol ju tuhšie k sebe. „Nemienim skrývať, že predstava niekoľkých dcér, ktoré sa budú ponášať na svoju matku, mi naháňa husiu kožu. Dúfam však, že to už dáko zvládnem.“

„O tom ani v najmenšom nepochybujem. Vždy si si dal so všetkým rady.“

Amanda Quick, známa tiež ako Jayne Ann Krentzová, je veľakrát ocenenou autorkou súčasných a najmä historických románov. Jej knihy vychádzajú v mnohomiliónových nákladoch.

Je presvedčená, že ľúbostný román je dôležitou zložkou ženskej prózy. Tvrdí tiež, že najmä v historických príbehoch sa táto téma môže naplno rozvinúť.

Žije spolu s manželom Frankom na severozápade USA.































































